
DET  var  altsaa  i  de  nærmeste  Aar  før  48. 
Den  nationale  Samlingstanke  havde 
grebet  om  sig,  endog  blandt  Kunstnerne,  hvis 
Privilegium  det  før  havde  været  at  forholde 
sig  separatistisk  eller  neutralt  til  alle  Bevæg- 
elser i  Landet  paa  andre  aandelige  Om- 
raader.  De  havde  levet  udenfor  eller  —  som 
de  yndede  i  Rom  at  kalde  det  -  ovenover 
Tilværelsen.  Men  den  nationale  Tanke,  der  i 
Fyrrernes  Begyndelse  saa  at  sige  udgjorde 
Tilværelsen  i  Danmark,  havde  Brug  for  alle, 
der  var  øvede  i  Brug  af  aandelige  Vaaben, 
og  selv  Penselførernes  Reservetropper  blev 
indkaldte  og  parerede  Ordre.  De  modtog  den, 
kan  man  maaske  sige,  fra  Høyen  den  Marts- 
dag  i  1844,  da  han  holdt  sit  berømte  Fore- 
drag „Om  Betingelserne  for  en  skandinavisk 
Nationalkunsts  Udvikling". 

„Ville  vi  have  en  folkelig  Kunst",  sagde 
han,  „maa  vi  opgive  al  smaalig  privat  Inter- 
esse. Vi  maa  samle  vore  Kræfter,  vi  maa  klart 
og  skarpt  stille  os  vort  Maal  for  Øje.  Al  Ad- 
splittelse  er  her  fordærvelig  ...  En  saadan 
alvorlig  Villie,  der  gør  sig  gældende  i  Hand- 
ling, vil  ogsaa  blive  den  kraftigste  Hjælp  for 
vore  Kunstnere  til  at  overbevise  enhver 
Tvivler  om,  at  Solen  ingenlunde  er  for  mat. 
Landet  ingenlunde  for  goldt  til  at  skænke 
deres  Værker  Varme  og  Duft.  Kunstneren 
vil  da  komme  til  at  føle  sig  hjemme,  og  de 
halvt  sygelige  Længsler  vil  forlade  ham.  Han 
vil  komme  til  Erkendelse  af,  at  der  paaligger 
ham  et  Kald,  som  bør  være  ham  dyrebart. 
Der  aabner  sig  en  større,  en  mere  betyd- 
ningsfuld Kampplads  for  ham,  hvor  det  ikke 


alene  kommer  an  paa  at  udvikle  Talentet  og 
faa  det  paaskønnet,  men  hvor  han  tillige  kæm- 
per for  sit  Fødeland,  for  hele  den  nordiske 
Natur,  for  Folkelivet  og  alle  Fortidens  store 

Erindringer  Dog  en  saadan  Kunst 

fremmanes  ej  ved  et  Trylleslag,  den  ud- 
vikler sig  kun  som  Frugten  af  en  dyb  Be- 
gejstring .  .  .  Ubanet  og  møjsommelig  er  den 
Vej,  vi  opfordre  vore  Kunstnere  til  at  be- 
træde. Rundt  omkring  paa  Danmarks  Øer  og 
Sletter,  mellem  Norges  og  Sverrigs  Fjelde  er 
det,  de  skulle  forberede  sig  og  gjøre  sig 
fortrolige  med  Folkelivet  i  dets  Syslen  og 
Adfærd  .  .  .  Nordboen  maa  først  opfattes  i 
hele  sin  Ejendommelighed,  Sansen  maa  først 
skærpes  for  det  Store  og  Hjemlige  i  den  os 
omgivende  Natur,  før  vi  kunne  haabe  at  faa 

en  folkelig,  historisk  Kunst  Heller 

ikke  er  endnu,  efter  Aarhundreders  Forløb, 
ethvert  Spor  af  Oldtiden  udslettet  .  .  .  Den 
Simpelhed  og  Djærvhed,  det  patriarkalske 
Liv,  som  vi  endnu  træffe  i  Fiskerlejerne  og  i 

Byerne  omkring  i  Danmark  kaster 

endnu  bestandig  et  oplysende  Skær  over 
hine  Dage.  Dog —  disse  Gestalter  er  plumpe, 
deres  Lystighed  er  drøj,  deres  Sorg  uden 
Værdighed  og  Anstand.  —  Ja,  Kulturen  har 
rigtignok  endnu  ikke  afslebet  enhver  Kant; 
Opdragelsen  har  endnu  ikke  der  lagt  Baand 
paa  mangen  Ytring,  som  vi  andre  hellere 
dølge  i  Hjærtets  Folder;  deres  Bevægelser, 
deres  Klædning  røber  et  nøjsomt,  haardført 
Liv.  Men  for  den,  der  ser  nøjere  til,  hvis 
Deltagelse  ikke  bliver  svævende  paa  Over- 
fladen, for  den  rette  Kunstner  er  her  en  rig 


s 


Grube  med  ædelt  gediegent  Metal.  Hæv  blot 
denne  Skat,  og  den  vil  glimre  i  Alles  Øjne". 

Det  synes,  som  om  H.  J.  HAMMER  har 
været  en  af  de  første,  —  maaske  den  første, 
—  hos  hvem  Høyens  Ord  fandt  Genklang. 
Derom  vidner  ikke  blot  det  Tidspunkt  (1845), 
paa  hvilket  hans  tidligste  Folkelivsbilleder 
fremkom;  men  derom  vidner  ogsaa  et  For- 
slag, han  vides  at  have  gjort  Akademiet,  og 
som  gik  ud  paa,  at  det  mod  al  Sædvane 
skulde  være  ham  tilladt  at  benytte  dets  Rejse- 
stipendium til  en  Rejse  i  selve  Fædrelandet. 
Krigen  afbrød  ham  imidlertid  midt  i  hans 
Studier,  og  han  fik  aldrig  siden  den  fornødne 
Duelighed  i  Malerkunstens  Haandværk.  Han 
havde  et  stemningsblødt  og  poetisk  Sind  og 
meget  paa  Hjærte,  men  han  blev  hurtigt  efter 
sin  Fremtræden  gjort  paa  en  Maade  over- 
komplet af  SONNE,  der  vilde  noget  lignende 
som  han,  og  kunde  udtrykke  det  lettere,  om 
end  vel  egentlig  ikke  i  synderlig  bedre  Form  i 
det  enkelte.  Sonne  var  fjorten  Aar  ældre  end 
Hammer  og  mere  end  tyve  Aar  ældre  end 
de  andre:  Dalsgaard,  Vermehren  og  Exner, 
med  hvem  han  efter  sin  Hjemkomst  fra 
Italien  forenede  sine  Kræfter  om  at  hæve 
den  Skat,  paa  hvilken  Høyen  havde  givet 
nysnævnte  Anvisning.  De  hørte  til  det  sidste 
Kuld  af  Eckersbergs  Elever,  han  til  det  første ; 
men  han  var  rejst  tidlig  ud,  havde  faaet  et 
Stykke  af  sin  Udvikling  i  Miinchen  og  var 
af  den  Grund  mindre  øvet  end  Eckersbergs 
andre  Elever  i  at  bruge  sine  Øjne.  Hans 
Øjne  havde  desuden  af  Naturen  ikke  megen 
Lighed  med  dem,  som  Eckersberg  opdrog. 
De  hørte  til  de  passivt  modtagende,  ikke  til 
de  aktivt  optagende;  de  var  intet  Kontrol- 
apparat med  Virkeligheden  og  blev  det  aldrig. 
De  aabnede  sig  endog  sent  for  almindeligere 
Indtryk  af  Virkeligheden.  Det  var  først  i  et 
ungdommeligt  Idræts-  og  Friluftsliv  i  Italien, 
at  Sonne  overvandt  et  forudgaaende  ung- 
dommeligt, romantisk  Hang  til  at  gøre  Billed- 
er af  Soldater  og  Krig,  han  aldrig  selv  havde 
set.  Hjemkommen  fik  han  Anledning  til  at 
virkeliggøre  sin  Ungdoms  Drøm  om  at  blive 
BataiUemaler.  Han  gjorde  begge  vore  Krige 
med  og  gjorde  deraf  Krigsbilleder,  der 
ganske  anderledes  end  hans  tidligere,  rent 
abstrakte  Fremstillinger  af  denne  Art  var  sag- 
lige, om  end  hans  Indtryk  af  Krigens  Rædsler 


tydelig  nok  var  spredte  og  mildnede  af  Natur- 
skønheden i  Krigens  Omgivelser,  det  danske 
Land.  Igennem  den  var  de  imidlertid  komne 
i  Stand,  hans  Førstemøder  med  det  danske 
Folkeliv.  Romantisk  anlagt,  som  han  var, 
tog  han  det  fra  dets  romantiske  Naturvæsens- 
Side,  d.  V.  s.  den  Side,  fra  hvilken  han  saa 
det  stemplet  og  stemt  af  den  Natur,  hvori 
det  levedes.  I  hans  Folkelivsbilleder  er 
Menneskekærligheden  og  Naturkærligheden 
ikke  lagt  for  Dagen  henholdsvis  i  en  For- 
grund og  i  en  Baggrund,  men  strømmer 
sammen  i  én  Stemning,  hvis  Tones  Intensitet 
just  beror  paa,  at  der  var  denne  dobbelte 
Sangbund  i  hans  Sjæl.  Typisk  for  det  roman- 
tiske i  hans  Anlæg  var  hans  Forkærlighed 
for  Fremstillingen  af  den  lyse  nordiske  Som- 
mernat med  dens  flydende  Taager  og  dens 
smæltende  Vemod.  Det  var  under  Mid- 
sommernattens Himmel,  han  fremstillede 
„De  Syges  Søvn  paa  Helenes  Grav".  Det 
var  endnu  under  den,  han  i  sin  høje  Alder- 
dom malede  „Præsten  hentes  til  en  Syg  paa 
den  anden  Side  Aaen". 

Denne  de  romantiske  Stemningers  over- 
ordentlige Fylde  i  Tonen  skyldes  i  Sonnes 
Folkelivsbilleder  mere  hans  Grebethed  som 
Menneske  end  som  Maler.  Han  var  en 
usikker  Tegner,  og  den  koloristiske  Sikker- 
hed, hvormed  han  kunde  anslaa  de  slørede 
Sommernatsstemninger,  veg  Pladsen  for  en 
stor  Usikkerhed,  naar  det  var  rene  Solskins- 
toner,  han  skulde  sammenstemme.  Hans 
Pensel  var  blottet  for  alle  indsmigrende 
Egenskaber.  Men  maaske  just,  fordi  Maleren 
gør  sig  saa  lidet  bemærket  i  Sonnes  Billeder, 
er  Digteren  i  dem  saa  meget  mere  iøjne- 
faldende. En  ægte  dansk  Romance-  og  Bal- 
ladedigter er  han  bleven  kaldt  af  Lange  med 
den  træffende  Tilføjelse,  at  „er  nogensinde 
den  ejendommelige  danske  Følelsesmaade  og 
Fantasi,  som  har  faaet  sit  oprindelige  Udtryk 
i  vore  gamle  Folkeviser,  levet  op  igen  i  vor 
Kunst,  saa  er  det  hos  ham".  Der  er  i  mange 
af  Sonnes  Folkelivsbilleder  noget  af  det  ur- 
billedlige  i  Folkepoesien,  noget  af  dens  dybe 
Almindelighed,  noget  af  dens  storladne 
Usammensathed,  noget  af  den  Hjærtets 
usøndrede  Enfold,  som  ytrer  sig  monumen- 
talt, skønt  yderlig  kunstløst.  Det  er  ogsaa 
denne  naive  Form  for  det  monumentale,  der 


især  er  Fortryllelsen  ved  Sonnes  herlige 
Sgrafitto-Billeder  udvendig  paa  Thorvaldsens 
Museum. 

Samtidig  med  denne  sin  første  store 
Sværmer  og  Stemmer  fik  vor  Malerkunst  i 
DALSGAARD  sin  første  store  Psykolog  og 
dramatiske  Fortæller,  der  tilmed  var  en  virke- 
lig Maler.  I  Modsætning  til  Sonne,  der  havde 
sit  Kunstnerlivs  bedste  Øjeblikke  under  aaben 
Himmel,  søgte  Dalsgaard  helst  indendørs  hos 
de  Mennesker,  det  blev  hans  Livs  Opgave 
at  skildre.  Han  tilhørte  en  Tid,  da  National- 
dragterne endnu  levede  og  Hovedstaden 
endnu  ikke  havde  røvet  de  landlige  Stuer 
deres  ejendommelige  Udstyr.  Han  havde  stor 
Interesse  for  dette,  en  levende  Sans  for  saa- 
danne  Ting  som  de  brogetmalede  Paneler  og 
Skabe,  de  stivryggede  Træbænke,  de  born- 
holmske Slagure,  de  højbenede  Bilægger- 
ovne, Tallerkenrækkerne,  de  sølvknappede 
Frakker,  de  blomstrede  Kjoler  og  de  broder- 
ede Huer.  Han  indsamlede  sligt  møjsomme- 
ligt til  sine  Billeder;  men  ikke  for  at  stille 
det  frem  som  Kuriosa  i  dem.  Vel  oversaa 
han  langt  fra,  at  disse  Ting  malerisk  var 
hans  Opmærksomhed  værd;  thi  han  har 
malet  nogle  af  de  skønneste  Interiører  i  vor 
interiørrige  Kunst;  men  af  den  stilfærdige 
Maade,  paa  hvilken  de  virker  i  hans  Billeder, 
kan  man  se,  at  de  intet  har  røvet  af  hans 
Opmærksomhed  fra  det  egentlig  menneske- 
lige. Fortællingen  derom  trænger  sig  i  Dals- 
gaards Billeder  stærkt,  stundom  næsten 
skærende,  i  Forgrunden  for  Beskueren. 

Det  var  mest  tragisk,  det,  han  som  yngre 
fortalte,  og  han  var  for  den  Tid,  han  til- 
hørte, og  som  i  saa  Henseende  var  langt 
mindre  hærdet  end  vor,  en  næsten  altfor 
hensynsløs  sanddru  Fortæller.  Det  var  Alvor 
med  Sorgen  i  hans  Billeder,  bitter  Alvor, 
og  slig  var  ikke  set  forinden  i  vor  Maler- 
kunst, endsige  fremstillet  i  et  Klædebon  og 
i  Omgivelser,  hvori  man  ikke  var  belavet 
paa  at  finde  andet  end  den  landlige  Idyl. 
Men  den  bondefødte  Dalsgaard  vidste,  at 
Livet  lige  saa  lidt  er  lutter  Lys  paa  Landet, 
som  det  er  i  Byen.  Han  lod  Vermehren  om 
Fremstillingen  af  Stillelivet,  han  lod  Exner 
om  Fremstillingen  af  Søndagslivet;  selv  fore- 
trak han  at  skildre  de  Stormvejrsdage  i  Livet, 
der  gaar  de  stærke  til  Marv  og  Ben  og  faar 


de  svage  til  at  segne  eller  sygne.  Hans  dybt 
seende  Øje  —  en  Psykologs  og  noget  af  en 
Pathologs  —  trængte  til  at  se  til  Bunds  i 
dybe  menneskelige  Konflikter.  Det  trængte 
ind  i  de  Staklers  Sjæle,  som  Nøden  driver 
ud  af  Hjemmet  („Udpantningen"),  og  i  deres, 
for  hvis  Tro  og  Troskyldighed  der  lægges 
Snarer  („Mormonerne").  Naar  der  fattedes 
ham  andre  Konflikter  til  Studium,  var  der 
altid  Kærlighedens,  og  derom  —  baade  om 
Kærligheden  mellem  Forældre  og  Børn  og 
om  den  mellem  Mand  og  Kvinde  —  har 
Dalsgaards  Billeder  sagt  os  bedsk  Besked. 
Det  er  den,  hvorom  handler  den  gamle  Kones 
Sorg  over  Meddelelsen  om  den  saarede  Søn, 
og  Snedkeren,  der  bringer  Kisten  til  det 
døde  Barn.  Om  Kærlighed  Mand  og  Kvinde 
imellem  handler  f.  Ex.  „Pigens  Forældre 
nægte  deres  Samtykke",  „Afskeden"  og  mange 
andre.  Om  Kærlighed  ud  over  Døden  hand- 
ler Billedet  af  de  tvende  Kvinder,  Moder  og 
Datter,  der  aflægger  Landsbysnedkeren  et 
Besøg  for  at  se  det  bestilte  Gravkors,  samt 
„En  Pige,  der  pynter  en  Grav".  I  de  fleste 
af  disse  Billeder  har  Kærligheden  Graad  og 
Græmsel  i  Følge,  hvadenten  det  er  haard- 
hjærtede  Forældre  eller  den  grusomme  Død, 
der  skiller  de  Elskende.  Men  Taarerne  flyder 
ikke  i  Dalsgaards  Billeder;  de  tindrer  kun 
i  de  Sørgendes  Øjne.  Sorgen  sønderriver 
ikke  Skikkelserne;  den  fortærer  dem  ind- 
vendig. Kun  en  sjælden  Gang  synker  i  skuffet 
Elskovs  Kvide  en  af  de  unge  Piger  sammen, 
men  saa  er  der  altid  en  Moders  Haand,  der 
blidt  kan  klappe  hendes  Haar,  eller  en  Moders 
Skulder,  mod  hvilken  hun  kan  læne  sit  Hoved. 
Senere  blev  det  mere  milde,  blide  og  har- 
moniske Strænge,  Dalsgaard  anslog  i  Billeder 
med  erotiske  Motiver.  Han  skildrede  da  den 
unge  Piges  Længsel  og  Forventning,  naar 
hun  venter  sin  Brudgom,  eller  læser  et  Brev 
fra  sin  Frier,  eller  skriver  hans  Navn  paa  en 
Rude,  og  i  Stemningen  i  saadanne  Billeder 
af  unge  Kvinder,  der  er  ene  med  deres  op- 
fyldte Hjærte  og  dets  Hemmelighed,  var  der 
stundom  en  Sødme  som  i  et  lyrisk  Digt  af 
Christian  Winther.  Men  de  maalte  sig  ikke 
malerisk  med  de  bedskere  Billeder  fra  hans 
Manddomsaar.  Bosat  og  fastplantet  allerede 
længe  i  et  Embede  i  en  midtsjællandsk  Pro- 
vinsby, fjærnt  fra  de  jydske  Egne,  hvor  han 


havde  samlet  sine  fleste  Studier,  tærede  han 
paa  denne  Kapital,  indtil  den  efterhaanden 
svandt  ind  til  næsten  intet.  Og  han,  hvis  Styrke 
netop  havde  været  den  at  forøge  Illusionen 
af  det  dramatiske  med  en  illuderende  Gengiv- 
else af  det  stoflige,  svækkede  sluttelig  Virk- 
ningen af  det  dramatiske  i  en  Række  religiøse 
Billeder  ved  at  spiritualisere  dem  indtil  det 
rent  ulegemlige.  For  Fuldstændigheds  Skyld, 
ikke  for  at  forklejne  Dalsgaard,  nævnes  dette. 
Hans  Manddomsarbejder  giver  ham  en  sikker 
Plads  i  første  Række  i  vor  Kunsthistorie. 

Derimod  er  det  maaske  et  Spørgsmaal,  om 
EXNER  gennem  Tiderne  vil  hævde  den 
Plads  ved  Dalsgaards  Side,  paa  hvilken  han 
hidtil  er  bleven  stillet.  Han  har  i  et  Omfang 
som  ingen  anden  dansk  Kunstner  erobret 
Hjærter.  Men  ved  at  smile  sig  ind  i  dem; 
ikke  ved  at  gribe  dem  ved  nogen  Art  af 
Lidenskab.  Han  havde  ganske  vist  en  Passion 
for  Amager  og  Fanø,  men  til  hans  Koncen- 
tration i  Valg  af  Æmner  svarede  ingen  Kon- 
centration af  hans  Ævner.  Han  følte  paa  sin 
Vis  Varme  ved  sine  Indtryk;  men  den  om- 
satte sig  aldrig  til  Energi  i  hans  Udtryk.  Den 
omsatte  sig  til  lutter  smilende  Elskværdighed. 
Ikke  at  hans  Smil  i  mindste  Maade  var  en 
Løgn  eller  en  Leflen!  Det  var  ægte  og  ærligt 
nok,  det  elskværdige  Sind,  hvorfra  det  kom. 
Men  det  havde  ingen  stor  Dybde  af  Naturen 
og  ingen  Ævne  til  at  lade  sig  uddybe  af 
Livet.  Medens  Livet  —  surt  og  skarpt,  som 
det  er  under  trange  Kaar  paa  Landet,  — 
ætsede  sig  ind  i  Dalsgaards  Bevidsthed,  satte 
det  i  Exners  kun  bløde  Spor,  for  saa  vidt 
de  overhovedet  blev  kendelige  som  Livets 
egne.  Det  er  egentlig  kun  af  Livet  i  dets 
blødeste  Skikkelse,  af  Barneskikkelsen,  han 
har  givet  Billeder,  der  helt  kan  godkendes 
som  sande.  Han  var  den  første  danske  Maler, 
der  viste  Blik  for  det  pudsigt  naive  hos 
Barnet;  men  dertil  indskrænker  sig  maaske 
ogsaa  den  Landvinding,  han  virkelig  har 
gjort  for  vor  Kunst. 

Thi  han  gjorde  sig  paa  langt  nær  ikke 
Amagerbønderne  og  Fanøboerne  underdanige 
i  samme  Forstand,  i  hvilken  Dalsgaard 
gjorde  det  med  Hensyn  til  det  Folk  fra  Sal- 
ling Land.  Han  gjorde  paa  Amager  og  Fanø 
et  rigt  Bytte  af  de  maleriske  Stuer  med  de 
brogetmalede  Møbler;  han  gjorde  ogsaa  et 


rigt  Bytte  af  de  maleriske  nationale  Dragter. 
Men  han  fik  ikke  stort  mere  af  Menneskene 
i  disse  Klæder  og  Omgivelser  med,  end  de 
ældre  Malere  havde  faaet,  da  de  gjorde  deres 
Billeder  i  Italien.  Medens  Dalsgaard,  selv 
en  af  det  Folk  fra  Salling,  følte  for  Alvor 
som  andet  alvorligt  Folk  derfra,  var  Exner 
en  Feriegæst  fra  København,  hvem  Livet 
paa  Landet  syntes  et  idyllisk  og  idealt  Søn- 
dagsliv.  Kom  nu  hertil  hans  Elskværdig- 
hed og  desforuden,  at  han  med  sin  Renhed, 
man  maa  næsten  sige  sin  pertentlige  Proper- 
hed i  Sindet  skyede  alt,  som  ikke  i  det 
Ydre  og  Indre  var  renligt  indtil  Blankhed, 
saa  forstaar  man,  at  alt,  hvad  der  er  kommet 
fra  hans  Haand,  ser  saa  besynderligt  ud,  som 
det  gør.  Det  er  ikke  en  Gang  nok  at  sige, 
at  Karaktererne  hos  Exner  er  renvaskede, 
som  Gulvene  er  det  i  hans  Stuer;  snarere 
synes  de  skurede  og  polerede  som  Kobber- 
og  Messingtøjet  paa  Væggene.  De  ligefrem 
glinser  af  urynket  Ungdom  og  Sundhed. 
Med  dette  hans  Kunsts  Fysiognomi,  som 
lidet  svarer  til  Virkelighedens,  stemmer  det 
naturligvis,  at  ogsaa  meget  i  hans  Kunsts 
Psykologi  er  lavet  eller  i  hvert  Fald  tillavet. 
Det  gælder  dog  mest  hans  Enkeltskikkelser. 
For  det  situationsmæssigt  sandfærdige  har 
han  ofte  røbet  et  Blik,  hvis  Erfaring  var  hentet 
fra  Livet  og  ikke  fra  Vaudevillen.  Det  er 
vel  egentlig  aldrig  bekræftet,  men  man  kunde 
ellers  godt  tro  det,  at  ,,En  Søndag  paa  Amag- 
er" har  givet  ham  saa  at  sige  Ideen  til  hans 
Liv  som  Kunstner. 

I  enkelte,  meget  smukt  malede  tidlige 
Interiører  uden  eller  kun  med  staffageagtigt 
anbragte  Figurer  har  han  vist,  at  han  som 
Maler  bestræbte  sig  for  at  gaa  i  Dybden  af 
Tingene  med  sit  Studium,  indtil  Fortælleren 
i  ham  fik  ham  til  at  nøjes  med  Tingenes 
Overflade.  Det  ses  paa  Studier  af  denne  Art, 
det  mærkes  ogsaa  allerede  paa  det  til  en  vis 
Grad  energisk  gennemførte  Billed,  som  i 
1852  grundlagde  hans  Popularitet,  („En 
Amagerkone,  der  tæller  sine  Penge"),  at  de 
skriver  sig  fra  en  Tid,  hvor  Fordringerne 
til  konsekvent  realistisk  Gennemførelse  i 
Studiet  var  blevne  stemte  meget  højt  til  Vejrs. 
Det  var  Billeder  af  VERMEHREN,  det 
skyldtes.  Her  var  en  Kunstner  af  et  helt 
andet  Stof  og  af  et  ubetinget  gediegnere  end 


Exners.  Her  var  en,  der  ikke  kunde  komme 
Livet  paa  tilstrækkeligt  nært  Hold,  og  som 
derfor  hurtigt  opgav  at  gribe  det  i  Bevægelsen, 
eller  i  dets  flygtige  Stemninger  og  gjorde  sig 
til  Maler  af  det  menneskelige  Stilleliv  eller, 
som  Lange  har  kaldt  det.  Sædvanelivet.  Der 
maa  have  været  ikke  saa  lidt  menneskevarm 
Følelse  i  den  Maler,  der  samlede  den  første 
Opmærksomhed  paa  sig  gennem  det  stil- 
færdigt bevægede  Billed  af  „Reservesoldatens 
Afsked  fra  sin  Familje".  Men  den  Lidenskab, 
som  næsten  strax  efter  aabenbarede  sig 
som  den  egentlige  Drivfjeder  i  Vermehrens 
Kunstner-Organisme,  var  dog  aldeles  over- 
vejende en  Malers.  Han  havde  nemlig,  i 
Modsætning  til  Exner,  en  virkelig  Lidenskab, 
ikke  blot,  som  denne,  et  Liebhaveri.  Han 
havde  en  dyb  og  ægte  Passion  for  Iagttag- 
elsen i  dens  videstgaaende  Konsekvenser, 
d.  v.  s.  indtil  de  alier  mindste  Enkeltheder, 
og  den  var  hos  ham  en  mandigere,  en  stædig- 
ere, en  sejgere  Form  for  malerisk  Følelse 
end  hos  Eckersberg,  hvis  tilsvarende  Egen- 
skab ikke  var  fri  for  et  Stænk  af  bekymret 
kvindeligt  Nusleri.  Lad  det  være  usagt,  om 
det  virkelig  ogsaa  var  ved  Hjærtets  stærke 
Baand,  at  Vermehren,  der  senere  blev  den 
fine  københavnske  Portrætmaler,  følte  sig 
knyttet  til  det  Folkeliv,  han  i  sin  Ungdom 
fortrinsvis  malede;  han  var  i  hvert  Fald  ikke 
hjemme  i  Folket,  saaledes  som  Dalsgaard 
var  det.  Men  ved  de  Æmner,  han  valgte  sig 
af  Folkelivet,  hang  han  ikke  mindre  med  sine 
Øjne,  end  Dalsgaard  hang  ved  sine  med  sit 
Hjærte,  og  han  naaede  ad  Iagttagelsens  Vej 
ikke  mindre  dybt  ind  i  sine  Æmner,  end 
Dalsgaard  i  sine  gennem  Følelsen.  Han  staar 
tilbage  for  Dalsgaard  formedelst  sin  menne- 
skelige Begrænsning;  men  han  staar  over 
ham  med  Hensyn  til  malerisk  Fordybelse  i 
sit  Omraade. 

Han  satte  i  sidstnævnte  Henseende  Re- 
korden blandt  vore  Malere.  Sports-Udtrykket 
har  maaske  Mislyd  her,  men  passer.  Thi  det 
var  som  en  Sport,  han  i  sin  Ungdom  drev 
Iagttagelsen,  og  han  havde  Sportsmandens 
Tilfredsstillelse  af  at  udvike  det  enkelte  An- 
læg monomant.  Han  var  i  Italien,  —  endog 
i  Paris  — ,  men  med  et  sikkert  og  klogt  In- 
stinkt for  Vedligeholdelsen  af  den  Begræns- 
ning, der  netop  var  hans  Styrke,  nøjedes 


han  med  at  være  en  Tilskuer  dér,  hvor  andre 
havde  svælget  som  Tilegnere.  Den  eneste, 
paa  hvilken  han  smagte  lidt,  var  Meissonnier, 
hvem  han  af  sine  Samtidige  højlig  med  Urette 
sagdes  at  ligne,  men  hvem  han  forgæves 
søgte  at  efterligne  senere  med  et  Par  Kostyme- 
billeder,  der  var  Meissonnierske  i  Motiverne, 
men  aldeles  ikke  i  Behandlingen.  Medens 
lagttagelsestrangen  til  det  sidste  blev  ved  at 
være  en  Lidenskab  hos  Meissonnier,  gik  den 
i  Vermehrens  mattere  danske  Naturel  hur- 
tigt over  til  at  blive  en  Vane.  Hverken  i  sine 
københavnske  Interiører  med  en  eller  to  Fi- 
gurer eller  i  den  store  Række  af  Portræter, 
der  omtrent  fra  1870  at  regne  blev  hans 
væsentligste  Form  for  Produktion,  lykkedes 
det  ham  at  genvinde  den  uforlignelige  Intens- 
itet i  Skildringen,  der  gør  Folkelivsbilled- 
erne fra  hans  Ungdomstid,  frem  for  alle 
Faarehyrden  paa  Heden,  til  noget  nær  de 
dybeste  Udgravninger,  vor  Kunst  har  fore- 
taget af  primitiv  dansk  Karakter. 

Foretagelsesaanden  i  saa  Henseende  vilde 
ikke  ret  hverken  bevare  sig  mellem  de  ældre 
eller  forplante  sig  til  de  lidt  yngre  blandt 
Figurmalerne.  Den  fattedes  SIEGUMFELDT, 
der  i  sine  senere  Aar  med  Rette  skattes  som 
fin  og  dygtig,  skøndt  ikke  meget  betydelig 
Portrætmaler,  men  som  til  at  begynde  med 
havde  mere  Glæde  af  sin  gode  Ævne  til  at 
fortælle  en  lystig  eller  sørgelig  Historie  om 
Folkelivet  ved  Hjælp  af  flere  Figurer,  end 
af  at  fordybe  sig  for  Alvor  i  den  enkelte 
Karakter.  Den  fattedes  ogsaa  en  anden  fin 
og  nobel  Kunstner,  A.  DORPH,  hvis  popu- 
lære Folkelivsbilleder  (f.  Ex.  „En  ung  Kone 
venter  sin  Mand  hjem  fra  Søen")  snarere 
synes  en  smuk  Drøm  om  Smaakaarslivet  som 
det  burde  være,  end  som  det  virkelig  er,  og 
hvis  meget  alsidige  Kunst  i  det  hele  mindre 
giver  sig  ud  for  at  gengive  Indtryk  af  Na- 
turen uforfalskede  end  for  at  være  en  lidt 
tyndblodet  Idealists  redebonne  Bekendelser 
af  sine  Idealer.  Det  var  egentlig  kun  i  den 
lidt  yngre  HANS  SMIDTH,  at  Realisterne 
blandt  vore  Folkelivsmalere  fra  50'erne  fik 
en  Fortsætter  i  60'erne.  Helt  op  til  de  sidste 
Dage  har  han  bevaret  og  stedse  mere  udvik- 
let en  Karaktersans,  der  i  flere  Maader  maaler 
sig  med  Dalsgaards,  samt  en  om  Blicher 
mindende  Lokalsans,  der  giver  hans  Skil- 


dringer  af  jydske  Naturstemninger  og  jydske 
Sindstilstande  en  ganske  overordentlig  Til- 
forladelighed. Dertil  har  han,  der  kun  i  yderst 
ringe  Grad  er  bleven  paavirket  af  de  tek- 
niske Fremskridt  i  vor  nyere  Kunst,  bevaret 
den  naive  og  primitive  Haand,  der  næsten 
altid  er  bedre  egnet  end  den  mere  drevne 
for  Fremstillinger  paa  nært  Hold  af  Livet  i 
dets  naive  og  primitive  Form, 

Det  hænder,  som  antydet  hist  og  her  i 
ovenstaaende  Betragtninger,  at  der  i  disse 
de  første  Skildringer  i  Farver  af  vort  Folke- 
liv er  anslaaet  en  Tone,  hvis  Ægthed  synes 
os  dobbelt  bekræftet  derved,  at  den  nøje 
klinger  sammen  med  Tonen  i  denne  eller 
hin  af  vore  Digteres  Skildringer.  Det  maa 
dog  ikke  forstaas,  som  om  vort  Folkelivs- 
maleri  fra  Datiden  i  det  hele  var  en  Kunst 
med  mange  Berøringspunkter  med  Digt  og 
Musik.  Det  var  det  tværtimod  ikke,  kan  man 
sige,  naar  man  netop  undtager  Sonne,  hos 
hvem  der  jævnlig  er  noget  af  den  uhørlige 
Musiks  Mysterium.  Det  var  ellers  en  Kunst, 
der,  som  de  gamle  Hollænderes,  kun  gik 
ud  paa  malerisk  Saglighed.  Naar  det  om  Da- 
tidens Forhold  er  blevet  sagt,  at  „Digterne 
sang  en  egen  Sjæl  ind  i  Naturen  og  Malerne 
kunde  ikke  være  døve  for  deres  Sang",  da 
passer  det  lidet  paa  Figurmalerne.  Bedre 
passer  det  paa  Landskabsmalerne,  helt  dog 
kun  paa  den  ene  af  dem,  i  Anledning  af  hvem 
det  blev  sagt:  LUNDBYE.  En  glødende 
Fædrelandskærlighed  bragte  hans  af  fædre- 
landske Poesier  tidlig  gennemstemte  og  yderst 
sensitive  Sanser  og  Sind  til  at  dirre  for  den 
mindste  glædes-  eller  smertegivende  Berø- 
ring med  den  ham  dyrebare  danske  Natur. 
Gennem  et  Instrument  med  intensivere  Fyld- 
est i  Tonerne,  Sonnes,  har  den  danske  Na- 
tur meddelt  sig  til  vort  Folk;  men  aldrig 
gennem  et,  som  var  finere  end  Lundbyes. 
Det  nynnede  maaske  snarere  end  det  sang 
paa  hans  Nervers  Sangbund;  men  til  Gen- 
gæld forstummede  denne  Nynnen  aldrig. 
Den  gennemstrømmede  hans  Væsen  med 
sine  Rhytmer,  den  gjorde  selv  hans  Haande- 
lag  rhytmisk  og  gik  derfra  over  i  hans  Kunst. 
Derfor  er  hans  Kunst  Poesi,  selv  naar  den 
kun  giver  sig  ud  for  at  være  Prosa.  Det  er 
ikke  blot  i  Fremstillingerne  af  de  Kæmpe- 
høje, som  han  elskede  saa  højt,  at  Stemningen 


er  poetisk  løftet;  Løftelsen  fulgte  ham  over- 
alt, blot  han  færdedes  i  Danmark. 

Han  er  Linjernes  Mester  mer  end  han  er 
Farvernes.  Han  har  malet  sandt,  smukt,  til 
Tider  glimrende;  dog  er  det  i  langt  højere 
Grad  i  hans  Tegning  end  i  hans  Kolorit,  at 
Poesien  i  ham  stikker.  Han  valgte  sine  Mo- 
tiver, navnlig  dem,  i  hvilke  Dyrene  er  mere 
end  blot  Staffage,  med  en  Sans  for  Silhuet- 
og  anden  Billedvirkning,  der  minder  om  Hol- 
lænderne, og  selv  om  han  i  en  ganske  ander- 
ledes Grad  end  de,  lod  Naturen  bekende 
Kulør  i  sine  Billeder,  lignede  han  dem  deri, 
at  han  aldrig  tog  Farvefænomenerne  op  til 
en  virkelig  energisk  Behandling.  Vel  var  han 
en  Drømmer  og  en  Sværmer;  men  han 
drømte  og  sværmede  dybest  ved  Dagens  nøg- 
terne Lys,  i  hvilket  de  Linjer,  der  var  hans 
Betagelses  Genstand,  ikke  forviskedes  eller 
opløstes.  Kærest  var  ham  Sjælland  med  de 
lange  bløde  Bakkedrag  eller  de  vide  Udsyn 
til  den  fjærne  Horizont.  Hans  Hjærte,  som 
var  bristefærdigt  af  Godhed,  og  som  gjorde 
ham  ikke  blot  til  en  Dyreven,  men  ogsaa  til 
en  Børne-  og  Blomsterelsker,  gav  ham  langt 
større  Tilbøjelighed  for  den  blide  end  for 
den  barske  Natur.  Et  udpræget  Vemod  i 
hans  Sind  fornægter  sig  vel  ikke  i  hans  Na- 
turskildringer; men  yderst  sjældent  er  Stem- 
ningen i  disse  Tungsind.  Han  har  i  et  enkelt 
Billed  (hvor  et  Par  stakkels  gamle  Heste 
søger  Læ  mod  Stormen  under  en  sammen- 
sunken Høj)  skildret  Naturen  i  dens  Ubarm- 
hjærtighed  mod  Dyrelivet;  men  han  har  i 
i  næsten  alle  sine  andre  Dyrebilleder  skil- 
dret den  som  en  Lege-  og  Hvileplads  og  som 
et  godt  Madsted  for  sine  Venner. 

og  derfor  skal  Mennesket  Dyret  agte 
og  gjerne  dets  venlige  Færd  betragte 

hedder  det  i  Kaalunds  Indledning  til  de 
Fabler,  som  Lundbye  har  gjort  berømte  med 
sine  Illustrationer,  og  med  denne  Opfattelse 
af  Dyrenes  Færd  som  „venlig"  falder  Lund- 
byes fuldstændig  sammen. 

Han  gjorde  som  saa  mange  andre  af  dem, 
hvorom  dette  Kapitel  af  vor  Kunsthistorie 
handler,  en  Rejse,  bl.  a.  til  Italien,  men  den 
fik  lige  saa  ringe  Betydning  for  ham  som 
for  de  fleste  af  de  andre.  Man  rejste  nu  som 
modne  Mænd  for  at  lægge  et  Plus  til  sin 

Viden;  ikke  for  —  som  tidligere  —  at  lægge 
eller  omlægge  Grunden  til  sin  Udvikling. 
Hurtigere  end  hos  de  fleste  forvandledes 
hos  Lundbye  Udveen  til  Hjemvé.  Der  er  en 
smuk  Tegning  fra  Slutningen  af  hans  Rejse, 
i  hvilken  han  har  forudanet  og  forudgrebet 
Gensynets  Glæder  med  sine  Venner  Dyrene 
derhjemme.  Sig  selv  har  han  her,  som  saa 
ofte  før  og  siden,  skildret  i  Skikkelse  af  en 
af  de  gode  Nisser,  i  Forestillingen  om  hvilke 
han  hyggede  sig  med  sin  barnlige  og  hygge- 
lige Fantasi,  og  om  hvis  Puslen  i  Loen  og 
Stalden  og  Marken  hans  egen  Beskæftig- 
else mindede  ham.  Kanhænde,  at  han 
hyggede  sig  lidt  for  meget  i  Tanken  om 
denne  Lighed.  Kanhænde,  at  han  netop  pus- 
lede lidt  for  meget  med  Naturen  og  lidt  for 
meget  med  Kunsten,  at  han  ogsaa  deri  lig- 
nede sine  kære  Nisser,  at  Resultaterne,  som 
han  naaede,  i  Omfang  og  Betydning  ikke 
altid  svarede  til  hans  travle  Virken.  Maaske 
burde  han  oftere  som  en  Mand  have  samlet 
de  Kræfter,  han  jævnlig  paa  Kvindevis  øds- 
lede paa  Bagateller.  Men  hvorledes  eller 
hvorfor  bebrejde  ham  det,  naar  selv  Baga- 
tellerne fra  hans  Haand  er  rige  paa  den 
dyreste  danske  Poesi,  den,  der  knap  noget 
Steds  i  vor  egentlige  Malerkunst  flyder  saa 
let  og  levende  som  gennem  de  lange,  fine 
Pennestrøg  i  den  store  Mængde  af  Lundbyes 
tegnede  Udkast. 

Mellem  adskillige  Bemærkninger,  der 
skyldes  denne  ligesaa  megetskrivende  som 
megettegnende  Kunstner,  er  en  Karakteristik 
af  P.  C.  SKOVGAARD,  til  hvem  Lundbye 
var  nært  knyttet,  og  til  hvem  han  i  mange 
Maader  stod  i  en  Gæld,  som  han  dog  betalte 
ved  atøve  tilbagevirkende  Indflydelse  paa  Ven- 
nen. „Hvad  Skovgaard  helst  fremstiller  og 
ret  med  Kjærlighed  har  levet  sig  ind  i", 
siger  Lundbye,  „er  Plantelivet,  ligefra  det 
store  Træ  indtil  den  lille  fine  Græsplante. 
—  I  Skovnaturen  har  han  hjemme,  sand  og 
naturlig  giver  han  vore  Skoves  Karakter,  og 
jeg  ved  ingen  af  vore  Malere,  som  heri  kan 
maale  sig  med  ham."  Med  disse  Linjer  har 
Lundbye  peget  paa  noget,  der  er  mere  end 
blot  en  ydre  Forskel  mellem  ham  selv  og 
Skovgaard.  Naar  denne  ikke  særlig  berørtes 
af  de  vide  Udsyn  i  Naturen,  der  aabnede 
paa  vid  Gab  for  Lundbyes  utaalmodige  Fan- 


tasi, hang  det  sammen  med,  at  Fantasien 
hos  Skovgaard  var  meget  mindre  mobil.  Vil 
man  tage  til  Takke  med  et  Par  forslidte 
Ord,  kan  man  sige,  at  den  ene  —  Lundbye 
—  var  et  Stemningsmenneske,  den  anden  — 
Skovgaard  —  et  Forstandsmenneske.  Det 
udelukker  dog  ingenlunde,  at  der  er  Stem- 
ning i  Skovgaards  Billeder.  Blot  er  den  i 
disse  frembragt  med  andre  Midler  og  derfor 
af  anden  Art.  Om  end  det  naturligvis  ikke 
gik  til  paa  slet  saa  magelig  en  Maade,  kan 
man  sige  om  Lundbye,  at  han  passivt  lod 
Naturen  gribe  i  sit  poetiske  Sinds  Strænge. 
Skovgaard  derimod  trængte  aktivt  ind  i  Na- 
turen, gennemforskede  den  paa  Kryds  og 
Tvers  med  sit  Øje  og  kom  ad  den  Vej  i  Be- 
siddelse af  dens  Hemligheder.  Det  stemmer 
dermed,  at  han  helst  afsøgte  en  Plet,  i  Mod- 
sætning til  Lundbye,  som  helst  overskuede 
en  Egn.  Det  stemmer  ogsaa  dermed,  at  han 
jævnlig  gik  Glip  af  det  for  Øjet  ugribe- 
lige  i  Naturen,  det,  som  ligger  i  Luften,  og 
som  har  Bud  efter  alle  andre  Sanser  end 
netop  Synets.  Ogsaa  rent  malerisk  var  hans 
Herredømme  over  Luften  svagere  end  hans 
Herredømme  overjorden.  De  atmosfæriske 
Fænomener  beskæftigede  ham  lidet,  og  han 
magtede  dem  ikke,  naar  han  tog  dem  op  til 
Behandling.  Han  magtede  endog  sjælden  det 
blot  normale  i  Atmosfæren;  paa  ellers  dej- 
lige Billeder  har  han  malet  blaa  Lufte,  der 
er  slemt  strøgne  og  simple.  Men  alt  det, 
som  hører  Jorden  til,  som  gror  af  Jorden, 
det  kendte  han  fra  Formens  Side  ud  og  ind, 
som  ingen  anden  dansk  Kunstner  har  kendt 
det. 

I  det  store  Flertal  af  sine  Billeder  har  han 
skildret  Naturen  paa  et  Højdepunkt  af  dens 
Safters  Stigen,  i  den  yppigste  Udfoldelse  af 
dens  Bladepragt.  I  det  store  Flertal  af  sine 
Billeder  har  han  ogsaa  skildret  den  i  dens 
skønneste  og  fuldbaarneste  Exemplarer,  f. 
Ex.  elskede  han  at  male  de  kuppelrunde  Bøge 
i  Dyrehaven.  Som  Følge  af  denne  hans  Til- 
bøjelighed for  Pragtexemplarerne  i  Naturen 
kan  Træerne  eller  Planterne  i  hans  Billeder 
stundom  enkeltvis  virke  lidt  for  meget  som 
Paradigmer  og  samlede  snarere  bibringe  En 
Indtrykket  af  en  Natur,  der  er  bleven  røgtet 
og  plejet,  end  af  en,  som  har  været  overladt 
til  sig  selv.  Enkelte  af  hans  Skovpartier  ligner 


mere  Parkpartier.  Men  gennemgaaende  kom- 
mer dog  denne  Tilbøjelighed  hans  Kunst 
til  Gode,  idet  den  isprænger  hans  Natura- 
lisme en  Idealisme,  uden  hvilken  hans  Pro- 
duktion havde  været  fattig  paa  Temperament. 
For  denne  hans  Begejstring  for  Vegetationen 
i  dens  tætteste  Frodighed  og  i  dens  ypper- 
ste Exemplarer  brister  allevegne  indvendig 
fra  den  objektive  Overflade  af  hans  Kunst. 
Med  denne  Begejstring  slaar  hans  stortskaarne, 
generøse  Subjektivitet  igennem  alt,  hvad  der 
paa  Overfladen  af  hans  Kunst  kan  være  af 
smaalig  og  vidtløftig  Objektivitet.  Den  udgør 
det  egentlige  Sindelag  i  hans  Kunst.  Kraftigst 
ytrer  det  sig  i  hans  Studier,  der  malerisk 
næsten  altid  er  bedre  end  hans  Billeder. 
Navnlig  i  de  omfangsrigere  af  sine  Billeder 
søndrede  han  jævnlig  med  en  detaillerende 
Pensel  sin  Studies  Storhed  i  den  maleriske 
Massevirkning.  Noget  mangesidigt  i  hans 
kunstneriske  Anlæg  (der  ogsaa  ytrede  sig 
deri,  at  han  lejlighedsvis  var  en  udmærket 
Portrætmaler,  en  ikke  mindre  udmærket 
Genremaler  og  en  fremragende  Dekorations- 
tegner)  gjorde  ham  det  vanskeligt  under  Ud- 
arbejdelsen af  et  Landskabsbilled  at  fastholde 
Motivet  ved  en  enkelt  af  dets  Sider,  og  navn- 
lig var  han  tilbøjelig  til  at  slippe  det  paa 
dets  brede  maleriske  Side  for  at  gribe  og 
fastholde  det  paa  Enkeltformens  Uendelighed 
af  Punkter.  Men  ligemeget:  selv  i  de  tørreste 
af  hans  store  Billeder  kender  man  paa  nogen 
Afstand  hans  stortskaarne  og  generøse  Sinde- 
lag paa  det  Drag  af  Storhed  og  Yppighed, 
der  gaar  gennem  Omridsene,  selv  naar  disse 
nærved  sete  opløser  sig  i  en  tør  Redegørelse 
for  Enkelthederne.  I  enkelte  af  sine  senere 
Billeder  naaede  han  ogsaa  næsten  helt,  aaben- 
bart  belært  af  Claude  eller  Swanewelt,  at 
frigøre  sin  med  Aarene  tiltagende  Sans  for 
det  store,  festligt  dekorative  Stemningsindtryk 
af  Naturen  fra  sin  paatværsgaaende  Sans  for  at 
analysere  dens  Detailler.  Og  endnu  har  ingen 
værdigere  meldt  sig  til  at  optage  den  store 
Stil,  han  dermed  indførte  i  vor  Landskabs- 
kunst. 

Thi  selv  om  KYHN  sidsti  80'erne,  allerede 
næsten  70  Aar  gammel,  beredte  vor  Kunst- 
verden den  Overraskelse  at  møde  med  et 
enkelt  Billed,  i  hvilket  en  dansk  Sommer- 
aften støttede  sin  majestætiske  Stilhed  til  et 


imponerende  storstilet  Drag  af  Landskabs- 
linjer,  og  selv  om  han  af  og  til  senere  be- 
tjente sig  af  lignende  Linjer  for  at  frembringe 
lignende  Virkninger,  saa  vilde  man  dog  tage 
fejl  af  hans  egentlige  Karakter  som  Kunst- 
ner ved  deraf  at  gætte  sig  den  til.  Han  var 
ellers  netop  ingen  Vrager  eller  Vælger  af 
dekorative  Motiver.  Den  umaadelige  Rigdom 
i  hans  Kunst  beror  just  paa,  at  næsten  en 
hvilkensomhelst  Stump  Natur  var  ham  god 
nok  som  Motiv  til  et  Billed.  Hans  Natur- 
kærlighed og  hans  Naturkendskab  hørte  ikke 
en  Gang  op  ved  Danmarks  Grænser.  Det 
er  ganske  vist  indenfor  dem,  han  har  malet 
de  Billeder,  der  er  af  størst  Betydning  for 
os.  Men  med  sin  yderst  sjældne  Ævne  til 
Indlevelse  ogsaa  i  fremmed  Natur  har  han 
malet  mangt  et  smukt  Landskab  ogsaa  fra 
Italien  og  Frankrig,  fra  Norge  og  Sverrig. 
Havde  hans  Haand  svaret  til  hans  øvrige 
Anlæg,  havde  hans  Navn  maaske  faaet  eu- 
ropæisk Ry.  Men  han  havde  en  sand  For- 
agt for  det  blot  og  bart  tekniske,  og  denne 
store  Kunstner  blev  aldrig  nogen  stor  Maler. 
Han  penslede  og  prikkede  ofte,  hvor  han 
burde  have  strøget,  og  omvendt  strøg  han 
ofte,  hvor  han  burde  have  ladet  Penslen 
dvæle,  for  at  karakterisere.  Alligevel  fik  hans 
Haand  ikke  alene  aldrig  helt  spoleret  Ind- 
trykket af  Rigdommen  i  hans  Gemyt,  men 
den  fremhævede  den  netop  stundom  med 
sine  Fingres  Fattigdom  paa  Færdighed. 

Af  alt,  hvad  der  i  hans  lange  Liv  var 
ham  kært,  blev  Jylland  ham  sluttelig  kærest 
og  aller  kærest  Egnen  omkring  Ry.  At  sam- 
tidig Sommeren  blev  den  Aarstid,  han  fore- 
trak at  skildre,  forklares  naturligst  deraf,  at 
han  som  gammel  fulgte  de  yngres  Exempel 
og  færdigmalede  sine  Billeder  ude,  men  at 
Alderen  hindrede  ham  i  at  færdes  under 
aaben  Himmel  paa  de  ublidere  Tider  af 
Aaret.  Som  yngre  kendte  han  ingen  saadan 
Begrænsning.  Han  var  da  snart  her,  snart 
der,  paa  Jagt  alle  Vegne,  paa  alle  Tider  af 
Aaret  og  alle  Tider  af  Døgnet  efter  de  flygtige 
Stemninger  i  Naturen.  Man  kan  nogenlunde 
maale  Lundbyes  Betydning  i  et  enkelt  Bil- 
led, f.  Ex.  i  „Boelstedet"  eller  i  „Malke- 
pladsen  ved  Vognserup";  det  samme  gælder 
Skovgaard.  Anderledes  derimod  med  Kyhn. 
I  et  enkelt  af  hans  Billeder  er  det  lettere 

at  se  hans  Fejl  end  at  overskue  hans  For- 
trin. Man  maaler  ikke  hans  Storhed  uden 
ved  i  Tanken  at  forestille  sig  hans  Produktion. 
Han  har  intet  særligt  af  Skovgaards  plastiske 
Sans  for  Formen,  heller  intet  særligt  af 
Lundbyes  rhytmiske  Sans  for  Linjen;  han 
har  overhovedet  lige  saa  lidt  noget  specielt 
og  snævrere  kunstnerisk  Anlæg,  som  han  har 
noget  specielt  og  snævrere  kunstnerisk  Om- 
raade  indenfor  det  landskabelige  i  Almindelig- 
hed. Han  har  blot  sin  betagende  skønne,  sin 
friske,  oprindelige,  af  al  Kultur  saa  at  sige  ube- 
rørte Naturfølelse,  der  spænder  over  mindst 
et  hundred  Gange  for  stor  en  Skala  af  Stem- 
ninger og  mange  tusind  Gange  for  stort  et 
Terræn  af  Land  og  Sø  til  at  kunne  huses  i 
et  enkelt  Billed.  Naturligvis  har  den  dog 
sine  Grænser.  Den  magter  f.  Ex.  det  milde 
og  stille  i  Naturen  bedre  end  det  barske  og 
vilde,  til  hvis  Gengivelse  ogsaa  Kyhns 
Haandelag  er  altfor  roligt  og  sirligt.  Men 
den  er  dog  mange  Gange  mere  omfattende 
end  Naturfølelsen  har  været  hos  nogen  an- 
den dansk  Landskabsmaler.  Og  dertil  er  den 
dybere.  Den  er  ikke,  som  Naturfølelsen 
hos  Lundbye,  forud  stemt  af  Sang  og  Digt 
om  Danmark  og  deraf  rhytmisk  civiliseret; 
den  er  heller  ikke  paa  anden  Maade  for- 
melt kultiveret,  som  hos  Skovgaard.  Den  er 
primitiv  og  dybt  original  som  hos  ingen 
anden. 

Den  fjerde  i  det  Firkløver,  som  bragte 
Landskabskunsten  her  i  Landet  Lykken,  var 
RUMP.  Atter  en  Stemningsmaler;  men  én, 
som  paa  langt  nær  ikke  magtede  en  saadan 
Skala  af  Stemninger  som  Kyhn.  Til  Gen- 
gæld mere  af  en  Virtuos  som  Maler,  om 
end  Ordet  Virtuos  her  maa  tages  relativt,  i 
Forhold  til  den  uudviklede  Teknik  i  hine 
Dages  danske  Kunst.  Han  havde,  i  Modsæt- 
ning til  Lundbyes  Linjesyn  og  Skovgaards 
Formsyn,  et  udpræget  Farvesyn.  Det  hang 
sammen  med,  at  han  havde  en  af  Arbejdets 
Slid  mere  ubeskaaren  Sanseglæde  af  Na- 
turen, end  de  andre.  Af  de  Aarstider,  han 
har  fremstillet  i  en  berømt  Cyclus  Billeder, 
var  Foraaret  hans  naturnydelsessyge  Sind 
kærest.  Han  har  malet  enkelte  meget  smuk- 
ke, dog  ikke  megetvinterbarske  Vinterbilleder; 
han  har  ligeledes  malet  meget  smukke,  dog 
meget  stilfærdige  Efteraarsbilleder;  kraftige- 


re har  han  skildret  den  kraftige  Sommer- 
skov, i  hvis  Blademylr  Solen  glimter.  Men 
bedst  har  han  skildret  den  nys  udsprungne 
Skov  ved  Foraarstide,  hvor  Naturen  er  rig- 
est paa  Balsam  for  Menneskenes  Sind  og 
Skind.  Man  indaander  i  hans  Foraarsbilleder 
den  lyse  Dag,  over  hvilken  Skoven  endnu 
ikke  skygger,  den  dejlige  nyfødte  Luft,  som 
krydres  af  Duften  fra  Skovbunden.  Man 
svælger  i  denne  kostelige  Sansedrik,  fordi 
han  selv  har  svælget  deri  med  Sanser,  der, 
idelig  øvede  og  skærpede  paa  det  samme,  var 
blevne  mere  fintmærkende  paa  dette  ene  Om- 
raade,  end  de  flestes.  Det  er  Farvetonernes 
Ægthed,  paa  hvilke  Illusionen  beror  i  den 
Slags  Billeder  af  Rump.  De  er  lidet  marv- 
fulde i  deres  Karakteristik  af  Formen;  de 
mangler  Enkeltheder,  ved  hvilke  Øjet  kan 
dvæle  med  særligt  Velbehag.  Men  Tonerne 
er  stemte,  saa  de  tilsammen  klinger  som 
Naturens  egne.  Deri  det  malerisk-virtuose 
hos  Rump  og  noget  musikalsk-symfonisk  ved 
hans  Kunst,  der  paa  en  vis  Maade  foregriber 
en  langt  senere  Udvikling  af  vort  Land- 
skabsmaleri. 

Til  disse  fire  store  Opdagere  og  Opdyrk- 
ere af  det  danske  Landskab  sluttede  sig  et 
lille  Antal  Kunstnere,  hvoraf  nogle  havde 
det  Uheld  at  fødes  faa  Aar  for  sent  til  at 
komme  med  i  Opdagernes  Førsterække, 
medens  andre  havde  den  end  mere  triste 
Skæbne  at  dø  mange  Aar  for  tidligt  til  ret 
at  kunne  naa  at  gøre  sig  gældende.  Der  var 
Dyrmaleren  DALGAS,  som  sluttede  sig  nærm- 
est til  Skovgaard  og  Lundbye  og  ligesom 
denne  sidste  faldt  som  et  Offer  for  Krigen, 
et  ypperligt  Talent,  som  i  et  længere  Liv 
sikkert  havde  faaet  frigjort  sin  Individualitet 
af  den  Paavirkning  fra  Kammeraterne,  der  i 
hans  sidste  Aar  allerede  heldigt  havde  af- 
løst en  forudgaaende  Paavirkning  fra  Hol- 
lænderne. Der  var  DREYER,  en  Landskabs- 
skitzerer  af  høj  Rang,  hvis  oftest  trætte,  tørre 
Billeder  ingen  Forestilling  giver  om  hans 
friske  Studiers  ofte  beundringsværdige  An- 
slag af  Naturstemningen,  hvori  Klangen  snart 
er  mørkt  dramatisk  og  minder  fjærnt  om 
Ruysdael,  snart  moderne  tonende  i  næsten  saa 
mættet  en  Farve.fylde  som  Rousseaus,  Fran- 
^ais'  eller  Daubigny's.  Der  var  FR.  KRAFT, 
som  er  lidet  kendt,  men  hvis  Billed  i  Na- 

tionalgalleriet,  „Parti  af  Færgelunden  ved 
Jægerspris"  (1848),  navnlig  i  Løvets  violette 
Skygger,  vidner  om  en  for  Datiden  ualmin- 
delig selvstændig  og  frigjort  Iagttagelse  af 
Lysvirkningerne  under  aaben  Himmel.  Der 
var  Landskabs-  og  Dyrmaleren  J.  D.  FRISCH, 
i  Forhold  til  de  fleste  i  Tiden  ligeledes  en 
frisk  Iagttager  og  noget  af  en  ægte  Maler. 
Ogsaa  Marinemaleren  EMANUEL  LARSEN 
kan  man  indordne  her  bedre  end  mellem 
de  tidligere  nævnte  Marinemalere,  eftersom 
han  i  højere  Grad  end  disse  var  knyttet 
med  sit  Væsen  til  Danmark.  Friskere  end 
sin  ene  Lærer,  Eckersberg,  uden  dog  at 
være  friskfyragtig  som  sin  anden  Lærer, 
Sørensen,  er  han  i  Aarenes  Løb  maaske 
bleven  den  af  vore  Marinemalere,  der  har 
samlet  de  fleste  Stemmer  for  sig.  Desværre 
er  der  endmere  den  Grund  til  at  indordne 
ham  just  her,  at  han,  ligesom  de  forud 
nævnte,  hører  blandt  de  altfor  tidligt  døde. 
Til  de  nogle  Aar  for  sent  fødte  hørte  der- 
imod bl.  a.  KØLLE,  en  højst  talentfuld  og 
udmærket  elskværdig  Landskabskunstner, 
der  dog  væsentlig  gjorde  Opdagernes  Op- 
dagelser om  igen  og  derfor  ikke  fik  den 
Plads  i  første  Række,  hvortil  hans  Begav- 
else sandsynligvis  vilde  have  givet  ham  Ad- 
komst, hvis  han  havde  været  født  i  en  lidt 
tidligere  Stund.  For  saa  vidt  er  han  meget 
for  god  til  at  nævnes  Side  om  Side  med 
ZILLEN,  der  indrangeres  her  —  ikke  som 
en  Efterkommer  af  en  af  de  store,  men  som 
den  nærgaaende  Efterligner  af  Lundbye, 
han  blev,  efter  først  at  have  været  Elev  af 
Diisseldorferskolen  og  malet  i  dens  afskye- 
lige Manér. 

Paa  en  Plads  ganske  for  sig  selv  som  Il- 
lustrator staar  VILH.  PEDERSEN  med  sine 
ypperlige  Tegninger  til  H.  C.  Andersens 
Æventyr.  Hvad  der  ellers  udenfor  Folke- 
livsmaleriets  eller  Landskabsmaleriets  Om- 
raader  præsteredes  af  Perioden,  betød  kun 
lidet  eller  forslog  kun  lidet.  Det  borgerlige 
Liv  i  Hovedstaden  karikeredes  med  Lune  i 
en  Række  berømte  Tegninger  af  en  genial 
Dilettant  FRITZ  JURGENSEN,  med  liden 
Ynde  af  L.  A.  SMITH,  der  behandlede  det 
satirisk  i  en  Række  lidet  maleriske  Billeder. 
Arkitekturmaleriet  forrettedes  af  HEINR. 
HANSEN,  der  under  megen  Sirlighed  i  Ud- 


førelsen skjulte  en  stor  Overfladiskhed  i 
Studiet  og  var  en  maadelig  Maler,  men  en 
stiv  Perspektiviker  og  en  sand  Virtuos  i 
Brugen  af  Linealen.  Dyrmaleriet  dyrkedes 
af  BØGH,  MACKEPRANG  og  A.  P.  MAD- 
SEN, Blomstermaleriet  af  OTTESEN,  hvis 
berømte  „hollandske"  Pensel  mere  var  et 
Redskab  for  Flid  og  Ømhed  end  for  Geni,  og 
som  totalt  var  blottet  for  Sans  for  Blomsternes 
dekorative  Egenskaber.  Det  religiøse  og  hi- 
storiske Maleri  besørgedes  lejlighedsvis  af 
F.  C.  LUND,  der  kun  var  en  middelgod 
Genremaler,  og  hvis  væsentligste  Fortjene- 
ste var  hans  Studier  og  trofaste  Gengivel- 
ser af  vore  gamle  nationale  Dragter.  Videre 
godt  stod  det  heller  ikke  til  med  de  profession- 
elle Portrætmalere,  hvis  nyere  Repræsen- 
tanter var  AUG.  SCHIØTT  og  senere  H. 
CHR.  JENSEN. 

Der  fulgte  efter  de  fede  Aar  for  vor 
Kunst  i  50'erne  og  et  Stykke  ind  i  60'erne 
magre  Aar  omtrent  fra  1870.  De,  der  havde 
vundet  de  store  Sejre,  hvilede  paa  deres 
Laurbær,  naar  de  da  ikke  allerede  hvilede  i 
deres  Grave.  Lundbye,  Dalgas,  Dreyer, 
Kraft,  fulgtes  nu  i  70'erne  af  Kølle  og 
Skovgaard.  De  overlevende  havde  kunst- 
historisk udspillet  deres  Rolle,  med  Und- 
tagelse maaske  af  Kyhn,  der  i  hvert  Fald 
stedse  gik  frem,  medens  de  andre  stedse  gik 
tilbage  eller  i  bedste  Fald  stod  stille.  De  og  an- 
dre ældre  og  gamle,  som  var  uden  for  Cen- 
sur i  Kraft  af  Alder  eller  akademiske  Vær- 
digheder, fyldte  vore  Udstillinger  sammen 
med  en  Skare  Epigoner,  hvoraf  ingen  var  i 
Stand  til  at  føre  Udviklingen  videre.  Nærm- 
est Kyhn  stod  FOSS,  en  grundig  Kender 
af  jydsk  Natur,  en  samvittighedsfuld  Maler, 
en  mønsterværdig  Elev,  men  ingen  Mester, 
Mere  Personlighed,  mere  virkelig  Stemnings- 
bevægethed  var  der  hos  THORENFELD, 
ligeledes  en  af  Jyllands  Malere,  der  dog  alle 
Dage  hakkede  og  stammede  i  Foredraget, 
fordi  han  havde  en  paastaaelig  usmidig 
Haand.  Af  Skovgaards  Epigoner  kan  nævnes 
AAGAARD  der  ingenlunde  manglede  Sans 
for  effektfuldt  Motivvalg,  men  som  tilintet- 
gjorde Virkningen  af  sine  Billeder  med  sine 
spæde  Farver  og  sin  spidse  Pensel.  End- 
videre FRIIS,  en  finere  Kunstner  end  Aa- 
gaard, mere  af  en  Natur-Sværmer,  hvis  Rus 

dog  forlængst  var  bortdunstet,  før  han 
ængsteligt  havde  faaet  sit  Billed  penslet  fær- 
digt. Fremdeles  FRITZ,  der  havde  et  aabent 
Øje  for  den  pompøse  Skønhed  i  Skovene 
omkring  Aarhus,  men  under  hvis  ubehæn- 
dige Pensel  Farverne  blev  et  Urede  af  uldne 
Traade.  Langt  over  disse  stod  og  staar  den 
Dag  i  Dag  Skovgaards  Elev,  LA  COUR,  et 
stort  formelt  Talent,  en  aristokratisk  Kræser, 
en  Vælger  af  Motiver  med  stilfuld  Storhed 
i  Linjerne,  men  ogsaa  et  noget  køligt  eller 
reserveret  Temperament,  hvis  Lidenskabs- 
løshed  eller  fornemme  Sky  for  at  udlade 
sig  saa  meget  oftere  føltes  og  føles  som 
nogen  Tørhed,  som  la  Cour  netop  jævnlig 
har  lagt  an  paa  at  skildre  Vejrliget  i  dets 
spontane,  voldsomme  Udbrud.  Alt  i  alt  dog 
en  Kunstner,  hvis  yderst  soignerede,  slebne 
og  formfuldendte  Billeder  altid  var  en  Pryd 
for  vore  Udstillinger  og  ganske  særlig  var 
det  paa  den  Tid,  hvorom  Talen  er  i  Øje- 
blikket. 

En  lignende  Periode  af  Stilstand  som  den 
i  70'ernes  Begyndelse  har  vor  Kunst  hver- 
ken kendt  før  eller  siden.  De  tre  Fjerde- 
dele eller  mere  af  den  danske  Kunst  var 
bleven  Landskabskunst.  Og  hvilken?  Hvad 
der  havde  været  af  Begejstring,  i  hvert 
Fald  af  Varme,  var  endt  som  lunken  Vane. 
Paa  Opstemtheden  var  fulgt  en  Afspændt- 
hed  af  al  Iver  og  Energi  i  det  Forhold  til 
Naturen,  hvoraf  vor  Kunst  tyve  Aar  i  For- 
vejen havde  hentet  sin  Kraft  og  sine  Krum- 
mer. Sløjheden,  der  ligger  saa  dybt  i  den 
danske  Karakter,  havde  gjort  sig  det  bredt 
og  godt  i  den  danske  Kunst.  Kunsten  var 
bleven  et  Magsarbejde,  et  Hjemmearbejde, 
en  Husflid. 

Vi  fik  det  at  høre  allerede  paa  Verdens- 
udstillingen i  Wien  1873,  men  skaansels- 
løsere  i  Paris  1878,  at  det  stod  frygteligt  til 
med  vor  Malerkunst.  Vi  blev  maaske  af  de 
strængeste  blandt  de  strænge  franske  Kritik- 
ere behandlede  altfor  ubarmhjærtigt.  De 
manglede  jo  alle  Forudsætninger  for  at  værd- 


sætte netop  det,  der  for  os  havde  aller- 
største Værd.  Men  de  havde  dog  overvej- 
ende Ret,  naar  de  enedes  deri,  at  man  i 
Danmark  ikke  kunde  male.  Umaadelige 
Fremskridt  var  netop  under  vor  Stilstand 
blevne  gjorte  i  den  Henseende  i  Frankrig. 
Paa  den  ene  Side  havde  man  under  Løsnet 
„Realisme"  opstemt  Fordringerne  til  saglig 
Stofgengivelse  enormt;  det  vidner  om  den 
umaadelige  Interesse,  der  var  vakt  for  denne 
Side  af  Kunsten,  at  et  Par  døde  Torsk  af 
Vollon  i  mange  Aar  nævntes  som  Kunstens 
sidste  Mirakel  af  dem,  der  kom  fra  Paris. 
Paa  den  anden  Side  var  det  det  malerisk- 
flygtige. Farvefænomenet,  som  det  nu  galdt 
de  franske  Malere  at  fæstne  til  Lærredet 
uden  at  tage  Livet  af  det  (Ordet  „Impres- 
sionisme" var  allerede  paa  Læberne).  Begge 
Fremgangsmaader  krævede  en  Dygtighed, 
ikke  mindst  i  Foredraget,  hvorom  man  i 
Danmark  ikke  drømte.  I  Frankrig  havde  man 
tilegnet  sig  den  bl.  a.  ved  et  grundigt  Stu- 
dium af  de  gamle  Spaniere,  af  Ribera  og  navn- 
lig Velasquez,  „le  peintre  le  plus  peintre  qui 
fut  jamais".  Saaledes  var  der  dér  opstaaet 
en  sand  og  ægte  Malerkunst,  der  lagde 
Vægten  paa  Kolorit,  medens  man  i  Dan- 
mark nøjedes  med  Kolorering. 

Der  var  dog  dem  herhjemme,  som  alle- 
rede noget  før  Verdensudstillingen  i  1878 
havde  haft  Øjet  aabent  for,  til  hvilken  Grad 
vor  Kunst  var  bleven  tilbage  i  den  alminde- 
lige europæiske  Udvikling.  Landskabsmaler- 
en Groth,  der  aldrig  fik  synderlig  Betydning 
som  Kunstner,  har  som  Skribent  vistnok 
Æren  af  at  have  været  den  første  til  at  pege 
paa  Nytten  og  Nødvendigheden  for  de  unge 
Malere  af  en  Rejse  til  Paris.  Fra  1877—78 
blev  Seinestaden  det  Samlingssted,  som  Rom 
forhen  havde  været.  Og  for  anden  Gang 
genfødtes  nu  vor  Kunst  i  Berøring  med  den 
franske.  Hvad  David  havde  været  for  Eck- 
ersberg, det  blev  Bonnat  for  Krøyer  og 
Tuxen. 

HAMMER:  En  Markedsdag  i  Fredericia.  Morgen 

KUNSTMUSEET 


HAMMER:  Torvet  i  Aricia  efter  Solens  Nedgang 

KUNSTMUSEET 


SONNE:  ScT.  Hans  Nat.  De  syges  Søvn  paa  Helenes  Grav  ved  Tisvilde 

KUNSTMUSEET 


HANS  JØRGEN  HAMMER  fødtes  i  Køben- 
havn d.  29.  December  1815.  Han  kom  som  Dreng 
i  Malerlære  og  besøgte  allerede  fra  1828  Akade- 
miet, af  hvis  Belønninger  flere  tilfaldt  ham.  Da 
Krigen  brød  ud  i  1848,  gik  han  som  andre  af 
hans  Akademikammerater  med  som  Frivillig  og 
indtraadte  under  Felttogene  som  Officer  i  Li- 
nien. Efter  Krigen  forblev  han  i  Hæren,  af 
hvilken  han  først  i  1860  med  Kaptajnsrang  ud- 
traadte.  De  nærmest  foregaaende  Aar  havde  han 
dog  ikke  forrettet  Tjeneste,  idet  han  med  Akade- 
miets Stipendium  opholdt  sig  i  Italien.  I  1874 
blev  han  Medlem  af  Akademiet,  og  kort  efter 
foretog  han  en  for  Datidens  Kunstnere  usæd- 
vanlig Rejse  til  Nordamerika  for  at  se  Verdens- 
udstillingen i  Philadelphia.  I  1881  rejste  han 
paany  til  Italien;  men  under  Opholdet  i  Rom 
døde  han  d.  28.  Januar  1882. 

JØRGEN  VALENTIN  SONNE  var  en  Søn  af 
Kobberstikker  J.  Sonne  og  fødtes  i  Birkerød  d. 


24.  Juni  1801.  Han  var  først  bestemt  til  at  blive 
Officer,  men  efter  et  kort  Ophold  paa  Land- 
kadetakademiet  tabte  han  Lysten  og  gav  sig 
i  Stedet  i  Lære  hos  Gebauer  for  at  uddannes  til 
Kunstner.  Samtidig  kom  han  ind  paa  Kunst- 
akademiet. Hos  Gebauer  lærte  han  fornemlig 
at  kopiere,  dels  dennes  egne  Dyre-  og  Bataille- 
billeder,  dels  de  gamle  Hollændere,  og  det  var 
da  ogsaa  mest  saadanne  Kopier,  bl.  a.  efter 
Wouwerman,  han,  sammen  med  Bataillestykker 
af  egen  Opfindelse,  i  de  første  Aar  —  fra  1818 
—  udstillede.  Akademiet  fandt  imidlertid  saa 
meget  Behag  i  hans  Arbejder,  at  det  tilstod  ham 
en  Understøttelse,  saa  at  han  kunde  begive  sig 
til  Miinchen.  Her  blev  han  Elev  af  den  be- 
rømte Cornelius  og  af  Hess  og  malede  paa  egen 
Haand  nogle  Billeder  med  Æmner  af  Tyroler- 
nes Liv.  I  1831  drog  han  med  ny  Understøt- 
telse hjemmefra  videre  til  Italien,  hvorfra  han 
snart  kunde  hjemsende  en  Række  Folkelivs- 
billeder, i  hvilke  han  især  skildrede  den  rom- 


is 


SONNE:  Landlig  Scene 

PRIVATEJE 


erske  Landbefolkning,  som  han 
havde  lært  grundig  at  kende  paa 
sinejagt-  og  Studieudflugter  i  Kam- 
pagnen. Efter  sin  Hjemkomst  agre- 
eredes  han  ved  Akademiet;  men 
Opgaven  „Et  Jagtparti",  der  før 
vilde  have  tiltalt  ham,  passede  ham 
nu  ikke,  og  først  efter  at  han  havde 
faaet  opgivet  et  Æmne  af  dansk 
Folkeliv,  blev  han  Medlem  i  1846. 
Aaret  efter  udstillede  han  „De 
Syges  Søvn  paa  Helenes  Grav  ved 
Tisvilde",  og  i  Perioden  mellem 
Hjemkomsten  og  Krigen  falder  og- 
saa  hans  Livs  store  Bedrift:  Billed- 
rækken udenpaa  Thorvaldsens  Mu- 
seum. 

Krigen  fik  hans  gamle  Kærlighed 
til  Bataillemaleriet  til  at  vaagne 
paany.  Han  udvirkede  fra  Hoved- 
kvarteret en  Tilladelse  til  som  Ikke- 
Kombattant  at  følge  med  Hæren, 
og  i  de  tre  Aar  fulgte  han  trolig 
med  og  overværede  de  fleste  større 
Træfninger.  Overalt  var  den  lille 
Mand  paa  Færde  med  sin  Skitsebog, 
og  saa  ivrig  var  han  for  at  komme 
Begivenhederne  paa  nært  Hold,  at 


SONNE:  ScT  Hans  Fest  i  Tisvilde  med  Valfart  til  Sct.  Helenes  Grav  og  Kilde 

KUNSTMUSEET 

SONNE:  Sommernat.  Præsten  bliver  hentet  til  en  Syg  paa  den  anden  Side  af  Aaen.  Studie 

PRIVATEJE 


han  undertiden  færdedes  midt  i  Kugleregnen. 
Den  store  Række  Krigsbilleder,  som  hver 
Dansk  kender,  blev  Frugten  af  disse  hans  Stu- 
dier i  Felten.  I  1864  fulgte  Sonne  atter  Hæren. 
Han  var  med  i  Dybbøls  Skanser  og  blev  i  Søn- 
derborg under  Bombardementet. 

Sonne  havde  i  1854  forgæves  søgt  at  blive 
Professor  ved  Akademiet;  mange  Aar  efter  fik 
han  Medlemsbolig  paa  Charlottenborg,  og  her 
døde  han  i  sit  90de  Aar  d.  24.  September  1890. 

CHRISTEN  DALSGAARD  er  født  d.  30. 
Oktober  1824  paa  Faderens  Ejendom,  Herre- 
gaarden  Krabbesholm  ved  Limfjorden  i  Nær- 
heden af  Skive.  Allerede  som  Dreng  røbede  han 
Anlæg  for  Tegning,  og  hans  Lyst  til  at  blive 
Kunstner  styrkedes  yderligere  ved  et  Besøg, 
som  Maleren  Rademacher  aflagde  paa  Gaarden, 
og  under  hvilket  han  fik  Lov  at  følge  denne,  af 
den  danske  Malerkunst  ellers  kun  lidet  fortjente 
Kunstner  paa  hans  Studieture  i  Mark  og  Skov. 
Det  bestemtes  ganske  vist,  at  Drengen  skulde 
studere,  men  just  som  han  skulde  sendes  til  den 
lærde  Skole  i  Viborg,  lykkedes  det  ham  at  faa 
Faderen  omstemt.  Med  en  Anbefalingsskrivelse 
til  Medaillør  Krohn  rejste  han  kort  efter  —  i 


1841  —  til  København  for  at  blive  Kunstner. 

Ved  Krohns  Mellemkomst  fik  han  Adgang  til 
Rørbyes  Malerskole.  Samtidig  indmeldtes  han 
paa  Akademiet,  hvor  blandt  Kammeraterne  sær- 
lig Exner  og  Vermehren  blev  hans  Venner. 
1847  udstillede  han  første  Gang,  og  i  de 
kommende  Aar  fulgte  hans  Hovedværker:  1856 
„Mormonerne",  1857  „Snedkeren  bringer  Lig- 
kisten til  det  døde  Barn",  1858  „En  Pige,  der 
pynter  en  Grav",  1860  „Udpantningen",  1868 
„Afskeden",  1873  „Kvinderne  hos  Landsby- 
kunstneren" o.  s.  V.  Han  opnaaede  flere  Gange 
den  Neuhausenske  Præmie,  i  1861  Udstillings- 
medaillen.  Om  hans  Liv  er  iøvrigt  kun  lidet  at 
berette;  endog  det  sædvanlig  oplivende  Moment 
i  danske  Kunstneres  Levnedsløb:  den  store 
Udenlandsrejse,  har  han  givet  Afkald  paa. 

I  1857  giftede  Dalsgaard  sig,  og  kort  efter 
købte  han  sig  en  Villa  paa  Biilowsvej,  hvor 
han  boede  indtil  1862,  da  han  modtog  Stillingen 
som  Tegnelærer  ved  Sorø  Akademi  og  flyttede 
til  denne  By,  hvor  han  stadig  er  bosat. 

Dalsgaard  blev  i  1872  Medlem  af  Akademiet, 
og  da  han  i  1892  fratraadte  Stillingen  ved  Sorø 
Akademi,  udnævntes  han  til  Professor. 

DALSGAARD:  En  Pige,  der  pynter  en  Grav 

PRIVATEJE 


DALSGAARD  Afskeden 

MUSEET  I  AARHUS 


DALSGAARD:  En  Bondekone.  Studie  DALSGAARD:  Blicher  paa  Heden 

KUNSTFORENINGEN  PRIVATEJE 

EXNER:  En  Amagerkone 

KUNSTMUSEET 


JOHAN  JULIUS  EXNER's  Fader  var  som 
ung  indvandret  til  Danmark  fra  Bøhmen  og 
havde  faaet  en  Ansættelse  som  Hoboist  ved 
Kongens  Regiment  i  København.  Her  fødtes 
Sønnen  den  30.  November  1825.  Da  han  alle- 
rede som  Dreng  viste  en  ubændig  Trang  til  at 
tegne  og  male,  sattes  han  efter  Konfirmationen 
i  Malerlære  og  besøgte  samtidig  Akademiet  i 
Aftentimerne.  Her  tildrog  han  sig  hurtig  Op- 
mærksomhed, og  ved  J.  L.  Lund's  Bistand  blev 
han  løst  fra  sine  Forpligtelser  over  for  sin 
Mester,  saa  han  uforstyrret  under  Lund's  Vej- 
ledning kunde  uddanne  sig  til  Historiemaler. 
Som  saadan,  og  tillige  som  Portrætmaler,  ud- 
stillede han  da  ogsaa  i  den  første  Tid  —  fra 


1844.  Paa  Akademiet  havde  han  imidlertid  op- 
naaet  forskellige  Belønninger,  og  han  havde 
desuden  haft  den  Lykke  at  finde  en  Velgører 
i  Grev  Knuth  til  Knuthenborg,  der  bl.  a.  gav 
ham  frit  Atelier  i  sit  Palais  i  København  og 
af  købte  ham  et  af  hans  Historiebilleder:  „Marsk 
Stigs  Døtre."  Der  gik  dog  ikke  mange  Aar,  før 
Exner,  til  Dels  ved  Høyens  Anvisning,  som 
Maler  fandt  sit  rette  Felt:  Folkelivsmaleriet. 
I  1852  udstillede  han  nemlig  „En  Amagerkone, 
der  tæller  sine  Penge",  og  hermed  indledede 
han  den  lange  Række  Optrin  af  Landboernes, 
navnlig  Amagernes  og  fra  1877  Fanøboernes 
Liv,  som  det  har  været  hans  Kunsts  saa  tak- 
nemmelige Opgave  at  skildre.  I  1853  udstilledes 

EXNER:  En  Gondol 

PRIVATEJE 


„Søndagsbesøghos  Bedstefaderen",  1854  „Gilde- 
lag hos  en  Bonde  paa  Amager",  1856  „Et  Gilde 
i  Hedeboegnen",  1867  „Den  lille  Rekonvale- 
scent" o.  s.  V. 

I  1857 — 1858  var  Exner  en  Rejse  i  Italien, 
men  iøvrig  har  han,  fraregnet  nogle  mindre 
Udflugter  til  Sverrig,  opholdt  sig  i  Danmark,  i 
Vinteren  i  København,  om  Sommeren  —  i  de 


senere  Aar  —  i  Sønderho  paa  Fanø.  I  1863 
giftede  han  sig;  Aaret  efter  blev  han  Medlem 
af  Akademiet,  hvor  han  fra  1872 — 1893  har 
virket  som  Lærer  ved  Modelskolen.  I  1876  ud- 
nævntes han  til  titulær  Professor.  Siden  1884 
har  han  været  Akademiets  Kasserer,  siden  1890 
i  en  kortere  Aarrække  Formand  for  Udstillings- 
komiteen. 

EXNER:  Interiørstudie 

EXNER:  Paa  Udkig 

EXNER:  Kærestesorg 

PRIVATEJE 


VERMEHREN:  Reservesoldatens  Afsked 

KUNSTMUSEET 


JOHAN  FREDERIK  NIKOLAI  VERMEH- 
REN er  født  i  Ringsted  d.  12.  Maj  1823.  Fader- 
en, der  var  Glarmester,  sad  smaat  i  det,  og  Søn- 
nen maatte  i  sin  Barndom  gaa  ham  til  Haande. 
Han  fik  derfor,  udenfor  Skoletiden,  kun  faa  Stund- 
er til  at  tegne  og  male.  Om  Tegneundervisning 
var  der  ikke  Tale;  han  maatte  nøjes  med  at  be- 
tragte de  Billeder,  som  hans  Bysbarn,  den  fem- 
ten Aar  ældre  Jørgen  Roed  frembragte.  Han  havde 
imidlertid  det  Held  at  blive  optagen  paa  Sorø 
Akademi.  Her  vakte  snart  hans  Tegnefærdighed 
Opmærksomhed,  og  Tegnelæreren,  Landskabs- 
maleren Harder  fik  i  ham  sin  mest  begavede 
Elev.  Det  varede  da  heller  ikke  længe,  før 
Vermehren  følte  sig  kaldet  til  at  blive  Kunst- 
ner; men  Faderen  holdt  bestemt  paa,  at  Sønnen 
først  som  Student  maatte  forlade  Skolen.  I  1843 
fik  han  da  sin  Studentereksamen  og  beredte  sig 
endog  til  at  tage  2den  Eksamen;  men  efter 
nogen  Tids  Forløb  brød  han  med  Studering- 
erne, og  ved  Ingemanns  Mellemkomst  opnaaede 
han  Faderens  længe  attraaede  Tilladelse  til  at 


tage  til  København  og  melde  sig  paa  Kunst- 
akademiet. I  1844  blev  han  da  Elev  af  dette 
samtidig  med,  at  han  søgte  Undervisning  hos 
J.  Roed.  I  1846  naaede  han  op  i  Modelskolen; 
Aaret  efter  udstillede  han  sit  første  Billede. 

I  1848  blev  ogsaa  Vermehren  én  af  Krigens 
Frivillige,  og  han  gjorde  det  første  Felttog  med. 
De  følgende  Aar  frembragte  han  nogle  af  sin 
Kunsts  Hovedværker:  1849  „Reservesoldatens 
Afsked",  1851  „Hvedebrødsmanden",  1853 
„Faarehyrden",  1860  „Sædemanden".  Imidlertid 
havde  han  opholdt  sig  længere  Tid  i  Italien  og 
havde  efter  sin  Tilbagekomst  i  1857  giftet  sig. 
Fra  1870  udfoldede  han  fortrinsvis  en  stor 
Virksomhed  som  Portrætmaler;  men  fra  Firser- 
nes Begyndelse  har  han  paany  dyrket  det  genre- 
agtige Figurmaleri,  hvis  Æmner  han  især,  i  Mod- 
sætning til  tidligere,  har  hentet  fra  det  køben- 
havnske Bourgeoisies  Verden. 

I  1864  blev  Vermehren  Medlem  af  Akademiet; 
i  1873  udnævntes  han  til  Professor  ved  Model- 
skolen, en  Stilling,  han  har  beklædt  til  1901. 

VERMEHREN: 
En  gammel  Fisker,  der  hviler  sig  ved  Stranden 

MUSEET  i  AARHUS 

HERMAN  CARL  SIEGUMFELDT  er  født  i 
Esbønderup  d.  18.  September  1833.  Han  be- 
søgte fra  1844,  samtidig  med  at  han  var  i 
Malerlære,  Akademiet.  Fra  1851  arbejdede  han 
i  4  Aar  som  Svend,  før  det  i  1855  lykkedes 
ham  at  udstille  sit  første  Billede.  I  1863 — 1864 
var  han  udenlands,  den  længste  Tid  i  Italien. 
I  1880  blev  han  Medlem  af  Akademiet. 

ANTON  LAURIDS  JOHANNES  DORPH  er 
født  d.  15.  Februar  1831  i  Horsens,  hvor 
Faderen,  den  bekendte  Oversætter  af  Æschylos, 


Sofokles  og  Aristofanes,  Professor  N.  V.  Dorph 
var  Rektor.  Allerede  1833  opgav  Faderen  denne 
sin  Stilling  og  flyttede  til  København.  Sønnen 
sattes  i  Metropolitanskolen,  men  forlod  denne 
efter  nogle  Aars  Forløb  for  at  blive  Kunstner. 
Han  blev  i  1845  Elev  af  Akademiet  og  besøgte 
senere  Marstrands  Malerstue.  I  1850  udstillede 
han  sit  første  Billede,  et  Portræt.  I  1854  rejste 
han  udenlands,  var  nogen  Tid  i  Norditalien  og 
malede  siden  hos  Couture  i  Paris.  1866  giftede 
han  sig.  1871  blev  han  Medlem  af  Akademiet, 
1893  titulær  Professor. 

HANS  SMIDTH:  Markedsscene  i  Kjerteminde.  Studie 

PRIVATEJE 


HANS  LUDVIG  SMIDTH  er  født 
i  Nakskov  d.  2.  Oktober  1839.  Han 
blev  Student  fra  Viborg  Latinskole 
og  studerede  derefter  nogen  Tid  Me- 
dicin, men  bestemte  sig  derefter  til 
at  blive  Maler.  1861  blev  han  Elev 
af  Akademiet;  desuden  søgte  han  Un- 
dervisning hos  N.  Simonsen  og  for 
Landskabsmaleriets  Vedkommende 
hos  Kyhn.  Som  Folkelivsmaler  har 
han  fortrinsvis  skildret  jysk  Almues- 
liv,  og  han  har  gentagne  Gange  hentet 
sine  Æmner  fra  Steen  Blichers  jyske 
Noveller.  Som  en  Begivenhed  i  Kunst- 
nerens Liv  tør  man  betragte  den  Ud- 
stilling af  hans  Studier,  der  i  1900  af- 
holdtes i  Kunstforeningen,  og  ved 
hvilken  han  omsider  naaede  en  Po- 
pularitet, der  bl.  a.  gav  sig  Udslag  i, 
at  næsten  alle  Studierne,  et  Par  Hund- 
rede i  Tal,  blev  solgte. 


HANS  SMIDTH:  En  Gildegaard.  Pintsefest  paa  Heden  i  gamle  Dage. 

PRIVATEJE 


LUNDBYE:  Selvportræt 

PRIVATEJE 


JOHAN  THOMAS  LUNDBYE,  en  Søn  af  da- 
værende Kaptejn  J.  T.  Lundbye,  blev  født  d.  1. 
September  1818  i  Kallundborg,  hvor  Moderens 
Familie,  Bonnevie,  havde  hjemme.  Barndoms- 
aarene  henlevede  han  i  København,  først 
paa  Kristianshavn,  senere  i  Kastellet,  hvor 
Faderen  fra  1826  fik  Embedsbolig.  Faderen  kunde 
ikke  lide,  at  Sønnen  i  sin  Fritid  morede  sig 
med  at  tegne,  og  Gang  paa  Gang  blev  hans 
Tegninger  brændte,  indtil  en  Dag  en  Ven  af 
Huset  fik  dem  at  se  og  tog  dem  med  til  Profes- 
sor J.  L.  Lund.  Denne  fattede  straks  Interesse 
for  Drengen,  og  efter  Lunds  Raad  blev  Lund- 
bye—  14  Aar  gammel  —  taget  ud  af  Efter- 
slægtselskabets Skole  og  optoges  paa  Lunds 
Tegnestue.  Samtidig  indmeldtes  han  paa  Aka- 
demiet. Undervisningen  her  i  de  følgende 
Aar  fik  dog  kun  ringe  Værd  for  ham,  og  det 
lykkedes  ham  aldrig  at  sejre  i  Konkurserne. 
Af  langt  større  Betydning  for  ham  blev  Bekendt- 
skabet med  den  berømte  Museumsmand  C.  Jiirg- 
ensen  Thomsen,  der  blev  Lundbyes  Ungdoms- 
Raadgiver,  som  siden  Høyen  hans  Manddoms. 
Thomsen  ansporede  ham  ivrigt  til  at  gøre  Fri- 
luftsstudier,  særlig  af  Dyr,  og  i  de  første  Aar 
blev  da  ogsaa  mere  Fællederne  og  Trommesalen 
end  Akademiet  Tumlepladsen  for  hans  Virken. 


Sin  første  Dyre-Studie:  en  liggende,  rødbroget 
Ko,  malte  Lundby  paa  Østerfælled  i  1834.  Og- 
saa hans  Lærer,  Dyremaleren  Holm,  fik  for  en 
Tid  en  Indflydelse  der  spores  i  Lundbyes 
Malemaade.  Af  stor  Betydning  blev  desuden 
Omgangen  med  Kammeraterne,  Læssøe,  Jeri- 
chau,  og  fremfor  alle  Skovgaard  og  Frølich. 

I  1836  blev  Faderen  Chef  for  Raketkorpset 
og  fik  Bolig  paa  Frederiksværk.  Lundbye  levede 
Vinteren  over  i  Kastellet,  men  flyttede  siden 
til  et  Hus  ved  Marmorkirkens  Ruin,  hvor 
han  blev  i  „3  lykkelige  Aar."  Men  hyppigt  — 
og  altid  om  Sommeren  —  var  han  hos  For- 
ældrene i  Frederiksværk,  naar  han  da  ikke 
gjorde  Udflugter  til  Kallundborg,  til  Vallekilde- 
Egnen  med  den  fra  Lundbyes  Kunst  saa  be- 
kendte Herregaard,  „Vognserup",  eller  til  Refs- 
næs,  til  Roskilde  og  Nordsjælland. 

Men  1841  døde  Faderen,  Moderen  flyttede 
til  sine  Forældre  i  Kallundborg,  og  samtidig 
mistede  Lundbye  sin  Bolig  ved  Marmorkirken, 
Hans  Livs  lykkelige,  sorgløse  Tid  var  dermed 
til  Ende.  Snart  skulde  kunstneriske  Anfægtelser 
og  ulykkelig  Kærlighed  give  hans  Sind  den 
mørke  Farve,  det  siden  bevarede. 

I  den  første  Periode  havde  Lundbye  navnlig 
malet  Dyr,  derefter,  fra  1836,  havde  han  mest 
frembragt  Portræter  og  særlig  Landskaber  („Sjæl- 
landsk Landskab"  1842,  „Dansk  Kyst"  1843); 
men  fra  1843  begyndte  han  paany  fortrinsvis 
at  dyrke  Dyremaleriet.  Allerede  fra  dette  Aar 
hidrører  „Kostalden",  Aaret  efter  fuldførte  han 
Illustrationerne  til  „Kaalunds  Fabler". 

I  1845  opnaaede  Lundbye  et  Rejsestipendium 
fra  Akademiet  og  i  Juni  begav  han  sig  af  Sted. 
Gennem  Tyskland  og  over  Marseille  naaede 
han  Italien;  d.  14.  Juli  var  han  i  Rom.  Han 
følte  vel  stor  Glæde  over  Opholdet  i  Rom,  hvis 
Dyr  og  Mennesker  han  ikke  trættes  af  at  be- 
undre; men  det  hele  var  for  ham  dog  nærmest 
et  Skuespil,  ved  hvilket  han  en  stakket  Tid  var 
Tilskuer.  Hans  Tanker  søgte  stadig  tilbage  til 
Hjemmet,  og  han  lærte  ikke  at  hygge  sig  i  Ita- 
lien. I  April  det  følgende  Aar  gjorde  han  en 
Udflugt  til  Neapel,  og  snart  efter  tiltraadte  han 
Hjemrejsen.  I  Maj  var  han  i  Florents;  derefter 
rejste  han  hjem  gennem  Belgien  og  Holland.  I 
Juli  var  han  atter  i  København. 

Han  blev  ikke  længe  i  Hovedstaden,  men  be- 
gav sig  til  sit  kære  Vallekilde,  hvor  han  sam- 
lede Studier  til  sit  berømte  Billede  af  „Malke- 


LUNDBYE:  Sjællandsk  Landskab 

KUNSTMUSEET 


pladsen  ved  Vognserup,"  som  han  i  Vinter- 
ens Løb  malede.  Den  følgende  Sommer  var 
han  paa  Refsnæs  og  besøgte  paany  Vallekilde. 
Hans  Sind,  som  Opholdet  i  Italien  havde  lys- 
net, var  imidlertid  atter  blevet  mørkt.  En  ny 
ulykkelig  Forelskelse  bragte  det  gamle  Tung- 
sind tilbage,  og  dermed  fulgte  nye  Grublerier 
over  hans  Kunst  og  „dens  gruelige  Ansvar." 
Hertil  kom  desuden  religiøse  Anfægtelser.  Fra 
sin  tidligste  Ungdom  havde  han  været  en  Be- 
undrer af  Grundtvig;  nu  „tændte  Søren  Kierke- 
gaards Skrifteren  sviende  Brand  i  hans  rene,  enfol- 
dige Sjæl."  Han  var  sjælesyg  og  menneskesky. 
Han  længtes  efter  at  finde  Lægedom  i  den  frie  Na- 
tur; Datidens  politiske  Røre  var  ham  ligegyldigt. 
I  Februar  rejste  han  til  Avlsgaarden  Godthaab 
ved  Helsingør,  hvor  han  blev  i  14  Dage,  der 
bragte  det  rigeste  kunstneriske  Udbytte. 

Begivenhederne  i  Marts  rev  ogsaa  den  po- 
litisk træge  Lundbye  med  sig.  Han  meldte  sig 
som  frivillig,  og  Soldaterblodet  i  ham  fik  ham 
til  med  Lyst  og  Iver  at  gennemgaa  Eksercer- 


skolen. Det  varede  noget,  før  Tropperne  kom 
af  Sted,  men  den  15.  April  indtraf  Marschordren. 
Samme  Dag  afsluttede  Lundbye  sin  Dagbog  med 
disse  Ord:  „I  Dag  er  jeg  indtraadt  i  Armeen  i 
3.  Bataillons  2  Comp.  Om  en  vildsom  Kugle 

 ,  da  vil  den  kun  bringe  et  Hjærte  til 

Ro,  der  lider  af  smerteligere  Saar.  Gud  velsigne 
Danmark  og  min  Moder!" 

Den  vildsomme  Kugle  lod  ham  ikke  vente. 
Da  hans  Bataillon  d.  26.  April  1848,  efter  et  Holdt 
ved  Landsbyen  Bedsted  i  Slesvig,  skulde  træde 
an  paany,  kom  en  Soldat  til  at  vælte  en  Gevær- 
pyramide. I  Faldet  gik  et  Gevær  af,  og  Kuglen 
ramte  Lundbye  dødelig.  Hans  Lig  førtes  skynd- 
somt til  Landsbyens  Kirkegaard,  hvor  det,  ind- 
svøbt i  Dannebrog,  sænkedes  i  Graven,  der 
siden  af  Slesvigere  smykkedes  med  et  simpelt 
Stenkors.  Ogsaa  i  København  har  Lundbye 
faaet  et  Mindesmærke  i  det  Bronceepitaphium  af 
H.  V.  Bissen,  der  er  indsat  i  Garnisonskirkens 
Ydermur.  I  1895  har  Kunstforeningen  udgivet 
hans  Biografi,  forfattet  af  Karl  Madsen. 

LUNDBYE:  Faar  ved  en  Kæmpehøj 

LUNDBYE:  Vinterlandskab.  Motiv  fra  Julebæksbroen  med  Udsigt  mod  Kullen  og  Hoganæs. 
Kunstnerens  sidste  Arbejde,  fuldført  af  Skovgaard 
privateje 

LUNDBYE:  Studietegning 

PRIVATEJE 


LUNDBYE:  Kallundborg  Møllebanke.  Tegning 

DEN  KGL.  kobberstiksamling 

LUNDBYE:  Den  dræbte  And.  Illustration  til  Kaalunds  Fabler 

KOBBERSTIKSAMLINGEN 


LUNDBYE:  Hjemkomsten.  Tegning 
privateje 


LUNDBYE:  Vignet  fra  Kunstnerens  Dagbog 

PRIVATEJE 

P.  c.  SKOVGAARD: 
Aaens  Udløb.  Parti  af  Sjællands  Nordkyst  ved  Dronningemøllen 

kunstmuseet 


PETER  CHRISTIAN  SKOVGAARD  blev 
født  d.  4.  April  1817  paa  Arvefæstegaarden 
Hammershus  i  Nærheden  af  Ringsted.  Hans 
Fader  maatte  faa  Aar  efter  Sønnens  Fødsel  op- 
give sin  Ejendom  og  flytte  til  Vejby  ved  Tis- 
vilde, hvor  han  havde  faaet  Privilegium  paa  en 
lille  Købmandshandel.  Siden  opnaaede  han  en 
Stilling  som  Distriktskommissær  i  Valby  ved 
København,  men  dette  Embede  var  saa  be- 
skedent, at  Moderen  maatte  blive  ved  Køb- 
mandshandelen i  Vejby.  Herude  levede  da  P. 
C.  Skovgaard  sine  Barndomsaar  og  fik  her  af 
Moderen,  der  en  Tid  havde  været  Elev  af 
Blomstermaler  Fritzsch,  den  første  Indøvelse  i 
Tegnekunsten.  Endnu  kun  fire-fem  Aar  gammel 
tegnede  han  Portræter  af  sine  Paarørende,  og 
Trangen  til  at  tegne,  hvad  der  kom  ham  for 
Øje,  bevarede  han  saa  urokkelig  gennem  Barn- 
domsaarene,  at  han  med  god  Grund  efter  Kon- 
firmationen bestemtes  for  Kunstnervejen.  Han 
kom  til  København,  hvor  han  optoges  i  Mor- 
faderens, Mægler  Aggersborgs  Hus,  og  ved 
Blomstermaler  Jensens  Mellemkomst  blev  Elev 
af  Akademiet.  Den  akademiske  Undervisning 
fik  dog  ligesaa  liden  Betydning  for  Skovgaard 
som  for  Lundbye.  Friluftsmenneske  som  han 
var,  befandt  han  sig  ikke  vel  i  Akademiets 
lumre  Atmosfære.  Det  nyttede  heller  ikke  stort, 
at  han  kom  en  Omgang  paa  J.  L.  Lunds  pri- 
vate Atelier.  Han  lærte  her  at  bruge  Pensel  og 


Farver,  men  større  Fremskridt  gjorde  han  ikke, 
saa  det  var  forklarligt,  at  Forældrene  blev  be- 
tænkelige og  fik  Skovgaard  anbragt  i  Maler- 
lære. Selv  tillagde  han  disse  Læreaar  Betyd- 
ning; langt  større  Indflydelse  har  dog  den 
Omgangskreds  haft,  i  hvilken  han  færdedes  — 
med  Høyen  som  sin  bedste  Raadgiver  og  med 
Lundbye  som  sin  bedste  Ven. 

Det  varede  imidlertid  ikke  længe,  før  Skov- 
gaard aabenbarede  sine  store  Evner.  I  1843 
malede  han  „Skovparti  fra  Jægerspris",  og  med 
kort  Mellemrum  fulgte  derefter  saa  bekendte 
Billeder  som  „Aaens  Udløb",  1844,  „Sommer- 
dag i  Dyrehaven",  1848,  og  „Landevej  ved 
Vognserup",  1849.  Allerede  i  1836,  da  Skov- 
gaard for  første  Gang  udstillede,  havde  han 
fundet  en  Køber  i  Prins  Christian  (Chr.  VIII); 
flere  af  hans  ovennævnte  Billeder  købtes  til 
den  kgl.  Malerisamling,  han  opnaaede  den  Neu- 
hausenske  Præmie  og  i  1845  Udstillingsmedail- 
len.  Han  behøvede  da  blot  at  søge  for  at  opnaa 
det  store  Stipendie;  men  Høyen  raadede  ham 
til  at  blive  hjemme  og  han  blev  hjemme.  De 
mange  Salg  —  og  mange  Bestillinger  —  gjorde 
ham  snart  til  en  velstillet  Mand,  saa  han  i  1851 
kunde  gifte  sig  med  enDatter  af  Prof.  Joachim 
Fr.  Schouw. 

I  1854  rejste  Skovgaard  og  hans  Hustru  sam- 
men med  Høyens  til  Italien  og  blev  der  Vinteren 
over.  Hans  Formaal  med  Rejsen  var  at  se  de 


P.  c.  SKOVGAARD:  Sommerdag  i  Dyrehaven 

P.  c.  SKOVGAARD:  Alleen  ved  Iselingen 

P.  C.  SKOVGAARD:  Bondedammen  ved  Hellebæk 

KUNSTMUSEET 


58 


P.  c.  SKOVGAARD:  Thebordet  i  Vejby 

PRIVATEJE 


P.  C.  SKOVGAARD:  Kunstnerens  Moder 

PRIVATEJE 


store  Mestre,  ikke  at  male.  Da  han 
senere  i  1869  sammen  med  Mar- 
strand  paany  besøgte  Italien,  hjem- 
bragte han  derimod  en  stor  Række 
Studier. 

I  Ungdomsaarene,  da  Skovgaard 
færdedes  sammen  med  Lundbye,  havde 
han  for  en  stor  Del  valgt  sine  Motiv- 
er i  de  samme  Egne  som  denne.  Se- 
nere søgte  han  andetsteds  hen  og 
malede  bl.  a.  en  Række  Billeder  fra 
Jylland  og  fra  Møen.  Men  fremfor  alt 
var  Dyrehaven  ham  kær.  Han  havde 
endog  en  Tid  faaet  indrettet  en  Maler- 
stue i  selve  Eremitagen,  og  han  træt- 
tedes ikke  sit  Liv  igennem  af  at 
skildre  Skoven  derude.  Hans  sidste 
store  Billede  var  „Sommerdag  i  Dyre- 
haven med  forbidragende  Tordenvejr". 
Kort  efter  at  det  var  fuldført,  ramtes 
han  d.  13.  April  1875  af  et  Slagtil- 
fælde, der  straks  medførte  Døden. 

Skovgaard  blev  i  1860  titulær  Pro- 
fessor. Først  i  1864  fandt  Akademiet 
det  passende  at  udnævne  ham  til 
Medlem. 

P.  c.  SKOVGAARD:  Begyndende  Aftenskumring  i  en  Skov 

P.  c.  SKOVGAARD:  Parti  af  Gaarden  Jettehøj.  Tegning 

DEN  KGL.  kobberstiksamling 


PETER  VILHELM  CARL  KYHN  var  født  i 
København  den  30.  Marts  1819;  Faderen  var 
Opsigtsbetjent  ved  den  grønlandske  Handel. 
Som  ung  kom  han  først  i  Handelslære,  men 
valgte  snart  Kunsten  som  sin  Livsgærning,  idet 


han  lagde  sig  efter  Kobberstikning.  I  1836  blev 
han  Elev  af  Akademiet,  og  i  1843  udstillede  han 
sit  første  Billede.  Hans  Landskaber  skaffede 
ham  baade  Præmie  og  Rejseunderstøttelse,  men 
først  i  1850-1852  gjorde  han  Brug  af  den  sidste 

P.  c.  SKOVGAARD:  Barneportræt 

PRIVATEJE 


paa  en  Rejse  til  Frankrig  og  Italien.  Efter  Hjem- 
komsten giftede  han  sig  i  1853.  Om  hans  Liv 
er  der  iøvrig  udover  hans  Kunsts  talløse  Be- 
drifter kun  lidet  at  berette.  Han  blev  i  1870 
Medlem  af  Akademiet,  men  udtraadte  deraf  i 
1882  og  indvalgtes  senere  i  Akademiraadet.  Af 
Titler  har  han  ingen  ønsket  og  ingen  faaet. 

I  de  første  Aar  hentede  Kyhn  gærne  Motiverne 
til  sine  Billeder  fra  Bornholm,  i  sin  Alderdom 
færdedes  han  helst  i  Silkeborgegnen,  hvor  han 
navnlig  har  gjort  Egnen  om  Ry  Station  berømt; 
men  iøvrig  har  han  i  sit  lange  Liv  malet  viden 
om  i  Danmark.  Fra  sin  tidlige  Ungdom  havde 
han  bevaret  sin  Interesse  for  grafisk  Kunst,  der 
har  givet  sig  Udslag  i  en  lang  Række  Landskabs- 
raderinger.  Vilh.  Kyhn  hører  ogsaa  til  de  faa 
skrivende  danske  Malere;  han  har  udgivet  en- 
kelte Pjecer,  i  hvilket  han  bl.  a.  søgte  at  værne 
den  danske  Kunst  mod  Indflydelse  af  fremmed, 
særlig  fransk,  Malemaade. 

I  en  lang  Aarrække  boede  Kyhn  i  sin  Villa 
paa  Vesterfarimagsvejen  i  København.  Da  den 
omsider  faldt  som  et  Offer  for  Ekspropriation, 
flyttede  han  til  en  Villa  paa  Danasvej,  og  her 
endte  den  gamle  Kunstner  sit  Liv  d.  1 1 .  Maj  1 903. 


V.  KYHN:  Udsigt  over  det  flade  Land  ved  Bjerglide 

V. 


KYHN: 


Sommerdag  ved  Ry. 
privateje 


Studie 

G.  RUMP:  Skovparti  fra  Frederiksborg 

G.  RUMP:  Tilfrossen  Aa  i  en  Have 

G.  RUMP:  FORAARSLANDSKAB  FRA  EGNEN  VED  FREDERIKSBORG 
KUNSTMUSEET 


CHRISTIAN  GOTFRED  RUMP  var  født  i 
Hillerød  d.  8.  December  1816.  Seksten  Aar 
gammel  kom  han  til  København  og  optoges  paa 
Akademiet  og  J.  L.  Lunds  Malerskole.  Sit  første 
Billede  udstillede  han  i  1836.  Han  optraadte  i 
de  følgende  Aar  nærmest  som  Portræt-  og  Hi- 
storiemaler —  og  udførte  bl.  a.  en  Altertavle 
til  Grønholt  Kirke  — ;  men  fra  1843  begyndte 
han  ivrig  at  dyrke  Landskabsmaleriet,  og  det 
blev  siden  som  Landskabsmaler,  at  han  vandt 
Ry.  I  1849  opnaaede  han  Udstillingsmedaillen, 
senere  den  Neuhausenske  Præmie.  Efter  mindre 
Rejser  i  Norge  drog  han  i  1857  sammen  med 
Exner  til  Italien.  I  1866  blev  han  Medlem  af 
Akademiet,  i  1868  giftede  han  sig.  I  1874  fik 
han  Titel  af  Professor;  faa  Aar  efter,  d.  25. 
Maj  1880,  afgik  han  ved  Døden  under  et  Ophold 
i  sin  Fødeby. 

CARLO  EDOARDO  DALGAS  var  en  Søn 
af  Jean  Antoine  Dalgas,  dansk  Konsul  i  Neapel, 
og  fødtes  i  denne  By  d.  9.  November  1820.  Da 
det  siden  gik  tilbage  med  Faderens  Forretning, 
og  da  denne  havde  flere  Børn  at  forsørge,  fulgte 
Sønnen  Carlo  i  1830  med  sin  Faster  og  hendes 
Mand,  Professor  Joachim  Fr.  Schouw  til  Dan- 
mark for  at  opdrages  i  deres  Hus,  hvor  han 
blev,  til  Moderen  efter  sin  Mands  Død  i  1835 
flyttede  til  København.  Han  boede  da  hos  hende 


medsine  Søskende, 
af  hvilke  Broderen 
Enrico  senere  blev 

Hedesagens  be- 
rømte Forkæmper. 
Schouw  havde  an- 
bragt Dalgas  i  Ef- 
terslægtens Skole, 
men  hans  ualmin- 
delige Evner  for 
Tegning  bevirkede, 
at  han  snart  sat- 
tes i  Lære  hos  den 

bekendte  Maler- 
mester Kongslev  og 
fra  1837  begyndte 
at  besøge  Akademi- 
et. 1 1843  udstillede 
han  sit  første  Bil- 
lede og  havde  det 
Held,  at  Kunst- 
foreningen købte 
det.  Siden  solgte  han  et  Billede  til  den  kgl. 
Malerisamling  og  nød  snart  saa  megen  Anse- 
else, at  Akademiet  tilstod  ham  et  Stipendium. 
Men  han  kom  ikke  afsted.  Da  Krigen  brød  ud  i 
1848,  meldte  han  sig  som  Frivillig.  Han  deltog 
i  alle  Felttogene  og  udnævntes  til  Premierløjt- 
nant. Men  i  Affæren  ved  Møllhorst  blev  han  døde- 
lig saaret  d.  31.  December  1850.  Uden  at  være 
kommen  til  Bevidsthed  døde  han  d.  2.  Jan.  1851. 

DANKVARTCHRISTIAN  MAGNUS  DREY- 
ER var  født  d.  13.  Juni  1816  i  Assens,  hvor 
Faderen  var  Købmand.  I  1832  kom  han  til  Køb- 
enhavn og  indmeldtes  paa  Akademiet,  hvor  han 
hurtig  blev  en  af  de  bedste  Tegnere,  men  iøvrig 
snart  led  Skuffelser.  Han  bejlede  forgæves  til 
den  lille  Guldmedalje,  og  selvkritisk  som  han 
var,  taalte  han  endnu  daarligere  andres  Indvend- 
inger mod  sin  Kunst.  Det  nyttede  ikke,  at 
hans  Billeder  Gang  paa  Gang  købtes  til  Galle- 
riet. Hans  Pessimisme  voksede  med  Aarene,  og 
tilsidst  opgav  han  det  Hele,  købte  sig  et  Boel- 
sted ved  Bariøse  paa  Fyen  og  vilde  nu  leve  som 
Bonde.  Heller  ikke  her  fandt  han  Tilfredshed. 
„Gaardens  Drift  gik  daarligt.  Udsigterne  til  den 
rene  Fattigdom  rykkede  truende  nærmere.  For 
alle  fejlslagne  Forhaabninger  søgte  han  Trøst 
i  Flasken".  Tilsidst  endte  en  Tyfus  hans  Liv 
d.  4.  November  1852. 


DALGAS:  En  Faareflok  i  Nærheden  af  en  Skov 

KUNSTMUSEET 


DREYER:  En  Skovvej 
kunstmuseet 


DREYER:  Parti  af  Odense 

KUNSTMUSEET 


DREYER:  Fra  Odense  Aa 

KUNSTMUSEET 


D.  M.  II.  7 


73 


J.  D.  FRISCH:  Hind  i  Dyrehaven 

PRIVATEJE 


FREDERIK  CARL  JULIUS  KRAFT  var  født 
i  København  d.  8.  Oktober  1823.  Han  besøgte 
Akademiet  fra  1838  og  udstillede  i  1843  for 
første  Gang.  Sit  bekendteste  Billede,  Færgelund- 
en ved  Jægerspris,  malede  han  i  1 848. 1 1 85 1  rejste 
han  med  Akademiets  Rejseunderstøttelse  til 
Italien,  hvor  han  blev  et  Par  Aar.  Men  efter 
Hjemkomsten  følte  han  sig  syg,  og  d.  25.  Ok- 
tober 1854  afgik  han  ved  Døden  paa  Lille  Vo- 
drofgaard  ved  København. 

JOHAN  DIDRIK  FRISCH,  født  paa  Char- 
lottedal ved  Slagelse  d.  4.  Maj  1835,  blev  som 
Dreng  Elev  af  Sorø-Akademi,  hvor  Maleren 
Harder  var  hans  Lærer  i  Tegning.  Opmuntret 
af  denne  og  tildels  ogsaa  paavirket  af  Vermeh- 
ren,  bestemte  han  sig  til  at  blive  Maler  og  kom 
i  1850  ind  paa  Kunstakademiet.  Fra  1857  ud- 
stillede han,  først  som  Figurmaler,  senere  over- 
vejende som  Dyre-  og  Landskabsmaler.  I  1867 
drog  han  med  Understøttelse  fra  Akademiet  til 
Italien;  men  her  angrebes  han  af  Kolera  og 
Tyfus  og  døde  d.  23.  November  1867. 


CARL  FREDERIK  EMANUEL  LARSEN 
fødtes  i  København  d.  15.  September  1823. 
Han  var  en  kort  Tid  i  Malerlære,  men  uddan- 
nede sig  derpaa  til  Marinemaler  under  Vejled- 
ning af  Eckersberg  og  Kloss.  I  1839  optoges 
han  paa  Akademiet;  seks  Aar  efter  udstillede 
han  sit  første  Søstykke.  Samme  Aar  var  han 
med  en  Orlogsmand  til  Island  og  Færøerne.  I 
1852  fik  han  Stipendiet  og  opholdt  sig  3  Aar  i 
Udlandet:  i  England,  Holland  og  Frankrig,  fra 
hvis  Middelhavskyst  han  hjembragte  adskillige 
Studier.  Hans  Hovedarbejde  „En  Formiddag  i 
Øresund",  der  erhvervedes  af  Galleriet,  udfør- 
tes i  1856.  Han  døde  ugift  d.  14.  Septbr.  1859. 

CLAUS  ANTON  KØLLE  fødtes  i  Sandby 
paa  Lolland  d.  25.  November  1827.  1842  kom 
han  til  København  og  sattes  i  Malerlære  sam- 
tidig med  at  han  indmeldtes  paa  Akademiet, 
hvor  han  navnlig  uddannede  sig  til  Dekorations- 
maler. Som  saadan  var  han  Lorenz  Frølich  be- 
hjælpelig med  Udsmykningen  af  Overappella- 
tionsrettens  Sal  i  Flensborg.  I  1854  gjorde  han 

med  Dekorationsmaleriet  for  Øje  en  Rejse  til  Kølle  blev  i  1871  Medlem  af 
Dresden  og  Miinchen;  men  efter  sin  Hjemkomst  Det  følgende  Aar,  d.  2.  September 
lagde  han  dette  til  Side,  og  udstillede  i  de  føl-  han. 


gende  Aar 
som  Figur- 
maler og 
især  som 
Landskabs- 
maler. I 
1860  male- 
de han  sit 

bekendte 
Billede  „Ef- 
termiddag 
ved  Him- 
melbjærg- 
et"  og  mod- 
tog samme 
Aar  Akade- 
miets Sti- 
pendium, 
som  han  be- 
nyttede til 
et  toaarigt 
Ophold  i 
Rom. 
Akademiet. 
1872,  døde 

THOMAS  VILHELM  PEDERSEN  var  født 
paa  Karlslundegaard  ved  Køge  d.  28.  Januar 
1820.  Ligesom  Faderen,  der  var  Kaptejnløjt- 
nant  og  senere  Kommandør  i  Søetaten,  valgte 
han  at  gaa  den  sømilitære  Vej  og  i  1841  blev 
han  Sekondløjtnant.  Fra  Barn  af  havde  han 
vist  Ævner  for  Tegning,  og  hans  Lyst  til  Kunst- 
en blev  efterhaanden  saa  srærk,  at  han  af  Kong 
Chr.  VIII  opnaaede  en  Orlov  paa  fire  Aar  — 
fra  1842 — 1846  —  for  at  uddanne  sig  ved  Aka- 
demiet. Han  optoges  straks  i  Modelskolen;  des- 
uden søgte  han  Undervisning  hos  Marstrand.  I 
1848  meldte  han  sig  paany  til  Tjeneste,  deltog 
i  Krigen  og  gjordes  til  Fange  af  Tyskerne.  Efter 
at  han  var  bleven  udløst,  udnævntes  han  i  1850 
til  Premierløjtnant.  Aaret  efter  giftede  han  sig 
og  boede  fra  nu  af  i  Nyboder.  Hans  Helbred 
havde  fra  hans  tidlige  Ungdom  været  svagt  og 
havde  ofte  lagt  ham  Hindringer  ivejen;  i  1856 
gjorde  han  sit  sidste  Togt.  Tre  Aar  efter.  Nat- 
ten mellem  d.  12.  og  13.  Marts  1859,  døde  han. 

Det  var  H.  C.  Andersen  selv,  der  bevirkede, 
at  Vilh.  Pedersen  blev  hans  Illustrator.  Han 
anbefalede  ham  nemlig  som  saadan  til  sin  Leip- 
ziger-Forlægger,  og  Følgen  blev,  at  den  første 


illustrerede  Udgave  af  Æventyrerne  udkom  paa 
Tysk  i  1848.  Men  Aaret  efter  udkom  Bogen  i 
en  forøget  Udgave  med  ialt  126  Illustrationer 
paa  Dansk  hos  C.  A.  Reitzel.  I  1855  udkom  en 
ny  Samling  Æventyr  med  55  Illustrationer,  og 
i  1862—1863  en  Udgave  i  2  Bind,  hvori  211 
af  Vilh.  Pedersens  Tegninger  var  samlede.  I  alle 
disse  Udgaver  var  Billederne  gengivne  i  Træsnit, 
og  det  er  først  fornylig  i  en  „Kunst-Udgave", 
det  Gyldendalske  Forlag  har  udsendt,  og  i  hvil- 
ken Vilh.  Pedersens  Original-Tegninger  i  deres 
oprindelige  Skikkelse  er  gengivne  ad  fototypisk 
Vej,  at  man  lærer  ham  som  Kunstner  fuldtud 
at  kende. 

GEORG  URBAN  FREDERIK  JURGENSEN, 
eller,  som  han  kaldte  sig,  Fritz  Jiirgensen,  til- 
hørte den  bekendte  Uhrmagerfamilie  og  fødtes 
paa  Østergade  i  København  d.  25.  Oktober  1818. 
Han  maatte  mod  sin  Vilje  lære  sin  Faders  Pro- 
fession og  efter  dennes  Død  overtage  Uhrmager- 
forretningen ;  men  det  varede  ikke  mange  Aar, 
før  han  opgav  denne  for  fremtidig  —  og  ofte 
kummerligt  nok  —  at  ernære  sig  som  Maler. 
Dog  forbeholdt  han  sig  Forretningens  Privile- 

gium:  Optrækningen  af  Uhrene  paa  de  konge- 
lige Slotte.  I  1842  havde  han  ægtet  en  Kusine 
af  sig,  men  hun  døde  det  følgende  Aar,  og  her- 
med var  hans  Livs  Lykke  forbi.  Hans  Sind 
mistede  fra  nu  af  Ligevægten,  hans  Energi  slap- 
pedes, og  da  tilmed  hans  svagelige  Helbred 
yderligere  svækkedes,  søgte  han  til  sin  Ulykke 
Lindring  i  stærke  Drikke.  Han  døde  d.  24. 
Marts  1863, 

Skønt  det  alene  er  som  Tegner,  at  Fritz 
Jurgensen  vandt  Ry,  følte  han  sig  dog  selv  som 
Maler,  og  vel  især  som  Portrætmaler.  Som  saa- 
dan  havde  han  nærmest  faaet  sin  Uddannelse 
hos  Roed,  i  hvis  Hus  han  i  nogle  Aar  fandt  et 
Hjem.  Sine  Tegninger  udførte  han  til  egen  eller 
Venners  Fornøjelse,  og  det  var  disse  sidste,  der 


ham  selv  uafvidende  i  1860 
foranstaltede  Udgivelsen  af 
første  og  anden  Samling  af 
Tegningerne.  Senere,  efter 
hans  Død,  udkom  i  1868  en 
tredje  Samling.  Endelig  har 
Det  nordiske  Forlag  i  1897 
udgivet  Tegningerne  paany, 
med  en  udførlig  Livsskil- 
dring  af  Kunstneren,  for- 
fattet af  Nicolai  Bøgh. 

HEINRICH  HANSEN  er 
født  d.  23.  November  1821 
i  Haderslev,  hvor  Faderen 
var  Farver.  Han  lærte  Maler- 
haandværket  og  blev  Svend 
i  Flensborg  og  rejste  der- 
efter i  1842  til  København, 
hvor  han  blev  Elev  af  Aka- 
demiet, og  uddannede  sig 
til  Dekorationsmaler.  Som 
saadan  deltog  han  straks  i 
Udsmykningen  af  Thorvald- 
sens Museum  og  bistod  fra 
1844  til  1847  Eddelien  i 
Chr.  IV. s  Kapel  i  Roskilde 
Domkirke,  hvor  han  siden 
malede  Indramningerne  om 
Marstrands  store  Vægbil- 
leder. I  1849  udstillede  han 
for  første  Gang  som  Arki- 
tekturmaler og  opnaaede 
snart  som  saadan  et  større 
Stipendium,  som  han  i  1850- 
1852  benyttede  til  en  Rejse  i  Vestevropa.  Sidst- 
nævnte Aar  giftede  han  sig. 

Alierede  i  1848  knyttedes  Heinrich  Hansen 
til  Akademiet,  idet  han  da  blev  Hjælpelærer  i 
Perspektivklassen,  en  Stilling  han  efter  Hetsch's 
Død  i  1864  ombyttede  med  Docentpladsen  i 
Perspektiv.  I  1858  blev  han  Medlem  af  Akade- 
miet, til  hvis  Vicedirektør  han  senere  gentagne 
Gange  valgtes.  Han  indtog  overhovedet  en  yderst 
repræsentativ  Stilling  i  den  danske  Kunstner- 
verden, udnævntes  til  Professor  og  Etatstaad 
og  dekoreredes  med  mange  Ordner;  fra  1887 
var  han  Formand  for  Udstillingskomiteen  og  i 
1888  ved  den  nordiske  Udstilling  Kunstafde- 
lingens Præsident.  Han  døde  d.  11.  Juli  1890. 
Ogsaa  i  den  danske  Kunstindustri  har  Hein- 


si 

rich  Hansen  spillet  en  stor  Rolle.  Takket  være 
sit  enestaaende  Kendskab  til  det  nedbrændte 
Frederiksborg  Slot,  blev  han  en  vigtig  Faktor 
ved  Slottets  Genopførelse  og  Hovedlederen  af 
det  i  den  Anledning  stiftede  Kunstflidslotteri. 
Saavel  for  dette  som  for  forskellige  industri- 
elle Etablissementer  bl.  a.  Bing  &  Grøndahls 
Porcelænsfabrik  har  han  tegnet  en  Række  Gen- 
stande. 

OTTO  DIDRIK  OTTESEN,  født  i  Broager 
d.  3.  April  1816,  var  Søn  af  fattige  Husmands- 
folk  og  maatte  i  sin  Barndom  tjene  som  Hyr- 
dedreng. I  1834  kom  han  til  København  og  blev 
Lærling  hos  en  Malermester  samtidig  med,  at 
han  naaede  sine  Ønskers  Maal:  at  blive  Elev 
af  Akademiet.  I  1839  blev  han  Svend  og  i  1842 
udstillede  han  sine  første  Blomsterstykker,  der 
gjorde  Lykke  og  bl.  a.  forskaffede  ham  Fritag- 
else for  den  Værnepligt,  han  som  bondefødt 
ellers  skulde  have  aftjent.  I  1855-1856  var  han 
med  Akademiets  Understøttelse  udenlands,  navn- 


lig i  Holland,  for  at  studere  Blomstermaleriet. 
I  1866  blev  han  Medlem  af  Akademiet,  i  1874 
titulær  Professor;  sidstnævnte  Aar  gjorde  han 
en  Rejse  for  det  Ancherske  Rejselegat.  Otte- 
sen døde  d.  2.  Oktober  1892.  Han  var  tre 
Gange  gift. 

FREDERIK  CHRISTIAN  LUND  var  født  i 
København  d.  14.  Februar  1826.  Tretten  Aar 
gammel  blev  han  Elev  af  Akademiet  og  kom 
desuden  i  Malerlære  og  blev  Svend.  Som  ungt 
Menneske  deltog  han  i  Udsmykningen  af  Thor- 
valdsens Museum.  Han  var  med  som  Frivillig 
i  den  slesviske  Krig  og  saaredes  haardt  i  Fre- 
dericia-Slaget. I  1852  udstillede  han  sit  første 
Genrebillede  og  virkede  fra  nu  af  som  Historie- 
og  Portrætmaler.  1859  —  samme  Aar  som  han 
giftede  sig  —  udstillede  han  „Griffenfeldt  føres 
til  Fængslet".  Han  gjorde  flere  større  Rejser, 
navnlig  til  Italien,  fra  hvis  Folke-  og  navnlig 
Munkeliv  han  hentede  Motiverne  til  en  Række 
Billeder.  Fra  1854-1860  udførte  han  i  Akvarel 

sine  „Nationaldragter"  —  der  købtes  af  det 
svenske  Nationalmuseum  —  og  som  i  Farve- 
tryk udkom  i  1861  og,  i  ny  Udgave  med  Tekst 
af  Vilh.  Bergsøe,  i  1890.  Til  Verdensudstilling- 
en i  Paris  1878  udførte  han  siden  hen  en  stor 
Karton  med  et  Optog  af  danske  Bønder,  en 
Komposition  der  i  vore  Dage  smykker  2.  Etages 
Korridor  i  det  kgl.  Theater.  Nogle  Aar  forinden 
havde  han  faaet  overdraget  en  meget  stor  Op- 
gave, Udsmykningen  af  Loftet  i  den  genopførte 
Viborg  Domkirke  med  en  Række  Billeder,  af 
hvilke  dog  de  i  Koret  og  Tværskibet  i  den  nye- 
ste Tid  har  maattet  vige  Pladsen  for  Joachim 
Skovgaards  Fresker.  I  1877  blev  Lund  Medlem 
af  Akademiet,  i  1896  titulær  Professor.  Nogle 
Aar  forinden  var  han  imidlertid  blevet  ramt  af 
en  Lammelse,  der  gjorde  ham  til  en  legemlig 
nedbrudt  Mand  Resten  af  hans  Liv.  Han  døde 
d.  31.  Oktober  1901. 

HARALD  FREDERIK  FOSS  er  født  i  Fre- 
dericia d.  21.  August  1843.  Han  var  først  i 
Apothekerlære,  men  rejste  i  1861  til  København 
for  at  uddanne  sig  til  Kunstner.  Han  gennemgik 
Akademiets  Tegneskole  og  søgte  samtidig  Under- 


visning hos  Kyhn.  1865  begyndte  han  at  ud- 
stille. I  1874  giftede  han  sig;  efter  sin  Hustrus 
Død  har  han  paany  indgaaet  Ægteskab  i  1894. 

ANTON  ERIK  CHRISTIAN  THORENFELD, 
født  i  Svendborg  d.  9.  April  1839,  lærte  først 
Malerhaandværket  i  sin  Fødeby,  og  kom  der- 
efter til  København  for  ved  Akademiet  at  ud- 
danne sig  til  Landskabsmaler.  Sit  første  Billede 
udstillede  han  i  1859.  Han  har  opnaaet  forskel- 
lige Rejseunderstøttelser  bl.  a.  det  Ancherske 
Legat,  for  hvilket  han  rejste  udenlands  i  1893. 
Han  har  to  Gange  indgaaet  Ægteskab. 

I  en  Aarrække  har  Thorenfeld  som  Bassanger 
virket  ved  det  kgl.  Theater,  hvor  han  i  1895 
optraadte  som  Sarastro  i  „Tryllefløjten". 

CARL  FREDERIK  AAGAARD  var  Søn  af 
en  Skomager  og  fødtes  i  Odense  d.  29.  Januar 
1833.  Efter  at  have  staaet  i  Malerlære  og  var 
bleven  Svend  kom  han  til  København  i  1852 
og  optoges  i  Akademiets  Gibsskole.  Samtidig 
lærte  han  hos  sin  Broder  Johan  Peter  Aagaard, 
der  sammen  med  Ad.  Kittendorff  havde  grund- 
lagt det  bekendte  xylografiske  Etablissement,  at 

skære  i  Træ  og  radere.  Desuden  uddannede 
han  sig  under  Hilker  til  Dekorationsmaler,  og 
skønt  han  som  bekendt  siden  hen,  efter  at  have 
haft  Skovgaard  til  Lærer,  fornemmelig  virkede 
som  Landskabsmaler,  vedblev  han  sit  Liv  igen- 
nem at  udføre  —  ofte  store  figurrige  —  Deko- 
rationsmalerier,  deriblandt  Loftet  i  det  nuvær- 
ende kgl.  Theater.  1857  udstillede  han  for  første 
Gang.  Aaret  efter  giftede  han  sig.  1869-1870 
og  1875-1876  var  han  i  Italien.  1874  blev  han 
Medlem  af  Akademiet,  men  udtraadte  i  1883. 
Siden  indvalgtes  han  i  Plenarforsamlingen. 
1892  blev  han  titulær  Professor.  Han  døde  d. 
2.  November  1895. 

HANS  GABRIEL  FRIIS  var  født  ved  Hobro 
d.  7.  September  1839.  Han  kom  i  København 
i  Malerlære,  besøgte  i  Aftentimerne  Kunstaka- 
demiet og  blev  Svend  1860.  Han  opgav  imid- 
lertid hurtig  Malerhaandværket  som  Levebrød, 
forsøgte  sig  som  Fotograf  og  siden  som  Deko- 
rationsmaler, indtil  han  omsider  saa  sig  istand 


til  at  følge  sin  Lyst  og  blive  Landskabsmaler. 
Som  saadan  havde  han  lært  af  F.  C.  Lund  og 
Ad.  Kittendorff  og  især  af  P.  C.  Skovgaard,  i 
hvis  Hus  han  boede  i  Vinteren  1866.  1863  be- 
gyndte han  at  udstille,  1871-1872  var  han  en 
større  Udenlandsrejse,  1879  giftede  han  sig. 
Den  20.  Juli  1892  døde  han  og  begravedes  fra 
Roskilde  Domkirke. 

JANUS  ANDREAS  BARTHOLIN  la  COUR 
er  født  paa  Thimgaard  ved  Ringkøbing  d.  5. 
September  1837.  Han  kom  1853  til  København 
og  blev  det  følgende  Aar  Elev  af  Akademiet. 
Allerede  1854  begyndte  han  at  udstille.  1865- 
1867  var  han  med  Akademiets  Stipendium  i 
Paris  og  i  Rom,  som  han  senere  ofte  har  be- 
søgt. 1871  opnaaede  han  Udstillingsmedaillen, 
og  det  følgende  Aar  blev  han  Medlem  af  Aka- 
demiet. 1885  tog  han  Ophold  paa  Mariendal 
ved  Aarhus,  hvor  han  boede  til  han  i  1890 
købte  Langballegaard  ved  Maarslet,  1888  har 
han  faaet  Titel  af  Professor. 

MEN  Historien  er  i  sine  Bevægelser  som 
en  glidende  Strøm,  i  hvilken  det  er  for- 
gæves for  Historikeren  at  ville  sætte  skarpe 
Skæl.  Der  kan  i  Historien  være  et  epokegør- 
ende Aar,  endog  en  epokegørende  Dag;  men 
Epoken,  som  Aaret  eller  Dagen  tilsyneladende 
indvarsler,  vil  dog  altid,  nøjere  prøvet,  vise 
sig  at  være  indledet  Aar  og  Dag  forinden. 

Saaledes  ogsaa  med  den  Epoke  i  den  danske 
Kunst,  for  hvilken  Aaret  1878  kun  kan  an- 
føres som  et  omtrentligt  Skæl.  Tuxen,  Krøyer 
og  deres  samtidige  var  ikke  de  første  af 
Datidens  danske  Malere,  der  havde  søgt  Be- 
frugtning for  deres  Kunst  ved  Berøring  med 
den  franske.  En  af  deres  Forgængere  og  den 
betydeligste  af  dem  var  BACHE,  der  aller- 
ede sidst  i  Tredserne  opholdt  sig  i  Paris. 
Han  tilegnede  sig  der  et  Haandelag,  der  var 
bredere  og  kraftigere  end  det  hjemmelærte, 
dertil  fastere,  massivere  end  hans  Lærers, 
Marstrands,  og  han  lærte  at  anlægge  sin 
Palet  paa  at  gøre  den  maleriske  Sandhed  i 
sin  Kunst  mere  slaaende  for  Beskueren,  end 
det  havde  været  de  Ældres  Vane  at  gøre 
det.  Han  malede  gærne  Hunde,  Kvæg,  Heste, 
dog  ogsaa  Portræter  og  Genrebilleder,  intet 
meget  dybt  i  den  sjælelige  Opfattelse,  intet 
heller  meget  fint  i  den  maleriske  Opfattelse, 
men  altsammen  med  en  solid  Dygtighed  og 
samtidig  med  en  umiddelbar  Djærvhed  og 
Friskhed,  som  let  forklarligt  maatte  forbløffe 
paa  en  Tid,  hvor  det  dilettantisk  spæde  var 
Reglen,  det  mesterligt  modne  Undtagelsen. 
Han  havde  tilmed  det  Held  at  forny  og 


fæstne  det  Ry,  han  tidligt  havde  vundet 
for  sin  Dygtighed,  med  det  virkelig  fortrin- 
lige Billed  „Et  Kobbel  Heste  udenfor  en 
Kro,"  et  af  de  bedste  Motiver,  som  dansk 
Kunst  har  fundet,  og  et,  af  hvilket  Bache 
uddrog  saa  megen  ægte  dansk  Poesi,  at 
Savnet  just  af  saadan  blev  saa  meget  føle- 
ligere i  hans  senere  mangeartede  Produktion. 
Han  gik  tidligt  over  til  at  blive  officiel,  d. 
V.  s.  til  at  lade  sine  Ævner  benytte  efter 
Forgodtbefindende  af  højere  Uvedkommende 
i  Stedet  for  at  bruge  dem  efter  sit  eget,  og 
det  ikkun  undtagelsesvis  intime  Forhold, 
hvori  han  før  havde  staaet  til  sine  Æmner, 
blev  fra  da  af  end  mere  et  professionelt 
formelt.  Men  baade  for  sine  historiske  Efter- 
mæle-Portræter og  sine  heroiske  Kompo- 
sitioner til  Museet  paa  Frederiksborg  fandt 
han  ofte  en  dramatisk  livfuld  Form,  der 
vidnede  om  hans  gode  Hoved,  foruden  at 
de  vedblivende  vidnede  om  hans  øvede 
Haand.  At  et  Hjærte  havde  været  med  i 
Spillet  var  derimod  ikke  altid  saa  klart.  Dog 
fattes  der  ingenlunde  Følelse  for  Øjeblikkets 
bevægede  Feststemning  i  det  bedste  af  disse 
Billeder:  „Soldaternes  Hjemkomst  til  Køb- 
enhavn 1849." 

En  anden  Forgænger  for  Generationen 
fra  1880  var  ROSENSTAND.  Han  dannede 
sig  fra  først  af  direkte  efter  Marstrand.  Han 
havde  ikke  saa  lidt  af  sin  Mesters  fortællende 
Ævne;  men  han  manglede  som  Fortæller 
den  brede  Humor,  hvorfor  han  ogsaa  kom 
til  kort,  da  han  forsøgte  at  illustrere  Hol- 


berg.  Der  mylrede  ingen  Billeder  i  hans 
Fantasi;  men  han  kunde  —  i  Begyndelsen 
med  Skælmeri,  lidt  senere  snarere  med  Sar- 
kasme, sluttelig  rigtignok  bedst  med  en  grov 
Chargering  —  fortælle,  hvad  han  havde  set, 
med  et  sundt,  raskt  og  skarpt  Blik  for  Pointen 
i  det  Passerede.  Han  blev  Elev  af  Bonnat 
og  hjembragte  fra  Paris  en  øvet  europæisk 
Teknik  og  en  glansfuld  Kolorit.  Medens 
Glansen  hurtigt  gik  af  hans  Farver,  bevar- 
ede han  længe  sit  brillante  Haandelag  og 
fristedes  vel  navnlig  af  det  til  ogsaa  deri 
at  følge  Marstrands  Exempel,  at  han  indlod 
sig  paa  det  historiske  Monumentalmaleri. 
To  Gange  efter  hinanden  sejrede  han  — 
efter  Forholdene  sikkert  med  Rette  —  i  Kon- 
kurrencerne om  en  Udsmykning  af  Universi- 
tetets Festsal,  hvor  hans  Billeder,  trods  deres 
Mangel  paa  Stil  og  anden  Kunst,  hævder 
sig  ved  stor  Naturlighed  og  Livfuldhed. 

Baade  Bache  og  Rosenstand  stak  dog  alt- 
for fast  i  deres  danske  Opdragelse  som 
Malere  til  helt  at  kunne  emancipere  sig  fra 
den.  „Fortællere"  som  de  ogsaa  var  i  Lig- 
hed med  den  forudgaaende  Slægt,  og  som 
de  vedblev  at  være  lige  saa  meget  som  Mal- 
ere, kom  de  til  at  betegne  Juste-Milieuet 
mellem  det  forbigangne  og  det  kommende  i 
vor  Kunst.  Samme  Stilling  indtoges  i  en 
Række  Aar  af  Bloch.  „Han  er  maaske  den, 
der  kan  blive  Marstrands  Efterfølger;  han 
er  absolut  den,  der  kan  være  Exempel  for 
de  yngre,"  skrev  Drachmann  i  187L  Hel- 
digvis gik  dog  dette  besynderlige  Ønske  ikke 
i  Opfyldelse.  Ingen  kunde  have  været  mindre 
egnet  end  Ateliermaleren  Bloch  til  at  føre 
Udviklingen  af  vor  Kunst  videre  paa  et  Tids- 
punkt, hvor  den  netop  trængte  til  at  slippes 
ud  af  Ateliererne  for  at  inddrikke  Lys  og 
Luft  i  sine  Farver.  Et  Par  Landskabsmalere 
har  Æren  af  at  have  været  de  første  til  at 
forsyne  den  i  saa  Henseende.  Den  radikal- 
este for  sin  Tid  var  GOTFRED  CHRIST- 
ENSEN. Bag  paa  et  Billed,  han  har  malet 
i  1876,  staar  der  skrevet:  „Malet  med  Spart- 
el i  Skoven  ved  Herlufsholm."  Det  er  maa- 
ske i  og  for  sig  knap  værd  at  antegne,  at 
de  Aar  var  ved  at  komme,  hvor  de  frem- 
skredneste  lagde  Vægt  i  aller  bogstaveligste 
Forstand  paa  Farven  ved  at  paasætte  den  i 
Lag  med  Kniven  i  Stedet  for  at  paasætte 


den  i  Strøg  med  Penslen.  Methoden  havde 
ikke  stort  paa  sig;  den  holdt  sig  heller  ikke 
længe;  konsekventgennemførtvilde  den  ogsaa 
have  ført  til  en  systematisk  Udryddelse  af 
den  Charme  mere,  som  Penslens  beaand- 
ede  Førelse  kan  give  et  Kunstværk.  Men 
Anvendelsen  af  Spartelen  er  karakteristisk 
for  et  Moment  i  Kunsthistorien,  —  ogsaa  i 
den  danske.  Det  vilde  næppe  været  faldet 
nogen  ind  at  give  Afkald  for  kortere  eller 
længere  Tid  paa  det  Redskab,  Penslen,  der 
er  bedre  egnet  end  noget  andet  til  dybt 
personlig  Meddelelse,  hvis  ikke  Trangen  her- 
til havde  været  væsentlig  ringere  end  for- 
hen. Det  hang  sammen  med,  at  Interessen 
for  den  maleriske  Gengivelse  af  Lysfænomen- 
ets Indflydelse  paa  Farven  var  bleven  en 
fælles,  halvt  videnskabeligt  objektiv  Interesse, 
hvori  de  fremskredne  mødtes,  og  for  hvilken 
de  alle  ofrede  mere  eller  mindre  af  det  sub- 
jektive Forhold  til  deres  Æmner.  De  bragte 
ikke  dette  Offer  forgæves;  de  udviklede  de 
maleriske  Muligheder  for  Kunsten.  Men  som 
saa  ofte  ellers  i  Kunsten  eller  Livet  tabtes 
der  paa  den  ene  Led,  hvad  der  vandtes  paa 
den  anden.  Der  vandtes  i  Bredden;  der 
tabtes  i  Dybden.  Derpaa  er  Gotfred  Christ- 
ensen et  beskedent  dansk  Exempel.  Han  mal- 
ede en  Række  yderst  effektfulde,  til  Tider 
pompøse  Billeder,  i  hvilke  Farven  har  en 
Lyskraft,  i  hvilke  Sommeren  straaler  med 
en  Solglans,  der  ikke  før  var  set  i  dansk 
Kunst,  men  i  hvis  fjerlette,  fejende  Dans  med 
Penslen  hen  over  Tingene  i  Naturen  —  Land, 
Vand  og  Vegetation  —  det  ofte  har  været 
umuligt  at  øjne  andet  end  en  stor  Overflad- 
iskhed i  Forhold  til  det  egentlige  og  blivende 
ved  Æmnet. 

Væsentlig  paa  samme  Maade:  som  en  Mal- 
er med  langt  mere  historisk  end  personlig 
Betydning  maa  ZACHO  ses.  Han  gjorde  i 
1881  Epoke  i  vor  Landskabskunst  med  „Den 
første  Sne"  og  ,Jysk  Skovparti",  to  store  Bil- 
leder (delvis  malede  med  Spartelen),  af  hvilke 
i  hvert  Fald  det  førstnævnte  virkelig  havde 
baade  solide  og  glimrende  Egenskaber,  der 
kan  forklare  den  Opsigt,  det  vakte.  Men  og- 
saa denne  Kunstners  Forhold  til  Naturen  var 
mere  et  professionelt  principmæssigt  end  et 
menneskeligt  temperamentsmæssigt.  Endda 
gik  han  tidligt  over  i  Rækken  blandt  de 

Magelige.  Det  samme  kan  ikke  siges  om 
NISS,  langt  den  talentfuldeste  og  betydeligste 
af  disse  tre.  Han  havde  Gemyt,  havde  det 
tilmed  lidt  paa  samme  stride  Maade,  som 
Vejret  har  det  ved  den  Efteraarstid,  han  navn- 
lig foretrak  at  skildre.  Han  havde  ganske  vist 
ikke  i  sit  Indre  Strænge,  hvori  Stormen  kunde 
gribe,  og  fra  hvilke  dens  Bulder  kunde  naa 
som  gribende  Toner  til  Beskuerens  Bevidst- 
hed. Men  idet  Vejret  passerede  hans  Sind 
uden  at  blive  tilstemt  eller  omstemt  af  det, 
naaede  det  til  Gengæld  med  frelst  Friskhed 
over  i  hans  Billeder.  Og  han  nøjedes  i  Tid- 
ens Løb  ikke  med  at  opsøge  Oktober-Vejret 
dér,  hvor  han  først  havde  Lykken  med  sig 
til  at  fremstille  det,  ved  Nordsjællands  inde- 
lukkede Skovsøer,  hvor  Stormen  stiller  af, 
og  hvor  der  er  Maade  med  dens  Galskab. 
Noget  sømandsagtigt  raskt  i  hans  djærve  Natur 
fik  ham  til  at  søge  Vejret  op,  hvor  det  er 
friskest  og  galest;  ved  Kysten,  i  vore  Far- 
vande og  selv  paa  fjærne  Have.  Fra  Kysten 
har  han  bl.  a.  hjembragt  Billedet  af  de  af 
Blæsten  knækkede  Solsikker  i  en  fattig  Have 
ved  Stranden,  der  giver  saa  slaaende  sand 
en  Skildring  af  det  danske  Efteraars  Ubarm- 
hjærtighed.  Fra  fjærne  Have  har  han  hjem- 
bragt en  Række  Studier  af  Sø,  som  er  sand- 
ere, saltere  „Søstykker",  end  de  fleste  danske 
Marinebilleder  fra  den  nyere  Tid.  Intet  af 
BLACHE,  intet  af  CARL  RASMUSSEN  kan 
maale  sig  med  dem,  endskønt  den  ene  af  disse 
var  en  helbefaren,  den  anden  den  vidtbefarne 
Mand,  som  har  malet  os  de  interessante  Bil- 
leder fra  Grønland.  Kun  LOCHER,  der  i 
80'ernes  Begyndelse  øvede  en  lignende  for- 
friskende Indflydelse  paa  vor  Kunst,  som 
Niss,  viste  den  Gang  en  lignende  Ævne  som 
denne,  for  den  utempererede  —  og  ukultiv- 
erede —  Overførelse  af  Naturfriskheden  til 
Lærredet. 

Synderlig  længere  end  dertil  drev  ingen 
det  i  denne  Kreds  af  naturalistiske  Natur- 
malere. Alle  havde  de  i  denne  Kreds  (hvor- 
til ogsaa  RUD.  BISSEN  kan  regnes)  mere 
Kraft  end  Finhed  i  Gemyttet,  alle  havde  de 
ogsaa  mere  Kraft  end  Finhed  i  Haandelaget. 
Paa  Professionens  Vegne  gik  de  paa  Næverne 
løs  paa  Naturen  og  var  ofte  brutale  mod  den. 
Ingen  af  dem  kunde  tegne  stort  mere  end  til 
Husbehov;  det  gjaldt  jo  ogsaa  nu  om  at  kunne 


male!  Til  alt  Held  var  det  gennemgaaende 
finere  Aander,  som  blev  de  førende  indenfor 
Figurmaleriet,  og  til  alt  Held  fik  dette  —  først 
gennem  Skoledannelsen  hos  Bonnat  og  senere 
gennem  mangfoldig  anden  Paavirkning  ude- 
fra paa  første  eller  anden  Haand  —  det  Grund- 
lag af  formel  Kultur,  der  fattedes  det  sam- 
tidige Landskabsmaleri. 

Højst  i  denne  Retning  af  formel  Kultur 
naaede  tidligst  TUXEN,  Han  var  et  lærelet 
Intelligensmenneske,  en  Dux  paa  Malerskol- 
en, med  en  viljestærk  Bestandighed  i  sin 
Flid,  som  var  langt  over  den  almindelige 
danske.  Han  udviklede  sig  dermed  hurtigt 
og  dog  fuldendt  grundigt  til  en  Tekniker  af 
høj  Rang  og  syntes,  da  han  i  1879  forbløffede 
vor  Kunstverden  med  sin  blændende  „Sus- 
anna i  Badet",  bestemt  til  store  Bedrifter. 
Han  var  en  mere  skoleret  Tegner  og  Form- 
er, end  vi  før  havde  set,  men  mærkeligst 
syntes  han  som  Maler.  Fremmed  og  ny  var 
navnlig  hans  sensualistiske  Svælgen  i  Farver, 
hvis  mættede  Lysholdighed  sugede  Blikket 
til  sig  og  skaffede  det  ikke  blot  et  Velbehag, 
men  næsten  en  Vellyst.  Et  Skatkammer  af 
kostelig  Kunnen  syntes  at  staa  denne  Kunst- 
ner aabent  og  stod  ham  virkelig  aabent.  Men 
det  var,  hvad  man  har  kaldt  hans  tunge  For- 
bandelse, at  han  i  Grunden  intet  vidste,  hvor- 
til han  kunde  bruge  sin  Rigdom.  Uden  and- 
et Midtpunkt  i  sin  kunstneriske  Karakter  end 
en  malerisk  Interesse  som  i  sin  store  Alsid- 
ighed atter  var  blottet  for  Midtpunkt,  udgav 
han  sin  Rigdom  paa  Æmner,  til  hvilke  intet 
knyttede  ham  mere  end  til  alt  andet.  Sluttelig 
ødslede  han  dem  paa  mægtige  og  figurrige 
Gruppebilleder  af  Majestæter  og  kongelige 
Højheder,  for  hvilke  man  har  langt  mindre 
Grund  til  at  være  ham  taknemlig  end  for  den 
Generøsitet,  hvormed  han  som  Medstifter  og 
Opretholder  af  „de  frie  Skoler"  lod  de  unge 
faa  Del  i  sin  store  Kapital  af  Kundskaber. 
Dermed  —  langt  mere  end  med  sine  senere 
Arbejder  —  har  han  bidraget  i  høj  Grad  til 
Udviklingen  af  vor  Kunst.  Det  samme  kan 
omtrentlig  siges  om  en  anden  meget  dygt- 
ig, men  ligeledes  midtpunktsløs  Kunstner, 
SCHWARTZ,  der  ogsaa  har  haft  Del  i  den 
yngre  Generations  Opdragelse,  og  som  med- 
bragte store  Betingelser  for  Lærergærningen 


i  sin  fine  menneskelige  Intelligens  og  sin 
skarpe  kunstneriske  Indsigt. 

Men  den,  der  med  sit  eget  Exempel  havde 
Ævnen  til  at  henrive  og  bedaare  som  ingen 
anden,  rigtignok  efter  først  at  have  forarget, 
det  var  Mesteren,  KRØYER.  Noget  nær  en 
Mester  næsten  allerede  paa  hvert  Stadium  af 
sine  Læreaar!  Noget  nær  en  Mester  allerede 
—  som  Karakterskildrer — ,  da  han  i  Tyveaars- 
alderen  malede  „Fiskerne  ved  Stokken  i  Horn- 
bæk". Noget  nær  en  Mester  —  som  Tegner, 
Former  og  Foredrager  — ,  da  han  knap  endnu 
i  Trediveaarsalderen,  efter  endt  Undervisning 
hos  Bonnat  og  efter  sin  Paavirkning  af  Ve- 
lasquez,  malede  Ghitanoboligen  i  Granada, 
Sardineriet  og  Nanina.  En  virkelig  Mester 
endelig  —  som  Maler  i  Ordets  heleste  og 
videste  Forstand— ,  da  hans  Karakterskildring, 
hans  Form,  hans  Foredrag  og  hans  Farvers 
Skønhed  kulmineredeforeløbig  i  Hovedværk- 
et fra  hans  Ungdom,  det  allerede  klassiske 
Billede  af  de  „italienske  Hattemagere",  der 
paa  Udstillingen  i  1882  vakte  en  Storm  for 
og  imod. 

Med  den  Draabe,  der  hænger  truende  paa 
den  stakkels  udtærede  Hattemagers  Næsetip, 
havde  Krøyers  Naturalisme  perset  det  yders- 
te ud  af  Naturen  og  Naturligheden.  Det  var 
vistnok  ogsaa  den,  der  fik  Forargelsens  Bæg- 
er til  at  svømme  over,  og  som  rejste  en  lignen- 
de Syndflod  af  Grovheder  mod  Kunstneren, 
som  den,  hvormed  man  en  Gang  i  Frankrig 
havde  begegnet  Courbets  berømte  „Skærve- 
slagere". Det  er  fra  tysk  Side  rigtigt  blevet 
sagt,  at  dette  Billed  i  fransk  Kunst  danner  et 
lignende  Skæl,  som  „Hattemagernes"  i  dansk. 
Courbets  Billed  er  malet  30  Aar  før  Krøyers. 
Saa  langt  var  vi  altsaa  tilbage  i  den  europæi- 
ske Udvikling,  da  Krøyer  med  et  Kæmpe- 
skridt indhentede  den. 

Men  han  havde  Fart  i  sig  til  mere  end  det. 
Han  indhentede  i  Løbet  af  et  Par  Aar  den 
franske  Kunst  paa  en  af  Hovedvejene  for 
den  Udvikling,  den  siden  Courbets  Dage 
havde  tilbagelagt.  Han  optog,  som  den,  til 
Behandling  de  alier  vanskeligste  koloristiske 
Problemer:  snart  det  kunstige  Lys,  snart 
Brydningerne  mellem  dette  og  Dagslyset; 
snart  Sommernattens  Genskin  af  Solen,  snart 
Skinnet  fra  selve  Solen,  naar  den  staar  højst 
paa  Himlen  og  har  jaget  alle  Skygger  paa  Flugt. 


Navnlig  det  sidste  Problem  har  bestandig 
mere  interesseret  ham.  Sluttelig  næppe  til 
Gavn  for  ham  selv;  men  i  hvert  Fald  paa  et 
Tidspunkt  til  utvivlsom  Gavn  for  vor  Kunst. 
At  han  gik  til  Yderligheder  i  sin  Stræben 
efter  at  udrydde  Skyggerne  af  sin  Kunst,  at 
han,  blændet  af  sit  Lysbegær,  blev  blind  for 
den  Fare  for  Formens  Opløsning,  som  hans 
Malemaade  medførte  for  hans  Kunst:  derfor 
kan  man  med  Rette  laste  ham.  Derved  har 
han  svækket  mange  af  sine  senere  Billeder 
og  Studier;  men  derfor  er  den  lige  usvække- 
lig,  den  historiske  Stilling,  han  indtager,  som 
den  første  og  største  herhjemme,  der  kon- 
sekvent har  gennemført  Friluftsmaleriet. 

Indenfor  Friluftsmaleriets  vide  Omraade 
har  han  skabt  nogle  af  sine  skønneste  Værk- 
er: Sommeraftenbillederne  med  Fiskerne  paa 
Skagen  og  Sommerdagsbillederne  sammesteds 
fra  med  de  badende  Drenge.  Men  desforuden 
har  han  jo  været  virksom  paa  næsten  alle  de 
Omraader,  paa  hvilke  Malerkunsten  kan  hente 
sit  Stof  direkte  fra  Livet.  Han  har  malet  Genre- 
billeder og  Interiører,  endog  et  Par  Blomster- 
billeder; han  har  frem  for  alt  malet  Portræt- 
er og  samlet  dem  til  de  velbekendte  store 
Gruppebilleder.  Ogsaa  geografisk  har  hans 
Omraade  været  omfattende.  Han  har  haft  én 
Arbejdsplads  i  København,  en  anden  paa 
Skagen,  en  tredie  i  Italien,  medens  Paris 
i  de  senere  Aar  maaske  snarest  har  tjent  ham 
til  Hvilested.  Stedse  er  han  rejsefærdig.  Og 
dog  er  det  ikke  vanskeligt  i  næsten  hvert  af 
hans  forskelligartede  Arbejder  at  finde  det 
fælles,  som  er  Tilknytningen  til  hans  Person. 

Født  med  de  lykkeligste  Anlæg,  født  til 
Sejr  uden  megen  Kamp,  tidligt  tilsmilet  af 
Livet,  blev  han  en  Elsker  af  det  smilende  i 
Livet,  —  som  det  synes  for  Livstid.  For  at 
være  saa  blind,  kan  man  næsten  sige  (som 
han  er  bleven  det  siden  den  Gang,  da  han 
malede  Hattemageren  og  føjede  sig  efter  den 
Tidens  Trang  til  Hæslighed,  der  fremkom 
som  en  Reaktion  mod  den  forudgaaende  Tids 
Æsthetisering  af  Tilværelsens  Jammer),  for 
at  være  saa  blind  for  alt  andet  end  Skønhed- 
en og  Glansen  i  Livet,  maa  man  være  to 
Ting:  noget  af  et  Barn  og  lidt  af  et  Geni. 
Thi  kun  Geniet  har  kun  én  Idé  om  alt,  og 
kun  Barnet  har  den  Idé,  at  alt  er  saare  godt. 
Begge  Dele  var  han:  paa  Overfladen  af  sin 


Kunst  lidt  af  et  Geni,  paa  Bunden  af  den 
noget  af  et  Barn.  Derfor  er  Bunden  i  hans 
Kunst  saa  god,  en  ren  og  ægte  Naivitet; 
men  derfor  er  der  heller  ikke  i  hans  Kunst 
nogen  stor  Dybde  til  Bunden.  En  Lyselsker 
og  Skyggehader,  som  han  var  det  i  Livet,  blev 
han  det  ogsaa  i  sin  Kunst.  Først  i  ren  bog- 
stavelig malerisk  Forstand.  Hvad  der  aander 
og  lever  i  Luften  og  dens  Lys,  det  saa  han  i 
malerisk  Afhængighedsforhold  af  og  altid 
malerisk  forskønnetgennem  Atmosfæren.  Der- 
med skal  det  ikke  være  ment,  at  han  skulde 
mangle  direkte  Blik  for  det  menneskelige. 
Han  har  i  enkelte  Portræter,  f.  Ex.  Krohns 
og  Schandorphs,  naaet  dybere  i  saa  Hense- 
ende, end  man  egentlig  kunde  vente  det  af 
ham.  Han  har  i  „Musik  i  Atelieret"  først  og 
fremmest,  men  ogsaa  i  de  senere,  mere  offi- 
cielle store  Gruppebilleder  vidst  at  karakteri- 
sere hver  enkelt  af  de  Hundreder,  han  har 
maattet  portrætere,  ydest  lignende  og  liv- 
fuldt, ofte  med  et  Stænk  af  Skælmeri,  oftere 
dog  blot  med  en  vaagen  Opmærksomhed  for 
den  paagældendes  Ejendommeligheder  i  Væ- 
sen. Men  hvad  han  derom  havde  at  sige, 
var  dog  altid  mere  som  en  flygtig  —  oftest 
iøvig  aandrig  og  træffende  —  Bemærkning 
til  det,  hvorom  han  egentlig  ønskede  at  tale. 
Og  det  egentlige  for  Krøyer,  det  var  altid 
den  maleriske  Side  af  Sagen.  I  hans  store 
Aftenbillede  med  Skagens  Fiskere  gaar  Figur- 
erne ind  og  op  i  Stemningen  og  er  Staffage, 
endskønt  de  fylder  mere  end  det,  man  ellers 
forstaar  ved  Ordet.  I  „Musik  i  Atelieret" 
anes  Figurerne  mere,  end  de  ses,  gennem 
den  svævende  Tobaksrøg  og  Tusmørket,  som 
her  var  Opgaven.  Paa  en  anden  Opgave 
„Den  franske  Kunstudstillingskomité"  havde 
Krøyer  skærpet  sin  Appetit  ved  at  tilsætte 
Opgaven  et  vanskeligt  Belysningsproblem, 
Brydningen  mellem  Lampe-  og  Dagslyset. 
Ogsaa  Mesterværket  „Videnskabernes  Sel- 
skab" formede  han  til  et  malerisk  Problem 
af  den  yderste  Vanskelighed,  idet  han  mal- 
ede Scenen  belyst  af  en  Mængde  enkelte 
Lys.  Kun  med  Børsherrerne  vidste  han  intet 
malerisk  at  stille  op,  og  derfor  blev  Bil- 
ledet af  dem  det  malerisk  mindst  interessan- 
te, medens  det  til  Gengæld  portrætmæssigt 
vel  nok  blev  det  fasteste  og  solideste  i  Ræk- 
ken. En  Fare  for  det  paa  mange  Maader 


løse  har  jo  siden  tiltagende  truet  Krøyer. 
Han  er  udsat  for  denne  Fare  allerede  fra  sin 
Haand,  der  med  sin  fænomenale  Virtuositet 
er  fristet  til  at  gøre  en  lystig  Leg  af  Arbejdet. 
Men  en  endnu  større  Fare  for  hans  Arbejdes 
Alvor  end  hans  lystige  Haand,  rummes 
maaske  i  selve  hans  lyskære  Aand.  At  den 
fører  Maleren  i  ham  paa  Afveje,  navnlig  naar 
han  færdes  i  Sydens  Sol,  er  allerede  nævnt 
og  allerede  slemt.  Men  værre  er  det,  at  den 
Lyselsker  og  Skyggehader,  som  han  er  ikke 
blot  i  malerisk,  men  ogsaa  i  menneskelig 
Forstand,  fører  Mennesket  i  ham  paa  Afveje, 
at  han  synes  at  kunne  blive  kuldskær  og 
kælen  overfor  Livet,  som  det  er  i  Virkelig- 
heden, og  at  ville  forflygtige  sit  aldrig  meget 
dybe  Menneskeforhold  til  det  til  et  blot  og 
bart  malerisk  Forhold,  som  endda  er  temlig 
løst.  Kan  hænde  dog,  at  blot  et  fastere  Op- 
holdssted og  et  dermed  følgende  fastere  For- 
hold til  en  Æmnekreds  vil  være  tilstrækkeligt 
til  at  befæste  Krøyer  i  den  Stilling,  han  hid- 
til har  hævdet  som  Nationens  første  Maler  i 
Nutiden. 

Deraf:  af  et  fast  Opholdssted  og  et  fast 
Forhold  til  en  Æmnekreds  har  i  hvert  Fald 
nogle  af  de  bedste  af  Krøyers  Samtidige 
hentet  deres  Styrke.  Der  er  derimellem  en- 
kelte, der,  som  han,  har  faaet  deres  Udvik- 
ling som  Malere  i  Paris;  der  er  dog  flere, 
som  først  i  en  moden  Alder  har  rejst,  og  for 
hvem  selve  Rejsen  kun  var  som  en  Slags 
Bekræftelse  af  Rigtigheden  af  de  Veje,  de 
alt  forinden  havde  betraadt.  De  havde  det 
Held,  disse,  at  tilhøre  en  Tid,  hvor  Kend- 
skabet til  den  ny  Kunst  ude  paatrængte  sig 
selv  dem,  der  helst  blev  hjemme.  Takket 
være  et  Aandssamkvem  mellem  Verden  og 
Danmark,  som  navnlig  G.  Brandes  havde 
bidraget  til  at  fremme,  takket  være  ogsaa  en 
i  vor  Kulturhistorie  helt  ny  Alliance  mellem 
Penslens  og  Pennens  Mænd,  „det  litterære 
Venstre",  med  dets  udprægede  Interesse  for 
udenlandske  aandelige  Fænomener,  takket 
været  fremdeles  den  aandelige  Samkvems- 
stifter,  hvortil  Fotografien  havde  udviklet  sig, 
var  det  ikke  længere  muligt  for  nogen  af 
Hjemmesidderne  blandt  vore  Kunstnere  at 
være  uvidende  om  de  Krav  til  malerisk 
Fremstilling,  der  stilledes  ude  og  navnlig  i 
Frankrig.  Et  Arnested  havde  Revolten  mod 

de  udlevede  danske  Traditioner  for  det  mal- 
eriske i  Malerkunsten  særlig  paa  Skagen, 
hvor  en  Koloni  af  fremskridtssindede  Kunst- 
nere ikke  blot  fra  Danmark,  men  ogsaa  fra 
Norge  og  Sverrig  i  flere  Aar  holdt  til.  Og 
videre  bredte  Bevægelsen  sig  til  de  den  Gang 
ganske  unge,  som  noget  senere  besøgte  „de 
frie  Skoler". 

Paa  den  Maade  gik  det  til,  at  Dueligheden 
i  selve  den  Kunst  at  male  ophørte  at  være 
et  Privilegium  for  dem,  der  havde  tilegnet 
sig  den  ude,  og  blev  fælles  for  mange.  Der- 
for fik  vor  ny  Kunst  dog  ikke  noget  kedeligt 
Fællespræg  af  en  Skole,  end  sige  af  en  frem- 
med. Tværtimod.  Det  er,  naar  alt  gøres  op,  vel 
nok  den  største  Vinding,  vor  Kunst  gjorde  i 
80'erne:  den  fulde  Frihed  for  de  enkelte  Indi- 
vidualiteter. At  indføre,  som  man  den  Gang 
gjorde  det.  Naturalisme  i  Eckersbergs  Føde- 
land, det  var  maaske  i  Grunden  at  føre  Kul 
til  Newcastle.  Men  nødvendig  og  ny  i  Danmark 
var  Indførelsen  af  den  fulde  kunstneriske  Fri- 
hed for  den  enkelte.  Det  er  Kritiken,  der  ind- 
rømmer eller  indskrænker  slig  Frihed.  Dansk 
Kunst,  der  ikke  nød  den  under  Høyen,  har 
i  fuldere  Maal  nydt  den  under  hans  Efter- 
følgere. Den  misbrugte  ikke  denne  Frihed 
til  Extravagancer  og  Yderligheder.  Bedre 
end  at  slaa  sig  løs  i  løse  Forhold  passede 
det  de  danske  Kunstnere  den  Gang,  som 
før,  at  træffe  et  Hjærtevalg  for  Livstid  og  at 
hygge  sig  med  samme  Følelser  i  deres  Æmne- 
kreds,  hvormed  velgifte  Folk  hygger  sig  i 
deres  Familjekreds. 

Saaledes  slog  f.  Ex.  ANCHER  sig  ned  paa 
Skagen,  hvor  han  nu  snart  i  fem  og  tyve  Aar 
har  haft  sit  Hjem.  Hurtigt  satte  han  sig  her 
i  fast  sjælelig  Besiddelse  af  alt,  hvad  der  laa 
indenfor  den  lokale  Kreds  af  Æmner.  Først 
af  det  menneskelige  ;  først  siden  af  det  maler- 
iske. Han  havde  som  Maler  en  lidt  trang  Vej 
at  gaa;  han  havde  af  Naturen  intet  aabent 
Øje  for  Farver  og  Farvers  Skønhed;  han 
havde  end  mindre  af  Naturen  nogen  let  og 
lykkelig  Haand;  om  et  af  hans  tidlige  Billeder 
blev  det  træffende  sagt,  at  det  saa  ud,  som 
om  det  var  „malet  med  Bælgvanter." 

Han  var  ellers  alt  andet  end  karrigt  ud- 
styret af  Naturen.  Han  havde  en  udpræget 
Kompositionssans,  hvorom  navnlig  vidner 
hans  udmærkede  Ungdomsbilled,  „Lægpræ- 


dikanten", og  han  havde  dertil  en  fintmærk- 
ende Sans  for  Sindsstemninger,  hvorom  taler 
mange  af  Figurerne  i  det  samme  Billed,  men 
særlig  den,  hvorefter  det  har  Navn.  Dog  var 
det  først  paa  Foraarsudstillingen  i  1880,  at 
Ancher  vandt  en  stor  og  endelig  Sejr  med 
sit  berømte  Billed,  „Vil  han  klare  Pynten?" 
Hvad  der  den  Gang  var  en  hidtil  usét  Kraft 
og  Bredde,  tager  sig  ikke  længere  saa  bredt 
og  kraftigt  ud,  og  Ancher  er  gaaet  mægtigt 
frem  siden,  idet  han  holdt  Skridt  med  Tiden 
som  Iagttager  paa  første  Haand  af  Atmosfær- 
ens Indflydelse  paa  Farven.  Sit  første  Frem- 
skridt som  saadan  Iagttager  skylder  han  vist- 
nok en  Paavirkning  fra  sin  Hustru,  Fru 
ANNA  ANCHER.  Hun  var  af  Naturen  be- 
gavet med  den  sikreste  maleriske  Sans,  og 
hun  kom  næsten  fuldfærdig  som  Kunstner- 
inde til  Syne  for  Publikum  og  vandt  det  strax 
med  sin  indtagende  følelsesfulde  Kunst.  Den 
var  i  Modsætning  til  Anchers  Friluftskunst 
en  Stuekunst.  Han  fulgte  Fiskerne  paa  deres 
raske  Færd  udenfor  Hjemmene;  hun  søgte 
Kvinderne  eller  de  gamle  Mænd  op  ved  deres 
Syslen  inden  Døre.  Dels  havde  hun  Hjærte 
mest  for  dem,  dels  skyede  hun  vel  ogsaa  at 
betræde  de  Enemærker,  som  hendes  Mand 
allerede  da  havde  erobret.  Og  som  de  saa- 
ledes gik  hver  sin  Vej  for  at  hente  deres 
Æmner,  saaledes  gik  de  ogsaa  hver  sin  Vej 
i  Behandlingen  af  dem.  Hun  fordybede  sig  i 
den  enkelte  Skikkelses  Sjæleliv,  medens  han 
var  en  Elsker  af  Situationer.  Han  tog  jævn- 
ligt tungt  og  haardt  fat;  hun  havde  en  med- 
født let  Haand,  og  hvad  der  kom  fra  denne 
Haand,  var  altid  i  sin  Art  fuldkomment.  Tid- 
ligt var  hun,  i  Modsætning  til  ham,  forbavs- 
ende moden.  Ikke  mere  end  to  og  tyve  Aar 
gammel  udstillede  hun  „Maageplukkerne", 
et  lige  mesterligt  fortalt  og  malet  Billed.  Den 
gamle  Mand,  som  her  med  et  lunt  Smil  sid- 
der bøjet  over  sit  Arbejde,  havde  Ancher 
nogle  Aar  i  forvejen  benyttet  som  Model  til 
„En  leende  gammel  Mand".  Det  var  et  ro- 
bust og  solidt  Maleri,  nært  Naturen,  nært 
Frans  Hals  i  Liv  og  Humor  og  uden  Spor 
af  den  Grimace,  der  skæmmede  et  i  1879 
malet  Billed  af  „To  unge  Piger,  der  taler 
med  Beskueren."  Men  Fru  Anchers  Frem- 
stilling af  den  gamle  Mand  er  stilfærdigere, 
fornemmere  Kunst.  Ancher  holder  af  at  lade 

sine  Figurer  henvende  sig  til  Besliueren;  der 
er  i  lians  Produktion  et  helt  Galleri  af 
Figurer,  som  ler  til  Beskueren,  taler  med 
Beskueren  eller  i  hvert  Fald  ser  paa  Beskue- 
ren. Fru  Anchers  Figurer  lever  mere  et  Liv 
for  sig  selv  uden  Bevidsthed  om  at  blive 
malede. 

Ogsaa  af  den  Grund  synes  hendes  Smag 
finere  end  hans.  Men  den  fine  Smag,  der  i 
udpræget  Tilstand  mere  er  et  kvindeligt  end 
et  mandligt  Instinkt,  har  sluttelig  bredt  sig  i 
hendes  Kunst  paa  Bekostning  af  noget  væsent- 
ligere og  stundom  givet  de  senere  af  hendes 
Billeder  et  Kvindepræg,  som  de  tidligere 
ganske  var  fri  for.  Fristet  af  sin  fine  Smag 
for  Farver  (en  særlig  kvindelig  Form  for 
Smag),  er  hun  bleven  forledt  til  maleriske 
Experimenter  —  derimellem  det  meget  mod- 
erne og  taknemlige:  at  stemme  mange  Toner 
af  samme  Farve  symfonisk  sammen  — ,  og 
Sansen  for  saadanne  har  afledet  noget  af  den 
Sans  for  det  menneskelige,  der  oprindelig 
var  Fodfæstet  og  Fastheden  i  hendes  Kunst. 

Anchers  Udviklingsgang  siden  den  Gang, 
da  han  malede  „Vil  han  klare  Pynten?",  lad- 
er sig  endnu  vanskeligt  overskue.  Saameget 
er  dog  sikkert,  at  han  under  Paavirkning  af 
sin  Hustru,  maaske  ogsaa  af  Krøyer  og  senere 
Udenlandsrejser  fik  mere  Luft  og  Lys  og 
større  Finhed  i  sine  Farver  og  et  større 
Herredømme  over  sin  Haand.  „En  syg  ung 
Pige"  og  „Barnedaaben"  er  Vidnesbyrd  om 
en  virkelig  høj  malerisk  Kultur.  Gennem- 
adlet  helt  af  nogen  saadan  er  dog  Anchers 
Kunst  aldrig  bleven.  Den  magter  til  Tider 
det  artistisk  raffinerede;  men  den  forfejler 
det  rigtignok  lige  saa  ofte  og  netop  oftest, 
hvor  den  intet  andet  har  til  Hensigt.  Til 
Bagateller  var  denne  Kunstner  ikke  født. 
Det  er  mellem  Bagatellerne  fra  hans  Haand, 
man  finder  de  fleste  af  hans  mange  mislyk- 
kede Arbejder,  og  det  er  mellem  de  store 
Billeder  med  de  storladne  Motiver,  man  maa 
søge  hans  ypperste. 

Som  i  al  anden  Kunst  er  der  i  Anchers 
uvillet  Selvskildring;  men  sjældent  møder 
man  i  dansk  Kunst  et  Selv  af  en  saadan 
Styrke.  Han  er  mere  af  en  Mand,  synes  det, 
end  danske  Mænd  er  flest.  Derom  taler  aller- 
ede den  sejge  Vilje,  hvormed  han  alle  Dage 
ikke  blot  har  trodset  og  jævnlig  overvundet 


Vanskeligheder,  men  haft  sin  Lyst  af  at  stille 
sig  dem  selv  i  Vejen,  bl.  a.  ved  Gang  efter 
Gang  at  male  legemstore  Figurer  —  flere 
eller  endog  mange  —  paa  mægtige  Lærreder. 
Derom  taler  videre  det  Tilfælde,  hvori  der 
dog  nok  er  en  Tanke,  at  noget  nær  hans 
første  kunstneriske  Forelskelse,  i  hvert  Fald 
den,  der  blev  den  endeligt  bestemmende  for 
hans  Liv  som  Kunstner,  har  gældt  just  Mænd 
som  Skagens  Fiskere.  Derom  taler  dog  tyde- 
ligst den  dybe  Slægtskabsforstaaelse,  han  har 
vist  af  Mandsmodets  og  Mandskraftens  Mærk- 
er paa  disse  Mænd.  Om  end  Anvendelsen 
af  Stil  og  anden  Kunst  ingenlunde  er  ukendt 
for  Ancher  som  Midler  til  monumental  Virk- 
ning (se  f.  Ex.  det  statelige  Portræt  i  hel 
Figur  af  hans  Hustru),  saa  er  det  dog  ikke 
paa  Midler  af  den  Art,  det  beror,  naar  hans 
Fiskere  jævnligt  virker  som  sande  Monu- 
menter for  Mandigheden.  Han  har  blot  af 
mandigt  Instinkt  og  Sympathi  pointeret  og 
dermed  heroiseret  deres  Mandighed  og  sam- 
tidig karakteriseret  sig  selv  som  Manden 
blandt  de  danske  Malere. 

Manden  i  en  snævrere,  men  ikke  mindre 
smuk  Forstand  af  Ordet:  Ægtemanden  og 
Familjefaderen  i  vor  Kunst  er  VIGGO  JO- 
HANSEN. Saa  snævert  som  han,  har  ingen 
anden  draget  Grænserne  for  sin  Kunst;  men 
derfor  er  heller  ikke  megen  Kunst  saa  gen- 
nemlun,  som  hans,  af  Hjærtets  milde  Varme. 
Han  begyndte  som  Roeds  Elev  med  en  over- 
ordentlig Fasthed  og  Sikkerhed  i  Formbe- 
handlingen og  viste  sig  i  sine  første  Arbejd- 
er desuden  i  Besiddelse  af  et  sjældent  smukt 
Foredrag.  Han  hørte  til  dem,  der  sent  kom 
ud  at  rejse.  Men  han  gjorde  Bevægelsen 
mod  en  farverigere  og  friskere  Behandling, 
end  den  hidtil  gængse,  med  saa  godt  som 
nogen  af  dem,  der  rejste,  og  øvede  sig  i  saa 
Henseende  i  nogle  store  Billeder  med  frem- 
trædende Indhold  af  Nature  morte.  Billeder, 
som  nu  synes  lidet  interessante,  men  som 
historisk  hører  med  blandt  dem,  der  her- 
hjemme bidrog  til  at  højne  Kravet  til  det 
maleriske.  Med  „En  Sovekammerscene"  og 
„Den  unge  Moder  som  Patient"  begyndte 
Johansen  den  lange  Række  Billeder  fra  sit 
Hjem,  i  hvilke  hans  maleriske  Forhold  til 
Motiverne  har  været  det  skiftende,  hans 
menneskelige  Forhold  det  blivende  og  be- 


standige.  Han  har  senere  dyrket  Landskabs- 
maleriet, og  han  er  en  af  de  Figurmalere, 
ved  Hjælp  af  hvilke  dette  har  faaet  en  For- 
nyelse, som  de  professionelle  Landskabsmal- 
ere var  ude  af  Stand  til  at  give  det.  Fra  Skag- 
en, fra  Tidsvilde,  men  navnlig  fra  Dragør 
har  han  malet  Landskaber  med  jævne  og 
enkle  Motiver,  men  med  komplicerede  Op- 
gaver for  ham,  der  særlig  lagde  Vægt  paa 
Lysfænomenerne.  I  Gengivelsen  heraf  har 
han  udmærket  sig  og  skabt  sig  en  smuk 
Plads  blandt  vore  Friluftsmalere.  Men  som 
Hjemmets  Maler  og  Interiørmaler  er  han 
forud  for  alle,  i  hvert  Fald  rigere  end  nogen 
paa  de  dertil  hørende  Betingelser.  Han  over- 
førte tidligt  paa  sit  Stuemaleri  Friluftsmaleri- 
ets  Opdagelse  af  Atmosfærens  Indflydelse 
paa  Farverne.  I  Besiddelse  af  en  højt  udvik- 
let malerisk  Teknik  fik  han  Luft  og  Lys  til 
at  svøbe  sig,  som  de  gør  det  i  Virkeligheden, 
om  alt  levende  og  dødt  i  Stuerne,  og  langt 
fra  at  han  dermed  svækkede  Virkningen  af 
Livet  i  disse  Stuer,  blev  Virkningen  heraf 
kun  yderlig  tilforladelig  og  troværdig.  Foran 
et  Interiør-Billed  af  Johansen  har  man  altid 
en  illuderende  Fornemmelse  af,  at  man  kom- 
mer dumpende  uanet  og  uventet  ind  af  Dør- 
en til  hans  Hjem.  Dér  staar  Moderen  ved 
Servanten  i  Soveværelset  og  tørrer  langsomt 
sine  Hænder,  henfalden  i  Betragtning  af  en 
lille  Dreng,  der  ligger  og  sover  i  hendes  store 
Seng.  Dér  sidder  hun  i  Skumringen  ved 
Kakkelovnsilden  og  fortæller  Æventyr  for 
Børnene.  Dér  sidder  disse  en  Aftenstund 
rundt  om  et  Bord,  fordybede  i  Læsningen  af 
deres  Lektier.  Dér  bliver  man  uforvarende 
Vidne  til  den  ugentlige  Storvask  i  Barnekam- 
ret. Dér  kommer  man  til  Ulejlighed  en  Jule- 
aften, netop  som  Børnene  danser  og  synger 
om  det  tændte  Træ.  Dér  falder  man  en  anden 
Aften  ind  i  Huset  just  naar  Vennerne  er 
samlede,  og  Samtalen  ved  Toddyen  er  kom- 
men saa  godt  i  Gang,  som  kun  Johansen  kan 
faa  den.  Eller  der  er  rigtigt  Selskab  i  Huset 
med  mange  Lys  og  Silkekjoler  og  hvide 
Skjortebryster,  og  det  er  allerede  „efter  Af- 
tensbordet", hvor  det  er  aller  flovest  at 
komme  dumpende.  —  Nu  er  jo  imidlertid 
ikke  Forholdet  det,  at  det  er  en  En  selv, 
der  trænger  sig  ind  i  alt  dette  private;  det 
paatvinger  sig  tværtimod  En,  og  deri  kan 


der  maaske  stundom  være  noget  næsten  altfor 
naturligt  form-  og  fa9onløst,  som  man  maaske 
ikke  altid  er  oplagt  til  strax  at  optage  saa 
smukt  og  godt,  som  det  er  ment.  Der  skal 
jo  noget  Ceremoniel,  nogen  Stil  til,  for  at 
Kunsten  kan  være  en  virkelig  Fest  for  Sind- 
et. Men  er  man  træt  af  saadant  Ceremoniel 
(og  man  har  haft  Anledning  til  at  blive  det  i 
de  seneste  Aar,  hvor  man  fik  nok  af  Stil, 
men  oftest  blev  snydt  for  Feststemningen),  saa 
vender  man  atter  med  Glæde  tilbage  til  denne 
Kunstner,  der  ikke  byder  paa  store  Festlig- 
heder, men  hvis  Kunst  er  et  aabent  Hus  for 
enhver,  der  har  Lyst  at  se,  hvor  smukt  og 
godt  man  kan  have  det,  naar  man  blot  har 
Talent  og  Hjærte. 

Medens  Johansen  har  været  en  Fortsætter 
af  de  særlig  danske  Traditioner  for  et  intimt 
Forhold  mellem  Maleren  og  hans  Motiver  og 
har  hævdet  dette  Forhold  med  en  Ensidig- 
hed, som  ingen  anden,  har  han  samtidig 
malerisk  været  en  Fornyer,  der  med  sine 
dristige  Experimenter  endog  har  gjort  stærke 
Tilløb  til  Impressionismen.  Der  er  vel  i 
Grunden  kun  én  herhjemme,  hvis  Farvesyn 
er  mere  impressionistisk,  det  er  PHILIPSEN. 
Faa  har  haft  saa  rummelig  en  Tilegnelses- 
ævne,  som  han.  Han  har  ikke  blot  tilegnet 
sig  de  Opdagelser,  de  franske  Impression- 
ister gjorde,  bl.  a.  af  Farvernes  Dekompo- 
nering,  han  har  ogsaa  tilegnet  sig  noget  af 
saa  ganske  anden  Retning  som  de  gamle 
Hollænderes  Sans  for  Motivernes  Linjevirk- 
ning. Han  har  rejst  meget,  set  meget  og  dog 
ikke  forset  sig  paa  noget.  Han  er  vedbleven 
at  være  saa  dansk  i  sit  Sind,  at  han  stundom 
kan  minde  om  Lundbye,  skøndt  han  udadtil 
adskiller  sig  fra  denne  ved  at  være  en  mindre 
god  Tegner  og  en  meget  bedre  Maler.  Han 
er  maaske  noget  mandigere  i  sin  Følsomhed 
for  Dyrene,  end  Lundbye;  men  i  det  store 
og  hele  har  han  Opfattelsen  af  dem  fælles 
med  denne.  Ogsaa  han  synes  at  prise  sine 
firbenede  Medskabninger  lykkelige  ved,  at 
de  kan  leve  lystigt  i  Guds  frie  Natur  eller 
rettere  i  den  gode  Bid  deraf,  der  har  Navn 
af  Saltholmen.  Selv  elsker  han  Naturen  og 
dette  Sted  specielt,  hvor  der  er  store  Himle 
og  stærk  Sol  og  anden  fuld  Frihed  for  Vejr- 
et. Deraf  har  hans  robuste  Person  et  inten- 
sivt fysisk  Behag,  som  meddeler  sig  til  hans 

Billeder  og  er  den  indre  Aarsag  til  deres 
uforlignelige  Friskhed.  Men  Meddelelsen  her- 
af vilde  naturligvis  ikke  komme  i  Stand,  hvis 
han  ikke  raadede  over  de  behørige  Midler, 
og  i  saa  Henseende  var  han  rustet,  som  ingen 
anden.  Ingen  har  hans  Højde  i  Lyset,  ingen 
hans  Klarhed  i  Skyggen;  ingen  kan  derfor 
konkurrere,  som  han,  med  Solskinsvirkning- 
erne  i  selve  Naturen,  hvis  Farverenhed  han 
med  et  Hang  til  Overkolorering  snarest  er 
tilbøjelig  til  at  overbyde.  I  Kraft  af  saa  blænd- 
ende og  dog  fuldt  lødige  Midler  og  i  Kraft 
af  en  Følelse  for  Naturlivet,  der  ikke  staar 
tilbage  for  hans  Følelse  for  Dyrelivet,  har  da 
ogsaa  denne  Dyrmaler  udviklet  sig  til  at  blive 
en  af  vore  ypperste  Landskabsmalere,  den 
ypperste  maaske  af  alle  som  Skildrer  af  Vind 
og  Vejrligt. 

Lidt  mere  udvendigt  blændende  var  —  i 
hvert  Fald  da  han  vakte  mest  Opmærksom- 
hed —  en  anden  af  vore  Dyrmalere,  THER- 
KILDSEN, en  yderst  haandfærdig  Kunstner, 
hvis  Sympathiforhold  til  Dyrene  har  haft 
vanskeligt  ved  at  gøre  sig  gældende  med  Fin- 
hed gennem  hans  Kunsts  noget  brutale  Form, 
men  som  dog  er  en  af  dem,  hvis  Navne  vil 
leve,  fordi  de  knytter  sig  til  Gennembrudet 
af  det  maleriske  i  vor  Kunst.  Til  Indehaverne 
af  saadanne  Navne  kan  man  maaske  ogsaa 
regne  den  i  Tyskland  uddannede  BERTHA 
WEGMANN,  bekendt  af  en  Række  glim- 
rende Portræter,  hvori  Udtrykket  er  tind- 
rende levende  uden  dog  at  være  meget  dybt, 
endvidere  BRASEN,  hvis  maleriske  Inter- 
esse og  solide  maleriske  Ævne  har  været 
trofast  anvendt  paa  noget  af  alt,  Dyr,  Genre, 
Portræt  og  Landskab,  fremdeles  SCHLICH- 
TING  CARLSEN,  der  med  en  prikkende 
Pensel  skabte  sig  et  sært  impressionistisk, 
men  levende  og  personligt  Udtryk  for  sin 
Sans  for  Sommerens  grønne  Frodighed. 
I  denne  Sammenhæng  kan  ogsaa  nævnes 
THIELE,  der,  skøndt  ældre,  deltog  i  de 
yngres  maleriske  Bestræbelser,  ANNA  PE- 
TERSEN, hvis  mandige  Karaktersans  en 
Tid  lang  gjorde  hende  til  en  af  Tidens  kraft- 
tigste  og  krasseste  Naturalister,  samt  endnu 
en  begavet.  Kunstnerinde,  SOFIE  HOLTEN, 
der  ligeledes  var  en  mandsmodig  Forkæmper 
for  Sagen.  Og  til  alle  disse  Kunstnere,  der, 
trods  Forskel  i  Køn  og  Alder  og  Forskel  i 


Omfang  og  Art  af  Begavelse,  følte  sig  sam- 
mensvorne om  den  store  og  løftende  Opgave 
at  forbedre  den  maleriske  Side  af  Maler- 
kunsten i  Danmark,  kan  saa  endnu  henføres 
et  Par  Malere,  som  ellers  vilde  være  van- 
skelige at  gruppere,  eftersom  de  i  deres  vid- 
ere Udvikling  blev  altfor  excentriske  til  at 
kunne  indordnes  i  nogen  bestemt  Kreds. 
Den  ene  er  HANS  NIK.  HANSEN,  hvis 
dristige  Førsteforsøg  som  Maler  falder  i  de 
bevægede  første  Aar  af  Firserne.  Der  tænkes 
her  navnlig  paa  „Fra  en  Kirkegaard"  og 
„Kvinder  paa  Heden",  Billeder,  hvis  rebelske 
Behandlingsmaade  (med  Spartel  og  med  væl- 
dige Lag  af  Farve)  ganske  vist  ikke  mere 
synes  saa  fortjenstfuld  som  den  Gang,  men 
som  har  blivende  Værd  i  den  Pathos,  hvor- 
til Fortællingen  i  dem  hæver  sig.  Som  Maler 
er  det  ikke  senere  lykkedes  denne  højtbe- 
gavede Kunstner  at  gøre  det  Mesterværk, 
hvortil  hans  rige  Ævner  forpligtede  ham,  — 
maaske  fordi  noget  altfor  livligt  og  kapriciøst 
i  hans  romantisk  anlagte  Sind  har  hindret 
ham  i  Stadighed;  men  maaske  ogsaa  fordi 
hans  Idé-Rigdom  har  krævet  et  lettere  og 
hurtigere  Afløb  end  det  gennem  Penslens 
møjsommelige  Arbejde.  Som  Illustrator  og 
navnlig  som  Raderer  har  han  fundet  et  saa- 
dant  lettere  og  hurtigere  Middel  til  Meddel- 
else, og  har  han  end  i  sine  Illustrationer  og 
Raderinger  udstykket  sin  Begavelse,  saa  sam- 
ler Indtrykket  af  den  sig  dog  atter  gennem 
hans  Bøger  og  Blade  til  Billedet  af  en  lyrisk 
Excentriker,  der  kun  har  én  Overmand  her- 
hjemme: hin  anden  lyriske  Excentriker: 
ZAHRTMANN. 

Paa  anden  Maade  end  nogen  af  de  andre 
har  denne  mærkelige  Kunstner  haft  Betyd- 
ning for  Farvesansens  Udvikling  her  i  Land- 
et. Medens  de  andre  koloristisk  mere  eller 
mindre  var  Objektivikere,  hvis  Søgen  galdt 
den  sande  Gengivelse  af  Naturens  egne 
Farver,  var  han  som  Kolorist  en  udpræget 
Subjektiviker.  Vel  undlod  ikke  heller  han 
Farvestudiet  efter  Naturen:  men  det  var  ham 
ikke  et  Maal  i  sig  selv;  det  var  ham  kun  et 
Middel  til  at  kontrollere  sit  personlige  indre 
Farvesyn.  Thi  han  havde,  i  Modsætning  til 
alle  de  andre.  Farvefantasiens  yderst  sjældne 
Ævne  og  tilmed  en  Farvefantasi  af  en  yderst 
sjælden  Art.  I  et  sært  Lune  blandede  Natur- 

en  noget  af  en  Østerlænder  i  denne  sære 
Bornholmer.  Der  er  allerede  noget  orientalsk 
i  hans  Figurers  Fyldighed  og  Flegma;  men 
der  er  navnlig  noget  orientalsk  i  hans  pragt- 
elskende  Farvefantasi,  i  hans  Svælgen  i  rene 
Farver,  der  i  det  farveneurastheniske  Norden 
virker  lige  saa  fremmedartet,  som  en  Flise 
fra  Alhambra  eller  en  persisk  Fayance  mel- 
lem kongeligt  københavnsk  Porcellæn.  Der 
fattes  sjældent  hans  Billeder  Helhed  i  Ton- 
en; men  den  skyldes  ikke,  som  hos  andre. 
Anvendelsen  af  en  enkelt  Farve  som  Me- 
dium; den  skyldes  en  mosaik-lignende 
Sammenstilling  af  en  Mangfoldighed  af  rene 
Farver,  der  først  paa  nogen  Afstand  sete 
samler  sig  til  Tone.  Med  sin  stædige  Tilskue- 
stillelse  af  dette  sit  fremmede  Farvesyn  paa 
Trods  af  alt  Godtfolks  aarelange  Indignation 
over  saa  aabenbar  en  Galskab  eller  saa  frækt 
et  Skaberi  har  Zahrtmann  haft  en  dobbelt 
Indflydelse  paa  vor  Kunst.  For  det  første 
den  almén-moralske  Indflydelse,  at  han  med 
sit  Exempel  har  modiggjort  mange  til  at 
være  sig  selv  og  kun  sig  selv.  For  det  andet 
den  specifik  maleriske  Indflydelse,  at  han 
med  sine  Billeder  har  dygtiggjort  mange 
dekadent-neurastheniske  Øjne  til  at  taale  en 
kraftig  Dosis  af  Farver  og  i  det  hele  opstemt 
Farveglæden  i  vor  Kunst.  Navnlig  hans 
mange  udmærkede  Billeder  fra  Italien,  i 
hvis  farverige  Natur  han  hyppigt  lader  sin 
Farvefantasi  paa  én  og  samme  Tid  feriere 
og  forny  sig  efter  at  have  været  lukket  inde 
i  Atelier  og  brugt  sig  op  i  anspændt  Selv- 
fordybelse, —  navnlig  disse  Billeder  har 
maaske  i  saa  Henseende  virket.  Det  er  i 
hvert  Fald  Zahrtmann  —  f.  Ex.  ikke  Krøyer  — , 
som  har  været  bestemmende  for  Farvesynet 
hos  de  fleste  af  dem,  som  senere  har  for- 
søgt sig  i  Billeder  fra  Syden. 

Men  endnu  mærkeligere  end  den  Maler,  der 
har  malet  den  lange  Række  italienske  Billeder, 
hvori  der  blinker  og  gnistrer  og  tindrer  ogstraa- 
ler  saa  mange  Farver  og  saa  megen  Livslyst,  er 
jo  den  Maler,  i  hvis  bedste  Billeder  af  Leo- 
nora Christina  en  sær  og  dyb  Sjæl  skinner 
med  en  egen  mørk  Ild  og  fordunkler  den 
preciøse  Indfatning,  den  giver  sig  selv  med 
Farver.  Det  er  ganske  vist  ikke  godt  at  vide, 
om  hvem  Zahtmann  vilde  have  koncentreret 
sine   Følelser,  hvis  ikke  ,.Jammersmindet" 


var  udkommet  i  hans  Levetid  og  havde  skabt 
ham  en  Forelskelse  for  Livstid  i  den  ulykke- 
lige Kongedatter.  Men  der  er  ingen  Tvivl 
om,  at  det  vilde  være  blevet  noget  andet 
kongeligt,  hvorom  i  saa  Fald  hans  Følelser 
havde  samlet  sig.  Naturligvis  er  Talen  ikke 
her  om  noget  kongeligt  i  den  Forstand  af 
Ordet,  som  faar  En  til  at  tænke  paa  La- 
kajer og  naadige  Nikkedukker;  Talen  er 
om  noget  med  en  kongelig  Sjæl.  Men  konge- 
lige er  kun  de  Sjæle,  som  er  ædle,  og  ædle 
er  kun  de  Sjæle,  som  er  prøvede  i  Ulykkers 
Skærsild.  Men  paa  saadanne  Sjæle,  der  of- 
test er  Kvindesjæle,  er  Historien  jo  ikke 
fattig,  og  Zahrtmann  skulde  nok  have  faaet 
Øje  paa  dem.  Thi  for  Sjæleskønhed  af  denne 
Art,  som  en  smuk  Kvinde  ganske  vist  kun 
erhverver  paa  Bekostning  af  sin  Ungdoms 
friske  Ansigt,  men  som  til  Gengæld  skænker 
hendes  Skikkelse  Visdommens  Værdighed  og 
Anstand,  har  Zahrtmann  til  Gengæld  for  sin 
Mangel  paa  Sans  for  Skønhed  efter  alminde- 
ligere Menneskers  Begreb  alle  Dage  ejet  et 
Blik,  som  ingen  anden.  Han  læste  Histo- 
rien anderledes,  fantasifuldere  og  mere  frem- 
synet end  andre.  F.  Ex.  Historien  om 
Aspasia.  Grandiosere  end  Aspasia  i  hendes 
Ungdoms  storstilede  Skønhed  syntes  ham 
Ruinerne  af  hendes  Skønhed,  naar  han  tænkte 
sig  hende  gammel,  berøvet  sin  Elsker  og 
sin  Søn.  Saaledes  malede  han  hende,  og  alene 
dette  Billed  er  nok  til  at  overbevise  os  om, 
at  sjælsstore,  stortskaarne  Kvindeskikkelser 
vilde  være  traadte  os  i  Møde  fra  Zahrtmanns 
Rammer,  selv  om  det  var  blevet  andre  end 
Leonora  Christina,  som  havde  fyldt  dem. 

Det  Tanke-Experiment,  som  her  er  an- 
stillet, skulde  tjene  til  at  vise,  at  Zahrtmanns 
særligt  disponerede  Fantasi  maatte  virke  som 
et  Fængstof,  og  at  en  heftig  Forelskelse  maatte 
antændes  i  samme  Nu,  som  „Jammersmindet" 
slog  ned  i  ham.  Men  det  skulde  ogsaa  tjene 
til  at  vise,  hvorledes  hans  geniale  Forstaaelse 
af  Leonora  Christinas  sublime  Skikkelse  langt 
mere  er  grundet  paa  et  naivt  Hjærteforhold 
til  en  Aand  af  hendes  Art  end  paa  et  For- 
standsforhold  til  den  Tid  og  den  Historie, 
hun  tilhører.  Han  tager  fra  Tiden,  hvad  der 
malerisk  passer  ham  af  Dragter,  Møbler  og 
andet  Udstyr;  men  han  er  lidet  nøjeregnende 
med  det  historisk  korrekte.  Maaske  netop 

fordi  han  er  saa  kyndig  deri,  tager  han  sig 
en  Gang  imellem  den  Frihed  at  forsynde  sig 
derimod.  Han  ynder  overhovedet  at  tage  sig 
Friheder,  og  han  er  ikke  altid  fri  for  at  ko- 
kettere lidt  med  sit  Ry  for  (og  sin  Ret  til)  at 
være  anderledes  end  alle  andre.  Han  kan 
nok  lide  at  male  noget,  hvorom  Folk  ikke 
véd,  om  det  er  Spøg  eller  Alvor.  Han  har 
stundom  nærmet  sig  Parodien  og  har  i  hvert 
Fald  i  ét  Billed  („Der  var  en  Gang"  .  . .) 
haft  sin  aabenbare  Lyst  af  Travestien.  Han 
følger  i  ét  og  alt  sit  eget  underlige  Hoved, 
hvis  Underlighed  kan  udarte  til  Urimelighed, 
men  aldrig  til  Taabelighed.  Han  følger  ogsaa 
sin  egen  underlige  Skønhedssans.  Hans  Øje 
har  i  lige  Grad  sin  Moro  af  Ting  af  den  mest 
modsatte  Natur.  Han  har  svælget  i  at  male 
Blomster;  men  han  har  ogsaa  svælget  i  at 
male  Bylder  (,Job").  Man  kan  vistnok  sige, 
at  det  er  hans  Svælger-Natur,  der  er  hans 
Kunsts  egentligste  Hemlighed.  Umaadehold- 
enhed  danner  Grundtrækket  i  den  som 
Helhed  og  gaar  gennem  alle  Dele  af  den. 
Han  svælger  i  yppige  Legemer,  i  yppige 
Linjer,  i  yppige  Lysvirkninger,  i  yppige 
Farver.  Deraf  dog  kun  det  udadtil  yppige  i 
hans  Kunst.  Dens  indre  Yppighed,  dens 
Pathos,  navnlig  saaledes  som  den  lægger  sig 
for  Dagen  i  hans  Leonora  Christina-Billeder, 
beror  paa,  at  han  ikke  mindre  er  en  Svælger 
med  sit  Hjærte,  end  han  er  det  med  sit  Øje  og 
sine  Sanser.  Kommer  nu  hertil,  at  han  er  saa 
heldig  formelig  at  kunne  fraadse  i  Arbejds- 
kraft og  Energi,  saa  forstaar  man,  hvorfor 
der  fra  hans  Billeder,  naar  de  er  bedst  og 
stærkest,  slaar  En  i  Møde  en  i  dansk  Kunst 
ellers  ukendt  hed  og  dampende  Aande.  Den 
kommer  fra  et  spilkogende  Menneske. 

Langt  lettere  end  at  finde  en,  der  tempe- 
raturmæssigt  er  hans  Slægtning,  er  det  at  finde 
mange,  som  i  saa  Henseende  er  ham  modsatte. 
Man  kan  nævne  JERNDORFF,  der  ogsaa 
for  saa  vidt  er  en  Modsætning  til  Zahrtmann, 
som  han  hverken  har  haft  det  Mod  eller  den 
Medgang,  der  hører  til,  for  blot  at  male,  hvad 
man  lyster.  Navnlig  i  de  senere  Aar  er  jo 
Jerndorlf  bleven  en  af  dem,  det  offentlige 
helst  beskæftiger,  og  hans  Beskæftigelse  med 
bestilte  Portræter  har  beklageligt  ensidigt 
lagt  Beslag  paa  en  enkelt  af  hans  mange 
Ævner  og  hindret  de  andre  i  Virksomhed. 


Stiller  man  ham  op  som  Zahrtmanns  Mod- 
sætning i  Henseende  til  Temperatur,  saa  er 
det  dog  ikke  for  dermed  at  sige,  at  hans 
Kunst  skulde  mangle  Temperament.  Den  har 
blot  et  ganske  andet  Temperament,  ét,  der 
er  lige  saa  behersket  nænsomt,  som  Zahrt- 
manns er  ubehersket  voldsomt.  Nænsomhed- 
en i  hans  blide  Sind  udstrækker  sig  til  at 
omfatte  hvadsomhelst,  der  end  betros  hans 
kærlige  Haand.  Noget  fromt  og  resigneret  i 
hans  Væsen  gør  ham  Pligten  til  Lyst,  og  der 
lyder  fra  hans  fuldendt  redelige,  nøgternt 
sanddru  og  næsten  enestaaende  grundige  Por- 
træter aldrig  saa  meget  som  blot  et  Suk  fra 
den  Sværmer,  som  man  stundom  aner  i  hans 
stemningsmættede  Landskaber,  men  hvorom 
man  ellers  kunde  være  rent  uvidende,  hvis 
man  ikke  kendte  hans  Tegninger.  Det  er  først 
i  „Troldtøj",  i  Illustrationerne  til  Fru  Ingelil 
og  hendes  Døtre,  i  Tegningerne  til  Svend 
Grundtvigs  Folkeæventyr,  man  lærer  Jern- 
dorff  at  kende  som  den  Kunstner,  hvis  Be- 
gavelse med  Sværmeri  og  Fantasi,  for  ikke 
at  tale  om  hans  levende  dekorative  Sans, 
gør  hans  overvejende  Beskæftigelse  med 
Portrætmaleriet  beklagelig.  Rigtignok  viser 
de  bibelske  Billeder,  han  Tid  efter  anden 
har  malet,  at  han  under  Arbejdet  i  større 
Maalestok  sætter  det  meste  til  af  Friskheden 
og  Ynden  i  sine  Udkast.  Men  med  Savn  maa 
man  tænke  paa,  hvad  denne  Kunstner  efter 
al  Sandsynlighed  endnu  gemmer  af  Indfald, 
som  let  lod  sig  fæstne  til  Papiret.  I  hans 
Illustrationer  er  der  Tegn  —  f.  Ex.  de  mørke- 
ræde  blandt  hans  Syner  — ,  som  tyder  paa  et 
ægte  og  uforgængeligt  Barnesind,  hvori  hans 
barnlig-barokke  Fantasiskikkelser  næppe  har 
ophørt  at  yngle. 

Hvor  stræbende  og  dygtig  Jerndorff  end 
er  ogsaa  som  Kolorist,  saa  hører  han  dog 
ikke  til  de  meget  maleriske.  Alligevel  er  han 
som  Tekniker  en  hel  Del  mere  moderne 
end  dem,  der  —  som  de  dygtige  Malerinder 
RAVN  HANSEN  og  PAULINE  THOMSEN 
eller  den  retsindige  BREDSDORFF  og  den 
fintseende  og  noble  KABELL  —  mere  di- 
rekte har  vedligeholdt  Forbindelsen  med  de 
gamle  danske  Malere.  De  ejer  nogle  af  disses 
sædvanligste  Egenskaber:  Elskværdigheden  i 
Opfattelsen,  Ømheden  for  det  milde.  Util- 
bøjeligheden for  det  ramme,  den  kærligheds- 


fulde  Fordybelse  i  Detaillen.  De  fleste  af 
dem  er  paavirkede  fra  Kyhn  og  har  blandt 
meget  godt  lært  det  mindre  gode  af  denne  at 
være  lidet  nøjeregnende  med  deres  Motivers 
Billedvirkning.  Ogsaa  i  den  Henseende  stod 
Kabell,  der  snarere  var  paavirket  af  Skov- 
gaard, over  de  andre.  En  Kunstner^  der 
maaske  er  bedst  kendt  som  Figurmaler,  men 
vistnok  betydeligere  som  Landskabsmaler, 
er  EDVARD  PETERSEN.  Ogsaa  han  synes 
at  have  været  under  Indflydelse  af  Kyhn, 
men  har  en  personlig,  stundom  rigtignok 
noget  manjerert  Form.  Fremdeles  hører 
HASLUND  til  dem,  i  hvilke  noget  af  de 
gamle  danske  Malere  lever  videre.  Han  har 
stundom  endnu  noget  af  Roeds  Farver  paa 
sin  Palet,  og  med  dem  gør  man  ikke  stor 
Opsigt  paa  en  Udstilling  i  vore  Dage.  Men 
hvad  enten  han  har  malet  Landskaber  eller 
Dyr,  Portræter  eller  Genrebilleder,  saa  har 
han  ofte  fængslet  dem,  der  er  lydhøre  for 
Hjærtets  stilfærdige  Tale,  den,  der  særlig 
følsomt  har  lydt  fra  hans  Billeder  af  Bør- 
nenes Liv.  Samme  venlige  Tale,  stundom 
mere  bevæget,  stundom  rigtignok  ogsaa  med 
et  Stænk  af  Sentimentalitet,  fører  CARL 
THOMSEN,  en  ægte  dansk  Romantiker  i  al 
Beskedenhed,  hvis  Længslers  Maal  ikke  lig- 
ger fjærnere,  end  at  alle  er  i  Stand  til  at  øjne 
dem.  Han  bevæger  sig  ganske  vist  gærne 
med  sine  Tanker  i  Fortiden,  men  de  gaar 
ikke  stort  længere  tilbage  end  til  de  Tider, 
da  Ewald  mødte  Arendse,  eller  da  Kamma 
Rahbek  sad  ved  sit  Skrivebord,  og  aller  kærest 
synes  ham  den  Fortid,  hvoraf  Rester  endnu 
lever  i  Nutiden.  „Carl  Thomsens  Genrebil- 
leder", har  K.  Madsen  udmærket  skrevet, 
„have  en  egen  gammeldags  Hygge,  en  Duft, 
som  naar  man  lukker  en  Skuffe  op  i  en  gam- 
mel Dames  Kommode,  hvor  visne  Blomster 
ligger  som  Mærker  i  en  Salmebog  med  Sølv- 
spænder; de  have  som  et  Anstrøg  af  mildt 
Vemod  over,  at  den  Tid,  vi  lever  i,  ikke  er 
saa  gylden  romantisk  skøn,  som  Tiden  i  vore 
Bedsteforældres  Ungdom,  og  har  der  ligget 
et  Hjem  i  Læ  for  Tidens  bitre  Brydninger, 
finder  han  dér  sit  rette  Element."  Saadanne 
Hjem  har  han  navnlig  fundet  i  de  danske 
Præstegaarde,  hvis  Sommerferie  og  Vinter- 
liv han  —  særlig  i  en  Række  Tegninger  — 


har  skildret  med  paaskønnelsesværdig  Tro- 
fasthed mod  Karaktererne  og  det  Milieu,  der 
har  formet  dem. 

De  andre  „Fortællere"  i  vor  nyere  Kunst 
har  ikke  alle  til  den  Grad,  som  Carl  Thom- 
sen, været  livsvarigt  knyttede  med  Sympathi 
til  en  enkelt  eller  snæver  Kreds  af  Æmner. 
Langt  den  skarpsindigste  Psykolog  og  Tænk- 
er af  dem  alle,  HELSTED,  har  anvendt  sit 
udprægede  Fortæller-Talent  paa  Opgaver  af 
højst  forskellig  Art  og  taget  et  højst  forskel- 
ligt Standpunkt  til  Livet  og  sin  Kunst.  Han 
har  malet  pudsige  Genrebilleder  fra  Italien, 
han  har  malet  halvt  eller  helt  satirisk  mente 
og  meget  morsomme,  delvis  dog  altfor  store 
Billeder  af  Borgerskabet  („Byraadet",  „En 
Deputation",  „En  Forelæsning  for  Damer", 
„En  Frier"),  men  han  har  ogsaa  malet  yderst 
alvorligt  mente  religiøse  Billeder,  hvis  Stem- 
ningsmagt  dog  er  bleven  forringet  ved  en 
tør  og  udpint  Behandling.  En  anden  aand- 
fuld  Psykolog,  ENGELSTED,  der  begyndte 
lovende  med  københavnske  Genrebilleder, 
har  senere  ligeledes  haft  Vanskelighed  ved 
at  begrænse  sit  Omraade  og  endnu  vanskelig- 
ere end  Helsted  ved  at  finde  sig  en  Form. 
En  tredie,  IRMINGER,  har  klaret  sig  bedre, 
skønt  han  i  Henseende  til  Kunstens  Midler 
vel  egentlig  er  den  mest  uformuende  af  de 
tre.  Trods  faa  og  fremherskende  brune  og 
tørre  Farver  paa  sin  Palet  har  han  vidst  at 
gøre  det  lyriske  i  sit  Anlæg  gældende  med 
en  Styrke,  over  hvilken  man  er  tilbøjelig  til 
at  glemme  hans  Svaghed  som  Maler.  Let 
rørt,  som  han  er,  rører  ogsaa  hans  Billeder 
let,  uden  maaske  dog  altid  at  røre  synderlig 
dybt.  Han,  der  i  tidlige  Aar  malede  Dragoner, 
siden  Tiggere,  Vanføre  og  Værkbrudne,  sen- 
ere Optrin  fra  et  Hospital  for  Børn,  har 
senest,  samtidig  med,  at  hans  Frembringen 
fik  Præget  af  en  stor  Lethed,  men  ogsaa  af 
nogen  Løshed,  aabnet  alle  Sluser  for  sit 
længe  inddæmmede  følsomme  Indre.  Noget 
Føleri  er  løbet  med  over  i  hans  Billeder,  af 
hvilke  de  religiøse  og  de  erotisk-symbolske 
næppe  var  blandt  de  mest  tiltalende.  Men 
ogsaa  et  ægte  poetisk  Sind  med  en  ejendom- 
melig Sans  for  smukke  Kvinder  og  smukke 
Børn  har  han  røbet  i  denne  Fase  af  sin  Ud- 
vikling, der  formodentlig  ikke  bliver  hans 

letbevægede  Naturs  sidste,  men  i  hvilken 
hans  Psykologi  efter  al  Sandsynlighed  dog 
har  aabenbaret  sig  i  alt  væsentligt. 

Af  den  subjektive  Varme,  der  gennem- 
strømmer Carl  Thomsens  Fortællinger  og 
endnu  mere  Irmingers  og  vækker  Deltagelse 
for  det,  de  fortæller,  er  der  hverken  meget  i 
de  rørende  eller  i  de  humoristiske  Billeder 
af  FRANTS  og  ERIK  HENNINGSEN.  Havde 
de  to  Brødre  været  Litterater  og  ikke  Mal- 
ere, var  de  sikkert  blevne  et  Par  meget  dyg- 
tige Journalister.  Som  saadanne  virker  de 
mellem  de  mange  udmærkede  Prosaforfattere 
og  de  færre  Poeter  blandt  vore  Malere. 
Deres  Rolle  i  vor  Kunst  har  været  den  at 
besørge  en  Slags  malerisk  Reportage,  navnlig 
fra  Hovedstaden,  og  de  har  gjort  det  med  et 
Snille,  som  var  stort,  og  et  Talent,  der  ingen- 
lunde var  ringe.  Man  gør  saa  meget  lettere 
det  Tankeexperiment  at  tænke  sig  dem  med 
Pennen  i  Stedet  for  med  Penslen  i  Haanden, 
som  de  begge  har  tegnet  meget  med  Pennen 
og  forresten  ogsaa  tegnet  mere,  end  de  har 
malet,  med  Penslen.  Vel  har  ikke  deres 
Produktion  —  navnlig  ikke  Erik  Henning- 
sens —  helt  været  blottet  for  saadanne  Bil- 
leder, der  stillede  maleriske  Fordringer  og 
ogsaa  havde  nogen  malerisk  Værd.  Men  gen- 
nemgaaende  og  overvejende  har  dog  deres 
Kunst  været  en  Illustrationskunst,  selv  naar 
den  optraadte  med  Krav  paa  at  vurderes  som 
Malerkunst.  Det  samme  gælder  mellem  de 
ældre  TORNØE,  mellem  de  yngre  WEN- 
TORFF  og  KNUD  LARSEN.  Den  sidste 
har  dog  som  Maler  mere  Farve-Kultur  end 
de  andre,  ligesom  han  ogsaa  som  Illustrator 
i  Modsætning  til  Carl  Thomsen,  Frants  og 
Erik  Henningsen,  ejer  Sans  for  dekorativ  Stil. 

I  en  anden,  rent  satirisk  Aand  og  udeluk- 
kende i  en  fordringsløs  Illustrationsform  er 
Livet  i  Hovedstaden  behandlet  af  de  vittige 
Tegnere  ALFR.  SCHMIDT  og  THIES,  noget 
tidligere  ogsaa  af  TEGNER,  hvilken  sidste 
jo  imidlertid  som  Holbergs  ypperlige  Illu- 
strator og  ogsaa  som  ornamental  Tegner  for- 
længst har  forladt  Genren  og  hævet  sig  til  at 
være  en  af  vore  mest  verdensdannede  og 
forfinede  Kunstnere.  Hverken  Arbejds-  eller 
Paradelivet  paa  Københavns  Gader  har  ellers 
fristet  vore  nyere  Malere  synderligt.  Heller 
ikke  Københavnerlivet  inden  Døre,  paa  offent- 


lige Steder,  i  Theater-  eller  Koncertsalen  har 
fundet  nogen  Skildrer  af  Betydning.  Det 
samme  er  Tilfældet  med  Familjelivet  i  Hoved- 
staden, hvorfra  vor  Malerkunst  i  tidligere 
Tider  jævnligt  forsynede  sig  med  ypperlige 
Motiver  til  figurrige  Billeder.  I  Stedet  for 
saadanne  ser  man  nu  hyppigt  Interiører  med 
en  enkelt  Figur  (endnu  hyppigere  maaske 
helt  uden  Figurer),  der  mere  males  for  det 
maleriskes  end  for  det  menneskeliges  Skyld, 
og  som  hører  til  de  mest  talende  Vidnes- 
byrd om  Tidens  typiske  Udsondring  af  det 
maleriske  som  en  særlig  og  væsentlig  Side  af 
Malerkunsten.  Medens  Viggo  Johansen  som 
Interiør-Maler  har  forenet  Interessen  for  det 
menneskelige  med  Interessen  for  det  maler- 
iske og  har  malet  Billederne  fra  sit  Hjem 
saaledes,  som  dette  Tid  efter  anden  har  form- 
et sig  efter  det  Liv,  der  er  blevet  levet  i  det, 
aabner  de  yngre  os  jævnlig  Indblik  i  Interiør- 
er, hvis  enkle,  gærne  gammelmodiske  („Em- 
pire"-) Udstyr  af  Møbler  gør  et  mere  figur- 
erende, mindre  hjemmevant  Indtryk  end  til- 
svarende Ting  i  Johansens  Billeder.  At  dømme 
efter  de  Interiører,  de  maler,  indretter  de 
yngre  Malere  sig  mere  med  deres  Kunst  end 
med  deres  Liv  for  Øje.  Saadanne  Interiører 
er  malede  af  ACHEN,  der  iøvrigt  paa  andre 
Omraader,  Landskabsmaleriets  og  Portræt- 
maleriets, har  frembragt  solide  og  dygtige 
Arbejder  uden  dog  endnu  at  have  fundet  en 
egen  og  ejendommelig  Form.  Fremdeles  af 
ILSTED,  der  fører  en  lidt  spinkel  og  ube- 
tydelig Pensel,  men  har  megen  Finhed  i  sin 
Farve  og  let  ved  at  efterligne  Stemninger, 
som  Hammershøi  først  har  anslaaet.  End- 
videre af  CHR.  CLAUSEN  og  af  HOLSØE, 
hvis  tungt  delikate  Pensel  er  en  af  de  taal- 
modigste  i  vor  Kunst,  maaske  den  allermest 
nøjeregnende  med  Gengivelsen  af  Stueluft- 
ens maleriske  Finesser,  men  uden  den  Gra- 
cie  i  Foredraget,  der  udmærker  en  anden  af 
vore  mest  forfinede  Malere,  KARL  JENSEN. 
Denne  har  malet  enkelte  Landskaber  af  høj 
malerisk  Rang;  men  mest  har  han  gjort  sig 
fortjent  som  den  eneste  herhjemme,  der  — 
modsat  Arkitekter  som  Heinr.  Hansen  og 
andre  —  har  dyrket  Arkitekturmaleriet  rent 
malerisk.  Han  danner,  om  man  vil,  som  de 
ikke-konstruerede,  men  ægte-historiske  In- 
teriørers Maler  en  Slags  Modsætning  til  de 

lige  nævnte.  Dog  kunde  han  synes  malerisk 
at  have  haft  nogen  Indflydelse  paa  flere  af 
dem:  paa  Holsøe,  ja  maaske  endog  lidt  paa 
den  ypperste  og  originaleste  af  dem  alle,  vor 
Kunsts  største  Særling,  VILH.  HAMMERS- 
HØI. 

Knap  i  noget  Fantasibilled  af  denne  mærke- 
lige Kunstner,  end  mindre  i  hans  Portræter, 
Landskaber  eller  Arkitekturbilleder  føles 
Rummet  eller  Luften  indenfor  Rammen  fyldt 
saa  tæt,  som  i  hans  Stuebilleder,  med  de 
Taager,  der  skiller  ham  fra  Livet  og  faar  ham 
til  at  se  alting  graat  i  alle  Nuancer  af  det 
graa.  Utvivlsomt  er  der  i  hans  Syn  en  ud- 
viklet Farveneurastheni,  der  ytrer  sig  som 
Afsmag  for  rene  Farver.  Men  hans  Syn  vilde 
næppe  fornemmes  saa  sjælfuldt,  hvis  det 
kun  ytrede  sig  som  en  Smag  og  ikke  videre 
var  et  Udtryk  for  hans  Sind.  Det  bund- 
er dybt  i  hans  Sind,  i  et  aandsaristokratisk, 
aandsfjærnt  og  aandsensomt  Forhold  til  Liv- 
et, i  en  Sky  for  alle  yppigere  Former  af  Liv- 
et end  de  yderst  enkle,  i  hvilke  han  selv 
dvaler  Livet  hen  i  stille  Stuer,  —  Stuer,  som 
han  —  et  nordisk  Modstykke  til  Des  Esseintes 
—  har  stemt  i  det  Par  Toner,  der  danner  den 
eneste  udholdelige  Musik  for  hans  Øjne. 
Der  gaar  i  disse  Stuer  stundom  en  lydløst 
stille  lille  Kvinde.  Hun  gaar  der,  fordi  hun 
i  sin  sorte  Kjole  gør  saa  smuk  en  Kontrast 
til  de  hvide  Vægge  og  Døre.  Det  samme  gør 
her  og  der  en  enlig  Ramme  af  Mahogni,  et 
gammelt  Chatol,  et  gammelt  Skab  eller  Bord. 
Det  er  dog  saa  sin  egen  Sag,  kun  i  Mangel 
af  et  bedre  Ord,  man  taler  om  Kontrasten 
mellem  Farver  i  Hammershøis  Kunst.  I  de 
Brydninger  mellem  graa  og  hvide  Toner,  der 
danner  Grundakkorden  i  hans  Billeder,  vov- 
er andre  Farver  sig  kun  frem  brudte  og 
beskedne,  og  endda  er  Hammershøis  altid 
prøvende  og  tøvende  Pensel  aldrig  mere 
forsagt,  end  netop  naar  den  skal  indlade  sig 
paa  at  indføre  en  saadan  Smule  Farve  paa 
Lærredet.  Naar  Farven  da  omsider  staar  paa 
Lærredet  —  hvem  mindes  f.  Ex.  ikke  en 
gul  Sengestolpe,  der  vovede  sig  undrende 
og  undskyldende  frem  mellem  alle  de  hvid- 
lige og  graa  Toner  i  et  lille  fattigt  Interiør  — 
da  synes  den  endnu  at  skælve  efter  en  stor 
Sindsbevægelse,  og  i  Virkeligheden  skælver 
jo  ogsaa  i  den  det  mest  bevægede  Sind,  i 


hvert  Fald  den  særest  sensitiveste  Sjæl  i  vor 
Kunst. 

Men  som  alle  véd  og  som  allerede  antyd- 
et, har  jo  Stuemaleriet  ikke  været  Hammers- 
høis eneste  Omraade.  Han  har  i  sin  Ung- 
dom givet  sin  Verdenssmærte  Afløb  i  en 
jjobs"  Klagesuk.  Han  har  senere  i  „Artemis" 
skaff^et  sig  Luft  for  det  blivende  af  denne 
Verdenssmærte,  sit  Skønhedssavn,  sine  Søvn- 
gænger-Længsler mod  et  fjærnt  og  taagetæt 
Drømmeland.  Han  har  desuden  lige  siden 
den  Gang,  da  han  første  Gang  viste  sig  for 
os  med  sin  Søsters  vemodsfyldte  Billed  brugt 
Portrætkunsten  til  subjektiv  Udfrielse;  thi  i 
næsten  hvert  af  hans  Portræter  er  der  en 
sær  og  sart  Sjælfuldhed,  et  Udtryk  af  en 
aandsfraværende,  vag  Melankoli,  som  er  hans 
og  ikke  den  Portræteredes.  Endelig  har  han 
jo  aandet  sin  Sjæl  og  dens  Melankoli  ind  i 
Landskaber  med  store  Linjer  under  store 
graa  Himle  eller  i  de  store  graa  Masser  af 
smuk  gammel  Arkitektur,  hvis  tyste  Tilvær- 
else, ligesom  hans  egen  tyste  Kunst,  er  en 
stille  Protest  mod  al  grel  og  gloende  Smag- 
løshed i  Nutiden. 

Hammershøi  er  ingenlunde  udansk;  det 
er  tværimod  let  at  fornemme  noget  ægte 
dansk  i  hans  Vemod,  hans  Forsagelse,  hans 
Sinds  Tristhed  og  Træthed.  Men  af  Skøn- 
hedsbegreberne  har  dansk  Kultur  ellers  endnu 
ikke  naaet  at  udskille  Skønhedsforestillinger 
af  saa  syg  og  sart  en  Sjælfuldhed,  som  hans. 
Fransk  Dekadent- Digtning  med  dens  Ud- 
tryk „å  mi-voix,  au  crépuscule"  kunde  maaske 
tolke  den;  det  danske  Sprog  kan  det  hidtil 
ikke.  Og  dette  maaler  Overkulturen  hos  denne 
Kunstner.  Thi  i  sin  højeste  Udvikling  formaar 
vor  Sprogkunst  jo  ellers  godt  nok  at  male 
omkap  med  vor  Malerkunst;  ja  vor  største 
Sprogkunstner,  I.  P.Jacobsen,  har  endog  faaet 
Stemningsvirkninger  frem  af  Ordene,  før  vore 
Malere  fik  tilsvarende  Virkninger  frem  af 
Farverne,  og  haft  utvivlsom  Indflydelse  paa 
baade  ældre  og  yngre  iblandt  dem.  Med  sin 
Prosa  mest  paa  Zahrtmann;  med  sine  Digte 
mest  paa  JUL.  PAULSEN.  Han  er  en  af  de 
ikke  faa,  der  har  saaet  i  sidstnævnte  Kunst- 
ners yderst  frugtbart  modtagelige  Sind.  En 
Gang  har  Paulsen  mindet  om  Vermehren, 
lidt  senere  om  Viggo  Johansen,  atter  lidt 
senere  —  navnlig  i  sine  lysstærke  og  skygge- 

dybe  Skildringer  af  det  nøgne  kvindelige 
Legeme  —  om  Henner  eller  dennes  Mester, 
Rembrandt,  hvilken  sidste  fremfor  nogen  har 
bevaret  Magten  over  Paulsens  Sind.  Virtuos- 
mæssigt  raader  Paulsen  over  et  under- 
fuldt Instrument  af  Farver,  hvis  Tone,  ikke 
ulig  Rembrandts,  klinger  klagende  i  Dybden, 
og  som  ogsaa  deri  ligner  Rembrandts,  at  dets 
Tone  i  Diskanten  slaar  ud  med  noget  af  en 
Pængselsbefriets  Jubel  over  Lyset.  Paa  dette 
dramatiske  Forhold  mellem  Lys  og  Skygge 
beror  de  dramatiske  Virkninger  i  Paulsens 
Kunst.  Naar  han  har  søgt  dramatiske  Virk- 
ninger af  mere  haandgribelig  Art,  er  det  enten 
kun  lykkedes  ham  halvt  („Eremiten",  „Adam 
og  Eva",  „Kain")  eller  mislykket  totalt  („Den 
hellige  Cecilie"). 

Det  er  kommet  ham  til  Gavn  som  Interiør- 
skildrer, som  Skildrer  af  Kampen  mellem 
Dagslyset  eller  Lyset  fra  en  Lampe  mod 
Mørket,  at  han  har  haft  denne  særlige  mal- 
eriske Sans  for  Iagttagelsen  af  det  dramatiske 
Forhold  mellem  Lys  og  Skygge.  Beskedne 
og  banale  Motiver  (som  han  aldrig  har  skyet) 
har  han  dermed  givet  en  stor  malerisk  Inter- 
esse. Der  knytter  sig  ogsaa  en  saadan  til  de 
allerfleste  af  hans  Portræter.  I  enkelte  af 
disse  har  det  malerisk-musikalske  Element 
i  ham  taget  Magten  over  ham  i  højere  Grad 
end  heldigt  for  Karakteristikens  Fasthed; 
langt  mere  mærkeligt  er  det  dog,  at  han  i 
andre  af  sine  Portræter  (f.  Ex.  Dobbeltbilled- 
et af  Brygger  Jacobsen  og  Hustru)  har  vidst 
at  arbejde  næsten  uforstyrret  af  „Musiken"  i 
sit  Indre,  og  at  han  da  har  ævnet  at  forene 
sine  maleriske  Fortrin  med  en  overordentlig 
Træfsikkerhed  og  Fasthed  i  Karakteristiken. 

Men  hvor  smukt  det  end  kan  klæde  denne 
Smægter  og  Sværmer  at  samle  en  Energi, 
man  kunde  tro  hans  bløde  Natur  nægtet,  om 
Opgaver,  der  mere  eller  mindre  lægger 
Baand  paa  Stemningssiden  af  hans  Væsen, 
saa  klæder  det  ham  dog  endnu  bedre  at  ses 
henfalden  i  Smægten  og  Sværmen,  og  her- 
for er  kun  hans  Landskabskunst  et  fuldkom- 
ment frit  Udtryk. 

De  er,  hans  Landskabsbilleder,  næsten 
udelukkende  maleriske  af  Form.  Der  kan 
være  et  enkelt,  f.  Ex.  „De  to  Ege",  der  syn- 
es valgt  af  Hensyn  til  et  virkningsfuldt  Motiv. 
Men  ellers  er  de  gennemgaaende  blottede  for 


Komposition  og  dekorativ  Linjevirkning. 
Der  kan  være  et  Landskab,  hvis  Fysiognomi 
synes  jydsk  i  Modsætning  til  ét,  der  synes 
sjællandsk.  Men  denne  Kunstner,  der  som 
Portrætmaler  har  vist  saa  skarpt  og  klart  et 
Blik  for  det  individuelle,  interesserer  sig  som 
Landskabsmaler  overvejende  ofte  for  det 
generelle.  Allermest  interesserer  han  sig  for 
de  Tider  paa  Døgnet,  hvor  det  individuelle 
i  Naturen  opløses  og  gaar  op  i  de  Enheder, 
som  Menneskene  har  givet  Navn  af  Stem- 
ninger. Af  Skumringen,  Aftenen,  endog  af 
Natten  maler  han  Erindringsbilleder,  næsten 
helt  uden  Form,  næsten  helt  i  Farve. 

De  Ting,  der  beskæftiger  ham  som  Land- 
skabsmaler, er  hverken  mange  eller  store, 
—  højst  en  lille  Landsby,  hvis  straatækte 
hvide  Huse  er  klinede  op  ad  en  Bakke,  paa 
hvis  Kam  der  knejser  en  Mølle,  hyppigere 
blot  en  enlig  Hytte  paa  en  Mark,  et  Skov- 
løberhus gemt  bag  Træer,  det  indre  eller 
ydre  af  en  Bondegaard.  Han  holder  gærne 
til,  hvor  der  er  menneskelige  Boliger  i  Nær- 
heden. De  idylliske  Stemninger,  han  fortrins- 
vis søger,  forhøjes  ved  saadan  en  Stump  Hus, 
fra  hvis  Vinduer  der  om  Aftenen  skinner 
Lys  ud  i  Mørket.  Bedre  end  Skildringen  af 
det  ensomme  Hav,  der  om  Natten  vælter  sig 
i  Søvnløshed  under  tunge,  truende  Sky- 
Marer,  lykkes  ham  Skildringen  af  det  blanke 
Sund  med  de  tændte  Skibslanternei  paa  den 
lyse  Aftenhimmels  Baggrund.  Der  er  sjæld- 
ent andre  høje  maleriske  Effekter  i  hans 
Aftenlandskaber  end  et  saadant  Par  Lantern- 
er, et  oplyst  Vindu,  en  skinnende  hvid  Mur, 
en  blinkende  Vandpyt,  en  enkelt  funklende 
Stjærne.  Det  er  navnlig  saadanne  Billeder, 
der  minder  om  I.  P.  Jacobsens  Digte.  Naar 
det  i  et  af  disse  hedder:  „Alle  de  voksende 
Skygger  —  har  vævet  sig  sammen  til  en.  — 
Ensom  paa  Himmelen  lyser  —  en  Stjærne 
saa  straalende  ren,"  saa  har  man  i  disse 
Linjer  eller  f.  Ex.  i  de  første  Strofer  af  Digt- 
et „Landskab"  en  bedre  Tekst  til  Paulsens 
malede  Nokturner,  end  nogen  ikke-Digter 
formaar  at  skrive.  Andre  har  paa  anden 
Maade  skildret  os  den  danske  Sommeraftens 
og  Sommernats  Poesi.  Blandt  de  gamle  frem- 
for alle  Sonne,  blandt  de  yngre  navnlig  N. 
V.  DORPH,  i  hvis  poetiske  Skildringer  af 
de  lyse  Aftener  og  Nætter  Virkningen,  i 

Modsætning  til  den  af  Paulsen  opnaaede, 
støtter  sig  til  Landskabets  smukke,  store  og 
enkle  Linjer  og  desuden  beror  paa  Anslaget 
af  en  enkelt  blaanende  Tone,  der  næppe  af 
nogen  anden  er  truffen  saa  sikkert,  som  af 
denne  altfor  lidet  malende  og  som  Maler  alt- 
for lidet  paaskønnede  Kunstner.  Men  ingen 
anden  har  ejet  Paulsens  farvemusikalske 
Sans;  ingen  har  ejet  hans  Ævne  til  at  ind- 
fange og  samle  til  Akkorder  Tonerne  i 
den  danske  Sommeraften  og  Sommernat 
uden  at  bringe  noget  af  deres  Klang  til  at 
forstumme  ved  at  fængsle  og  fæstne  dem 
indenfor  Linjer.  Der  slumrer,  for  endnu  en 
Gang  at  tale  med  Jacobsen,  en  Sang  i  næsten 
hvert  et  Landskab,  som  denne  Kunstner  har 
malet. 

Af  de  hidtil  nævnte  Malere  i  dette  Afsnit 
var  langt  de  fleste  hovedstads-  eller  provins- 
fødte,  ikkun  faa  fødte  paa  Landet,  næppe 
mere  end  en  enkelt  egentlig  bondefødt. 
Utvivlsomt  har  dette  Forhold  været  medbe- 
stemmende til  den  Kendsgærning,  at  Skild- 
ringer af  Bøndernes  Liv  er  sjældne  at  møde 
i  disse  Kunstneres  Produktion.  Hvad  Period- 
en i  saa  Henseende  har  frembragt  af  betyd- 
ningsfuldt, skyldes  overvejende,  ja  næsten 
udelukkende  nogle  faa  bondefødte  Malere. 
En  enkelt  af  dem,  R.  CHRISTIANSEN,  en 
kun  god  og  solid  Dyrmaler,  men  et  udmærk- 
et Talent  som  Karikatur-Tegner,  har  anlagt 
en  Betragtning  fra  oven  nedad  paa  Livet  i 
Provinsen  eller  paa  Landet  og  har  i  en  egen 
let,  halvt  tegnet,  halvt  malet  Form  skildret 
dets  snurrige  eller  komiske  Sider,  snart  med 
et  skarpt  Vid,  snart  med  en  robust  Humor. 
De  andre  bondefødte  Folkelivsskildrere  har 
en  dyb  Sympathi  for  Livet  paa  Landet  holdt 
lige  saa  fri  for  Karikering,  som  deres  dybe 
Kendskab  til  dette  Liv  har  frelst  dem  fra 
falsk  Idealisering.  Endog  de,  der  har  gjort 
lange  Ophold  i  Hovedstaden,  og  som  dér 
har  tilegnet  sig  en  udviklet  aristokratisk- 
artistisk Savoir,  har  vidst  at  bevare  en  ud- 
præget Slægtsfølelse  for  det  Milieu,  hvorfra 
de  er  komne.  Det  gælder  maaske  endog 
BRENDEKILDE,  skøndt  han  ellers  ikke 
hører  blandt  dem,  der  har  vist  sig  fastest  ' 
deres  Karakterer  som  Kunstnere.  Han  mal- 
ede i  nogle  Aar  —  men  det  er  snart  længe 
siden  —  en  lille  Række  Billeder  af  Livet 


paa  Landet,  som  i  Henseende  til  indgaaende 
psykologisk  Forstaaelse  af  Mennesker  og 
Natur  paa  Landet  stod  højt  mellem  de 
danske  Folkelivsbilleder,  og  som  maaske 
overgik  alle  andre  saadanne  i  Behandling- 
ens overordentlige  Skønhed.  Dybere  rod- 
fæstet med  sit  Hjærte  i  det  Samfundslag 
og  den  Natur,  hvorfra  han  er  kommen,  har 
dog  MOLS  vist  sig  at  være  et  blødt  Gemyt, 
i  hvis  stemningsfulde  Fremstillinger  af  den 
barske  jydske  Hede  eller  af  de  barske  vest- 
jydske  Kyster,  der  er  en  stor,  stundom  en  næst- 
en lidt  sentimental  Medynk  med  de  levende 
Skabninger, Mennesker, men  navnligDyr,  som 
det  barske  Vejr  hærger,  —  iøvrig  en  aand- 
fuld  Tegner,  en  fin  Kolorist  i  sine  tungsindige 
graa  Farver.  Dybt  rodfæstet  med  sit  Hjærte 
i  sin  Hjemstavn,  Ulykkes-Kysten  ved  Har- 
boøre, der  ligger  som  en  Kirkegaards-Mur 
omkring  Havet  med  de  mange  Grave,  er 
ogsaa  en  lidt  yngre  Kunstner,  BJERRE.  Han 
er  i  sit  kunstneriske  Udtryk,  modsat  Mols, 
besværet,  snart  famlende,  snart  fyndigt  faa- 
mælt,  som  den  Befolkning,  han  skildrer,  er 
det  i  sin  Tale.  Men  just  ved  Kortfattetheden 
og  Kunstløsheden  i  Udtrykket  virker  maaske 
hans  Skildringer  af  det  forsamlede  Harboøre- 
Folks  religiøse  Hengivelse  i  Gud  og  Skæb- 
nen saa  overordentlig  fyndigt  og  gribende. 

Paa  det  kunstløse  (med  Tilgift  af  noget 
kejtet)  i  Udtrykket  beroede  ogsaa  en  Del  af 
Virkningen  i  RING's  tidligste  Billeder.  Sen- 
ere blev  han  en  af  vore  farvekræsneste  Mal- 
ere, og  senest  har  han  endog  i  enkelte  Bil- 
leder vist  en  Tilbøjelighed  til  at  ville  kultivere 
sin  Kunst  yderligere  med  stilfuldt  simple 
Linjer  og  en  dertil  svarende  dekorativ  enkel 
Kolorit.  Man  vilde  dog  vistnok  tage  fejl,  hvis 
man  heraf  vilde  drage  en  Slutning  om  en  stor 
Smidighed  hos  ham,  —  en  Slutning,  der  kunde 
være  saa  meget  mere  fristende  at  drage,  som 
jo  Ring  i  en  Række  ypperlige  Kopier  har 
vist  den  mest  levende  Forstaaelse  af  gammel 
Kunst  baade  med  og  uden  disse  Fortrin. 
Langt  rimeligere  er  det  at  antage,  at  den 
nævnte  Tilbøjelighed  paa  sin  Vis  kun  er  et 
Tegn  mere  paa  noget  ikke  blot  usammensat, 
men  grundelementært  i  hans  hele  Væsen. 
For  det  første  var  han  elementær  i  sin  Føl- 
else, der  næppe  var  andet  end  Slægtsfølelse, 
Kærlighed  til  Landet  og  den  Befolkning  paa 

Landet,  hvori  han  havde  hjemme.  For  det 
andet  var  han  elementær  i  sin  Intelligens, 
for  saa  vidt  som  denne  tog  Tingene  op  i  sig 
uden  at  forstyrres  af  dyberegaaende  Tanker 
om  dem.  For  det  tredie  var  han  elementær  i 
sit  Syn  som  Maler,  for  saa  vidt  som  han  i 
langt  højere  Grad  havde  Øje  for  det  Hele 
end  for  det  Enkelte,  mod  hvilket  sidste  han 
jævnlig  forbrød  sig,  idet  han  tegnede  det 
yderst  mangelfuldt.  Der  var  da  alt  fra  første 
Færd  i  hans  Væsen  en  stor  Simplicitas,  for 
hvilken  det  simple  Udtryk  var  det  ene  na- 
turlige. Men  det  simple  Udtryk  er  endnu  ikke 
det  simplificerede,  som  Ring  senere  benyt- 
tede. Et  simplificeret  Udtryk  er  et  kultiveret, 
et  forsætligt  Uddrag  af  det  sammensatte.  Sam- 
mensatte Naturer  finder  det  vanskeligt,  og 
det  bliver  dem  sjeldent  helt  naturligt.  Men 
grundelementær,  som  han  var  det,  tilegnede 
Ring  sig  det  med  Lethed  efter  nogen  Berør- 
ing med  kunstnerisk  Kultur,  og  det  simplif- 
icerede Udtryk  fornemmes  derfor  i  hans 
senere  Billeder  ikke  mindre  naturligt,  end 
det  simple  i  hans  ældre.  I  Foraarsbilledet 
med  de  to  unge  Piger  i  Bondehaven  eller  i 
Billedet  af  den  unge  Kvinde,  der  staar  i 
Havedøren,  er  der  trods  al  Stilfuldhed  og 
koloristisk  Kultur  den  samme  rørende  En- 
fold som  i  »Julebesøget",  „Skomageren"  eller 
andre  Billeder  af  Ring  fra  hans  uberørte  og 
uskyldigste  Aar. 

Man  kan  da  sige,  at  set  i  store  Træk  er 
han  en  Kunstner  af  ét  Stykke,  og  det  er  han, 
endskøndt  han  ikke  blot  stilistisk,  men  ogsaa 
koloristisk  har  haft  to  Perioder,  én  i  hvilken 
Grundtonen  i  hans  Landskaber  oftest  var 
den  graa,  en  anden  i  hvilken  Grundtonen 
oftere  var  den  blaa.  Den  sidste  Ændring  i 
hans  Farvesyn  synes  at  have  været  forbunden 
med  en  Ændring  i  hans  Livssyn,  der  med 
Aarene  er  blevet  lysere  og  mildere.  Men 
hvad  enten  han  har  malet  graat  eller  blaat 
og  set  paa  Livet  mørkt  eller  lyst,  saa  har 
hans  Forhold  til  den  Del  af  Livet,  han  har 
valgt  at  skildre,  været  et  af  de  intensiveste 
Hjærteforhold,  der  har  været  knyttede  i  dansk 
Kunst.  I  en  saa  intensiv  Forstaaelse  er  dette 
Forhold  resulteret,  at  det  er,  som  havde  i  det 
hele  ingen  forud  for  Ring  skildret  Sjællands 
Bonde  og  sjællandsk  Bondestand.  Derom  — 
om  alt,  hvad  der  inden  Døre  og  under  aaben 


Himmel  frembyder  sig  i  en  sjællandsk  Lands- 
by af  smaat  og  lavt  i  Væxten  —  har  Rings 
Kunst  udslettet  alle  tidligere  Forestillinger 
og  fastslaaet  en  indtil  videre  endelig  ved 
simpelthen  at  søge  Sandheden  og  sige  Sand- 
heden inderlig  bevæget  af  den.  Vi  kendte 
ogsaa  før  hans  Tid  denne  Landsby  og  det 
nøgne  Land  omkring  den;  men  som  et  Sted, 
hvorfra  man  flygtede  for  Kedsomheden  og 
Ensomheden.  Ring  har  lært  os,  at  Livet  her, 
som  allevegne,  har  sin  Poesi,  og  at  Naturen 
her,  som  allevegne,  har  sine  Skønheder.  Til 
disse  hører  bl.  a.  det  Register  af  faa,  fine  og 
fornemme  graa  Toner,  der  ganske  særlig  lig- 
ger for  Rings  Stemme,  en  Skønhed,  der 
maaler  sig  med  mangen  forrost  Seværdig- 
heds, endskøndt  det  er  lige  ud  ad  Landevejen, 
man  skal  søge  den.  Dér,  i  bogstaveligste  For- 
stand, har  Ring  fundet  den.  Næsten  som  et 
Sindbilled  paa  hans  Kunst  og  som  en  Traad 
igennem  den  gaar  der  en  Landevej  gennem 
en  Mængde  af  hans  Billeder. 

I  HANS  KNUDSEN  har  Ring  faaet  en 
Fortsætter,  det  er  gaaet  endnu  et  Skridt  vid- 
ere i  Retning  af  at  opsøge  nøgne  landskab- 
elige Motiver,  og  som  i  Behandlingen  af  saa- 
danne  har  fundet  Toner,  der  gennemgaaende 
er  spædere  end  Rings,  men  maaske  samtidig 
endnu  en  Nuance  finere.  Enkelte  andre  af 
de  yngre  knytter  sig  paa  lignende  Maade  til 
de  ældre.  Om  Zahrtmann  (hvis  videre  Ind- 
flydelse iøvrigt  først  vil  blive  paapeget  i  det 
følgende  Afsnit)  minder  WILHJELM's  itali- 
enske Billeder  med  deres  Sollys  og  brogede 
Farver.  Om  Johansen  som  Landskabsmaler 
minder  stundom  GOTTSCHALCK,  lidt  af 
en  moderne  Dreyer,  en  aandrig  Landskabs- 
skitzerermed  et  fortrinligt  koloristisk  Anslag, 
men  uden  Energi  til  at  gennemføre.  Om 
Philipsen  mindede  den  tidlig  døde  Land- 
skabs- og  Dyrmaler  OLE  PEDERSEN,  hvis 
betydelige  maleriske  Talent  dog  kendeligt 
led  Skade,  da  han  under  et  Ophold  i  Italien 
—  iøvrig  allerede  dødssyg  —  gav  sig  hen  til 
Yderligheder  af  Impressionismen.  For  andre 
af  de  yngres  Vedkommende  er  det  vanske- 
ligt at  paavise  Afstamningen.  Det  gælder 
SELIGMANN,  en  noget  usamlet  Begavelse, 
der  har  malet  noget  af  alt,  enkelte  udmærk- 
ede Interiører  („En  Søndag  i  Thorvaldsens 
Museum"),  enkelte  udmærkede  Portræter 


(navnlig  Viggo  Pedersens),  dygtige  Land- 
sicabs-  og  Arkitekturbilleder,  men  ogsaa 
mange  forfejlede  Billeder,  derimellem  flere 
historiske.  Det  gælder  WILDENRADT,  i 
hvem  Efteraaret  maaske  havde  faaet  sin  hid- 
til fineste  og  kræsneste  Skildrer  i  Danmark, 
hvis  han  ikke  tidlig  var  bleven  forledet  af 
sin  Haands  Lethed  til  at  gøre  altfor  let 
Kunst.  Det  gælder  endvidere  TOM  PETER- 
SEN, en  sikker,  men  noget  nøgtern  Tegner 
og  Maler,  der  blandt  meget  andet  har  malet 
og  tegnet  en  Mængde  af  de  gamle  Gader  og 
Huse  i  Landet.  Det  gælder  fremdeles  den 
lyrisk  anlagte  Natur-  og  Genremaler  RUD. 
PETERSEN,  den  robuste  og  dygtige  Land- 
skabsmaler HANS  DALL,  THOROLF  PE- 
DERSEN, der  i  Sømaleriet  er  ene  om  at  have 
hævet  sig  betydeligt  over  det  gennemsnitlige, 
men  som  senest  er  gaaet  over  i  Theatermal- 
eriet,  SCHLICHTKRULL,  en  meget  dygtig 
og  gediegen  Portræt-  og  Landskabsmaler, 
REPHOLTZ,FRYDENSBERG,MOURIER- 
PETERSEN  og  mange  flere,  der  har  skabt 
eller  er  ved  at  skabe  sig  Navn,  deriblandt 
en  ikke  længere  ganske  ung  Kunstner,  der 
forsætlig  er  gemt  til  at  danne  Afslutningen 
paa  dette  Kapitel.  Det  er  HENRIK  JESPER- 
SEN, der  udover  en  Mængde  solide,  men 
oftest  lidt  tungt  gennemarbejdede  Landskab- 
er har  gjort  sig  bemærket  med  sine  dristige 
og  dygtige,  halvt  videnskabelige  Forsøg  paa 


at  male  Solen  og  gengive  ikke  blot  dens 
blændende,  men  dens  blindende  Virkning 
paa  Øjet  ved  at  lade  „Solpletterne"s  Farver 
blande  sig  paa  dettes  Nethinde.  Lignende, 
men  endnu  mere  vidtgaaende  Forsøg  blev  i 
Frankrig  gjorte  af  de  saakaldte  Neo-Impres- 
sionister  eller  Pointelister,  der  ganske  aand- 
løst  gennemførte  Methoden  konsekvent  ved 
at  opløse  alle  Toner  i  Prikker  af  rene  Farv- 
er. Der  maatte  efter  dette  komme  et  Tilbage- 
slag mod  Naturalismen  eller,  som  man  kunde 
høre  den  kaldet  nu,  Luminarismen.  Man  be- 
høvede ikke  at  være  meget  klartskuende  for 
at  se,  at  Experimenter  som  disse  førte  ud  af 
Kunsten  i  Stedet  for  dybere  ind  i  den;  thi 
Kunstens  Opgave  er  jo  ikke  den  at  bedrage 
Øjet,  men  den  at  bevæge  Sindet.  Og  Tilba- 
geslaget kom  efter  allerede  at  have  truet  i 
flere  Aar.  I  Danmark  daterer  det  sig  allerede 
fra  ca.  1890  eller  om  man  vil  fra  1891,  Aar- 
et  for  den  første  fri  Udstilling,  hvor  de  unge 
Rørelser  frededes,  medens  de  snarere  for- 
fulgtes paa  Charlottenborg.  Omtrent  fra  den 
Tid  saa  man  en  Række  Kunstnere,  der  var 
opdragne  til  Naturalister  og  i  fuld  Besiddelse 
af  udviklede  maleriske  Midler,  forsage  al  Rig- 
dom i  saa  Henseende  i  den  Tro  og  med  det 
Haab,  med  Fortidskunstens  primitive  Midler 
at  kunne  naa  eller  nærme  sig  de  fortidsstore 
kunstneriske  Maal. 


loe 


OTTO  BACHE:  Et  Kobbel  Heste  udenfor  en  Kro.  tilhører  h.  m.  kongen. 


OTTO  BACHE:  Køerne  drives  ud  om  Morgenen. 

KUNSTMUSEET. 


OTTO  BACHE:  To  Heste  i  en  Skov. 

PRIVATEJE. 


D.  M.  II.  10. 

OTTO  BACHE:  Hestgarden  indskibes  i  Korsør 

TILHØRER  H.  M.  KONGEN. 


OTTO  BACHE  er  født  d.  21.  August  1839  i 
Roskilde,  hvor  Faderen  var  Købmand.  1843 
flyttede  hans  Forældre  til  Hovedstaden,  og  han 
blev  Elev  i  Borgerdydskolen.  Allerede  fra  sit 
10de  Aar  besøgte  han  Akademiet  og  snart  til- 
lige Marstrands  Malerstue.  Efter  at  han  havde 
opnaaet  forskellige  af  Akademiets  Belønninger, 
rejste  han  1866 — 68  i  Frankrig  og  Italien.  Efter 
Hjemkomsten  giftede  han  sig.  Nogle  Aar  senere 
blev  han  Medlem  af  Akademiet  (1872).  I  1887 
indvalgtes  han  i  Akademiraadet,  udnævntes 
samme  Aar  til  Professor  i  Malerkunst  efter 
Roed's  Fratrædelse,  og  valgtes  i  1890  til  Akade- 
miets Direktør  for  3  Aar.  Han  har  i  Kunstens 
Verden  haft  flere  Tillidshverv,  er  prydet  med 
ikke  faa  Ordner  og  hører  til  den  lille  Gruppe 
danske  Malere,  der  har  opnaaet  den  Gunst  at 
maatte  male  deres  Portræt  til  Uffizii-Samlingen 
i  Florents.  Allerede  i  1872  vandt  han  Udstillings- 
medaillen. 

Af  Bache's  her  gengivne  Billeder  er  „Ælte- 
vognen" fra  1864;  „En  Grævlingehund"  fra 
1866;  „Et  Kobbel  Heste"  fra  1878;  „I  Vand- 
møllegaarden"  fra  1879;  „To  Heste«  fra  1881; 
„Køerne  drives  ud"  fra  1885;  „Hestgarden 
indskibes"  fra  1888;  „Troppernes  Indtog"  fra 


1894.  Portræterne  af  Suenson  og  Max  Miiller 
er  malede  henholdsvis  1882  og  1887. 

VILHELM  ROSENSTAND  fødtes  d.  31. 
Juli  1838  i  København.  Efter  Konfirmationen 
blev  han  Elev  af  Kunstakademiet  og  vandt  Sølv- 
medaillerne.  1861  udstillede  han  for  første  Gang, 
deltog  i  Krigen  1864  og  vandt  senere  et  Par 
Gange  den  Neuhausenske  Præmie.  Efter  at  have 
opnaaet  et  større  Stipendium  i  1869  rejste  han 
til  Italien,  hvor  han  blev  til  1881.  Derefter 
rejste  han  —  med  det  Ancherske  Legat  —  til 
Paris.  Her  studerede  han  hos  Bonnat  og  malede 
en  Række  Billeder,  af  hvilke  ét  forskaffede  ham 
Udstillingsmedaillen.  Fra  Halvfemsernes  Be- 
gyndelse har  han  særlig  dyrket  Historiemale- 
riet, og  bl.  a.  skildret  Episoder  fra  Krigen  1864. 
I  Konkurrencerne  om  Vægbillederne  til  Uni- 
versitetets Festsal  sejrede  han  begge  Gange,  og 
malede  1889 — 1890  „Studenterne  rykke  ud  til 
Københavns  Forsvar  1659"  og  1892  „En  Scene 
af  Erasmus  Montanus  prøves  i  Holbergs  Nær- 
værelse". 1887  blev  Rosenstand  Medlem  af 
Akademiet,  giftede  sig  1889  og  blev  1892  titulær 
Professor.  I  de  senere  Aar  har  han  virket  som 
Kostumetegner  ved  det  kgl.  Theater. 

V.  ROSENSTAND:  Karnevalsscene  i  Rom. 

PRIVATEJE. 


GODFRED  CHRISTENSEN  er  født  i  Køben- 
havn d.  23  Juli  1845.  Han  besøgte  først  tek- 
nisk Institut  og  var  fra  1860—1867  Elev  af 
Akademiet.  Samtidig  uddannede  han  sig  til 
Landskabsmaler  under  Kiærskous  Vejledning. 
Efter  at  have  opnaaet  forskellige  Præmier  fik 
han  i  1873  en  toaarig  Rejseunderstøttelse  og 
opholdt  sig  derefter  i  1874—1875  i  Tyskland 
og  Italien.  Han  blev  i  1881  Medlem  af  Akade- 
miet, valgtes  i  1887  ind  i  Akademiraadet  og  fik 
det  følgende  Aar  Titel  af  Professor.  I  1882  havde 
han  ægtet  en  Datter  af  Skuespillerinden  Fru 
Sødring. 

CHRISTIAN  ZACHO  fødtes  d.  31.  Marts 
1843  paa  Gaarden  Peerstrup  ved  Grenaa.  Han 
kom  først  i  Malerlære  i  Aarhus  og  blev  Svend 
og  rejste  derefter  i  1861  til  København  og  be- 
søgte fra  1862—1867  Kunstakademiet.  Sin  Ud- 
dannelse som  Landskabsmaler  fik  han  dels  hos 


La  Cour,  dels  hos  P.  C.  Skovgaard,  hos  hvem 
han  boede  i  fire  Aar.  1865  begyndte  han  at  ud- 
stille. I  1872  var  han  i  Italien,  i  1874  og  1876 
i  Frankrig.  Senere  fik  han  Akademiets  mindre 
Rejseunderstøttelse  og  opnaaede  i  1884  Ud- 
stillingsmedaillen.  Samme  Aar  ægtede  han  en 
Broderdatter  af  Maleren  Marstrand.  1887  valgtes 
han  ind  i  Akademiraadet  og  blev  i  1897  titulær 
Professor.  1891  var  han  for  det  Ancherske 
Legat  i  Paris,  hvor  han  malede  hos  Bonnat. 

THORVALD  NISS  er  født  i  Assens  d.  7. 
Maj  1842.  Faderen  var  Malermester,  og  hos 
ham  lærte  Sønnen  Malerhaandværket.  Senere 
kom  han  til  Fredericia,  hvor  han  blev  Svend  i 
1860.  Han  rejste  nu  til  København,  hvor  han 
ernærede  sig  af  sin  Profession  og  besøgte  Kunst- 
akademiet fra  1861  — 1869.  Kort  efter  sin  An- 
komst havde  han  faaet  Beskæftigelse  som  Deko- 
ratør paa  den  kgl.  Porcellænsfabrik,  en  Stilling 

GODFRED  CHRISTENSEN:  Alleen  ved  Krogerup,  kunstmuseet. 


CHR.  ZACHO:  Vinterbillede  fra  Bretagne,  kunstmuseet. 


CHR.  ZACHO:  Strandpromenaden  ved  København,  privateje. 

han  først  opgav  i  1877.  I  1864  deltog  han  som 
frivillig  Soldat  i  Krigen,  og  begyndte  efter  sin 
Hjemkomst  at  dyrke  Landskabsmaleriet.  Sit 
første  Landskab  udstillede  han  i  1870.  To  Aar 
senere  indgik  han  sit  første  Ægteskab,  men 
mistede  allerede  i  1876  sin  Hustru.  Han  op- 
naaede  i  1883  Udstillingsmedaillen,  og  et  Par 
Aar  senere  en  Rejseunderstøttelse.  1892  fik  han 
det  Ancherske  Legat.  1881  giftede  han  sig 
for  anden  Gang.  Han  har  Sæde  i  Akademi- 
raadet. 

CHRISTIAN  BLACHE  er  født  d.  1.  Februar 
1838  i  Aarhus,  hvor  Faderen  var  Rektor.  Han 
blev  Student  fra  Aarhus  lærde  Skoler  og  gav 
sig  derefter  til  at  lære  Skibsbyggeri,  et  Fag  han 


dog  snart  opgav  for  at  blive  Marinemaler.  1861 
indmeldtes  han  paa  Kunstakademiet  og  søgte 
desuden  Undervisning  hos  C.  F.  Sørensen.  1863 
begyndte  han  at  udstille,  og  Aaret  efter  deltog 
han  som  Marinesoldat  i  Krigen.  I  de  følgende  Aar 
vandt  han  to  Gange  den  Neuhausenske  Præmie 
og  fik  i  1872  et  større  Rejsestipendium,  for 
hvilket  han  rejste  i  Holland,  Frankrig,  Italien 
og  Tyskland.  I  1870  havde  han  giftet  sig.  Han 
er  Medlem  af  Akademiraadet  og  har  Titel  af 
Professor. 

CARL  LOCHER  er  født  i  Flensborg  d.  21. 
November  1851.  Fra  1872  til  1874  besøgte  han 
Kunstakademiet,  men  allerede  i  1870  havde 
han  udstillet  sit  første  Marinemaleri.  I  Halv- 

BLACHE:  HAVNEN  SET  FRA  Bommens  Vagt 

TILH.  H.  M.  KONGEN 


LOCHER:  Marine 

PRIVATEJE 


D.  M.  II.  II. 

TUXEN:  Bølgen 

PRIVATEJE 


fjerdsernes  sidste  Halvdel  opholdt  han  sig  længe 
i  Paris,  hvor  han  studerede  hos  Bonnat.  1875 
giftede  han  sig.  Siden  da  har  han  ofte  færdedes 
paa  Rejser  i  Udlandet,  har  faret  en  Del  med 
vore  Orlogsmænd  og  har  jævnlig  slaaet  sig  ned 
i  Hornbæk  eller  paa  Skagen.  Han  har  opnaaet 
adskillige  Rejseunderstøttelser,  deriblandt  det 
Ancherske  Legat,  er  som  flere  af  de  ovennævnte 
Malere  dekoreret  med  Ordner  og  har  Titel 
af  Professor.  Fra  1892  har  han  særlig  dyrket 
Radererkunsten  og  har  siden  da  frembragt  en 
anselig  Række  Blade,  ligesom  han  har  været 
Lærer  i  Radererkunsten  for  flere  danske  Kunst- 
nere. 

LAURITS  TUXEN,  Søn  af  Direktør  for  Or- 
logsværftet.  Kommandør  N.  E.  Tuxen,  er  født 
paa  Christianshavn  d.  9.  December  1853.  Han 
kom,  efter  at  have  nydt  Undervisning  af  Kyhn, 
i  1868  ind  paa  Akademiet,  som  han  i  1872  for- 
lod med  Afgangsbevis  som  Maler.  Som  pur  ung 
fik  han  desuden  Vejledning  i  Marinemaleriet 


af  Holger  Drachmann,  og  han  har  saa  lidt  glemt 
dette  for  de  andre  store  Opgaver,  han  siden 
stillede  sig  eller  andre  stillede  ham  som  Portræt- 
og  Figurmaler,  at  han  endog  i  den  allersidste 
Tid  fortrinsvis  har  virket  som  Marinemaler. 
1874  udstillede  han  første  Gang;  den  næstfølg- 
ende Vinter  opholdt  han  sig  i  Paris,  hvor  han 
ogsaa  i  Vinteren  1876 — 1877  malede  hos  Bon- 
nat.  Efter  Hjemkomsten  udførte  han  „Susanne 
i  Badet  <,  et  Æmne,  han  baade  før  og  siden  har 
behandlet.  Samme  Efteraar  rejste  han  til  Rom, 
hvor  han  bl.  a.  udførte  Kopier  efter  Tizian  og  Ra- 
fael. Siden  har  han  gjort  flere  Rejser,  ofte  i  An- 
ledning af  de  Billeder,  han  har  malet  af  Familie- 
sammenkomster og  Fester  ved  fremmede  Hoffer. 
En  Forløber  for  disse  Arbejder  er  hans  bekendte 
store  Billede  af  Kongefamilien  paa  Fredensborg, 
som  fuldendtes  1886.  Aaret  efter  malede  han  et 
lignende  Billede  af  den  engelske  Kongefamilie, 
i  1893  Hertugen  af  York's  Bryllup,  i  1895  Kej- 
ser Nikolaus  H.'s  Kroning,  i  1897 — 98  en 
stor  Processionscene  fra  Dronning  Viktorias 

FR.  SCHWARTZ:  Selvportræt 

KUNSTMUSEET 

Diamantjubilæum  o.  a.  Endvidere  har  han  malet 
nogle  større  Loftsbilleder  og  „Arkonas  Indtag- 
else" til  Frederiksborg,  Scener  af  bretagneske 
og  danske  Fiskeres  Liv,  en  Række  Landskaber, 
udførte  under  Rejser  til  Palæstina  og  Ægypten, 
og  adskillige  Portræter.  En  lykkelig  Virksomhed 
har  han  desuden  udfoldet  som  Lærer  ved  Kunst- 
nernes Studieskole,  som  han  i  1885  stiftede 
sammen  med  Krøyer. 

En  stor  Række  Udmærkelser  er  blevne  Tuxen 
til  Del.  Han  har  opnaaet  flere  Medailler,  adskil- 
lige Ordner,  har  faaet  Titel  af  Professor  og  er 
bleven  Medlem  af  Akademiraadet.  Ved  forskellige 
Lejligheder  har  han  repræsenteret  dansk  Kunst 
i  Udlandet.  Efter  sin  første  Hustrus,  en  belgisk 


Dames  Død,  har  han  i 

1901  paany  indgaaet 
Ægteskab. 

FRANTS  SCHWARTZ 
er  født  i  København  d. 
19.  Juli  1850  og  er  en 
Søn  af  den  bekendte 
Kunstdrejer  I.  A. 
Schwartz.  Efter  sin  Kon- 
firmation kom  han  i  Lære 
hos  Faderen,  men  ind- 
meldtes samtidig  paa 
Akademiet,  hvor  han  i 
1872  fik  Afgangsbevis 
som  Maler.  Som  saadan 
har  han  ikke  været  sær- 
lig produktiv.  Af  hans 
store  Arbejder  vil  det 
bekendteste  være  Lofts- 
malerierne  med  Fr.  III  i  en 
af  Salene  paa  Frederiks- 
borg. Derimod  er  hans 
andet  større  Værk:  „De 
kloge  og  daarlige  Jom- 
fruer" saa  vel  forvaret 

i  den  Soldenfeldt'ske 
Stiftelse,  at  kun  de  færre- 
ste have  set  det.  Den 

store  Offentlighed  vil 
nærmest  kende  Schwartz 
fra  de  Raderinger,  han 
navnlig  i  de  senere  Aar 
ret  hyppigt  har  udsendt. 
I  Kunstnerkredse  er  han 
derimod  en  velkendt 
Mand,  hvis  mange  Kundskaber  og  sikre  Smag 
paa  mange  Maader  har  sat  sit  Præg  paa  dansk 
Kunst.  Ogsaa  som  en  af  Lærerne  ved  Kunst- 
nernes Studieskole  har  han  gjort  et  stort  Ar- 


bejde. 

PETER  SEVERIN  KRØYER,  en  Adoptivsøn 
af  Zoologen  Professor  H.  N.  Krøyer,  er  født  i 
Stavanger  d.  24.  Juni  1851.  Sin  første  Tegne- 
undervisning fik  han  af  F.  F.  Helsted,  gik  der- 
efter paa  det  tekniske  Institut  og  kom  13  Aar 
gammel  ind  paa  Akademiet,  hvor  han  i  1870  fik 
Afgangsbevis  som  Maler.  1871  udstillede  han 
sit  første  Billede,  et  Portræt  af  Maleren  Frants 
Schwartz,  der  i  de  følgende  Aar  efterfulgtes 


KRØYER:  Fiskere  ved  „Stokken"  i  Hornbæk 

PRIVATEJE 


af  en  Række  Portræter  af  kendte  Folk.  1875—76 
mødte  han  med  en  Række  Billeder  fra  Horn- 
bæk, deriblandt  de  her  gengivne  „Fiskere  ved 
„Stokken""  og  „En  Hornbækfisker"  samt 
„Smedien  i  Hornbæk".  Efter  at  have  opnaaet 
nogle  indenlandske  Rejsestipendier  og  i  1873 
den  lille  Guldmedaille  rejste  han  i  1877  uden- 
lands og  blev  borte  i  flere  Aar.  Over  Holland  og 
Belgien  kom  han  til  Paris  og  blev  som  fiere  af 
Kammeraterne  Elev  af  Bonnat.  1878  rejste  han 
til  Spanien,  kopierede  Velasquez  i  Madrid  og 
malede  bl.  a.  i  Granada  „Guitano-Billedet"  i 
Galleriet.  Om  Vinteren  var  han  atter  i  Pa- 
ris og  malede  i  1879  „Sardineri  i  Bretagne". 
Vinteren  tilbragtes  i  Italien,  hvor  han  udførte 
sine  berømte  „Hattemagere",  der  ved  For- 
aarsudstillingen  i  1882  hædredes  med  Ud- 
stillingsmedaillen.  Fra  denne  Tid  stammer 
ogsaa  hans  „Messalina".  I  1881  vendte  han 
hjem,  og  fra  de  følgende  Aar  hidrører  en 
Række  Billeder  fra  Skagen,  hvor  Krøyer  hørte 
til  den  faste  Kunstnerkreds,  som  Aar  for  Aar 
samledes  i  Brøndums  Kro,  der  fra  nu  af  fik 


sin  glansfulde  Stilling  i  den  moderne  danske 
Kunsts  Historie.  1884  udstillede  han  „Fiskere 
paa  Skagens  Strand",  senere  Billedet  med  de 
badende  Drenge.  I  København  havde  han  om 
Vinteren  sit  Atelier  i  den  bekendte  Atelier- 
Bygning  i  Bredgade  33,  og  her  malede  han  i 
1886:  „Musik  i  Atelieret",  i  hvilket  han  por- 
trætterede den  samtidige  danske  Kunsts  kendte 
Personer,  hørende  Neruda-Kvartetten  spille. 
Dette  Billede,  det  første  store  indendørs 
Gruppebillede,  Krøyer  malede,  blev  siden  efter- 
fulgt af  en  større  Række  Repræsentations- 
Billeder  fra  den  officielle  Verden:  i  1888 
„Komiteen  for  den  franske  Udstilling  i  Kbhv. 
i  1888",  i  1895  Børsbilledet,  i  1898  „Viden- 
skabernes Selskab".  Det  sidste  i  Rækken  er 
et  endnu  ikke  udstillet  Billede  med  køben- 
havnske Repræsentanter  for  de  forskellige  tek- 
niske Fag,  der  ses  forsamlede  i  det  ny  østre 
Elektricitetsværk.  De  ovenfor  nævnte  Billeder 
er  imidlertid  kun  de  store  Træer  i  den  Skov 
af  Billeder,  som  Krøyers  utrættede  Pensel  har 
frembragt.  Største  Delen  af  nulevende  Rangs- 

KRØYER:  „La  Frescita« 

PRIVATEJE 

KRØYER:  Fiskere  paa  Skagens  Strand.  Sommernat 

KRØYER:  Badende  Drenge 

PRIVATEJE 

KRØYER:  Komiteen  for  den  franske  Udstilling  i  1888 

NY  CARLSBERG  GLYPTOTHEK 


KRØYER:  Videnskabernes  Selskab 

VIDENSKABERNES  SELSKABS  BYGNING 

KRØYER:  Ved  Frokosten 

(MED  PORTRÆTER  AF  KRØYER,  HANS  HUSTRU  OG  FORFATTEREN  OTTO  BENZON) 

PRIVATEJE 


personer  indenfor  Kunst,  Litteratur  og  Skuespil- 
kunst har  han  malet,  tegnet,  raderet  eller  afbildet 
i  Pastel,  et  Malemiddel,  han  altid,  men  navnlig 
i  de  sidste  Aar  har  yndet.  Dertil  en  Række 
Figurbilleder  og  Landskaber,  snart  fra  Dan- 
mark, snart  fra  Udlandet,  hvor  han  utallige 
Gange  har  været.  Boede  han  ikke  i  København 
i  sin  Villa  i  Kristianiagade  eller  i  sin  hyggelige 
Rede  deroppe  ved  Skagens  Plantage,  kunde  man 
finde  ham  i  Tyrol,  i  Taormina  eller  paa  Kapri, 
Steder,  hvor  han  efter  sit  Ægteskab  i  1889  med 
Malerinden  Maria  Triepcke  —  hvis  skønne 
Skikkelse  han  ofte  har  gengivet  —  har  boet  med 
sin  Hustru  i  længere  Tidsrum. 

At  Krøyer  —  som  den  store  danske  Maler 
med  Verdensry  —  har  opnaaet  mange  Ud- 


mærkelser, er  en  Selvfølge.  Han  har  faaet  Guld- 
medailler  baade  her  og  der,  uden-  og  inden- 
landske Ordner  og  er  den  tredje  af  de  danske 
Malere,  der  er  bleven  anmodet  om  at  male  sit 
Portræt  til  Uffizierne  i  Florens.  Ved  Kunst- 
akademiet har  han  ikke  ønsket  nogen  Professor- 
Stilling,  (han  er  dog  Medlem  af  Akademiraadet), 
og  bærer  ej  heller  Titel  som  saadan.  Hans  Lærer- 
gærning  har  derfor  ikke  været  mindre,  idet  han 
fra  dens  Stiftelse  og  indtil  Sygdom  nu  har  lam- 
met hans  Kraft,  har  været  en  af  Lederne  af 
„Kunstnernes  Studieskole",  som  i  1885  op- 
rettedes i  Opposition  til  Akademiets  Skoler.  Sin 
Uafhængighed  af  dette  har  han  ogsaa  paa  anden 
Maade  vist  ved  aarlig  at  udstille  nogle  af  sine 
Billeder  paa  „Den  frie  Udstilling". 

KRØYER:  Schandorph  og  Hustru.  Kultegning 

KRØYER:  Holger  Drachmann 

MICHAEL  ANCHER:  Lægprædikanten 

PRIVATEJE 


MICHAEL  ANCHER  er  født  paa  Bornholm 
paa  Gaarden  Frigaard  d.  9.  Juni  1849.  Faderen 
nedsatte  sig  siden  som  Købmand  i  Rønne,  og 
her  tilbragte  Sønnen  sin  Barndom  og  besøgte 
Realskolen.  Saa  underligt  det  lyder,  blev  han  i 
1865  Skriver  hos  Godsforvalteren  paa  Kalø; 
men  her  vaktes  hans  Lyst  til  at  blive  Maler, 
og  i  1871  kom  han  saa  til  København  for  at 
søge  Uddannelse  ved  Akademiet.  1874  be- 
gyndte han  at  udstille,  og  allerede  det  følgende 
Aar  træffes  han  paa  Skagen,  hvor  senere  han 
og  hans  Kunst  har  haft  hjemme,  navnlig  efter 
at  han  i  1880  havde  ægtet  Kroværtens  Datter, 
den  nedenfor  nævnte  Malerinde  Anna,  f.  Brøn- 
dum. I  1877  havde  han  malet  Lægprædikanten. 
Samme  Aar,  som  han  giftede  sig,  udstillede  han 
et  af  sine  bekendteste  Billeder:  „Vil  han  klare 
Pynten"  med  en  Række  Portræter  af  Fiskerne 
deroppe,  deriblandt  Helten  Lars  Kruse,  som 
Drachmann  havde  besunget.  Dette  hans  popu- 
læreste Billede  danner  den  egentlige  pompøse 
Indledning  til  den  lange  Række  Fremstillinger  af 
Skagensboernes  Færd  ude  og  inde,  som  har  været 
hans  Kunsts  uudtømmelige  Æmne.  Ancher  har 


været  en  flittig  Deltager  i  udenlandske  Udstil- 
linger, hvor  han  har  hentet  flere  Medailler,  og- 
saa  har  han  adskillige  Gange  opnaaet  Akademi- 
ets Aarsmedailler  og  Stipendier,  ligesom  han  er 
Medlem  af  dettes  Plenarforsamling.  I  det  sidste 
Par  Aar  har  han  om  Vinteren  boet  i  Køben- 
havn, hvor  han  ejer  Constantin  Hansens  Villa 
paa  Amalievej ;  men  iøvrigt  er  nu  som  før  Skagen 
hans  egentlige  Hjemsted. 

ANNA  ANCHER  er  født  paa  Skagen  d.  18. 
August  1859.  Omgangen  med  Medlemmerne  af 
den  Kunstner-Koloni,  der  holdt  til  i  hendes 
Faders  Gæstgiveri,  gav  hende  Lyst  til  at  ud- 
danne sin  medfødte  Begavelse  for  Tegning,  og 
fra  1875 — 1878  besøgte  hun  Kyhns  Tegneskole. 
Ved  Juletid  1879  udstillede  hun  sit  første  Bil- 
lede, men  det  var  først  i  1883,  at  hun  med  „En 
blind  Kone"  vandt  Ry  som  en  af  vore  aller- 
betydeligste Kunstnere.  I  1880  ægtede  hun 
Michael  Ancher  og  har  siden  da  ligesom  han 
skildret  Skagensboernes  —  mest  Kvindernes 
—  Liv. 

MICHAEL  ANCHER:  En  syg  ung  Pige  (Gengivelsen  beskaaret  foroven) 

PRIVATEJE 

MICHAEL  ANCHER:  Kunstnerens  Hustru 

PRIVATEJE 


ANNA  ANCHER:  En  blind  Kone 

PRIVATEJE 

VIGGO  JOHANSEN:  Kunstnerens  Hustru  og  Døtre 

PRIVATEJE 


VIGGO  JOHANSEN:  Kunstnerens  Modei 

PRIVATEJE 

VIGGO  JOHANSEN  er  født  d.  3.  Januar  1851 
i  København,  hvor  Faderen  var  Grosserer  og 
islandsk  Købmand.  Efter  at  han  fra  1868 — 1875 
havde  været  Elev  af  Akademiet,  udstillede  han 
i  1876  for  første  Gang.  I  1880  giftede  han  sig. 
I  1886  vandt  han  Udstillingsmedaiilen  for 
„En  Aftenpassiar"  og  har  senere  ved  Deltagelse 
i  udenlandske  Udstillinger  opnaaet  en  stor 
Række  Hædersbevisninger.  Han  har  rejst  en 
Del  og  bl.  a.  et  Par  Gange  været  i  Paris; 
nylig  har  han  igen  tilbragt  adskillige  Maaneder  i 
Rom.  I  Danmark  har  Johansen  hentet  sine  Fri- 
luftsstudier  navnlig  fra  Skagen  og  —  især  i 
de  senere  Aar  —  fra  Dragør.  Til  Kunstakade- 
miet er  han  knyttet  dels  som  Medlem  af  Akade- 
miraadet,  dels  som  Lærer  —  fra  1888  —  ved 
den  med  Akademiet  forbundne  Kunstskole  for 
Kvinder. 

THEODOR  PHILIPSEN  er  født  i  København 
d.  10.  Juni  1840.  Faderen  var  Grosserer.  Før 
han  i  1862  lod  sig  optage  paa  Akademiet  for 


at  blive  Dyrmaler,  havde  han  i  nogle 
Aar  dyrket  Landvæsenet.  I  1864 
deltog  han  i  Krigen  og  blev  Løjtnant 
i  Reserven.  Det  næste  Aar  udstil- 
lede han  for  første  Gang,  og  i  1869 
fik  han  Afgangsbevis  som  Maler. 
I  de  følgende  Aar  gjorde  han  flere 
Rejser,  bl,  a.  til  Italien,  hvor  han 
senere  ofte  har  været.  Sit  hjem- 
lige Studiefelt,  Saltholmen,  opdagede 
han  i  1881,  og  for  at  være  dette  paa 
nært  Hold  tog  han  fra  1889  Bolig 
i  Kastrup,  hvor  hans  Hjem  stadig 
er.  Med  Akademiet  har  han  kun 
haft  ringe  Berøring;  derimod  har  han 
fra  dens  Stiftelse  været  en  af  Den 
frie  Udstillings  bedste  Støtter.  Sin 
varme  Interesse  for  dansk  Kunst 
lagde  han  paa  den  smukkeste  Maade 
for  Dagen  ved  i  1901  med  ungdom- 
melig Iver  at  medvirke  til  Tilveje- 
bringelsen af  den  store  Raadhus- 
Udstilling.  Baade  som  Keramiker  og 
som  Billedhugger  har  han  fra  Tid 
til  anden  forsøgt  sig.  Nogle  af 
hans  Fade  med  Dyrfremstillinger 
findes  i  Kunstindustrimuseet,  og 
Kunstmuseet  ejer  en  større  Statuette 
i  Bronze:  en  italiensk  Tyr. 


HANS  MICHAEL  THERKILDSEN  er  født 
d.  3.  November  1850  i  Lystrup  ved  Horsens. 
1868  kom  han  til  København  og  blev  Elev  af 
Akademiet,  hvorfra  han  i  1874  fik  Afgangsbevis 
som  Maler.  Han  begyndte  i  1875  at  udstille 
og  vandt  i  1887  Udstillingsmedaiilen.  I  1884 
var  han  med  Stipendium  en  større  Udenlands- 
rejse. Han  er  Medlem  af  Akademiraadet. 

BERTHA  WEGMANN  er  født  i  Soglio  i 
Graubiinden  d.  16.  December  1847.  Faderen, 
der  havde  været  Forstinspektør  i  Schweitz, 
rejste  i  hendes  Barndom  til  Danmark  og  ned- 
satte sig  som  Fabrikant  i  København.  Da  hun 
viste  Anlæg  for  Tegning,  fik  hun  Undervisning 
heri  af  F.  F.  Helsted  og  fik  siden  F.  C.  Lund 
og  H.  Buntzen  til  Lærere  i  Malerkunst.  I  1867 
rejste  hun  til  Miinchen,  studerede  her  under 
tyske  Lærere  Og  gensaa  først  i  1881  Danmark. 
1873  havde  hun  herhjemme  udstillet  sit  første 
Billede.  Ti  Aar  efter  vandt  hun  Udstillings- 

THERKILDSEN:  En  Ko  løs 

KUNSTMUSEET 


THERKILDSEN:  Kaade  Heste 

KUNSTAUISEET 


BERTHA  WEGMANN:  Dameportræt 

PRIVATEJE 

medaillen  for  et  Portræt  af  sin  Søster  og  blev 
i  Kraft  heraf  Medlem  af  Akademiets  Plenar- 
forsamling. I  1892  dekoreredes  hun  med  For- 
tjenstmedaillen  i  Guld. 

HANS  OLE  BRASEN  er  født  i  Hillerød  d. 
16.  Januar  1849.  Han  var  først  i  Malerlære  og 
besøgte  derefter  Akademiet  fra  1867 — 74.1  1871 
udstillede  han  for  første  Gang.  Han  har  rejst 
en  Del,  har  i  Paris  studeret  under  Bonnat  og 
herhjemme  opnaaet  forskellige  af  Akademiets 
Udmærkelser  og  Stipendier,  deriblandt  i  1884 
det  Ancherske  Legat.  I  en  Aarrække  har  han 
søgt  sine  Motiver  i  Sørup  ved  Esrom  Sø. 

CARL  SCHLICHTING-CARLSEN  var  født 
d.   16.   Oktober   1852  i   Flensborg.  Faderen 


var  Købmand.  Efter  Konfirmatio- 
nen lærte  han  Porcellænsmaleri, 
besøgte  teknisk  Selskabs  Skole  og 
—  fra  1874— 1878  — Akademiet. 
Derefter  malede  han  nogle  Vintre 
i  Kunstnernes  Studieskole.  1875 
udstillede  han  for  første  Gang. 
Det  var  oprindelig  hans  Hensigt 
at  blive  Blomster-  og  Nature 
morte-Maler,  men  siden  dyrkede 
han  fortrinsvis  Landskabsmale- 
riet. Fra  Akademiet  opnaaede  han 
adskillige  Rejseunderstøttelser, 
deriblandt  det  Ancherske  Legat, 
som  han  benyttede  til  Rejser  i 
Italien  og  Schweitz.  I  Danmark 
søgte  han  Motiverne  til  sine  Bil- 
leder især  i  Egnen  ved  Hillerød, 
og  i  de  senere  Aar  i  Hellebæk- 
Aalsgaarde.UnderetStudieophold 
sidstnævnte  Sted  endte  et  Hjærte- 
slag  hans  Liv  d.  27.  Juli  1903. 

ANTON  THIELE's  Fader  var 
Instrumentmager   i  København, 
hvor  Sønnen  fødtes  d.  25.  Marts 
1838.  I  sin  Ungdom  ønskede  han 
at  uddanne  sig  til  Kunstner  og 
besøgte  i  1850  Akademiet;  men 
forskellige  Omstændigheder,  bl. 
a.  Øjensvaghed,  fik  ham  dog  til 
at  forlade  Kunstnervejen,  indtil 
han  i  1870  gav  sig  til  at  male 
paany.    Fra    1872—1880  boede 
han  i  Italien;  efter  sin  Hjemkomst  giftede  han 
sig  og  tog  senere  Ophold  paa  Refsnæs,  hvor 
han  døde  d.  3.  Oktober  1902. 

ANNA  PETERSEN,  født  i  København  d.  20. 
Februar  1845,  besøgte  Tegneskolen  for  Kvinder, 
men  fik  sin  egentlige  Uddannelse  i  Paris.  I  1883 
udstillede  hun  for  første  Gang.  Hun  har  ofte 
været  udenlands. 

HANS  NIKOLAJ  HANSEN  er  født  d.  15. 
Maj  1853  i  København,  hvor  Faderen  var  Vin- 
handler. I  1872  blev  han  Student  og  indmeldte 
sig  samme  Aar  paa  Akademiet,  hvorfra  han  i 
1876  fik  Afgangsbevis  som  Maler.  I  1877  ud- 
stillede han  for  første  Gang  og  rejste  et  Par 
Aar  efter  til  Paris,  hvor  han  blev  Elev  af  Bon- 


D.  M.  11.  14. 


157 


SCHLICHTING-CARLSEN:  Skovinteriør,  privateje 


BRASEN:  Ved  den  gamle  Gaard.  Sommeraften,  privateje 


THIELE:  Aaparti  ved  Bromølle,  privateje 


ANNA  PETERSEN:  Under  Gudstjenesten,  privateje 

H.  N.  HANSEN:  Pigen  paa  Kirkegaarden 

H.  N.  HANSEN:  Landskab  ved  Østersøen 

PRIVATEJE 


nat.  Efter  Hjemkomsten  malede  han  nogle  af 
sine  mest  kendte  Billeder,  deriblandt,  i  1880, 
„Pigen  paa  Kirkegaarden".  Sin  Illustrator-Virk- 
somhed begyndte  han  i  1885  med  Udgaven  af 
St.  Hansaften-Spil,  der  efterfulgtes  af  Illustra- 
tionerne til  Aladdin  (1891),  Shakespeare's 
Skærsommernatsdrøm  (1895)  og  de  kun  delvis 
udgivne  Illustrationer  til  Aarestrups  Digte.  I 
de  sidste  Aar  har  han  navnlig  virket  som  Ra- 
dérer,  og  en  lang  Række  Blade  foreligger  alle- 
rede fra  hans  Haand. 

H.  N.  Hansen  blev  første  Gang  gift  i  1883, 
anden  Gang  i  1900. 

KRISTIAN  ZAHRTMANN,  Søn  af  Fysikus 
paa  Bornholm  C.  W.  Zahrtmann,  er  født  i  Rønne 
d.  31.  Marts  1843.  Som  Dreng  kom  han  paa 
Sorø  Akademi,  hvorfra  han  i  1862  blev  Student. 
Efter  at  være  kommen  til  Hovedstaden  blev  han 
Elev  af  det  tekniske  Institut  og  indmeldtes  i 
1864  paa  Kunstakademiet,  som  han  i  1868  for- 
lod med  Afgangsbevis  som  Maler.  1869  be- 
gyndte han  at  udstille  og  allerede  to  Aar  efter 


mødte  han  med  sit  første  Leonora  Christina- 
Billede,  hvis  Motiv  var  hentet  fra  det  i  1869  af 
Birket  Smith  udgivne  „Jammersminde",  fra  hvil- 
ket han  siden  skulde  hente  saa  mange  Æmner 
for  sin  Kunst  (1874:  „Leonora  Christina  for- 
lader Fængslet").  Efter  at  have  vundet  den  lille 
Guldmedaille,  rejste  han  i  1875  med  Akademi- 
ets Understøttelse  til  Italien,  hvor  han  blev  til 
1878  og  frembragte  en  stor  Række  Billeder.  1882 
rejste  han  paany  —  med  det  Ancherske  Legat  — 
til  Italien,  som  han  i  en  længere  Aarrække  regel- 
mæssigt har  besøgt  hver  Sommer,  med  Civita 
d'Antino  som  et  Hjem.  Et  Par  Gange  har  han 
desuden  været  i  Grækenland. 

Da  den  „Frie  Udstilling"  var  bleven  stiftet, 
blev  Zahrtmann  fra  1891  én  af  dens  flittigste 
Deltagere  og  udstillede  fra  nu  af  hvert  Foraar 
flere  af  sine  Billeder.  Med  Akademiet  har  han 
ingen  Berøring  haft  og  har  ej  heller  brudt  sig 
om  officielle  Udmærkelser.  Derimod  har  han 
gennem  den  af  ham  grundlagte  „Zahrtmann's 
Skole"  haft  stor  Betydning  som  Lærer  for  mange 
af  vore  yngre  Kunstnere. 

ZAHRTMANN:  En  Italienerinde,  der  vugger  sit  Barn 

PRIVATEJE 


ZAHRTMANN:  Scene  fra  Chr.  VII's  Hof  1772. 
Kongen,  Dronningen,  Prinsesse  Louise  Augusta,  Struensee  og  en  Hofdame 

privateje 


ZAHRTMANN:  Italienske  Piger,  der  bærer  Kalk 

PRIVATEJE 


ZAHRTMANN:  MiT  Frokostbord  i  Portofine 
privateje 


ZAHRTMANN:  Aspasia.  Tegning 

PRIVATEJE 


JERNDORFF:  Barneportræt 

KUNSTMUSEET 


JERNDORFF:  Fru  Tutein 

PRIVATEJE 


JERNDORFF:  Matthison-Hansen  JERNDORFF:  Japetus  Steenstrup 

kunstmuseet  det  nationalhistoriske 

museum  paa  frederiksborg 


5 


AUGUSTJERNDORFF, 
en  Søn  af  Landskabsma- 
leren J.  U.  JerndorfF,  er 
født  d.  25.  Januar  1846  i 
Byen  Oldenburg,  hvor  Fa- 
deren var  Maleri-Restau- 
rator og  Hofmaler  ved  det 
storhertugelige  Hof.  Da 
denne  døde  i  1847  fulgte 
Sønnen  med  Moderen  til 
København,  hvor  han 
gik  i  det  v.  Westenske 
Institut,  kom  et  Par  Aar  i 
Malerlære  og  fra  1863  blev 
Elev  af  Akademiet.  For- 
skellige Kunstnere:  Kiær- 
schou, Hetsch,  Just  Holm 
og  fremfor  alle  P.  C.  Skov- 
gaard var  ham  i  disse  Aar 
gode  Hjælpere.  Hos  Skov- 
gaard uddannede  han  sig 
en  Tid  lang  som  Land- 
skabsmaler, og  her  knytte- 
des han  til  den  Skovgaard- 
ske Kreds,  hvis  yngre 
Slægtled  han  stadig  staar 
nær.  I  1866  udstillede  han 
sit  første  Billede,  et  Land- 
skab; tre  Aar  efter  mødte 
han  frem  med  sit  første 
Portræt.  De  følgende  Aar 
medgik  til  Løsningen  af 
nogle  af  Akademiet  stille- 
de Opgaver,  store  figurlige 
Kompositioner  som  „Is- 
raeliternesVandringi  Ørk- 
enen" (1874)  og  „Episode 
af  Syndfloden"  (1878).  — 
Imidlertid  havde  han  med 
Akademiets  Understøttel- 
se været  længereTid  uden- 
lands og  havde  i  1875  gif- 
tet sig  med  en  Datter  af  Domorganist  Matthison- 
Hansen;  af  ham  havde  Jerndorff  to  Aar  forinden 
udført  et  af  sine  mest  kendte  Portræter.  I  1884 
fik  han  Udstillingsmedaillen  for  et  Barnepor- 
træt. Efter  Carl  Blochs  Død  konkurrerede  han 
i  1890  forgæves  til  Professoratet,  der  tilfaldt 
Frants  Henningsen;  men  senere  har  han  ved 
Vermehrens  Fratræden  opnaaet  denne  Stilling. 
1891  havde  han  allerede  faaet  Titel  af  Professor. 


JERNDORFF:  General  BOlow 

DET  NATIONALHISTORISKE  MUSEUM  PAA  FREDERIKSBORG 


Foruden  sit  egentlige  Fag,  Portrætmaleriet,  har 
Jerndorff  udført  en  Række  Altertavler,  flere 
Landskaber  og  talrige  Illustrationer.  Hans  Ven- 
skabsforhold til  Brødrene  Skovgaard  og  Thorv. 
Bindesbøll  har  ogsaa  ført  ham  ind  paa  den  de- 
korative Kunsts  Omraader;  han  har  bl.  a.  tegnet 
adskillige  Bogbind  og  udført  enkelte  dekorative 
Fade  af  brændt  Ler.  I  de  sidste  Aar  har  en  stor 
Opgave  lagt  Beslag  paa  hans  Kræfter:  Restau- 

JERNDORFF:  Oberst  Lunding,  Fredericias  Kommandant 

DET  NATIONALHISTORISKE  MUSEUM  PAA  FREDERIKSBORG 


reringen  af  Constantin  Hansens  Vægbilleder  i 
Universitetets  Vestibule.  I  nogle  Aar  har  han 
hørt  til  „Den  frie  Udstilling"s  Deltagere. 

PAULINE  THOMSEN  er  født  i  Roskilde  d. 
17.  Juli  1858.  Som  Landskabsmalerinde  har  hun 
uddannet  sig  under  V.  Kyhns  Vejledning.  I  1885 
begyndte  hun  at  udstille. 

LUDVIG  KABELL  blev  født  i  Veilby  Præste- 
gaard  ved  Grenaa  d.  21.  Juli  1853.  Efter  at 
have  gaaet  i  Herlufsholm  Skole  var  han  tre 
Aar  i  Malerlære  i  København  og  kom  i  1873 
ind  paa  Kunstakademiet.  Han  udstillede  første 
Gang  i  1877  og  vandt  siden  forskellige  af  Aka- 
demiets Præmier.  I  1880-81  var  han  i  længere 


Tid  i  Paris  sammen  med  Niels 
og  Joachim  Skovgaard,  var  at- 
ter udenlands  i  1886  og  giftede 
sig  det  følgende  Aar.  Han  døde 
d.  1.  Februar  1902. 

EDVARD  PETERSEN,  født  i 
København  d.  4.  Februar  1841, 
blev  allerede  som  Dreng  Elev 
af  Akademiet  og  udstillede  18 
Aar  gammel  sit  første  Billede. 
I  1875  rejste  han  udenlands 
og  opholdt  sig  i  flere  Aar  i 
Italien,  hvor  han  atter  boede 
1883-1885.  I  1890  vandt  han 
Aarsmedaillen  for  „Udvandre- 
re ved  Larsens  Plads"  og  blev 
i  1892  Medlem  af  Akademi- 
raadet.  I  1894  fik  han  Titel  af 
Professor.  Han  har  virket  en 
Del  som  Raderer. 

OTTO  HASLUND  er  født  i 
København  d.  4.  November 
1842;  Faderen  var  Malerme- 
ster. I  1858  optoges  han  paa 
Kunstakademiet  og  forlod  det 
i  1866  med  Afgangsbevis  som 
Maler.  Imidlertid  havde  han 
nydt  privat  Undervisning  af 
Marstrand,  Roed  og  N.  Simon- 
sen. I  1865  udstillede  han  for 
første  Gang.  I  1873-74  foretog 
han  sin  første  Udenlandsrejse 
til  Italien  og  giftede  sig  i  1876. 
Han  vandt  i  1887  Udstillingsmedaillen  for  „En 
Koncert",  blev  i  1892  Medlem  af  Akademiraad- 
et  og  fik  i  1894  Titel  af  Professor.  Haslunds 
første  udstillede  Arbejde  var  en  Radering,  en 
Kunstart,  han  i  sin  tidligere  Periode  har  dyrket 
jævnsides  med  Illustrator-Virksomhed. 

CARL  THOMSEN  blev  født  i  København  d. 
6.  April  1847,  men  tilbragte  sin  Barndom  i 
Randers,  hvor  Faderen  var  bleven  Postmester. 
Efter  dennes  Død  flyttede  Familien  tilbage  til 
Hovedstaden,  hvor  Carl  Thomsen,  ligesom  sin 
Broder,  nuværende  Professor  ved  Universite- 
tet Vilh.  Thomsen,  fortsatte  sin  Skolegang;  han 
blev  Student  i  1865.  Aaret  efter  tog  han  Filo- 
sofikum, men  hans  Lyst  til  at  blive  Kunstner 

JERNDORFF:  Laholms-Bugten 

PRIVATEJE 


fik  nu  Magten,  og  ved  Vermehrens  Hjælp  blev 
han  Elev  af  Akademiet,  hvorfra  han  i  1871  fik 
Afgangsbevis  som  Maler.  Aaret  forinden  havde 
han  udstillet  for  første  Gang.  I  1875  gjorde  han 
en  længere  Rejse  til  Italien,  giftede  sig  efter 
Hjemkomsten  i  1876  og  tilbragte  det  følgende 
Aar  paany  i  Italien.  Senere  har  han  gentagne 


Gange  været  udenlands.  I  1888  fik  han  Udstil- 
lingsmedaillen  for  „Middag  i  en  Præstegaard 
efter  en  Bispevisitats",  udnævntes  i  1890  til 
Medlem  af  Akademiraadet  og  har  Titel  af  Pro- 


JERNDORFF:  Havfruen 

ILLUSTRATION  TIL  „TROLDTØJ" 


JERNDORFF:  Illustration  til  Folkevisen  om 
„Fru  Incelil  og  hendes  Døtre" 

PAULINE  THOMSEN:  Aften  ved  Ry 

PRIVATEJE 

EDV.  PETERSEN:  Vaskerpiger  forstyrres  af  en  Flok  Svin 

PRIVATEJE 


EDV,  PETERSEN:  Udvandrere  ved  Larsens  Plads 

PRIVATEJE 


HASLUND:  To  Gamle,  der  holde  Søndag 

NY  CARLSBERG  GLYPTOTHEK 


HASLUND:  Koncert 

KUNSTMUSEET 


HASLUND:  En  Time  i  Strikning 

KUNSTMUSEET 


fessor.  Foruden  som  Maler  har  han  virket  som 
Illustrator  (Blicher's  „E  Bindstouw"  [1882], 
„Dansk  Præstegaardsliv"  [1886],  Ingemann's 
„Morgen-  og  Aftensange"  [1889],  J.  L.  Heiberg's 
„De  Nygifte"  [1891]  o.  a.) 

AXEL  HELSTED,  en  Søn  af  Maleren  F.  F. 
Helsted,  er  født  i  København  d.  11.  April  1847. 
Efter  at  have  faaet  sin  første  Undervisning  i 
Faderens  stærkt  besøgte  Malerskole,  kom  han 
i  1861  ind  paa  Akademiet  og  opnaaede  allerede 
i  1866  Afgang  som  Maler.  I  1865  udstillede 
han  for  første  Gang.  Fire  Aar  senere  rejste  han 
til  Paris  og  blev  Elev  af  Bonnat,  men  Krigen 
fik  ham  til  at  forlade  Frankrig.  Han  tog  nu  ind- 
til 1879  Ophold  i  Italien,  idet  han  dog  i  1874 
besøgte  Danmark  for  at  holde  Bryllup.  Senere 
har  han  gjort  Rejser  til  Holland  og  Belgien  og 
—  i  1890  —  til  Palæstina.  Han  vandt  i  1882 
Udstillingsmedaillen  og  er  —  fra  1895  —  For- 
mand for  Udstillingskomitéen.  Ogsaa  i  Akade- 


miraadet  har  han  haft  Sæde.  Han  har  Titel  af 
Professor. 

MALTHE  ENGELSTED  er  født  paa  Nivaa- 
gaard  d.  8.  August  1852.  Han  blev  i  1870  Stu- 
dent, begyndte  at  studere  Teologi,  men  opgav 
dette  Studium  og  indmeldte  sig  i  1873  paa  Aka- 
demiet, som  han  besøgte  i  seks  Aar  og  forlod 
med  Afgangsbevis  som  Maler.  Samme  Aar  ud- 
stillede han  første  Gang  paa  en  December- 
Udstilling.  Efter  mindre  Rejser  til  Udlandet 
besøgte  han  i  1887-1888  med  Akademiets  Sti- 
pendium Italien  og  Grækenland.  Han  er  en  af 
„Den  frie  Udstilling"s  Stiftere  og  har  udstillet 
dér  siden  1891. 

VALDEMAR  IRMINGER  er  født  i  Køben- 
havn d.  29.  December  1850.  I  1867  blev  han 
Elev  af  Akademiet,  afgik  derfra  i  1873  med 
Bevis  som  Maler  og  begyndte  i  1875  som 
Udstiller  med  et  Dyremaleri.  Som  tilhørende 


HELSTED:  En  Grubler 

KUNSTMUSEET 


en  gammel  Officersfamilie  ledtes  han  naturligt 
til  at  hente  sine  Billedæmner  fra  Soldaterlivet, 
og  i  1879  udstillede  han  sit  første  Soldater- 
billede, der  i  de  følgende  Aar  efterfulgtes  af 
flere,  indtil  andre  Opgaver  fik  Kunstneren  til 
at  forlade  disse  Motiver.  Fra  1884-1886  var 
han  udenlands.  For  nylig  har  han  med  det  An- 
cherske Legat  besøgt  Italien.  Irminger,  der 
gentagne  Gange  har  vundet  Akademiets  Aars- 
medailler,  er  Medlem  af  dettes  Plenarforsam- 
ling. 

FRANTS  HENNINGSEN  er  født  d.  22.  Juni 
1850  i  København,  hvor  Faderen  var  Grosserer. 
Efter  at  være  bleven  Student  fra  Borgerdyds- 
skolen paa  Kristianshavn  indmeldte  han  sig  i 
1870  paa  Kunstakademiet  og  fik  i  1875  Af- 
gangsbevis  som  Maler.  Det  første  Billede,  han 
udstillede  paa  Charlottenborg  (s.  A.),  var  et 
Portræt  af  Skuespillerinden  Fru  Sødring.  I  1877 
rejste  han  til  Paris  og  studerede  her  om  Vinter- 
en hos  Bonnat;  det  følgende  Aar  besøgte  han 
Spanien.  I  1883  opnaaede  han  Udstillingsme- 
daillen  for  „En  Begravelse",  og  valgtes  i  1890 
til  Professor  ved  Modelskolen  i  Carl  Blochs 


Sted.  I  1880  havde  han  ægtet  en  Datter  af 
Maleren  F.  Vermehren.  Som  Illustrator  har  F. 
Henningsen  udfoldet  en  stor  Virksomhed,  og  han 
hørte  til  den  Kunstnerkreds,  der  støttede  det  af 
F.  Hendriksen  i  1877  og  de  følgende  Aar  ud- 
givne illustrerede  Ugeblad  „Ude  og  Hjemme". 

ERIK  HENNINGSEN,  en  Broder  til  den 
ovenfor  nævnte  Maler  Frants  Henningsen,  er 
født  i  København  d.  29.  August  1855.  Efter 
Konfirmationen  blev  han  Elev  af  Dekorations- 
maleren Adolf  Hellesen  og  kom  i  1873  ind 
paa  Akademiet,  som  han  gennemgik,  indtil  han 
i  1877  fik  Afgangsbevis.  To  Aar  senere  be- 
gyndte han  at  udstille.  I  1889  rejste  han  uden- 
lands med  det  Ancherske  Legat  og  blev  i  1893 
Medlem  af  Akademiraadet.  To  Aar  efter  over- 
droges det  ham  at  udføre  det  sidste  af  de  store 
Vægbilleder  i  Universitetets  Festsal:  Det  første 
skandinaviske  Naturforskermøde.  I  1887  havde 
han  giftet  sig.  Ligesom  Broderen  er  Erik  Hen- 
ningsen en  flittig  og  søgt  Illustrator. 

WENZEL  TORNØE  er  født  d.  9.  September 
1844  paa  Gaarden    Lenshøj  ved  Svendborg. 

HELSTED:  En  lille  Pige  med  sine  Dukker 

PRIVATEJE 


IRMINGER:  Børnene  sige  Godnat  til  deres  Stjærner 

KUNSTMUSEET 


IRMINGER:  Paa  Bryllupsrejse 

PRIVATEJE 


IRMINGER:  Fra  Kysthospitalet  paa  Refsnæs 

PRIVATEJE 


D.  M.  II.  16 

FRANTS  HENNINGSEN:  En  Begravelse 

KUNSTMUSEET 


FRANTS  HENNINGSEN:  Høhøst 

PRIVATEJE 


1  RANTS  HENNINGSEN:  Vandrebogen  efterses 

PRIVATEJE 


Som  Dreng  gik  han  i  Horsens  Latinskole,  kom 
derefter  til  København  og  blev  i  1860  Elev  af 
Akademiet,  hvorfra  han  efter  5  Aars  Forløb  fik 
Afgangsbevis  som  Maler.  I  1866  begyndte  han 
at  udstille;  i  1871-1873  opholdt  han  sig  i  Ita- 
lien, som  han  senere  gentagne  Gange  har  be- 
søgt. I  1876  giftede  han  sig.  En  Begivenhed  i 
Kunstnerens  Liv  blev  Foraarsudstillingen  i  1882, 
da  han  udstillede  „En  Sypige,  Pintsemorgen", 
et  Billede,  der  gjorde  ham  populær  i  vide  Kredse. 

KNUD  LARSEN  er  født  d.  27.  August  1865 
i  Vinderød  ved  Frederiksværk.  Efter  Konfirma- 
tionen kom  han  i  Malerlære  i  København,  gik 
i  det  tekniske  Selskabs  Skole  og  var  derefter 
Elev  af  Akademiet,  til  han  i  1889  fik  Afgangs- 
bevis.  To  Aar  forinden  var  han  begyndt  at  ud- 
stille. Han  har  senere  vundet  saavel  Aarsme- 


daillen  som  —  i  1902  —  Udstillingsmedaillen 
for  en  Altertavle:  Kristus  i  Emaus.  I  1893  gif- 
tede han  sig. 

Foruden  som  Figur-  og  Landskabsmaler  har 
Knud  Larsen  virket  som  Illustrator,  og  han  har 
som  saadan  især  lagt  Vægt  paa  det  dekorative 
Bogudstyr.  Ogsaa  til  andre  kunstindustrielle 
Arbejder  har  han  givet  Tegning. 

ALFRED  SCHMIDT  er  født  d.  3.  Maj  1858  i 
Horsens,  hvor  hans  Fader  var  Adjunkt.  Efter  sin 
Konfirmation  fik  han  i  København  Undervisning 
af  F.  F.  Helsted,  var  derpaa  atter  i  Horsens  og  kom 
i  1874  tilbage  til  Hovedstaden,  hvor  han  i  nogle 
Aar  besøgte  Akademiet,  var  i  Malerlære  og  blev 
Svend.  Fra  1883  udstillede  han  i  nogle  faa  Aar, 
men  opgav  saa  Malerkunsten  for  udelukkende 
at  virke  som  Illustrator  og  navnlig  som  Tegner 

ERIK  HENNINGSEN:  Et  Smedeæmne 

PRIVATEJE 


ERIK  HENNINGSEN:  Vagtparaden 

KUNSTMUSEET 


ERIK  HENNINGSEN:  Det  første  skandinaviske  Naturforskermøde 

UNIVERSITETETS  FESTSAL 


WENTZEL  TORNØE:  En  Sypige,  Pintsemorgen 

PRIVATEJE 


ved  vore  Vittighedsblade.  Saavel  til  „Punch", 
„Puk"  og  „Klods-Hans"  som  til  de  humoristi- 
ske Julehæfter  „Oldfux"  og  „Blæksprutten"  er 
hans  Navn  uadskilleligt  knyttet.  Ogsaa  til  „Flie- 
gende  Blåtter"  har  han  ydet  mangt  et  Bidrag. 

Hans  rastløse  Tegner-Virksomhed  har  ikke 
tilladt  ham  at  gøre  lange  Rejser,  men  han  har 
dog  fra  Tid  til  anden  set  Lejlighed  til  at  komme 
udenlands.  I  1885  havde  han  giftet  sig. 

HANS  TEGNER,  en  Søn  af  Litografen  L 
W.  Tegner,  er  født  i  København  d.  30.  Novem- 
ber 1853.  Han  fik  sin  Uddannelse  dels  i  det  af 
Faderen  og  Ad.  Kittendorff  oprettede  litogra- 
fiske Institut,  dels  paa  Kunstakademiet,  som 
han  besøgte  fra  1869  til  1878.  Han  var  hurtig 
klar  over  at  ville  være  Illustrator,  og  da  han  i 
1882  udstillede  for  første  Gang  var  det  nogle 
Illustrationer  til  H.  C.  Andersens  „Fyrtøjet". 
I  en  Aarrække  havde  allerede  da  den  køben- 
havnske Vittighedspresse  —  først  og  fremmest 
„  Punch" —  udnyttet  hans  Talent  som  humoristisk 


Tegner;  men  fra  ca.  1883  lagde  en  stor  Opgave 
Beslag  paa  hans  Kræfter:  Illustrationerne  til 
Jubeludgaven  af  Holbergs  Komedier,  der  af- 
sluttedes i  1888.  For  disse  hædredes  han  med 
Fortjenstmedaillen  i  Guld.  I  de  følgende  Aar 
optoges  han  som  Illustrator  af  en  stor  Række 
mindre  Arbejder,  indtil  i  Halvfemsernes  Slut- 
ning atter  en  ny  Opgave  overdroges  ham:  Illu- 
strationerne til  H.  C.  Andersens  Æventyr,  der 
i  1900  udkom  i  en  saakaldet  Verdensudgave  i 
flere  europæiske  Lande. 

De  humoristiske  Tegninger  og  Bogillustra- 
tionerne har  imidlertid,  hvor  overvældende 
mange  de  end  er,  kun  udgjort  en  Del  af  Teg- 
ners Virken.  En  stor  Virksomhed  har  han  ud- 
foldet paa  den  dekorative  Kunsts  forskelligste 
Omraader.  Først  og  fremmest  har  han  bidrag- 
et til  vore  Bøgers  dekorative  Udsmykning  og 
har  tegnet  i  hundredvis  af  Titelblade,  Friser, 
Vignetter;  til  flere  af  de  af  Foreningen  for  Bog- 
haandværk  tilvejebragte  Bogbind  har  han  givet 
Tegningen,  Han  har  gjort  Udkast  til  Adresser, 

til  Pengesedler  (Femkronerne)  og  Aktiebreve, 
til  Medailler,  Segl  og  Ex-Libris,  til  Møbler, 
Sølvgenstande,  Mønstre  til  vævede  Stoffer  eller 
Broderier,  undertiden  til  hele  Værelser  som 
paa  det  Suhrske  Landsted  „Sølyst",  eller  til 
store  dekorative  Arbejder,  som  Gobelinsimita- 
tionerne  med  Holbergske  Scener  i  det  kgl. 
Theater,  Frontespicen  paa  Aarhus  Theater 
eller  Fest-Dekorationer  af  vore  offentlige  Byg- 
ninger. 

Tegner  har  ikke  haft  Tid  til  store  Rejser, 
men  har  dog  været  en  Del  udenlands.  Han 
giftede  sig  i  1896.  Fra  1901  er  han  Leder  af 
Kunstindustrimuseets  Haandværkerskole.  Han 
har  Titel  af  Professor. 


GEORG  ACHEN  er  født  d.  23.  Juli  1860  i 
Frederikssund,  hvor  hans  Fader  var  Apotheker. 
Forældrene  flyttede  i  1871  til  København,  hvor 
han  efter  Konfirmationen  kom  i  Malerlære  og 
blev  Svend  i  1880.  Imidlertid  havde  han  nydt 
Undervisning  hos  Kyhn  og  havde  fra  1877  be- 
søgt Akademiet,  hvorfra  han  i  1883  fik  Afgangs- 
bevis  som  Maler.  Samme  Aar  udstillede  han  for 
første  Gang  og  malede  derefter  nogen  Tid  un- 
der Krøyers  Vejledning  i  Kunstnernes  Studie- 
skole. I  1886  giftede  han  sig.  I  1890  vandt  han 
Udstillingsmedaillen  for  Moderens  Portræt  og 
fik  derved  Sæde  i  Akademiets  Plenarforsamling; 
senere  er  han  bleven  Medlem  af  Akademiraad- 
et.  Han  har  rejst  en  Del  og  har  bl.  a.  været 

i  Rusland.  Han  har  forskellige  Gange  ogsaa  ud- 
stillet paa  den  fri  Udstilling. 


ACHEN:  Musiker  Rasmussen 

nationalgalleriet,  STOCKHOLM 

PETER  ILSTED  er  født  i  Saxkøbing  d.  14. 
Februar  1861.  Han  gik  i  Skole  i  Stubbekøbing, 
tog  Præliminæreksamen  ved  Universitetet,  kom 
i  Malerlære  og  besøgte  fra  1878-1883  Kunst- 
akademiet, hvorfra  han  fik  Afgangsbevis  som 
Maler.  1883  udstillede  han  for  første  Gang, 
vandt  i  1885  den  lille  Guldmedaille  og  begav 
sig  derefter  paa  en  stor  Udenlandsrejse,  paa 
hvilken  han  bl.  a.  ogsaa  besøgte  Ægypten,  Pa- 
læstina og  Spanien.  Senere  har  han  gjort  flere 
Rejser.  I  1891  giftede  han  sig.  Ilsted  har  i  nogle 
Aar  været  ansat  som  Lærer  ved  Akademiet. 
Foruden  som  Maler  har  han  virket  som  Ra- 
derer og  Maleri-Restaurator. 

CARL  HOLSØE  fødtes  i  Aarhus  d.  12.  Marts 
1863;  Faderen  var  Arkitekt.  Han  besøgte  først 
teknisk  Selskabs  Skole  og  derefter  i  et  Par  Aar 
Kunstakademiet.  I  1888  udstillede  han  sit  første 
Billede.  Han  blev  gift  i  1894.  Han  har  i  de 
sidste  Aar  været  bosat  i  Lyngby. 

KARL  JENSEN  er  født  d.  22.  November 
1851  i  Holstebro.  Efter  Konfirmationen  kom 
han  i  Kleinsmedelære  i  København,  blev  Svend 
og  besøgte  Akademiet  1873-1879.  Siden  malede 

han  nogen  Tid  hos  Harald  Foss.  I  1879  udstil- 
lede han  sit  første  Billede,  et  Landskab,  der 
efterfulgtes  af  andre  Landskaber,  indtil  han  fra 
Firsernes  Midte  fortrinsvis  blev  Interiør-Maler. 
Samtidig  virkede  ham  som  Tegner  til  kunst- 
og  kulturhistoriske  Værker,  og  denne  Virksom- 
hed lagde  efterhaanden  saa  stærkt  Beslag  paa 
hans  Tid,  at  først  Raadhus-Udstillingen  i  1901 
og  den  almindelige  Anerkendelse,  hans  Bil- 
leder der  vandt,  fik  ham  til  at  gribe  Penslen 
paany. 

Karl  Jensen  er  ugift.  Han  hører  til  Deltagerne 
i  den  fri  Udstilling. 


VILHELM  HAMMERSHØJ  er  født  d.  15. 
Maj  1864  i  København,  hvor  hans  Fader  var 
Grosserer.  Fra  1879  til  1884  besøgte  han  Kunst- 
akademiet og  malede  derefter  i  Krøyers  Skole. 
I  1885  udstillede  han  for  første  Gang  paa  Char- 
lottenborg og  konkurrerede  ved  denne  Lejlighed 
til  den  Neuhausenske  Præmie.  Men  Billedet 
„Portræt  af  en  ung  Pige",  fik  ikke  Præmien, 
hvad  der  gav  Anledning  til  en  af  flere  kendte 
Kunstnere  underskreven  Protest  i  „Politiken". 
Den  Misstemning  mod  Akademiets  Afgørelser, 
der  her  for  første  Gang  offentlig  gav  sig 
Udslag,  bevirkede  nogle  Aar  senere,  at  den  fri 

Udstilling,  til  hvis  Grundlæggere  Hammershøj 
hører,  stiftedes.  Om  Hammershøjs  Liv  er  iøvrig 
ikke  meget  at  meddele.  Han  har  gjort  nogle 
Rejser,  men  bor  ellers  til  Stadighed  i  Køben- 
havn, hvor  han  altid  har  vidst  at  indrette  sit 
Hjem  i  en  af  de  faa  stilfulde  gamle  Gaarde  fra 
det  18de  Aarhundredes  Slutning.  Hammershøj 
ægtede  i  1891  en  Søster  til  Maleren  Ilsted. 
Hans  Broder  er  Maleren  Svend  Hammershøj. 

JULIUS  PAULSEN  er  født  d.  22.  Oktober 
1860  i  Odense;  Faderen  var  Købmand.  Barn- 
dommen tilbragte  han  i  sin  Fødeby,  hvor  han 
besøgte  Latinskolen  og  efter  Konfirmationen 
kom  i  Malerlære.  Sin  første  Tegneundervisning 
havde  han  faaet  af  sin  Moder;  siden  besøgte 
han  Byens  tekniske  Skole  og  var  i  1879  naaet 
saa  vidt,  at  han  kunde  indsende  et  Billede,  et 
Portræt  af  en  lille  Pige,  til  Charlottenborg- 
Udstillingen.  Samme  Aar  kom  han  til  Køben- 


havn og  besøgte  her  Akademiets  Skoler  indtil 
1882. 

I  de  følgende  Aar  opnaaede  han  forskellige 
af  Akademiets  Belønninger  og  fik  i  1887  for 
første  Gang  Aarsmedaillen  for  „Adam  og  Eva". 
I  1893  tilkendtes  Udstillingsmedaillen  ham  for 
et  Portræt,  og  han  blev  derved  Medlem  af  Aka- 
demiets Plenarforsamling,  hvad  der  iøvrig  ikke 
siden  hindrede  ham  i  at  være  en  flittig  Udstil- 
ler paa  den  frie  Udstilling.  Han  har  med  offent- 
lig Understøttelse  gjort  flere  Rejser  og  har 
ofte  deltaget  i  Udstillinger  i  Udlandet.  I  1900 
ægtede  han  en  Datter  af  Lægen,  Professor  Carl 
Lange. 

NIELS  VINDING  DORPH  er  født  d.  19. 
September  1862  i  Haderslev,  hvor  Faderen,  en 
Broder  til  Maleren  A.  Dorph,  var  Adjunkt  ved 
Latinskolen.  Efter  Krigen  flyttede  Forældrene 
til  København,  hvor  Sønnen  gik  i  Skole  og  siden 


198 


199 


JUL.  PAULSEN:  Landskab 

PRIVATEJE 


201 


JUL.  PAULSEN:  Carl  Jacobsen  og  Hustru 

KUNSTINDUSTRIMUSEET 


sattes  i  Malerlære.  Efter  at  have  besøgt  teknisk 
Selskabs  Skole  kom  han  i  1880  ind  paa  Akade- 
miet, gennemgik  dette  og  fuldendte  derpaa  sin 
Uddannelse  i  Kunstnernes  Studieskole  under 
Krøyer  og  Tuxen.  I  1884  udstillede  han  sit  første 
Billede  paa  Charlottenborg.  Han  har  et  Par 
Gange  haft  Akademiets  Stipendium  og  har  i 
1904  faaet  tildelt  Aarsmedaillen  for  et  Portræt. 

N.  V.  Dorph  har  ikke  blot  været  Maler  og 
til  Tider  Illustrator;  ogsaa  i  den  moderne  kunst- 
industrielle Bevægelse  har  han  taget  Del  og  bl. 
a.  givet  Tegning  til  en  Række  Møbler  og  Gade- 
plakater. Som  Forfatter  af  Artikler  i  inden-  og 
udenlandske  Kunsttidsskrifter,  som  Kunst- 
anmelder ved  „Politiken"  (1895-1903),  som 
Grundlægger  af  Tidsskriftet  „Kunst"  (1899)  har 
han  desuden  været  en  virksom  Talsmand  for 
moderne  dansk  Kunst  og  Kunstindustri, 

I  1900  ægtede  han  den  nedenfor  nævnte 
Malerinde  Bertha  Dorph. 


RASMUS  CHRISTIANSEN  er  født  den  13. 
Februar  1863  i  Bjertrup  ved  Aarhus,  hvor  hans 
Fader  var  Gaardejer.  Efter  sin  Konfirmation 
sattes  han  i  Malerlære  i  Aarhus  og  blev  Svend. 
I  1881  kom  han  til  København,  besøgte  i  nogle 
Aar  Kunstakademiet  og  malede  derefter  i  Kunst- 
nernes Studieskole.  Ved  December-Udstillingen 
1883  var  han  for  første  Gang  Udstiller.  Hans 
ualmindelige  Arbejdsævne  har  siden  ikke  blot 
ladet  ham  frembringe  en  Mængde  Billeder  og 
i  tusindvis  af  Illustrationer,  men  har  muliggjort 
det  for  ham  at  udføre  talrige  andre  Arbejder 
som  Adresser,  Tegninger  til  kunstindustrielle 
Genstande,  store  dekorative  Kartoner  o.  1.  I  de 
sidste  Aar  har  ogsaa  den  københavnske  Presse 
taget  hans  Kunst  i  sin  Tjeneste:  han  er  Medar- 
bejder ved  „Klods-Hans"  og  er  som  fast  Tegner 
knyttet  til  „Politiken",  hvor  navnlig  hans  „Ma- 
sker", københavnske  Skuespiller-Karikaturer, 
der  ledsage  Bladets  Premiere-Anmeldelser,  er 

blevne  saa  populære,  at  Bladet  har  kunnet  ud- 
give dem  i  Udvalg. 

Rasmus  Christiansen  har  ikke  haft  Stunder 
til  vidtløftige  Rejser;  han  har  i  sin  Ungdom 
været  et  længere  Ophold  i  Paris  og  har 
fornylig  gæstet  Italien.  Desuden  har  han  op- 
holdt sig  en  Sommer  i  London  for  at  bistaa 
Tuxen  med  Fuldendelsen  af  denne  Malers  store 
Billede  fra  Dronning  Viktorias  Diamant-Jubi- 
læum. I  1903  har  han  giftet  sig. 

HANS  ANDERSEN  BRENDEKILDE  er  født 
den  7.  April  1857  paa  Fyen  i  Landsbyen  Bren- 
dekilde,  efter  hvilken  han  har  taget  Navn.  Som 
ung  var  han  først  i  Stenhuggerlære  i  Odense 
og  kom  derefter  til  København  for  at  besøge 
Akademiet  og  blive  Billedhugger.  I  1881  fik  han 
Afgangsbevis  som  saadan.  Det  var  dog  ikke  som 
Billedhugger  men  som  Maler,  han  det  følgende 
Aar  og  senere  har  udstillet.  Han  har  vundet 
flere  af  Akademiets  Belønninger,  har  gentagne 


Gange  faaet  Aarsmedaillen  og  er  derved  Medlem 
af  Plenarforsamlingen.  I  1884  giftede  han  sig. 

NIELS  PEDERSEN  MOLS  blev  født  i  Grum- 
strup d.  27.  Marts  1859.  Som  Søn  af  fattige  Hus- 
mandsfolk  maatte  han  i  sin  Barndom  vogte  Kre- 
aturer, men  snart  røbede  han  saa  store  Anlæg 
for  Tegning,  at  han  sattes  i  Malerlære  i  Aar- 
hus, hvor  han  blev  Svend.  Derefter  kom  han 
til  København  og  besøgte  her  fra  1880  til  1884 
Kunstakademiet.  Ved  December-Udstillingen 
1883  udstillede  han  for  første  Gang.  Han 
har  opnaaet  flere  af  Akademiets  Udmærkel- 
ser og  er  Medlem  af  dettes  Plenarforsamling; 
ogsaa  paa  udenlandske  Udstillinger  har  han 
gentagne  Gange  vundet  Medailler.  I  de  senere 
Aar  har  han  jævnligt  hentet  Motiverne  til  sine 
Billeder  ved  Jyllands  Vestkyst. 

NIELS  BJERRE  er  født  paa  Gaarden  Nørre- 
lund  ved  Lemvig  d.  5.  Januar  1864.  Efter  at 

have  taget  Præliminæreksamen  fra  Lemvig 
Realskole  lærte  han  en  kort  Tid  Landvæsen, 
men  kom  derefter  til  København,  hvor  han  be- 
søgte teknisk  Selskabs  Skole.  Snart  efter  ind- 
meldtes han  paa  Kunstakademiet,  som  han  for- 
lod i  1888  efter  at  have  opnaaet  „Tilladelse  til 
Afgang".  Den  følgende  Vinter  malede  han  i 
Kunstnernes  Studieskole.  I  1887  udstillede  han 
for  første  Gang.  Han  hører  —  fra  1892  —  til  den 
den  fri  Udstillings  Medlemmer.  For  Tiden  er 
han  bosat  paa  sin  Fødegaard. 

LAURITZ  ANDERSEN  RING  er  født  d.  15. 
August  1854  i  Landsbyen  Ring  ved  Præstø; 
Forældrene  var  Husrnandsfolk.  Han  var  i  sin 
Ungdom  i  Malerlære  i  Præstø  og  blev  her  Svend. 
Siden  kom  han  til  København  og  besøgte  fra 
1875  i  en  Aarrække  Kunstakademiet.  I  1882 
udstillede  han  første  Gang  paa  Charlottenborg, 
men  hører  iøvrig  nu  til  den  frie  Udstillings 
Medlemmer.  Han  har  flere  Gange  med  Akade- 


miets Understøttelse  været  udenlands  og  har 
bl.  a.  paa  en  længere  Rejse  besøgt  Italien,  hvor- 
fra han  hjembragte  en  mindre  Række  Kopier  af 
Billeder  i  Museerne  i  Florentz  og  Neapel.  Gen- 
tagne Gange  har  han  været  i  Paris.  I  Danmark 
har  han  som  Regel  boet  ude  paa  Landet;  for 
Tiden  har  han  taget  Ophold  i  Landsbyen  Bal- 
dersbrønde ved  Hedehusene. 

L.  A.  Ring  ægtede  i  1896  en  Datter  af  Ke- 
ramikeren Herman  Kabler  i  Næstved. 

ALBERT  GOTTSCHALK,  en  Søn  af  Køb- 
mand G.  Gottschalk,  er  født  i  Stege  d.  3.  Juli 
1866.  Han  var  først  i  Malerlære  og  besøgte 
derefter  1882 — 1883  Kunstakademiet,  hvortil 
han  var  forberedt  af  Karl  Jensen.  Derefter 
malede  han  i  fem  Vintre  i  Kunstnernes  Studie- 
skole under  Krøyer.  Fra  1887  udstillede  han 
paa  Charlottenborg,  men  er  nu  Deltager  i  den 
fri  Udstilling.  Han  har  rejst  en  Del  og  bl.  a. 
flere  Gange  været  i  Paris. 

OLE  PEDERSEN  var  født  d.  29.  Septem- 
ber 1856  i  Farum,  hvor  hans  Fader  var  Hus- 
mand. Hans  Ungdom  var  fuld  af  Omskiftelser. 
Først  søgte  han  forgæves  at  blive  optaget  paa 
Hærens  Elevskole,  tog  derefter  i  nogle  Aar  Tje- 
neste paa  Landet  og  kom  siden  i  Smedelære  og 
blev  Svend  i  1877.  Han  ernærede  sig  nu  i  no- 
gen Tid  som  Smed,  aftjente  derpaa  sin  Værne- 
pligt som  Fyrbøder  paa  Marinens  Skibe  og  blev 
derpaa  Landpostbud  i  Kongens  Lyngby.  Først 
nu  vakte  hans  Kunstnerbegavelse,  som  han  hid- 
til kun  i  sin  Fritid  havde  kunnet  udnytte,  Op- 
mærksomhed, og  ved  den  bekendte  Brygger 
Tvedes  Hjælp  fik  han  Adgang  til  teknisk  Sel- 
skabs Skole,  hvorfra  han  i  1883  kom  ind  paa 
Akademiet,  som  han  gennemgik  i  Løbet  af  tre 


Aar.  I  1886  udstillede  han  for  første  Gang.  I 
de  følgende  Aar  tilkendtes  der  ham  flere  Be- 
lønninger, saaledes  at  han  ofte  kunde  være 
udenlands.  I  1887—1888  havde  han,  tildels  for 
sit  Helbreds  Skyld,  været  i  Syden;  senere  i 
1893 — 1894  besøgte  han  paany  Italien.  Han 
døde  d.  11.  April  1898  og  begravedes  paa 
Farum  Kirkegaard.  I  en  Aarrække  havde  han 
været  Lærer  ved  Teknisk  Selskabs  Skole. 

Ole  Pedersen  havde  i  1880  ægtet  en  Datter 
af  Maleren,  Major  S.  L.  Schack,  bekendt  for  sit 
store  Billede  af  Kong  Christian  VIII's  Kroning 
i  Kronborgs  Malerisamling. 

GEORG  SELIGMANN  er  født  d.  22.  April 
1866  i  København,  hvor  hans  Fader  var  Gros- 


an 

serer.  Efter  i  1883  at  være  bleven  Student  tog 
han  Aaret  efter  Filosoficum,  begyndte  derefter 
at  tegne  hos  Fr.  Schwartz  og  malede  siden  i 
Kunstnernes  Studieskole  under  Krøyer  og 
Tuxen.  I  1887  begyndte  han  at  udstille  paa 
Charlottenborg.  I  1893  drog  han  —  paa  sin  Bryl- 
lupsrejse —  til  Holland,  hvor  han  kopierede 
Frans  Hals' Skyttebillede  i  Harlem.  Siden  har  han 
gjort  flere  Rejser  og  har  fornylig  besøgt  Italien, 
hvor  han  i  Museet  i  Neapel  har  udført  Kopier 
efter  antike  Fresker.  Han  har  malet  en  stor 
Række  Portræter  (i  1890:  Portrætet  af  Niels 
Skovgaard)  og  Landskaber;  adskillige  Gange  har 
han  hentet  Motivet  til  sine  Billeder  fra  Thor- 
valdsens Museum.  Han  udstiller  nu  paa  den 
fri  Udstilling. 

HENRIK  JESPERSEN  er  født  i  Ondløse  ved 
Holbæk  d.  20.  August  1853;  Faderen  var  den 
Gang  Møller,  men  blev  senere  Ejer  af  Endrup- 


holm  i  Jylland.  Efter  at  have  gaaet  i  Skole  i 
Kolding  og  der  taget  Præliminæreksamen  kom 
han  i  1870  til  København,  hvor  han  besøgte 
polyteknisk  Læreanstalt  og  i  1878  tog  Ingeniør- 
Eksamen.  Hans  Lyst  til  at  blive  Kunstner  var 
imidlertid  vaagnet,  og  han  bestemte  sig  nu,  ef- 
ter endt  Eksamen,  til  at  besøge  Akademiet.  Han 
modtog  dog  foreløbig  en  Ansættelse  som  Kas- 
serer og  Bogholder  ved  Anlæget  af  den  østsjæl- 
landske Jærnbane,  saa  at  han  først  i  1879  op- 
toges som  Elev.  I  1881  udstillede  han  for  første 
Gang  paa  Foraarsudstillingen,  hvortil  han  i  de 
følgende  Aar  indsendte  Billeder  især  fra  Jyl- 
lands Heder.  Siden  har  han  hentet  sine  Æmner 
ogsaa  fra  Udlandet,  fra  Italien  og  særlig  fra 
Tyrol,  hvor  han  gentagne  Gange  har  boet  i 
længere  Tid.  Han  har  vundet  flere  af  Akade- 
miets Belønninger,  i  1895  Aarsmedaillen 
for  „I  Bøgeskoven  ved  Solnedgang".  Han  er 
ugift. 

Syntetister"  eller  „Symbolister"  kaldte 
man  —  oftest  uden  at  forbinde  anden 
Mening  med  Ordene  end  en  yderst  dunkel 
—  dem,  der  hjemme  og  ude  deltog  i  Kamp- 
en mod  Naturalismen. 

Traditionister  var  alle  disse  Kunstnere, 
der  ved  deres  Fremtræden  opfattedes  som 
Radikalister,  skøndt  den  fælles  Idé  for  deres 
Bestræbelser  i  Virkeligheden  var  en  rent 
konservativ.  Mere  eller  mindre  bevidst  søgte 
de  jo  alle  den  Tilknytning  til  Fortidskunsten, 
som  den  forudgaaende  Periode  havde  skyet. 

Kommende  Tider  vil  have  lettere  end  vor 
ved  at  udskille  de  mange  aandelige  Rørelser, 
der  samlede  foranledigede  Tilbageslaget  mod 
Naturalismen.  Naturligvis  var  der  nogen  Ro- 
mantik deri,  Lede  ved  Livet,  som  det  er,  og 
som  Nutidskunsten  havde  nøjedes  med  at 
vise  os  det;  Længsler  efter  Livet,  som  det 
var,  eller  syntes  at  have  været  for  Fortids- 
kunstens  barnlige  Betragtning.  Om  ikke  paa 
andre  aandelige  Særsyn  —  uden  for  Kunst- 
ens Omraader  saadanne  som  Spiritisme  og 
andre  Arter  af  Mysticisme  —  vilde  man  kunne 
kende  Romantikens  Andel  i  Tilbageslaget 
mod  Naturalismen  paa  det  Sværmeri  for 
Middelalderen  og  den  tidlige  Renaissance, 
der  mange  Steder  blev  en  af  dets  tydeligste 
Ytringer.  Thi  Sværmeriet  herfor  er  en  ofte 
paavist  og  velkendt  Indflydelse  af  de  for- 
nuftdøvende  Dufte,  der  stiger  fra  Romantik- 
ens blaa  Blomst,  saa  ofte  den  genaabner  sin 
Kalk.  Man  har  —  for  blot  at  nævne  et  Par 
Eksempler  —  set  denne  Indflydelse  i  Tysk- 


land omkring  1815,  i  England  omkring  1850, 
inden  man  i  Frankrig  fik  den  at  se  omkring 
1890.  Men  medens  Sværmeriet  for  Middel- 
alderen og  den  tidlige  Renaissance  i  Tysk- 
land omkring  1815  („Nazarenerne"),  i  Eng- 
land omkring  1850  („Prærafaeliterne")  og  i 
Frankrig  omkring  1890  („Salon  de  la  Rose 
Croix")  var  Udtryk  for  noget  af  en  Livsan- 
skuelse, saa  blev  det  i  Danmark  paa  lidt  nær 
kun  et  Udtryk  for  en  Kunstanskuelse.  Hvad 
der  her  i  Landet  viste  sig  af  Gothik  og  an- 
den Romantik  i  Livsanskuelse,  gik  op  i 
„Taarnet"  og  forsvandt  paa  lidt  nær  med 
dette  uden  at  have  haft  mere  end  ganske 
flygtigt  fat  i  enkelte  af  de  yngste  blandt  vore 
Malere.  Hvorimod  den  romantiske  Kunst- 
anskuelse  greb  selv  nogle  af  de  modnere 
blandt  disse  og  satte  varige  Spor  i  vor  Kunst. 

I  sin  videre  Udvikling,  der  gik  rivende 
hurtigt  for  sig,  udvidedes  den  romantiske 
Kunstanskuelses  Sværmeri  for  Kunstens 
Form  i  Middelalderen  og  den  tidlige  Renais- 
sance til  at  gælde  al  kunstnerisk  Form,  der 
førte  Øje  og  Sind  ind  i  større  Forestillinger 
end  de  dagligdags.  En  stor  Oplagthed  til  i 
saa  Henseende  at  lade  sig  føre  —  og  stund- 
om forføre  —  kendetegnede  de  nye  danske 
Romantikere.  Den  gjorde  for  en  kort  Tid 
navnlig  de  yngre  iblandt  dem  til  Beundrere 
af  megen  „synthetisk",  moderne  fransk  Kunst, 
hvori  der  i  Retning  af  Storhed  og  Enkelhed 
vistnok  var  vovet  mere,  end  der  i  Virkelig- 
heden var  vundet.  Men  den  gjorde  dem  og- 
saa  langt  mere  opmærksomme,  end  danske 

Kunstnere  før  havde  været,  paa  Storheden 
og  Enkelheden  i  den  gamle  Kunst.  Rejserne 
til  Italien  kom  i  Gang  igen;  Rom  eller  Flo- 
rents afløste  Paris  som  Valfartsstedet,  og  det 
gjaldt  nu  ikke  mere  om  at  bringe  de  flest 
mulige  smaa  Billeder  hjem  fra  disse  Rejser, 
men  de  flest  mulige  store  Indtryk.  Den  ro- 
mantiske Kunstanskuelse,  som  derigennem 
for  første  Gang  vandt  nogen  Udbredelse  i 
vortLand,  grundede  sig  paa  Haabet  om  at  kun- 
ne tilbagegive  Skabelsens  ene  Vidunderværk, 
Naturen,  noget  af  den  Storhed,  som  Natur- 
alismen i  Kunsten  havde  opløst  i  malerisk 
Smaalighed,  og  Skabelsens  andet  Vidunder- 
værk, Menneskeskikkelsen,  noget  af  den 
aristokratiske  Værdighed,  som  Demokratis- 
men, der  i  Kunsten  fulgtes  med  Naturalis- 
men, havde  ofret  for  simpel  Sandhed.  Og 
dette  Haab  grundede  sig  atter  paa  den  Er- 
kendelse, at  Linjen  er  det  væsentligste  Ud- 
tryksmiddel for  en  Kunst,  der  stræber  efter 
Stil  og  Holdning,  og  at  Farven  i  en  saadan 
Kunst,  som  stiler  efter  dekorativ  Virkning, 
kun  er  et  Middel  til  at  frembringe  saadan  og 
ikke  et  Maal  i  sig  selv. 

Allerede  i  det  første  Tilløb  mærkede  de, 
der  vilde  gøre  Springet  fra  Naturalismen 
over  1  Traditionismen,  at  noget  hæmmede 
dem.  Oliefarven  fik  Skyld  for  at  være  dette 
„noget",  og  der  bredte  sig  en  dyb  Lede  ved 
den.  Det  var,  saa  mente  man  denne  Gang, 
som  før  under  tilsvarende  Forhold,  den,  der 
havde  vildledt  Kunsten  fra  dens  store  Maal. 
Det  blev  almindeligt  at  se  Frelsen  for  Kunst- 
en i  dens  gamle  Midler,  i  Temperafarven  el- 
ler allerhelst  i  Freskofarven.  Men  da  Fresko- 
farven kræver  Mure,  og  man  maatte  nøjes 
med  Lærreder,  saa  malede  man  paa  disse 
enten  med  de  gængse  Oliefarver  „indslaa- 
ede"  matte  eller  med  de  ny  Temperafarver, 
som  driftige  Folk  bragte  i  Handelen.  Ogsaa 
Anvendelsen  af  Guld  kom  i  Brug  paa  Ny, 
og  man  tog  i  sin  Fortvivlelse  over  ikke  at 
kunne  finde  Udtryk,  som  var  de  blot  og  bart 
naturgengivende  overlegne  nok  snart  i  deko- 
rativ, snart  i  sindbilledlig  Virkning,  sin  Til- 
flugt til  de  mærkeligste  Sammensætninger  af 
Midler.  Der  var  en,  som  drev  en  gylden 
Kornmark  op  i  Kobber  og  strøg  Luften  paa 
Billedet  med  sædvanlig  Oliefarve.  Der  var 
en  anden,  der  skar  hele  sit  Billed  ind  i  Træ, 


som  han  malede,  og  hvori  han  indfattede 
Enkeltheder  i  Bronze.  Og  der  kunde  nævnes 
mange  andre  Udslag  af  den  Fortvivlelse, 
hvori  de  befandt  sig,  som  havde  det  nye 
Evangelium  paa  Hjærte,  men  ikke  kunde  faa 
det  frem  over  Læberne  i  tilstrækkelig  be- 
vægende Form. 

Helt  tog  de  ikke  fejl,  disse  Kunstnere,  som 
troede,  at  de  store  Traditioner  for  Kunsten 
var  uadskillelig  knyttede  til  de  Midler,  som 
Kunsten  benyttede  inden  Oliefarvens  Op- 
findelse. Det  er  Oliemaleriet,  som  har  givet 
Anledning  til  Staffelimaleriet,  og  det  er  Mal- 
eriet ved  Staffeliet,  der  har  faaet  Kunsten  til 
at  tabe  først  de  monumentale  Opgaver  og 
snart  efter  den  monumentale  Form  af  Syne, 
for  mere  og  mere  snæversynet  at  løsne  det 
maleriske  fra  dets  Forhold  til  det  arkitekton- 
iske og  plastiske  og  saaledes  søndre  den 
Kunsternes  Enhed,  der  er  Hemmeligheden 
ved  al  Stilfuldhed.  Helt  tog  de  ikke  fejl  i, 
disse  Kunstnere,  at  den  fede,  yppige  og 
luksuriøse  Oliefarves  Væsen  lidet  stemmede 
med  en  Kunst  af  det  strænge  og  knappe 
Væsen,  de  stræbte  at  gøre.  Saaledes  som  den 
var  bleven  kultiveret  i  det  optiske  Bedrags 
Øjemed,  var  Oliefarven  bleven  en  Befordrer 
af  al  den  Opløsning  af  Linjer  og  Flader,  de 
netop  tragtede  efter  at  bekæmpe. 

Men  de  tog  fejl  i  meget  andet  og  mest  i 
dette,  at  de  troede  sig  i  Stand  til  at  udrive 
sig  af  Sammenhængen  med  den  forudgaaende 
Slægt  og  den  Opdragelse  i  Naturalisme,  de 
gennem  den  havde  modtaget.  Mere  end  en 
af  dem  sønderrev  sig  selv  under  sine  dum- 
dristige Forsøg  paa  at  løsrive  sig  fra  sin  for- 
udgaaende Udvikling.  Der  var  vel  egentlig 
kun  to,  der  slap  helskindede  derfra.  Og  det 
gjorde  disse  to  kun  takket  været  deres  sær- 
lige Udrustning  til  Kampen. 

Thi  den  særlige  Form  for  Begavelse,  der 
gør  Brødrene  SKOVGAARD  det  muligt  at 
være  udprægede  Traditionister  i  deres  De- 
korationskunst,  skønt  de  paa  lidt  nær  er 
rene  Naturalister  i  deres  Staffelikunst,  skyld- 
es Anlæg,  de  har  arvet  efter  deres  Fader  og 
fra  først  af  har  faaet  opdraget  i  hans  Hus. 
Hans  Talent  var  ikke  indskrænket  til  hans 
særlige  Art  af  Karaktersans;  han  havde  dub- 
leret det  med  en  udviklet  Stilsans,  som  han 
havde  tilegnet  sig  gennem  Studiet  af  gammel 

Kunst.  Den  ytrer  sig  ikke  blot  i  dekorative 
Arbejder  fra  hans  Haand;  den  lægger  sig 
ogsaa  for  Dagen  i  hans  senere  dekorative  og 
stilfulde  Landskabsbilleder.  Men  denne  Stil- 
sans eller  dekorative  Ævne,  der  hos  ham 
var  overvejende  Kultur,  den  har  Sønnerne 
arvet  som  umiddelbar  Natur,  og  de  har  ved 
at  tilføre  den  nyt  Studium  af  gammel  Kunst 
konsolideret  den  saaledes,  at  den  er  bleven 
deres  anden  store  Arv,  deres  Karaktersans, 
fuldkommen  jævnbyrdig.  De  lever,  disse  to 
Ævner  hos  de  to  Brødre,  naturligvis  ikke 
hver  sit  Liv  for  sig  for  egen  Regning.  De 
nyder  indbyrdes  godt  af  den  Næring,  der  af- 
vekslende tilføres  den  ene  og  den  anden  fra 
Livet  og  fra  Kunsten.  Men  i  Kraft  af  en  sjæl- 
den Tvedeling  et  eller  andet  Sted  i  de  aand- 
elige  Afløb  er  disse  Brødre  i  Stand  til  efter 
Forgodtbefindende  at  regulere  og  reducere 
Tilstrømningen  fra  den  ene  af  deres  Ævner, 
medens  den  anden  funktionerer  og  produ- 
cerer. De  har  med  denne  Tvedeling  af  deres 
Ævner,  der  satte  dem  i  Stand  til  afvekslende 
at  beregne  deres  Kurs  naturalistisk  og  tra- 
ditionistisk  lykkelig  omsejlet  det  Dobbelt- 
hedens eller  (hvad  der  er  det  samme)  det 
Stilløshedens  Skær,  paa  hvilket  saa  mange 
af  de  andre  strandede. 

Ingen  af  dem  har  gjort  Farven  til  Gen- 
stand for  nogen  yderlig  Kultivering  og  Nu- 
ancering. Vante  til  at  anvende  den  dekorativt 
i  en  egen  stor  og  elementær  Aand,  manglede 
de  Sansen  for  den  yderlige  Findeling  af 
Farven  i  Naturen,  paa  hvis  trofaste  Gengiv- 
else saa  meget  beror  af  Værdien  i  det  blot 
naturalistiske  Maleri.  Ikke  desto  mindre  har 
de  som  Naturalister  frembragt  mange  smukke 
og  enkelte  udmærkede  Landskabsbilleder, 
der  er  friskere  end  Billeder  af  deres  Fader 
og  minder  om  de  bedste  af  hans  Studier.  De 
har  ogsaa  malet  mange  smukke  og  enkelte 
udmærkede  Genrebilleder.  Navnlig  har  Joa- 
kim udmærket  sig  som  Genremaler  ved  at 
skildre  sin  Hustrus  og  sine  Børns  Liv  i  det 
Hjem,  der  er  hans  eget  Barndomshjem,  og 
hvis  nøjsomme  Hygge  let  leder  Tanken  hen 
ikke  blot  paa  den  gamle  Skovgaard,  der  bo- 
ede her,  men  ogsaa  paa  hans  nære  Ven  og 
Meningsfælle  Constantin  Hansen,  der  fra  et 
lignende  Hjem  har  malet  lignende  Billeder, 
om  end  i  en  fattigere  malerisk  Aand.  I  det 


hele  er  der  trods  mange  Forskelle  og  deres 
helt  igennem  lykkeligere,  ligevægtigere  An- 
læg adskilligt  hos  de  to  Brødre,  der  nok  saa 
meget  minder  om  denne  Ven  af  deres  Fader 
som  om  Faderen  selv.  De  staar  som  Tradi- 
tionister ganske  vist  paa  et  andet  Grundlag 
end  det,  der  bar  Constantin  Hansen.  Han 
stod  paa  det  aarhundredgamle  Grundlag  af 
Begejstring  for  den  gamle  —  græske  saavel 
som  italienske  —  Kunst  i  dens  Blomstrings- 
tid. De  staar  paa  det  nyere  Grundlag  af  Be- 
gejstring for  den  gamle  Kunst  i  dens  Udvik- 
lingstid, et  Grundlag,  der  langsomt,  men  sik- 
kert har  aflejret  sig  under  de  kunstneriske 
Bevægelsers  uophørlige  Bølgegang  i  hele  det 
19de  Aarhundred,  og  som  fra  1890  omtrent 
at  regne  har  syntes  bestemt  til  for  en  Tid 
eller  maaske  for  Aarhundreder  at  afløse  det 
gamle.  Deraf  de  to  Brødres  moderne  Arka- 
isme  i  Modsætning  til  Constantin  Hansens 
gammeldags  Klassicisme.  Men  Modsætning- 
en mildnes  og  Slægtskabet  opstaar  derved, 
at  deres  Arkaisme  fuldt  saa  vel  som  hans 
Klassicisme  er  gennemsyret  af  en  uforfalsket 
Grundtvigianisme,  der,  barnlig  og  folkelig, 
djærv  og  dansk,  omformer  alt  græsk  eller 
italiensk  paa  sit  robuste  nordiske  Maal.  Saa- 
ledes har  disse  Brødre  foruden  alle  andre 
Forcer,  de  havde  forud  for  dem  af  deres 
Samtidige,  der  brød  med  Naturalismen,  og- 
saa haft  den,  at  have  arvet  en  Livsanskuelse, 
der  som  Støtte  for  en  højtstræbende  Kunst- 
anskuelse var  prøvet  og  funden  god  af  Folk 
som  deres  Fader  og  Constantin  Hansen.  Der 
kan  i  det  hele  ikke  nævnes  Kunst  i  Danmark 
med  mere  vidt  forgrenede  Rødder  i  de  bedste 
Traditioner,  end  de  to  Brødres.  De  har  gen- 
nem Forholdet  til  Faderen  og  hans  Samtidige 
Rod  i  Danmark  fra  1850,  gennem  Grundtvig 
i  Sagntidens  Danmark,  gennem  Giotto  i  det 
gamle  Italien,  gennem  ukendte  Mestre  i  det 
ældste  og  herligste  Grækenland.  Intet  Under 
da,  at  intet  synes  urokkeligt  paalideligere 
end  disse  Brødres  Smag. 

Ensartet  begavede,  ensartet  opdragne,  ens- 
artet berejste  (navnlig  i  Italien  og  i  Græken- 
land) og  ensartet  erfarne  (bl.  a.  teknisk)  syn- 
tes de  længe  at  skulle  komme  til  at  ligne 
hinanden  som  to  Draaber  Vand,  indtil  — 
efter  en  Rejse  til  Italien  —  den  ældre  Bro- 
der, Joakims,  Udvikling  tog  Fart  forud  for 

den  yngres.  De  farverige  og  glansfulde  Land- 
skabs- og  Figurbilleder,  han  under  Paavirk- 
ning  af  Zahrtmann  og  Viggo  Pedersen  havde 
malet  i  Italien,  havde  ikke  lovet  andet  end 
en  fremragende  Natur-Iagttager  mere  for  vor 
Kunst.  Men  allerede  i  de  Tegninger  til 
Grundtvigs  „Den  signede  Dag",  han  fuld- 
førte snart  efter  sin  Hjemkomst,  var  der  en 
stormfuld  Fantasi,  der  bebudede,  at  som  et 
Uvejr  kunde  denne  Kunstner  ventes  at  ville 
komme  over  Landet.  Det  trak  sammen  i  hans 
Sind  til  stor  og  voldsom,  modig  og  trodsig 
Fremfærd.  Der  var  Storm  af  det  tilstundende 
Uvejr  i  Bethesdadammens  Skare  af  Stakler, 
der  vanvidsgrebne  styrter  sig  mod  Vandet, 
som  Englen  rører.  Der  var  et  Lyn  af  Geni  i 
Paradismuren,  som  himmeldristigt  tænkt 
taarner  sig  omkring  Scenen  med  Kristus  og 
Røveren  i  Edens  Have.  Der  flammede  et 
andet  Lyn  af  Geni  i  det  Blik,  som  Pennina 
krydser  med  Hanna.  Men  først  i  1894  kom 
med  „Kristus  i  de  Dødes  Rige"  det  hele 
Uvejr  til  Udbrud.  Der  maa  ved  den  Tid 
have  opsamlet  sig  et  Overmaal  af  mægtige 
Skønhedsindtryk  i  Skovgaards  bundmodtage- 
lige Sind.  Thi  det  er,  som  havde  en  Sam- 
mentørning  af  saadanne  Indtryk  foranlediget 
den  Eksplosion,  der  fremkaldte  dette  Billed. 
Det  er  —  tilsyneladende  ikke  uden  Kend- 
skab til  Tintorettos  Fremstilling  af  det  sam- 
me Æmne  (Christa  in  limbo,  S.  Cassiano  i 
Venedig)  —  bygget  over  en  Fantasi  af  Grundt- 
vig; dets  Grundstemning  er  et  Halleluja, 
hvori  klinger  Tonen  fra  Grundtvigs  brusen- 
de Orgel.  Men  fraregnet  nogle  endnu  skæl- 
nelige  Drag  af  Michelangelo  i  Evaskikkelsen 
i  Billedet  har  Sammentørningen  i  Skovgaards 
Sind  af  mange  Steds  fra  modtagne  mægtige 
Skønhedsindtryk  medført,  at  ellers  intet  af 
disse  lader  sig  enkeltvis  paapege.  Det  er  paa 
de  storladne  Formationer  i  Billedet  bare 
kendeligt,  at  store  Kræfter  har  tørnet  sam- 
men og  en  stor  Naturbegivenhed  fundet  Sted 
i  en  stor  Kunstners  Sjæl. 

Der  synes  efter  denne  vældige  Udladning 
i  1894  at  være  paafulgt  stillere  Tider  i  Joa- 
kim Skovgaards  Indre.  Hans  Kunst  fik  i  hvert 
Fald  et  roligere  —  og  paa  et  af  dens  væsent- 
ligste Omraader  et  noget  mindre  personligt 
—  Præg.  Alt  imedens  han  stedse  fortsatte 
Rækken  af  sine  udmærkede  naturalistiske 


Landskaber  (med  Motiver  navnlig  fra  Hal- 
land) og  forøgede  det  lille  Tal  paa  sine  Skild- 
ringer fra  Grækenland  (bl.  a.  med  det  dej- 
lige Billed  af  Karyatidehallen  ved  Erechthei- 
on),  fandt  hans  religiøse  Bevægethed  tilfreds- 
stillende Udtryk  i  Giottos  og  hans  samtidiges 
Figurstil.  (Altret  til  St.  Nikolajkirke  i  Svend- 
borg, Bebudelsen  i  Helligaandskirken,  Mo- 
saikerne  til  Immanuelskirken,  Forarbejderne 
til  Dekorationen  af  Viborg  Domkirke).  Vel 
sprængte  en  Gang  imellem  hans  sunde  Sans 
og  hans  Sansers  Sundhed  den  middelalder- 
lig asketiske  Figurtegning,  der  under  hans 
mandige  Haand  blev  robustere,  undersæt- 
sigere —  og  stundom  ogsaa  noget  plump. 
Men  med  sit  Forsæt  gik  han  meget  mere  ud 
paa  at  bevare  end  paa  at  sprænge  den  gamle 
Kunsts  Formler,  ydmygt  erkendende,  at  i 
Kirkens  Kunst  har  Nutiden  ringe  Mulig- 
heder for  at  frembringe  noget  nyt,  der  kan 
maale  sig  med  det  bedste  gamle.  Paa  andre 
Omraader  har  derimod  Joakim  Skovgaards 
dekorative  Stil  intet  ladet  tilbage  at  ønske  i 
Retning  af  personlig  Bearbejdelse  af  Over- 
leveringerne. Der  blev  til  Tider  ikke  andet 
tilbage  af  disse  i  hans  Stil  end  rent  i  Almin- 
delighed noget  af  al  gammel  Kunsts  naive 
enkle  Væsen.  Man  tænke  paa  hans  Folke- 
visebilleder (,Jomfru  i  Hindeham",  ,Jomfru 
i  Fugleham",  „Urselille").  Man  tænke  frem 
for  alt  paa  den  store  Vandfarvetegning  af 
„Den  nyskabte  Eva",  i  hvilken  Eva  ogsaa 
kunstnerisk  svarer  til  sin  Betegnelse  som 
nyskabt,  og  i  hvilken  i  det  hele  ikke  et  Gran 
af  Lærdoms-Støv  har  afFrisket  Indtrykket  af 
Tidernes,  Menneskenes  og  Blomsternes 
frydefulde  første  Morgen.  At  han  har  magtet 
just  dette  Æmne  just  i  denne  tindrende  rene 
Aand,  viser  maaske  bedre  end  noget  andet, 
at  Joakim  Skovgaard  med  al  sin  Kultur  for- 
ener ikke  blot  en  frisk,  men  en  urfrisk  Sans- 
ning af  Skabningens  Skønhed.  Og  det  siger 
sig  selv,  at  denne  Ævne  er  en  Kilde,  der 
gennemrisler  hans  øvrige  Anlæg  og  frem- 
bringer Frodigheden  i  dem. 

Men  der  er  jo  Sider  af  hans  Kunst,  som 
videre  og  finere  bestemmer  hans  Personlig- 
hed, men  som  maa  lades  ude  af  Betragtning 
her,  hvor  Talen  ikkun  er  om  ren  Maler- 
kunst. En  stor  og  rig  Virksomhed  har  Joa- 
kim Skovgaard  udfoldet  som  Keramiker,  og 


han  har,  ofte  bistaaet  af  Th.  Bindesbøll,  paa 
flere  andre  Omraader  af  Kunsthaandværket 
brudt  dette  nye  Baner  her  i  Landet.  Han 
har  givet  Tegning  til  Segl  og  Medailler,  til 
Boghaandværk,  til  Møbler  og  andre  Nytte- 
genstande og  frem  for  alt  til  et  Par  ypperlige 
Springvand.  Denne  Lyst  og  Trang  til  at  be- 
skæftige sig  med  de  dekorative  Kunster,  er 
en  Slægtstilbøjelighed.  Den  genfindes  hos 
Niels  Skovgaard,  og  den  beskæftiger  denne 
saa  stærkt,  at  han,  der  er  mindre  frodig  end 
Broderen,  har  en  mindre  (og  en  mindre  be- 
tydelig) Virksomhed  bag  sig  som  Maler  end 
den  ikke  mindre  alsidige  Joakim. 

Der  findes  ogsaa  fra  Niels  Skovgaards 
Haand  smukke  Billeder  fra  Halland  og  fra 
Grækenland,  et  enkelt  Forsøg  i  fantastisk 
Retning  („Troldeskoven"),  men  intet  saa  stort 
i  Fantasien  som  „Christus  i  de  Dødes  Rige" 
og  intet  saa  gigantisk  planlagt  som  Dekora- 
tionen af  Viborg  Domkirke.  Han  er  mindre 
eksplosiv  end  Broderen,  endnu  mere  end 
denne  en  Grubler  og  Grunder,  en  Udgrund- 
er navnlig  af  talløse  dekorative  Indfald.  Der 
er  en  Rigdom  paa  saadanne  dekorative  Ind- 
fald, ikke  mindre  i  hans  keramiske  Arbejder 
end  i  hans  Virksomhed  som  Raderer  og  Il- 
lustrator. I  sidstnævnte  Egenskab  skabte  han 
sig  en  egen  nordisk  Stil,  der  er  sindbilledrig 
som  Frølichs  og  samtidig  knap  og  stræng 
som  Constantin  Hansens.  Hans  aller  bedste 
Bedrifter  er  dog  vistnok  hans  Arbejder  af 
plastisk  Natur.  Hans  Relief  af  Aage  og  Else, 
hans  Ligsten  over  Birkedal  og  Hostrup,  hans 
Monument  i  Skibelund-Krat  hører  til  den 
monumentaleste  Skulptur  i  Danmark.  Navn- 
lig i  de  sidste  af  disse  stort-  og  djærvtskaar- 
ne  Værker  grænser  Afholdenheden  fra  alle 
andre  Midler  end  de  aller  nødtørftigste  Lin- 
jer og  Former  til  den  sublime  Forsagelse  af 
alt  uvæsentligt,  som  Kunstens  ældste  Min- 
desmærker har  lært  os  at  agte  som  Kunstens 
højeste  Visdom. 

De  to  Brødre  nær  paa  mange  Maader  staar 
en  tredie  Kunstner,  hvis  Blik  —  opspilet, 
som  det  er,  af  ægte  naiv  Forelskelse  i  Natur- 
en og  yderst  bevidst,  som  det  samtidig  er,  i 
sit  saglige  Syn  paa  den  rent  tekniske  Del  af 
Kunsten  -røber  en  iøjnefaldende  Blanding 
af  Umiddelbarhed  og  Refleksion.  Det  er 
Landskabsmaleren    VIGGO  PEDERSEN. 


Hans  Udvikling  har  været  rig  paa  Faser,  og 
den,  hvori  han  for  Tiden  befinder  sig,  er 
maaske  endda  ikke  den  sidste  og  endelige  af 
dem.  Der  bor  en  Eksperimentator  i  ham. 
Ikke  blot  har  han  været  fremmest  i  Rækken 
blandt  dem,  der  var  virksomme  for  at  faa 
Oliefarven  afløst  af  et  nyt  Malestof;  men  han 
har  ogsaa  vovet  sig  ud  over  sit  oprindelige 
og  vedblivende  egentlige  Omraade  og  for- 
søgt sig  baade  i  religiøse  Æmner,  i  Fantasi- 
motiver, i  Portræt-  og  Genrekunst.  Hans 
Stil  har  paa  disse  vekslende  Omraader  været 
endnu  mere  vekslende,  end  den  var  det  i 
hans  Landskabskunst.  Thi  medens  der  i 
denne  væsentlig  kun  fandt  en  eneste  frugt- 
bar Krydsning  Sted  (med  fransk  synthetisk 
Kunst),  fødtes  hans  Fantasifigurer  eller  reli- 
giøse Skikkelser  af  flygtige  Forbindelser  med 
Kunst  af  mange  Slags,  ligefra  den  gamle  ita- 
lienske til  den  nyere  tyske.  Men  alt  imedens 
blev  han  mere  alménkunstnerisk  bestemt  af 
at  tilhøre  den  Skovgaardske  Kreds.  Bedst 
ser  man  det  maaske  i  de  Billeder,  som  og- 
saa han  har  malet  fra  sit  Hjem  og  malet  i 
næsten  ganske  samme  Aand,  hvori  Joakim 
Skovgaard  har  malet  sine.  Men  noget  af  den 
samme  Aand  er  der  ogsaa  at  finde  i  hans 
Landskaber.  Rigtignok  er  der  noget  fransk  i 
hans  Tilbøjelighed  for  en  yppig,  stundom 
altfor  yppig,  fed  og  glinsende  Kolorit;  men 
samtidig  er  der  noget  ægte  dansk,  en  grundt- 
vigsk Pathos  i  Udtrykket  for  hans  kærne- 
fulde,  ofte  virkelig  storladne  Grundopfattelse 
af  Naturen.  Det  er  maaske  ikke  altid  lige 
kendeligt  paa  hans  Landskabsbilleder,  at  den 
Natur,  de  skildrer,  er  dansk;  men  at  Sinde- 
laget, hvormed  de  er  malede,  er  dansk,  er 
altid  kendeligt  paa  dem. 

Mere  upersonligt  opgaaende  i  alle  Slags  — 
iøvrigt  højst  rosværdige  —  Forsæt  om  deko- 
rativ Stil  og  i  saa  Henseende  støttende  sig 
stærkt  snart  til  Viggo  Pedersen,  snart  til  Jo- 
akim Skovgaaard  er  den  talentfulde,  men  i 
sin  Personlighed  hidtil  usikre  og  ufærdige 
Landskabs-  og  Figurmaler  JOHANNES 
KRAGH.  Mere  inderligt  forbunden  med 
den  Skovgaardske  Kreds  i  Kraft  af  sit  Sinds 
Simplicitas  er  derimod  den  udmærkede 
Kunstnerinde  ELISE  CONSTANTIN-HAN- 
SEN,  hvem  ogsaa  den  dekorative  Form  falder 
naturligere,  grundet,  som  den  er  hos  hende, 

paa  dekorative  Anlæg,  hun  aabenbart  har 
faaet  i  Arv  efter  sin  Fader.  Det  er  dog  hver- 
ken gennem  Grækenland  eller  Italien:  det  er 
gennem  Japan,  at  hun  —  og  det  samme  kan 
siges  om  Brødrene  Skovgaards  Søster,  Fru 
HOLTEN  —  har  modtaget  Indvielsen  af 
sine  dekorative  Anlæg,  dem,  hun  i  Lighed 
med  de  japanske  Kunstnere  fortrinsvis  an- 
vender paa  Skildringer  af  Plante-  og  Dyre- 
verdenen. 

I  alle  Retninger,  mod  alle  Tider  og  Lande, 
var  de  Øjne  vendte,  der  i  hine  Dage  —  i 
Firsernes  Slutning  og  Halvfemsernes  Begynd- 
else -  spejdede  efter  Former,  hvori  Kunsten 
havde  Muligheder  for  at  fornyes  og  forædles. 
Knap  nogen  anden  havde  dog  i  saa  Hense- 
ende Øjnene  med  sig  som  JOHAN  ROHDE. 
Hans  omfattende  Dannelse,  hans  klare  In- 
telligens, hans  Kendskab  til  Kunst  og  Kritik 
af  Kunst  gav  ham  med  Rette  en  egen  domi- 
nerende Plads  indenfor  Rækken  af  de  Unge, 
af  hvilke  de  fleste  var  yngre  end  han.  Hans 
Kvistværelse  i  Nyhavn  vil  gaa  over  i  Hi- 
storien; thi  dér  var  i  en  Aarrække  Central- 
stedet for  Studiet  og  Drøftelsen  af  den  mest 
moderne  Kunst.  Vel  var  det  ikke  meget  her- 
af, som  Rohde  havde  kunnet  samle  med  sine 
beskedne  Midler;  det  var  et  Billed  af  Gau- 
guin eller  Denis,  nogle  Raderinger  af  Rops, 
en  Tegning  af  van  Gogh,  en  Suite  Litografier 
af  Redon,  en  Studie  af  Verkade,  en  Bog  af 
Rysselberghe  osv.;  men  det  var  nok  til  at 
danne  Æmner  for  Samtaler  med  denne  kloge 
og  fordomsfri  Mand,  af  hvem  der  kunde 
være  blevet  en  udmærket  Kunsthistoriker, 
hvis  han  ikke  var  bleven  en  udmærket  Kunst- 
ner. Saa  fordomsfri  han  end  var  som  Kri- 
tiker, var  han  dog  som  Maler  ikke  af  de 
uforsigtige,  der  vover  sig  langt  ud  i  en  en- 
kelt Retning.  Han  søgte  snarere  og  fandt  et 
Justemilieu  mellem  den  gamle  hollandske 
Landskabskunst  og  det  moderne  franske 
Maleri,  idet  han  lærte  af  hin  at  skabe  en  de- 
korativ Holdning  med  et  velvalgt  Motivs 
Silhuetvirkning,  og  af  denne  at  simplificere, 
for  kort  og  knapt  at  karakterisere.  Han  havde 
først  sent  besluttet  sig  til  at  blive  Maler,  og 
dels  derfor,  dels  fordi  han  vanskeliggjorde 
sig  sin  Uddannelse  i  Faget  ved  at  være  end- 
nu en  af  dem,  der  gjorde  Forsøg  med  nye 
Malemidler,   faldt   Penslen   ham    tungt  i 


Haanden.  Men  maaske  netop  fordi  hans  Bil- 
leder med  deres  talrige  Overmalinger  viste, 
hvorledes  han  atter  og  atter  rettede  sig  selv 
for  at  naa  det  rigtige,  —  maaske  netop  der- 
for gjorde  disse  Billeder  fra  Ribe  eller  Tøn- 
ning Indtryk  af  en  ganske  usædvanlig  Ge- 
diegenhed.  Stundom  var  de  noget  massive 
i  Farven;  men  i  Stemningen  var  de  paa  en 
egen  Maade  mættede  og  fortættede  som 
Følge  af  den  Energi,  hvormed  Motivernes 
Karakter  var  gaaet  paa  Klingen.  Provinsfødt, 
som  han  var,  bestod  der  mellem  ham  og 
hans  Motiver,  de  gamle  maleriske  Smaabyer 
hjemme  eller  i  Holland,  et  ægte  og  intimt 
Hjærteforhold.  Det  satte  Grænser  for  de 
Stilens  Formaliteter,  som  Rohde  ellers  nok 
kunde  lide,  og  som  han  har  ydet  sin  Hyld- 
est i  et  Par  distinguerede,  holdningsfulde 
Portræter.  I  Grunden  var  han  dog  —  hvad 
maaske  navnlig  hans  Studier  fra  Italien  vi- 
ser —  en  Efterkommer  af  de  gamle  danske 
Malere,  og  at  dømme  efter  hans  sidste  Ar- 
bejder —  Prospekter  fra  Rom  og  fra  Ribe 
—  synes  han  ifærd  med  at  forsage  de  nye, 
mere  fordringsfulde  Synsmaader  og  at  have 
bestemt  sig  til  at  aquiescere  ved  de  prøve- 
de gamle  og  fordringsløse. 

Anderledes  med  hans  Samtidige,  Kunst- 
nerparret HARALD  og  AGNES  SLOTT- 
MØLLER,  som  i  hvert  Fald  déri  ligner  hin- 
anden, at  de  ikke  har  slaaet  det  mindste  af 
paa  de  Fordringer,  hvormed  de  tidligt  op- 
traadte  og  udfordrede.  De  havde  ellers  op- 
rindelig kun  lidet  fælles  af  Naturen.  Han 
var  udrustet  med  et  rigt  Talent  for  det  pro- 
fessionelle; hun  var  i  saa  Henseende  snarest 
temlig  fattig.  Hendes  kunstneriske  Begavelse 
var  overvejende  digterisk;  hans  overvejende 
malerisk.  Hun  sværmede  i  det  blaa  for  Mid- 
delalderen, han  dyrkede  Modelstudiet,  der 
for  hende  var  et  pinligt  nødvendigt  Middel, 
for  ham  et  Maal  i  sig  selv.  Tidligt  smittede 
hun  ham  imidlertid  med  sin  Tilbøjelighed  til 
aandrig  Tankeleg,  ligesom  hans  letbevægede 
Sind  blev  en  klangfuld  Sangbund  for  hendes 
Pathos.  En  Rejse,  de  i  1889  gjorde  i  Fælles- 
skab, og  paa  hvilken  de  første  Gang  saa  Ita- 
lien, stemte  dem  yderligere  sammen,  idet 
den  stemte  dem  begge  op  til  en  stor  Be- 
gejstring for  Stilen  som  den  aristokratiske 
Kunsts  Adelsmærke.  De  kom  hjem  og  satte 

dette  Stilbegreb  i  Omløb  og  dermed  deres 
Omgivelser  i  stærk  Bevægelse.  Rejserne  til 
Italien  blev  fra  da  af  atter  almindelige.  Det 
er  historisk  Slott-Møllers  og  hans  Hustrus 
Fortjeneste  at  have  peget  paa  Erobringen  af 
Stil  som  et  af  dansk  Kunst  næsten  glemt  Maal 
for  disse  Rejser. 

De  overvældende  Indtryk  af  den  store 
Kunst,  som  mødte  dem  i  Italien,  naaede  des- 
værre ingen  af  dem  netop  i  det  rette  Øjeblik. 
For  ham  var  Øjeblikket  for  sent,  for  hende 
snarere  for  tidligt.  Han  var  allerede  altfor 
skolet  i  det  ligefremme  Naturstudium  til  helt 
at  kunne  frigøre  sig  af  det  og  abstrahere  med 
den  fuldstændige  Konsekvens,  der  giver  Stil. 
Hun  derimod  manglede  endnu  altfor  meget 
saadan  Skole  til,  at  ikke  den  tidlige  Tilegn- 
else af  Stilens  Abstraktioner  maatte  rumme 
en  Fare  for  en  Stansning  i  hendes  elemen- 
tære kunstneriske  Uddannelse.  Usikker  dog 
kun  i  sin  Kunnen,  formaalsbevidst  som  faa  i 
sin  Villen  har  hun  imidlertid  med  et  beun- 
dringsværdigt Mod  trodset  alle  Hindringer, 
som  det  professionelle  ved  Kunsten  stillede 
hende  i  Vejen  for  hendes  ubeherskelige 
Trang  til  at  tale  sig  ud  med  sit  Sinds  hele 
Fyrighed  om  det,  der  laa  hende  paa  Hjærte. 
Thi  en  sand  Hjærtesag  var  de  hende,  den 
danske  Middelalders  Folkeviser,  hvis  Optrin 
og  Stemninger  det  blev  hendes  Livs  Opgave 
at  skildre.  Omtrent  fra  hun  var  Barn  gav 
disse  Visers  dæmpede,  dunkle  Tale  Genlyd 
i  hendes  Fantasi,  og  med  Genlyden  af  deres 
Strofer  fulgte  Genfærdene  af  deres  Skikkel- 
ser. De  spøgede  i  hendes  Fantasi,  som  det 
spøger  i  en  gammel  Borg;  blege  af  Sjæle- 
kvide, forvaagne,  hvileløse,  bar  de  med  sig 
i  deres  Klæder  en  mulden  Luft  fra  deres 
Grave.  Man  kan  sige,  at  for  saa  vidt  var  der 
altid  noget  omtvisteligt  ved  Fru  Slott-Møllers 
Kunst;  thi  hendes  Opgave  skulde  jo  snarere 
synes  den  at  give  et  Billed  af  hine  Dages 
Mennesker  i  levende  Live  end  den,  at  give 
et  Billed  af  de  blege  Genfærd  fra  deres 
Grave.  Men  paa  den  anden  Side  giver  det 
genfærdsagtige  ved  Fru  Slott-Møllers  Skik- 
kelser (og  ikke  blot  ved  dem,  der  —  som 
„Oluf"  eller  Aage  i  „Aage  og  Else"  er 
mente  som  Genfærd)  hendes  Kunst  et  Præg 
af  virkelig  indre  Oplevelse,  hvorpaa  det  al- 
ler  meste  af  dens  Værd  beror.  Det  kendes  i 


de  alier  fleste  Tilfælde  paa  dem,  at  de  ikke 
er  dragne  frem  af  Segl,  Mynter  eller  Ko- 
stymeværker,  men  at  de  er  komne  til  hende 
af  sig  selv  i  virkelig  digteriske  Øjeblikke.  Og 
dette  kendes  paa  dem  til  Trods  for  alt,  hvad 
de  taber  ved  møjsommeligt  at  blive  aflever- 
ede til  Lærredet.  Dér  skal  der  jo  gøres  Rede 
for  en  Hoben  Enkeltheder  ved  dem;  dér 
skal  de  have  Klæder  og  indenfor  Klæderne 
Legemsfylde  og  Form;  dér  skal  ogsaa  Kunst- 
en —  helst  den  store  Kunst  —  ske  Fyldest; 
dér  skal  der  abstraheres  og  stiliseres  og  ko- 
loreres med  behørigt  Hensyn  paa  én  og  sam- 
me Tid  til  Naturen  og  til  den  dekorative  og 
den  dramatiske  Virkning  af  Farverne.  Lidet 
af  alt  dette  —  end  sige  det  alt  sammen  paa 
én  Gang  —  magter  Fru  Slott-Møller  for  Al- 
vor. Stedse  tydeligere  er  navnlig  Legems- 
fylden  og  Formen  blevne  hendes  saare 
Punkter.  Med  stor  Energi  bekæmpede  hun 
tidligere  —  i  hvert  Fald  til  Tider  (Dronning 
Margrethe;  Niels  Ebbesen)  —  sin  Svaghed 
i  saa  Henseende;  men  i  Øjeblikket  synes 
det,  som  havde  hun  tabt  Opmærksomheden 
for  den.  Maaske  under  engelsk  Paavirkning 
(Rossetti)  er  hun  bleven  mere  tilbøjelig  end 
nogensinde  før  til  at  lade  sine  Skikkelser 
hengive  sig  til  voldsomme  sjælelige  Affekter 
uden  dog  at  skildre  deres  lidenskabelige 
Karakterer  i  en  gennemført  karakterfuld 
Form.  Samtidig  har  hendes  Farve  jævnlig 
vidnet  om,  at  end  ikke  hun  var  fri  for  Kvin- 
dernes Sans  for  det  Sødlige,  hvortil  hun 
navnlig  har  vist  sig  forfalden  i  en  Række 
Billeder  af  lyrisk  søde  Situationer.  Renest 
har  maaske  hendes  Stræben  efter  Stil  lagt 
sig  for  Dagen  i  enkelte  plastistiske  Arbejder 
fra  hendes  Haand:  Ebbes  Døtre,  Dronning 
Dagmars  Død,  Byens  Raad.  Paa  dets  bliv- 
ende Hædersplads  over  Indgangsportalen 
til  det  ny  Raadhus  vil  det  sidstnævnte  Relief 
være  et  iøjnefaldende  Vidnesbyrd  til  sene 
Slægter  om,  at  selv  Kvinder  blandt  vore 
Kunstnere  mod  Aarhundredets  Slutning  i 
hvert  Fald  kunde  tænke  modent  om  Kunst- 
ens monumentale  Maal. 

Vender  man  sig  fra  Fru  Slott-Møller  til 
hendes  Mand,  og  forsøger  man  at  overskue, 
hvad  han  har  frembragt  som  Maler,  bliver 
man  slaaet  af  den  Kendsgerning,  at  han  al- 
deles overvejende  har  malet  Billeder  med 


arkadisk-idylliske  Æmner.  Fra  „I  Arkadien" 
(1892)  til  „I  Italien"  (1901)  strækker  sig 
Rækken.  Gærne  vilde  man  kunne  forklare 
hans  Hu  til  saadanne  Æmner  udelukkende 
af  hans  uomtvistelig  ægte  kunstneriske  Tørst 
efter  Skønhed  i  Livet;  men  det  er  umuligt 
ikke  at  bemærke,  at  ogsaa  en  mere  verdslig 
Appetit  til  Livet  har  faaet  ham  til  at  kredse 
idelig  om  dem  og  til  stundom  at  fremhæve 
det  lækre  ved  dem  paa  en  mere  glubsk 
Maade  end  egentlig  tækkeligt.  De  store 
Kræfter,  hvorover  han  som  Kunstner  raader, 
har  denne  hans  Svaghed  dog  ikke  formaaet 
at  undergrave.  Han  har  ganske  vist  mange 
mislykkede  Billeder  paa  sin  Samvittighed, 
Billeder,  hvori  Smagen  og  Stilen  var  lige 
usikre.  Men  den  Maler,  der  som  ganske  ung 
malede  det  glimrende  dygtige  Billed  af„Lægens 
Venteværelse"  eller  det  ikke  mindre  glim- 
rende dygtige  Portræt  af  sin  Hustru,  og  hvis 
Foredrag  den  Gang  var  saa  friskt,  at  det 
mindede  fjærnt  om  ingen  ringere  end  Ve- 
lasquez,  —  den  samme  Maler  fører  vedbliv- 
ende en  Pensel,  der,  naar  den  faar  Lov  at 
male,  som  det  er  dens  Natur,  maler  bedre 
end  næsten  nogen  anden  Pensel  i  Danmark. 
Vedblivende  hæver  ogsaa  hans  Kunst  sig  af 
den  Grund  højt  over  den  gennemsnitlige 
danske,  at  den  er  rig  paa  Ideer  og  Indfald. 
Navnlig  paa  de  mange  Omraader  af  den  de- 
korative Kunst,  han  i  de  senere  Aar  har  viet 
sin  Virksomhed,  og  paa  hvilke  hans  Stilbe- 
stræbelser er  lykkedes  ham  langt  bedre  end 
paa  det  egentlige  Staffelimaleris  Omraade, 
er  hans  store  Sindrighed  kommen  ham  til 
Gode.  Rigtignok  har  hans  Hang  til  at  spe- 
kulere og  filosofere  undertiden  forledt  ham 
til  at  stille  altfor  store  Krav  til  Refleksion 
hos  Beskueren;  men  til  andre  Tider  har  han 
med  et  enkelt  aandfuldt  Indfald  fundet  just 
det  centrumstræfFende  Udtryk  for  den  Fore- 
stilling, det  galdt  om  at  vække.  Saaledes  har 
han  bestandig  været  ujævn,  bestandig  af  ulige 
Værd,  et  vanskeligt  Subjekt  for  sine  Venner, 
et  taknemligt  Objekt  for  sine  Fjender.  Men 
derom  kan  vel  baade  Venner  og  Fjender 
enes,  at  et  nyttigt  Gær  har  han  været  for 
vor  Kunst. 

En  har  dog  været  nyttigere  endnu  i  saa 
Henseende:  WILLUMSEN.  Han  begyndte 
som  Arkitekt,  blev  siden  Maler,  senere  Ke- 


ramiker og  har  senest  vist,  at  han  maaske 
dog  allerbedst  som  Billedhugger  formaar  at 
udlade  sit  Kunstnervæsens  fulde  Kraft.  Un- 
der Indtryk  af  al  Slags  moderne,  impressio- 
nistisk og  symbolistisk  fransk  Kunst,  hvis 
Dristighed  tiltalte  hans  dristige  Tro  til  Kunst- 
ens Fremtid,  brød  han  under  sit  Ophold  i 
Paris  i  Halvfemsernes  Begyndelse  alle  Bror 
af,  som  forbandt  ham  med  Fortiden  i  Dan- 
mark og  Fortiden  i  ham  selv.  Han  sluttede 
sig  en  kort  Tid  til  Raffaélli,  lidt  senere  til 
Gauguin;  men  han  rystede  ogsaa  denne  Ind- 
flydelse af  sig,  og  han  var,  da  han  mødte 
frem  paa  den  fri  Udstilling  med  en  større 
Række  af  sine  nye  Arbejder  og  forargede  en 
hel  Hovedstad,  visselig  den  ejendommelig- 
ste Fremtoning,  der  nogensinde  havde  vist 
sig  i  vor  Kunst.  Hvad  der  navnlig  forargede, 
var  de  Fordringer,  han  gjorde  paa  at  være 
dybsindig.  Han  var  det  ikke,  og  han  er  ikke 
bleven  det  siden.  Men  det  kom  hans  Kunsts 
Form  til  Gode,  at  han  selv  tillagde  endog  de 
elementæreste  af  sine  Tanker  over  Tilvær- 
elsen en  overordentlig  dyb  Betydning.  De 
stemte  ham  op,  hans  Tanker,  til  at  føle  sig 
paa  ærbødig  Afstand  selv  fra  Hverdagsfor- 
hold  i  Tilværelsen,  der,  set  paa  denne  Af- 
stand, voksede  for  hans  undrende  Bevidst- 
hed og  derfra  gik  over  i  hans  Kunst  under 
større  Former  end  de  virkelige.  Da  saaledes 
hans  Kunst  grundede  sig  paa  et  Andagtsfor- 
hold,  hvoraf  Følgen  var  et  Afstandsforhold, 
i  Stedet  for  at  grunde  sig  paa  det  Kærlig- 
hedsforhold mellem  Kunstneren  og  hans 
Æmne,  hvis  Varme  hurtigt  meddeler  sig  Be- 
skueren og  gør  ham  Kunstværket  kært,  blev 
alt,  hvad  der  kom  fra  hans  Haand  —  langt 
fra  at  være  indsmigrende  —  underlig  util- 
nærmeligt og  utilgængeligt  for  Følelsen.  Hel- 
ler ikke  til  Forstanden  havde  det  jo  synder- 
ligt at  sige,  da  det  ikke  var  synderlig  dyb- 
sindigt. Men  det  talte  jævnlig  til  Fantasien 
paa  noget  nær  den  samme  Maade,  som 
Kunsten  fra  den  ældste  Tid.  Og  dette  gjorde 
hans  Kunst,  fordi  der  virkelig  hos  ham  var 
noget  af  det  primitive  Menneskes  Ærefrygt 
for  Naturens  og  Tilværelsens  Mysterium. 
Hvad  Willumsens  Arbejder  den  Gang  havde 
og  delvis  endnu  har  fælles  med  ældgammel 
Kunst,  indskrænker  sig  ikke  til  at  være  no- 
get af  dens  Formler^  men  er  noget  af  selve 

dens  Aand,  dens  Aand,  som  er  knuget  i 
Raadvildhed  under  det  moralske  Tryk  af 
Tilværelsen,  og  som  bruger  Kunsten  til  at 
lette  sig  for  dette  Tryk  ved  at  vælte  vældige 
Former  af  sig.  Dertil  hører  der  bl,  a.  et  Par 
mandsstærke  Hænder,  som  kan  tage  fat  om 
saadanne  Former  og  bringe  dem  usøndrede, 
store  og  hele,  fra  Fantasien  over  i  Kunst- 
værket. Men  et  saadant  Par  Hænder  -  et 
Par  Næver  fristes  man  til  at  sige  —  sidder 
der  just  paa  Willumsen. 

Men  strængt  taget  er  maaske  ogsaa  hans 
Hænders  mandige  Energi,  der  begrunder 
hans  Formbehandlings  mandige  Eftertrykke- 
lighed, hans  eneste  fuldbaarne  Ævne  som 
Maler.  Det  er  i  hvert  Fald  paa  andre  Om- 
raader  end  Malerkunstens,  at  han  har  skabt 
de  ikke  mange  fuldbaarne  Værker,  der  i  det 
hele  er  komne  fra  hans  Haand.  Det  er  paa 
Arkitekturens  Omraade  den  fri  Udstillings 
Bygning,  paa  Skulpturens  Omraade  de  store 
Buster  og  Gravmælet  af  hans  Forældre,  paa 
Kunsthaandværkets  Omraade  Askeurnen  og 
andet.  Indenfor  den  egentlige  Malerkunst  er 
det  snarere  blandt  hans  Skitzer  end  blandt 
hans  Hovedværker,  man  maa  søge  det  fuld- 
stændig lykkede,  og  indenfor  Skitzerne  atter 
snarere  blandt  dem  i  Vandfarve  end  blandt 
dem  i  Olie.  Mere  og  mere  synes  det  at  skulle 
vise  sig,  at  Oliefarven  -  sluttelig  maaske 
Malerkunsten  i  det  hele  -  slet  ikke  var  det 
rette  Element  for  denne  Kunstner;  der  kom- 
mer maaske  endog  den  Dag,  hvor  man  med 
Overraskelse  vil  se  ham  nævnet  anderledes 
end  i  Forbigaaende  i  en  Fremstilling  som 
nærværende,  der  ellers  udelukkende  handler 
om  Malerkunst. 

Utvivlsomt  har  han  dog  haft  stor  Betyd- 
ning for  den  nyeste  Udvikling  af  vort  Mal- 
eri. Rigtignok  har  han  med  den  Tro,  han 
tidligere  nærede  til  Muligheden  af  at  skabe 
filosofiske  Tanker  eller  andre  indre  Rørelser 
kunstnerisk  Udtryk  gennem  et  Tegnsprog  af 
abstrakte  Linjer,  forledt  et  Par  yngre  Tegn- 
ere, som  der  ikke  er  Grund  til  at  navngive, 
til  at  gaa  endnu  videre  i  hin  fatale  Retning.  At 
dømme  efter  deres  Forsøg,  fører  Retningen  lukt 
ud  i  Vanvidet  og  har  saaledes  i  det  højeste 
en  rent  pathologisk  Interesse.  Men  ved  Siden 
deraf  har  Willumsen  øvet  megen  afgjort  sund 
og  styrkende  Indflydelse.  For  det  første  mo- 


ralsk derved,  at  han,  som  ingen  anden,  trods- 
ede og  sluttelig  kuede  Mængdens  Modstand, 
hvilket  var  en  Opfordring  til  andre  om  at 
gøre  som  han  og  afvise  alle  Fristelser  til  at 
underhandle  med  Mængden.  For  det  andet 
kunstnerisk  derved,  at  han  med  Energien  i 
sin  Formbehandling  —  ligemeget  om  han 
malede  eller  modellerede  -  gav  et  nyttigt 
Eksempel  i  et  Land,  hvis  Nationalskavank,  Sløj- 
heden, gennemgaaende  er  kendelig  heltud  i  de 
Pensler,  der  har  malet  Landets  Kunst.  Saa- 
ledes var  EJNAR  NIELSEN,  den  modigste 
i  sine  Motiver,  den  mandigste  i  sin  Form  og 
maaske  den  mærkeligste  i  det  hele  blandt 
alle  vore  yngste  Kunstnere,  næppe  tænkelig 
uden  Willumsen  som  Forgænger  og  Forud- 
sætning. Rigtigt  er  det  blevet  sagt  om  hans 
Kunst,  at  det  ikke  er  Skyggesiden  af  Livet, 
hvormed  den  hidtil  overvejende  har  beskæf- 
tiget sig,  men  Livets  kulsorte  Natside.  Døden, 
direkte  vist  med  Liget,  er  endda  ikke  det 
frygteligste,  som  denne  Kunstner  har  tvunget 
os  til  at  se;  skaanselløst  har  han  stillet  os 
Ansigt  til  Ansigt  med  det,  der  er  frygteligere 
end  Døden:  den  ufuldbyrdede  Tilintetgørelse 
i  Skikkelse  af  dem,  der  lever  trods  Lamhed, 
Vanførhed  eller  anden  helseløs  Sygdom.  Og 
naar  ikke  disse  Ofre  for  hans  Syge-  eller 
Lighus-Fantasi  laa  svøbte  i  Liglagenet  eller 
fængslede  til  et  usselt  Leje,  færdedes  de  i 
Pjalter,  der  gjorde  Tanken  om  deres  Til- 
værelse endnu  mere  haarrejsende  forfærde- 
lig at  tænke.  Uforsonligt,  kun  modbydeligt 
vilde  nu  disse  Skikkelser  have  virket,  og 
man  vilde  hastigt  have  vendt  dem  Ryggen, 
hvis  ikke  den  Kunst,  hvormed  de  var  skild- 
rede, havde  raadet  over  mere  end  et  af  de 
Midler,  hvormed  Kunsten  kan  forsone  med 
det  Hæslige.  Det  maleriske  var  blandt  disse 
Midler;  thi  Billederne  var  malede  med  faa 
graa  Toner,  der  gærne  var  fint  og  smukt 
sammenstemte.  Alligevel  var  Tegningen  i 
denne  Kunst  det  mest  forsonende.  Den  viste 
vel  til  Tider  (navnlig  naar  den  henskrev  Lin- 
jer til  et  Landskab  bag  Figurerne)  et  Stænk 
af  Selvglæde,  beslægtet  med  den,  der  faar  en 
øvet  Haandskrift  til  at  udarte  til  Manér.  Men 
sligt  var  kun  Brist  paa  den  ellers  stortskaarne 
Betragtnings  opsummerende  Ævne,  som  bar 
denne  Kunst  og  bar  den  op  i  Retning  af  det 
monumentale.  Den  naaede  det  ikke  altid; 

den  naaede  det  f.  Eks.  ikke  i  Billedet  af  den 
blinde  Pige,  hvori  Kunstneren  havde  begaaet 
den  Fejl  at  hensætte  en  plastisk  udformet 
Figur  paa  en  Baggrund,  der  var  dekorativt 
behandlet  som  en  Flade.  Den  naaede  det  af 
anden  Grund  heller  ikke  i  det  storstilet 
tænkte  Tusmørkebilled  med  Stodderne,  der 
lytter  til  Aftenklokken;  thi  her  var  Karakteren 
i  Tegningen  knækket  over  i  Karrikaturen. 
Men  Kunstneren  havde  dog  allerede  gen- 
tagne Gange  —  f.  Eks.  i  det  næsten  hieratisk 
stive  Billed  af  den  gamle  Kone  med  Hænd- 
erne foldede  i  Skødet,  paa  sin  Vis  ogsaa  i  de 
gribende  sjælfulde  Tegninger  til  „Den  gamle 
Mands  Søn"  —  arbejdet  sig  nær  op  mod  den 
monumentale  Form,  og  for  saa  vidt  var  man 
ikke  uforberedt  paa  at  modtage  et  saa  monu- 
mentalt Billed  fra  hans  Haand  som  Dobbelt- 
portrætet  paa  Foraarsudstillingen  i  1901. 
Men  hvad  der  overraskede  i  dette  store, 
stille  Billed  var  den  Sans,  som  Rædslernes 
Maler  her  lagde  for  Dagen  for  Menneske- 
skønhed og  skøn  menneskelig  Stemning.  Paa 
en  Balkon  højt  oppe  over  Paris'  Tage  var 
dette  Dobbeltportræt  af  en  Billedhugger  og 
hans  Kvinde  malet.  I  en  stor  Syntese  gav 
Baggrunden  et  baade  smukt  og  slaaende  sandt 
Indtryk  af  Staden  ved  Seinen.  Det  var  dog 
ikke  dérpaa  alene,  at  det  var  kendeligt,  hvor 
Billedet  var  malet.  Det  viste  umiskendeligt, 
at  det  var  blevet  til  under  Indtryk  af  Puvis 
de  Chavannes,  hvis  „Pauvre  Pecheur"  har 
maattet  være  egnet  til  at  hidføre  et  Tøbrud  i 
den  unge  danske  Kunstners  Sind,  og  hvis 
Fresker  i  Pantheon  har  kunnet  lære  ham  at 
give  sine  Følelser  Luft  i  de  lange,  vemodige 
Rythmer,  der  aander  i  Dobbeltportrætets 
Linjer.  Der  er  dog  en  Forskel  imellem  disse 
og  tilsvarende  Linjer  hos  Puvis  de  Chavan- 
nes. Thi  medens  det  store  Drag  i  Linjerne 
hos  denne  som  oftest  indskrænker  sig  til  at 
være  et  lidt  kvindeligt  kærtegnende  Strøg 
hen  over  Formen  og  udelukker  en  alvorlig 
Fordybelse  i  denne,  er  det  i  Ejnar  Nielsens 
Billed  forenet  med  et  mandigt  Greb  om 
Formen,  som  man  har  ondt  ved  at  tænke  sig 
fastere.  Det  betyder  i  hvert  Fald  indtil  vid- 
ere, dette  Billed,  det  yderste,  som  dansk 
Malerkunst  har  naaet  i  Retning  af  storstilet 
og  energisk  Formbehandling. 
Af  saadanne  Indsatser  af  personlig  Energi, 


som  Willumsens  eller  Ejnar  Nielsens,  paa 
Udviklingen  af  en  stor  og  monumental  Form 
for  vor  Kunst,  er  der  ikke  flere  at  nævne. 
Derimod  kan  endnu  fremhæves  nogle  unge 
Kunstnere,  der,  delvis  ved  direkte  at  indføre 
tidligere  Tiders  ædle  Stil  i  vor  Kunst,  har  bi- 
draget til  Forsøget  paa  at  ændre  og  forædle 
dens  Fysiognomi.  Saaledes  fandt  Fru  BER- 
THA DORPH  sig  tidligt  til  rette  med  sin 
ualmindelig  sikre  plastiske  Formsans  inden- 
for de  strænge  og  knappe  Formler  for  Por- 
trætkunst, som  blev  skabte  af  Domenico 
Veneziano,  Piero  della  Francescas  Lærer, 
og  andre  af  det  15de  Aarhundreds  Italienere. 
Tidligere  end  hun  havde  CLEMENT  —  efter 
at  have  opgivet  sine  ungdommelige  Forsøg 
paa  at  følge  den  nyeste  franske  Mode  — 
malet  Portræter  med  Benyttelse  af  lignende 
Formler;  men  han  bevarede  stedse  indenfor 
disse  noget  af  det  Roed'sk-Vermehren'ske 
minutiøse  og  noget  tørre  Detailstudium,  og 
derfor  syntes  ofte  hans  fine  og  samvittigheds- 
fulde Kunst  mere  flittigt  færdig  end  egentlig 
fuldendt  i  Formen.  Mere  Friskhed  -  til 
Gengæld  maaske  ogsaa  noget  mindre  Fast- 
hed i  Kunstnerkarakteren  —  er  der  hos 
FIND,  der  skiftevis  har  heldet  til  den  gam- 
meldanske, borgerlig-demokratiske  og  den 
moderne  europæiske,  kunstnerisk-aristokrati- 
ske  Opfattelse,  og  hvis  seneste  Portræter 
forener  en  Trang  til  djærv  Sanddruhed  mod 
det  maleriske  med  en  vedblivende  Trang  til 
at  skildre  det  menneskelige  indenfor  alvor- 
lige, holdningsfulde  Omrids.  Sidstnævnte 
Trang  finder  man  ogsaa,  men  i  en  vegere 
Form  hos  VEDEL,  en  ung  Portrætmaler, 
hvis  Fejl  det  er  at  præparere  sin  Kolorit  lidt 
bestikkende  å  la  gamle  Maleriers,  men  i  hvis 
første  Billeder  der  var  noget  ægte  hjærteligt 
og  virkelig  hjærtevindende,  som  ellers  ikke 
er  moderne  blandt  de  yngste,  om  end  det 
stundom  -  f.  Eks.  hos  WANDEL,  TETENS 
eller  TYCHO  JESSEN  -  lister  sig  ubudent 
ind  paa  Trods  af  alle  Forsæt  om  at  omgive 
Fremstillingen  med  Stilens  stive  Ceremoniel. 
Stilens  stive  Ceremoniel!  Derom  samler 
Bestræbelserne  sig  nu  kun  altfor  villigt.  Om 
det  saa  er  Træerne  i  Naturen,  bliver  de  det 
underkastede,  og  de  pudses  nuomstunder  af 
Landskabskunsten  i  samme  naturfjendske 
Aand,  hvori  de  i  Fortiden  studsedes  af  Ha- 

vekunsten.  Den  originale  SVEND  HAM- 
MERSHØI og  den  af  ham  paavirkede 
STRUCKMANN,  senest  MØHL,  er  Eks- 
empler paa  denne  Retning,  indenfor  hvilken 
der  opereres  med  et  Minimum  af  Natur- 
følelse eller  i  hvert  Fald  med  et  Minimum 
af  Naturstudium,  —  men  ingenlunde  uden 
Ævne  for  det  dekorative. 

At  møde  denne  Ævne  i  vor  Kunst  er  i  det 
hele  taget  blevet  adskillig  almindeligere  end 
tidligere.  Men  samtidig  har  der  rigtignok 
hos  de  ganske  Unge  vist  sig  en  udstrakt  Til- 
bøjelighed til  at  forsømme  det  strængt  per- 
sonlige Naturstudium,  der  dog  alle  Dage 
maa  være  al  Kunsts  Kilde.  Netop  som  man 
havde  lært  at  gøre  sig  Kunsten  vanskelig  her- 
igennem, har  man  lært  igen  at  gøre  sig  den 
let  ved  at  hjælpe  sig  med  Skabeloner  for  Ab- 
straktioner. Stærkt  er  den  bleven  fremmet, 
denne  Tilbøjelighed,  af  vore  Kunstneres  Be- 
skæftigelse med  de  dekorative  Kunster,  der 
her  i  Landet  -  som  allevegne  ellers  har 
taget  den  rene  Kunst  i  sin  Tjeneste  og  tvunget 
den  til  at  omforme  sig  efter  sit  Behov,  det, 
som  i  Retning  af  Natur  er  yderst  ringe  i 
Øjeblikket.  Imidlertid  er  jo  Danmark  ikke 
det  Sted,  hvor  nogen  Bevægelse  løber  Linen 
ud.  Enhver  Aktion  har  her  Reaktionen  mod 
sig  i  Hælene,  og  saaledes  har  da  ogsaa  Til- 
bageslaget mod  Stilbestræbelserne  ledsaget 
disse  saa  at  sige  fra  det  Øjeblik,  hvor  de  for 
Alvor  truede  med  at  bryde  igennem.  Til 
dette  Tilbageslag  bidrog  maaske  noget  den 
Tilbageskuelse  paa  den  gamle  danske  Kunst, 
hvortil  Kunstforeningen  i  København  gav 
Lejlighed  med  sine  omfattende  Udstillinger 
og  Bøger  til  Belysning  af  de  gamle  danske 
Mestre.  Enhver  kunde  jo  se  nu,  hvor  meget 
der  var  tabt,  og  hvor  lidt  der  til  Gengæld 
var  vundet.  Vunden  syntes  i  bedste  Fald 
Stilens  Festivitas;  tabt  syntes  i  fleste  Fald 
Sindets  Simplicitas.  Med  stor  Taknemlighed 
blev  da  nogle  unge  Kunstnere,  Elever  af 
Zahrtmann,  modtagne,  der  ikke  blot  und- 
tagelsesvis havde  bevaret  noget  af  denne 
kostelige  Egenskab,  men  som  gjorde  den 
gældende  i  deres  Kunst  paa  en  egen  demon- 
strativt frimodig  Maade.  Et  Medlem  af  denne 
Gruppe  er  Blomstermaleren  HARALD 
HOLM,  der  ikke  kender  nogen  Kælenhed  i 
Opfattelsen  af  Blomsterne,  men  friskt  og 


frejdigt  tager  dem,  hvor  han  finder  dem  i 
størst  mulig  Fylde  eller  Farvepragt.  Et  andet 
Medlem  af  Gruppen  er  JOHANNES  LAR- 
SEN, der  forholder  sig  paa  urørt  Jægervis 
til  Livet  i  Naturen  og  skildrer  de  vilde 
Fugle  med  en  djærv  Karakteristik  og  en 
usøden  Kolorit.  Et  tredie  Medlem  er  PAUL 
CHRISTIANSEN,  der  stundom  trodser 
sin  Tunghed  paa  Haanden  og  stiler  mod 
højtliggende  Emner.  De  øvrige:  KARL 
SCHOU,  PETER  HANSEN,  men  navnlig 
Gruppens  Centrumsfigur,  SYBERG,  holder 
sig  ellers  tæt  nok  ved  Jorden  og  har  netop 
deres  Styrke  i  at  sanse  med  alle  Sanser, 
hvad  der  hører  Jorden  og  Virkeligheden  til. 
Det  skildrer  særlig  Syberg  med  en  bonde- 
agtig robust  Ligegyldighed  for,  om  Sanse- 
indtrykket er  skønt  eller  ikke.  Han  indaander 
Stanken  fra  en  Svinesti,  Osen  fra  et  Barne- 
kammer, Dampen  fra  en  nyvendt  Muld  eller 
Duften  fra  et  nysudsprungent  blomstrende 
Frugttræ  med  samme  fysiske  Velbehag  og 
opfordrer  med  sine  Billeder  Beskueren  til 
at  gøre  det  samme.  Han  lægger  Vægt  paa 
Kraft,  ikke  paa  Finhed,  i  Farven  og  skyr  al- 
drig at  give  Tingene  deres  rette  Kulør.  Han 
foretrækker  ogsaa  at  være  og  blive  kejtet  i 
Foredraget  frem  for  at  fristes  af  en  flydende 
Haand  til  at  blive  overfladisk.  Og  han  naar 
ofte,  hvad  han  med  sine  stærke  og  primitive 
Midler  tilstræber:  en  Skildring,  der  er  fuld  af 
Kærne  og  Karakter,  fri,  som  den  er,  for  den 
Flovhed,  der  hyppigt  følger  med  Forfinelse. 

Saaledes  værnes  der  fra  denne  Side  om 
en  vis  primitiv  Kraft  i  vor  Malerkunst.  Fra 
anden  Side  har  man  endnu  ikke  opgivet 
Haabet  om  at  forædle  den,  at  give  den  Hold- 
ning og  Stilens  øvrige  Statelighed.  Fra  tredie 
Side  hævdes  vedblivende  det  blot  og  bart 
maleriske  som  Malerkunstens  egentlige  Maal. 
Paa  Grund  af  den  nære  indbyrdes  Berøring 
mellem  det  lille  Lands  Kunstnere,  paa  Grund 
ogsaa  af  deres  tiltagende  indbyrdes  Forstaa- 
else,  der  atter  er  en  Følge  af  deres  tiltagende 
Dannelse  og  videre  Horizont,  paa  Grund 
endelig  af  den  almindelige  aandelige  Vaaben- 
hvile  i  Landet  efter  de  mange  Aars  aandelige 
Borgerkrig,  staar  dog  Retningerne  indenfor 
den  danske  Malerkunst  lidet  skarpt  og  pole- 
misk mod  hverandre  omkring  Aarhundred- 
skiftet,  hvor  disse  afsluttende  Linjer  skrives. 


Tagen  i  sin  Helhed  fattes  der  da  ogsaa  nu, 
saa  lidt  som  før,  den  danske  Malerkunst  den 
Enhed,  der  giver  en  Kunst  dens  nationale 
Præg.  Vi  er  ganske  vist  ikke  længere  saa 
barnligt  —  man  kunde  ogsaa  sige  saa  udan- 
net —  uberørte  af  Europa,  som  vi  var  det  i 
den  lange  Tid  mellem  Eckersberg  og  Krøyer, 
samfulde  70  Aar,  i  hvilke  de  største  og 
mærkeligste  Fænomener  kunde  vise  sig  paa 
Kunstens  Himmel  i  det  Fremmede,  uden  at 
et  Øje  i  Danmark  tog  Notits  deraf.  Vore 
Maleres  Kendskab  til  fremmed  Kunst  fra 
Fortid  og  Nutid  forraader  sig  nuomstunder 
ofte  nok  i  deres  Værker.  Men  endnu  hævder 
vor  Malerkunst  sin  Danskhed  trods  alle  Paa- 
virkninger  udefra.  Den  har  jo  vedblivende 
den  Begrænsning,  der  i  første  Række  er  en 
Følge  af  Grænserne  for  det  lidenskabsløse 
og  fantasiløse  danske  Naturel.  Den  hævder 
maaske  i  det  hele  sin  Danskhed  mest  i  Kraft 
af  det  meget  negative  i  dette  nøgterne,  kri- 


tiske danske  Naturel  med  dets  fintmærkende 
Instinkt  til  i  alle  Forhold  at  undgaa  det 
Latterlige.  Deraf,  af  det  Latterlige,  var  der 
altid  yderst  lidet  i  dansk  Malerkunst.  Des- 
værre udeblev  dermed  ogsaa  som  Regel 
det  Sublime.  Var  det  Frygten  for  det  Lat- 
terlige, der  var  Skyld  i,  at  vi  saa  sjæl- 
dent naaede  det?  Næppe  alene.  Kun  Ge- 
nierne naar  det,  og  paa  saadanne  har  vor 
Malerkunst  altid  været  lige  saa  fattig,  som 
den  har  været  rig  paa  udmærket  Talent. 
Denne  den  maadeholdnere  Form  for  kunst- 
nerisk Begavelse  har  sammen  med  det  maa- 
deholdne  danske  Naturel  været  de  bestem- 
mende Grænser  for  Danmarks  Malerkunst. 
Grænsernes  Snæverhed  er  dens  Svaghed; 
men  at  den  alle  Dage  har  kendt  og  erkendt 
sin  Begrænsning  er  dens  Styrke.  Deraf  dens 
indre  Sandhed,  deraf  dens  Danskhed,  deri 
dens  Adkomst  til  vor  Kærlighed. 


JOACHIM  SKOVGAARD:  Kristus  fører  Røveren  ind  i  Paradis 

JOACHIM  SKOVGAARD:  Kristus  i  de  Dødes  Rige 

PRIVATEJE 


JOACHIM  SKOVGAARD:  Den  nyskabte  Eva.  Vandfarve 
privateje 

JOACHIM  SKOVGAARD:  Barneportræt 

KUNSTMUSEET 


JOACHIM  SKOVGAARD:  Eline  skal  ud 

PRIVATEJE 

JOACHIM  SKOVGAARD:  Tisvilde  Strand.  Graavejr 

KUNSTMUSEET 


JOACHIM  SKOVGAARD  er  født  i  Køben- 
havn den  18.  November  1856.  Allerede  som 
Dreng  lærte  han  at  tegne  af  sin  Fader,  Land- 
skabsmaleren P.  C.  Skovgaard,  kom  som 
ung  i  Malerlære  og  gennemgik  fra  1871  til  1876 
Kunstakademiets  Skoler.  I  1878  udstillede  han 
for  første  Gang  og  rejste  to  Aar  senere  til  Pa- 
ris, hvor  Bonnat  blev  hans  Lærer.  De  følgende 
Aar  tilbragtes  i  Italien  og  Grækenland.  Ogsaa 
efter  at  han  i  1886  havde  giftet  sig  har  han 
gjort  flere  Rejser  til  Syden.  I  adskillige  Aar  har 
han  tilbragt  nogle  Sommermaaneder  i  Halland, 
hvorfra  han  har  hentet  Emner  til  en  Række 
Landskabsbilleder.  Fra  Firsernes  Slutning  tager 
hans  Produktion  Fart,  og  en  hel  Række  af  hans 
Hovedværker  frembringes  i  disse  og  følgende 
Aar:  1888:  „Bethesda  Dam«,  1890:  „Røveren 
føresind  i  Paradis",  1893:  „Pennina  og  Hanna", 
1894:  „Kristus  i  de  Dødes  Rige".  De  sidste  af 
disse  Billeder  udstilledes  paa  den  frie  Udstilling, 
til  hvis  Stiftere  Skovgaard  hører  uden  dog  der- 
for at  have  brudt  med  Charlottenborg.  I  de 
sidste  Aar  har  et  Kæmpearbejde  lagt  Beslag 
paa  hans  meste  Tid:  Freskomalerierne  i  Viborg 
Domkirke,  hvis  Kor  og  Hovedskib  han,  bistaaet 


af  en  Kreds  af  unge  Kunstnere,  smykker  med 
Scener  af  det  gamle  og  ny  Testamente. 

Ogsaa  paa  Kunsthaandværkets  Omraade  har 
Joachim  Skovgaard  virket.  I  „Dekorationsfor- 
eningen"s  Afdeling  paa  den  nordiske  Udstilling 
i  København  1888  var  det  fremfor  alt  hans  de- 
korative Fade  og  Krukker,  der  vakte  Opsigt. 
Siden  har  han  mest  givet  Tegninger  til  Møbler, 
Kartoner  til  vævede  Tæpper,  Modeller  til  Smyk- 
ker, Segl  og  Medailler.  Ved  Udkast  til  Bogbind 
og  Bogdekoration,  ved  sine  Illustrationer  til 
nogle  af  Fremtidens  Bøger  har  han  ydet  vort 
Boghaandværk  store  Tjenester.  Ved  mangt  et 
dekorativt  Arbejde  har  Skovgaard  samvirket 
med  Arkitekt  Thorvald  Bindesbøll,  saaledes  bl. 
a.  ved  de  to  Raadhusfontæner.  Ved  sit  Sam- 
arbejde med  Prof.  Storck  (Restaureringen  af 
flere  romanske  Kirker)  og  med  Arkitekt  Clem- 
mensen (Immanuelskirken)  har  han  knyttet  sit 
Navn  til  nogle  af  vore  bedste  Kirkebygninger. 

NIELS  SKOVGAARD,  født  i  København  den 
2.  November  1858,  en  Broder  til  Joachim  Skov- 
gaard, fik  ligesom  denne  sin  første  Uddannelse 
af  Faderen;  derefter  besøgte  han  Akademiet  fra 

JOACHIM  SKOVGAARD:  Den  store  Nadvere.  Fresco 

VIBORG  DOMKIRKE 

NIELS  SKOVGAARD:  Gamle  Udbygninger  ved  en  Herregaard 

KUNSTMUSEET 


NIELS  SKOVGAARD:  Traner  i  Klitterne 

privateje 

NIELS  SKOVGAARD:  Ødip  og  Sfinxen.  Dekorativ  Tegning 

PRIVATEJE 


VIGGO  PEDERSEN: 


Illustration  til  Kaalunds: 
fremtidens  udgave 


Eftersommeren 


1874  til  1879.  Aaret  efter  udstil- 
lede han  sit  første  Billede.  Ligesom 
Broderen  har  han  færdedes  udenlands 
og  har  bl.  a.  efter  sit  Giftermaal  i 
1894  gjort  en  fleraarig  Rejse  til  Græ- 
kenland, hvor  han  i  lang  Tid  boede 
paa  Øen  Naxos. 

Ogsaa  Niels  Skovgaard  tilhører  den 
danske  dekorative  Kunst.  Han  har 
omkring  1888  frembragt  en  anselig 
Række  keramiske  Arbejder,  men  har 
i  de  senere  Aar  ikke  villet  ud- 
nytte sine  store  dekorative  Anlæg  i 
denne  Retning,  idet  mere  monumen- 
tale Opgaver  har  sysselsat  ham:  Min- 
destenene over  Birkedal  og  Hostrup, 
Mindesmærket  over  Magnus  den  gode 
i  Skibelund-Krat.  Som  Illustrator 
har  han  dog  virket  en  Del  (Illustra- 
tionerne til  Danske  Folkeviser,  ud- 
givne af  „Fremtiden",  „Rolandskva- 
det",  1897,  Odysseus  Rejser  og  Æven- 
tyr,  1902  o.  a.)  I  flere  Aar  har  et 
kunstarkæologisk  Problem  stærkt  op- 
taget ham:  et  Forsøg  paa  Rekonstruk- 
tionen af  Gavlgrupperne  fra  Zeus- 
templet  i  Olympia. 

VIGGO  PEDERSEN,  en  Søn  af 
H.  C.  Andersens  Illustrator  Vilh.  Pe- 


VIGGO  PEDERSEN:  Foraarsdag  i  Engene 

PRIVATEJE 


VIGGO  PEDERSEN:  Solskin  i  Haven 

PRIVATEJE 


VIGGO  PEDERSEN:  Jagende  Efteraarsbyger 

PRIVATEJE 

JOHAN  ROHDE:  J.  F.  Willumsen 

PRIVATEJE 


dersen,  er  født  i  København  den  1 1.  Marts  1854. 
Samtidig  med  at  han  fra  1871  begyndte  at  gaa 
paa  Kunstakademiet,  fik  han  Undervisning  af 
P.  C.  Skovgaard  og  senere  af  la  Cour.  1876  ud- 
stillede han  for  første  Gang  og  fik  i  de  følgende 
Aar  flere  Præmier  og  Rejseunderstøttelser.  Han 
opholdt  sig  i  længere  Tid  i  Paris  og  Italien,  hvor 
han  i  Sora  boede  sammen  med  Joachim  Skov- 
gaard. I  1884  vendte  han  hjem  for  at  gifte  sig, 
men  drog  efter  Bryllupet  paany  til  Italien.  Da 
han  var  kommet  tilbage  boede  han  i  en  Aar- 
række  ved  Mørkøv  Station,  nu  bor  han  paa  Ej- 
endommen Karlsberg  ved  Hillerød,  hvor  ogsaa 
Niels  Skovgaard  har  sit  Hjem. 

Viggo  Pedersen  hører  til  den  frie  Udstillings 
Stiftere  og  har  udstillet  der  siden  1891.  Han  er 
en  Broder  til  Marinemaleren,  nuværende  Thea- 
termaler  ved  det  kgl.  Theater  Thorolf  Peder- 
sen. 

ELISE  KONSTANTIN-HANSEN,  en  Datter 
af  Maleren  Constantin  Hansen,  er  født  paa  Fre- 
deriksberg den  4.  Maj  1858.  Den  første  Under- 


JOHAN  ROHDE:  Kristianshavns  Kanal  set  fra  Bodenhoffs  Plads 

PRIVATEJE 


HARALD  SLOT-MØLLER:  I  Lægens  Forværelse 

PRIVATEJE 


visning  fik  hun  af  sin  Fader;  senere  malede  hun 
hos  Dalsgaard.  1882  begyndte  hun  at  udstille 
paa  Charlottenborg,  1893  paa  den  frie  Udstil- 
ling. 1894-1895  var  hun  med  Stipendium  en 
længere  Rejse  i  Grækenland.  I  Danmark  har 
hun  særlig  taget  Studier  paa  Øen  Venø  i  Lim- 
fjorden. Hun  er  for  Tiden  bosat  i  Landsbyen 
Aagaard  ved  Kolding,  i  hvis  Højskole  hun  giver 
Tegneundervisning.  Paa  „Dekorationsforenin- 
gens"  Udstilling  i  1888  udstillede  E.  Konstan- 
tin-Hansen flere  keramiske  Arbejder;  siden  hen 
lagde  den  af  hendesSøster  Christiane  Konstantin- 
Hansen  i  Forening  med  BindesbøUs  Datter  op- 
rettede Broderiforretning  stærkt  Beslag  paa  hen- 
des dekorative  Ævner. 

JOHAN  ROHDE  er  født  den  1.  November 
1856  i  Randers,  hvor  hans  Fader  var  Købmand. 
Efter  at  have  taget  Studentereksamenen  fra  sin 
Fødebys  lærde  Skole  studerede  han  i  nogle  Aar 
Medicin,  men  afbrød  saa  sine  Studier  for  at 
blive  Maler.  Han  besøgte  et  Aars  Tid  Akade- 
miet og  malede  derefter  i  nogle  Vintre  i  Kunst- 
nernes Studieskole.  Som  Underlæge  havde  han 


været  paa  Langfart  med  Korvetten  Hejmdal; 
nu  begyndte  han  i  1887  med  en  Udflugt  til  Spa- 
nien sine  store  Studierejser.  De  gik  i  den 
første  Tid  til  Frankrig  og  Holland,  senere  til 
Grækenland  og  navnlig  til  Italien,  hvor  han  har 
levet  Aar  ad  Gangen,  om  Vinteren  i  Rom,  om 
Sommeren  især  i  Civita  d'Antino,  der  ogsaa  er 
Zahrtmanns  Yndlingsopholdssted.  I  Girgenti 
paa  Sicilien  har  han  boet  en  lang  Tid  for  at 
male  de  gamle  græske  Tempelruiner;  ogsaa  ef- 
ter sit  Bryllup  i  1903  har  han  sammen  med  sin 
Hustru  tilbragt  en  Vinter  i  Rom. 

Johan  Rohde  begyndte  at  udstille  paa  Char- 
lottenborg i  1888;  men  i  1891  var  han  blandt 
Stifterne  af  den  frie  Udstilling,  hvis  Ledelse 
ofte  har  været  overdraget  ham.  Foruden  gennem 
sine  Malerier  er  Rohde  kendt  gennem  sine  Li- 
tografier og  en  stor  Række  Møbler,  han  har  teg- 
net for  Venner  og  Bekendte. 

HARALD  SLOTT-MØLLER  er  født  i  Køben- 
havn den  17.  August  1864;  Faderen  var  Køb- 
mand. Sin  Uddannelse  fik  han  særlig  paa  Kunst- 
nernes Studieskole,  hvor  han  med  Krøyer  som 

HARALD  SLOTT-MØLLER:  Kunstnerens  Hustru 

HARALD  SLOTT-MØLLER:  Sommeraften 

PRIVATEJE 

AGNES  SLOTT-MØLLER:  Niels  Ebbesen 

PRIVATEJE 


Lærer  malede  fra  1883 — 1886.  Forinden  havde 
han  en  kort  Tid  besøgt  Akademiet.  I  1886  be- 
gyndte han  at  udstille  paa  Charlottenborg,  æg- 
tede to  Aar  senere  den  nedenfor  nævnte  Kunst- 
nerinde Agnes  Slott-Møller  f.  Rambusch  og 
rejste  derefter  sammen  med  hende  til  Italien 
og  Frankrig.  Efter  Hjemkomsten  var  de  blandt 
Lederne  af  den  Bevægelse,  der  førte  til  Dannel- 
sen af  den  frie  Udstilling,  til  hvis  Medlemmer 
de  hørte  indtil  1900.  I  1904  har  de  paany  ud- 
stillet paa  Charlottenborg.  Harald  Slott-Møller 
har  ligesom  sin  Hustru  set  sig  godt  om  i  Ver- 
den. I  de  senere  Aar  har  han  gentagne  Gange 
besøgt  England  og  Italien.  Af  hans  her  gengivne 
Billeder  stammer  Hustruens  Portræt  fra  1887, 
„Lægens  Forværelse"  fra  1888,  „Sommeraften" 
fra  1895  og  „Fra  Italien"  fra  1901. 

Fra  1894,  da  Slott-Møller  paa  den  frie  Ud- 
stilling udstillede  sin  Datters  Vugge  (nu  i  Kunst- 
industrimuseet), begynder  hans  udstrakte  Virk- 


somhed paa  den  dekorative  Kunsts  forskelligste 
Omraader.  Han  har  givet  Tegning  til  en  stor 
Række  Møbler,  til  Sølvgenstande  og  Smykker, 
til  Bogbind  og  Bogdekoration,  til  Apotheker- 
etiketter,  Frimærker  og  Ex-Libris.  Han  har 
komponeret  Borgerrepræsentationens  Formands- 
klokke  og  Haandværker-Reliefferne  paa  Raad- 
husets  Borgertrappe.  I  de  sidste  Aar  har  han 
været  den  kunstneriske  Leder  af  Fajancefabrik- 
en  „Aluminia". 

AGNES  SLOTT-MØLLER,  Datter  af  Kom- 
mandør i  Marinen  H.  Rambusch,  er  født  i  Kø- 
benhavn d.  10.  Juni  1862.  Sin  Uddannelse  fik 
hun  i  Tegneskolen  for  Kvinder  og  malede  der- 
efter i  Vinteren  1885—1886  hos  Krøyer.  I  1885 
udstillede  hun  for  første  Gang;  i  1888  ægtede 
hun  Harald  Slott-Møller  (se  ovenst.).  I  1890 
udstillede  hun  paa  Charlottenborg  et  stort 
Billede  „Dronning  Margrethe   og  den  jyske 

Adel",  i  1894  paa  den  frie  Udstilling  „Niels 
Ebbesen".  Samme  Aar  deltog  hun  i  Konkurren- 
cen om  Relieffet  til  den  indre  Portal  paa  Køben- 
havns ny  Raadhus  og  fik  tilkendt  Præmien  for 
„Byens  ældste  Raad",  som  hun  havde  indsendt 
under  det  siden  saa  bekendte  Motto:  „Saa  er 
By  som  Borger".  Ligesom  sin  Mand  har  hun 
gjort  flere  Rejser,  blandt  andet  til  Frankrig  for 
at  studere  middelalderlig  Skulptur  og  til  Lon- 
don for  at  studere  den  „prærafaelitiske"  Maler- 
skole. Fru  Slott-Møller  har  gjort  Tegning  til 
nogle  Møbler  samt  til  adskillige  Bogbind,  Adres- 
ser, Plakater  o.  1.  Hun  har  ogsaa  udført  det 
store  Glasmaleri  i  Overformynderibygningens 
Trapperum. 

JENS  FERDINAND  WILLUMSEN  er  født 
d.  7.  September  1863  i  København,  hvor  Fader- 
en var  Herreekviperingshandler.  Han  tænkte 
først  at  gaa  Handelsvejen,  kom  senere  i  Sned- 


kerlære og  optoges  derefter  paa  Teknisk  Skole 
for  at  blive  Arkitekt.  I  1881  kom  han  ind  paa 
Akademiet,  hvor  han  dog  snart  forlod  Arkitek- 
turskolens Forberedelsesklasse  for  i  Model- 
skolen at  uddanne  sig  til  Maler.  Efter  tillige  at 
have  faaet  Undervisning  af  Krøyer  udstillede 
han  paa  Charlottenborg  fra  1883—1889.  I  1891 
var  han  Medstifter  af  Den  frie  Udstilling,  paa 
hvis  første  to  Fremvisninger  —  i  Kleis'  Lo- 
kale paa  Vesterbro  —  hans  Billeder  vakte  et 
kunstnerisk  Røre,  man  hverken  før  eller  siden 
har  oplevet  herhjemme.  Han  havde  imidlertid 
giftet  sig  med  Billedhuggerinden  Juliette  W., 
født  Meyer,  og  havde  bosat  sig  i  Paris,  hvorfra 
han  i  1894  vendte  tilbage  til  Danmark.  I  Paris 
var  han  bleven  Billedhugger  og  Keramiker  og 
han  byggede  nu  i  Hellerup  efter  sin  egen  Teg- 
ning en  Villa  med  et  stort  Atelier  og  Brænde- 
ovne. Medens  et  kæmpemæssigt  Relief,  hvorpaa 
han  ivrigt  tog  fat,  ikke  endnu  er  naaet  til  Fuld- 

endelse,  vakte  hans  keramiske  Arbejder  hurtig 
Opsigt  og  bevirkede,  at  han  i  1897  knyttedes 
som  artistisk  Leder  til  Bing  &  Grøndahls  Por- 
celænsfabrik, hvis  Produktion  han  gav  et  saa 
eget  kunstnerisk  Præg,  at  Fabrikens  Udstilling 
paa  Verdensudstillingen  i  Paris  Aar  1900  blev 
en  stor  Succes.  Kort  efter  opgav  han  imidlertid 
sin  Stilling  ved  Fabriken,  opholdt  sig  derefter 
et  Par  Aar  i  Amerika  og  er  nu  bosat  i  Paris.  I 
1902  blev  han  anden  Gang  gift.  Willumsen  har 
tegnet  den  frie  Udstillings  nuværende  Bygning, 
og  har  givet  Udkast  til  Møbler,  Plakater  m.  m. 

EJNAR  NIELSEN,  en  Søn  af  Skomagermester 
Fr.  Nielsen,  er  født  i  København  d.  9.  Juli  1872. 
Som  Dreng  kom  han  i  Malerlære,  blev  Svend 
og  besøgte  teknisk  Selskabs  Skole.  Derefter  gik 
han  paa  Akademiet  fra  1889  til  1893.  Sidst- 
nævnte Aar  udstillede  han  for  første  Gang. 
Han  har  opholdt  sig  i  længere  Tid  i  Paris  og 
Italien.  Han  blev  gift  i  1901  og  er  bosat  i  Gjern 
ved  Silkeborg. 

BERTHA  DORPH,  en  Datter  af  Konsul  og 
Veksellerer  Th.  Green,  er  født  i  København  d. 


4.  Juni  1875.  Sin  Uddannelse  som  Maler- 
inde fik  hun  førstaf  Malerne  Seligmann  og  Ilsted, 
senere  af  H.  Slott-Møller.  Desuden  studerede 
hun  i  Berlin  i  1899.  Aaret  efter  ægtede  hun 
Maleren  N.  V.  Dorph.  I  1899  havde  hun  sin 
Debut  paa  den  frie  Udstilling,  men  har  fra  det 
følgende  Aar  udstillet  paa  Charlottenborg.  I 
1902  var  hun  en  længere  Rejse  i  Italien.  Hun 
har  ogsaa  udført  en  Del  dekorative  Arbejder. 

HERMAN  VEDEL  er  født  i  København  d.  1. 
Marts  1875;  Faderen  er  Notarius  publicus.  Han 
blev  Student  fra  Metropolitanskolen,  tog  Filosofi- 
kum, besøgte  teknisk  Selskabs  Skole  og  derefter 
en  kort  Tid  Akademiet.  Sin  egentlige  Uddan- 
nelse har  han  faaet  i  Zahrtmanns  Skole.  Han 
har  gjort  et  Par  korte  Studierejser  til  Italien 
og  Holland  og  er  Udstiller  siden  1899. 

GAD  FREDERIK  CLEMENT  er  født  d.  9. 
Juli  1867  paa  Frederiksberg;  Faderen  var  Re- 
visor. Han  har  faaet  sin  Uddannelse  dels  paa 
Kunstakademiet  (1885 — 1888),  dels  i  Kunstner- 
nes Studieskole  under  Krøyer.  Han  har  flere 
Gange  været  i  Italien,  hvor  han  i  1902  holdt 

Bryllup.  Han  er  Deltager  i  den  frie  Udstil- 
ling. 

LUDVIG  FIND,  en  Søn  af  fhv.  Sognepræst 
Find,  er  født  d.  16.  Maj  1869  i  Østerbygaard 
ved  Vamdrup.  Han  sattes  i  Malerlære,  blev 
Svend  og  besøgte  derefter  i  et  Par  Aar  Akade- 
miets Forberedelsesklasse.  Sin  videre  Uddan- 
nelse fik  han  i  Zahrtmanns  Skole  samt  ved 
Rejser  til  Italien  og  Paris.  Efter  sit  Bryllup  bor 
han  i  Charlottenlund.  Han  udstiller  paa  den  frie 
Udstilling. 

SIGURD  WANDEL  er  en  Søn  af  Grosser- 
er Oskar  Wandel  og  Malerinden  Elisabeth 
Wandel,  f.  Møller,  og  født  i  København  d.  22. 
Februar  1875.  I  en  Alder  af  sytten  Aar  kom 
han  ind  paa  Kunstakademiet,  hvor  han  dog  kun 
i  ét  Aar  nød  Undervisning.  Derpaa  malede  han 
i  flere  Vintre  hos  Zahrtmann  og  besøgte  i  Vin- 
teren 1896 — 1897  Kunstakademiet  i  Dresden. 
I  1902  havde  han  Bryllup.  Han  har  et  Par  Gange 
været  i  Italien  og  Frankrig  og  har  ogsaa  rejst 
i  Holland.  I  1895  assisterede  han  som  Tegner 
paa  Ingolf-Ekspeditionen  til  Island  og  Grønland. 

SVEND  HAMMERSHØI,  en  Broder  til  Ma- 
leren Vilhelm  Hammershøi,  er  født  paa  Frede- 

riksberg  d.  10.  August  1873.  Sin  Uddannelse 
fik  han  hos  Zahrtmann,  efter  at  han  fra  1890  til 
1892  havde  besøgt  Akademiet.  Fra  1895  har 
han  udstillet  paa  den  frie  Udstilling.  I  de  senere 
Aar  har  han  ogsaa  dyrket  den  dekorative  Kunst 
og  har  bl.  a.  været  knyttet  til  Bing  &  Grøndahls 
Porcelænsfabrik  og  til  P.  Ipsens  Enkes  Terra- 
kottafabrik. 

JOHANNES  LARSEN  er  født  d.  27.  Decem- 
ber 1867  i  Kerteminde,  hvor  hans  Fader  var 
Købmand.  Han  har  ikke  besøgt  Akademiet,  men 
har  faaet  sin  Uddannelse  i  Kunstnernes  Studie- 
skole under  Zahrtmann.  Han  udstillede  første 
Gang  i  1891  og  er  fra  1893  Deltager  i  den  frie 
Udstilling.  Han  blev  gift  i  1898  og  er  bosid- 
dende i  sin  Fødeby  Kerteminde. 

HARALD  HOLM  er  født  i  Horne  ved  Faa- 
borg d.  26.  August  1866.  Som  fattig  Dreng  tjente 
han  hos  en  Bonde,  men  sattes  siden  i  Malerlære 
i  København.  Fra  teknisk  Selskabs  Skole  kom 
han  i  Kunstnernes  Studieskole  og  blev  en  af 
Zahrtmanns  Elever.  Han  udstillede  første  Gang 
i  1888. 

PETER  HANSEN  er  Søn  af  Dekorations- 
maler P.  S.  Hansen  og  født  i  Faaborg  d.  13. 

Maj  1868.  Han  opdroges  i  København  og  kom 
paa  teknisk  Selskabs  Skole,  bestod  Adgangs- 
prøven til  Kunstakademiet,  men  gav  sig  derefter 
i  Malerlære  hos  Faderen  i  Faaborg.  Senere  fik 
han  sin  Uddannelse  i  Kunstnernes  Studieskole 
under  Zahrtmann.  Han  er  Udstiller  fra  1889, 
og  hører  fra  1894  til  den  frie  Udstillings  Del- 
tagere. Han  blev  gift  i  1898. 


FRITZ  SYBERG  er  født  d.  28.  Juli  1862  i 
Faaborg,  hvor  Faderen  var  Brændevinsbrænder. 
Han  gik  fem  Aar  i  Malerlære  og  kom  derefter 
til  København,  hvor  han  fra  teknisk  Selskabs 
Skole  kom  ind  paa  Akademiet.  Dette  besøgte 
han  dog  kun  en  kort  Tid,  idet  han  fik  sin  egent- 
lige Uddannelse  i  Zahrtmann's  Skole.  Han  be- 
gyndte at  udstille  i  1885  og  sluttede  sig  i  1893 
til  den  frie  Udstilling.  I  1894  havde  han  Bryl- 
lup med  en  Søster  til  Maleren  Peter  Hansen. 

TILFØJELSER  OG  RETTELSER 


L  Bind: 

S.  22—23.  Jens  Juels  Portrætskitse  og  Billedet  af 
Kunstnerens  Børn  tilhører  nu  Kunstmuseet. 

S.  112.  Constantin  Hansens  Billede  af  Kunstnerens 
Søster  Ida  tilhører  Kunstmuseet. 

S.  132.  Adam  Miillers  Barneportræt  tilhører  nu  Kunst- 
museet. 

S.  148.  Marstrands  Portræt  af  M.  G.  BindesbøU  til- 
hører nu  Kunstmuseet. 

S. 224.  Holger  Roeds  Tegning:  „Gefion"  findes  i  Kob- 
berstiksamlingen. 

II.  Bind: 

S.  106.  Til  de  i  Kapitlets  Slutning  nævnte  Kunstner- 
navne føjes:  Agersnap,  Vilh.  Fischer,  Gabriel 


Jensen,  Luplau-Janssen,  Ose.  Mathiesen,  Tony 
Miiller  og  Gotfr.  Rode. 

S.  126.  P.  S.  Krøyer  blev  født  den  23.  Juli  1851. 

S.  137.  Krøyers  Portræt  af  Georg  Brandes  er  forelø- 
big ophængt  i  Museet  i  Aarhus. 

S.  139.  M.  Ancher  fik  i  1896  Udstillingsmedaillen. 

S.  155.  Philipsens  Billede:  „Udskibning  af  Kreaturer 
fra  Kastrup  Havn"  tilhører  Museet  i  Ribe. 

S.  174.  Edv.  Petersens  Billede:  „Udvandrere  ved  Lar- 
sens Plads"  findes  i  Museet  i  Aarhus. 

S.  178.  Erik  Henningsen  blev  gift  i  1886. 

Opmærksomheden  henledes  paa,  at  ved  Flertallet 
af  de  nulevende  Kunstnere  er  kun  anført  det  For- 
navn, med  hvilket  de  kalder  sig. 


TRYKFEJL 


I.  Bind: 

S.  111,  Sp.  1,  L.  6  f.  o.:  Livstilling,  læs:  Livsstilling. 
S.  127,  Sp.  2,  L.  12  f.  n.:  et,  læs:  at. 
S.  170,  Sp.  1,  L.  7  f.  n.:  sidse,  læs:  sidste. 
S.  182,  Sp.  1,  L.  7  f.  o.:  Stependiet,  læs:  Stipendlet. 
S.  217,  L.  1  f.  n.  samt  S.  218,  Sp.  2,  L.  6  f.  o.:  Ma- 
thæuskirken,  læs:  Matthæuskirken. 

II.  Bind: 

S.  9,  Sp.  1,  L.  5  f.  n.:  udvike,  læs:  udvikle. 

S.  11,  Sp.  1,  L.  2  f.  n.:  aabnede,  læs:  aabnede  sig. 


S.  12,  Sp.  1,  L.  13  f.  n.:  Swanewelt,  læs:  Swanevelt. 

S.  62,  L.  8  f.  n.:  hvilket,  læs:  hvilke. 

S.  84,  Sp.  2,  L.  6  f.  n.:  var,  læs:  være. 

S.  90,  Sp.  1,  L.  9  f.  n.:  Gotfred,  læs:  Godfred. 

S.  93,  Sp.  1,  L.  21  f.  o.:  ydest,  læs:  yderst. 

S.  93,  Sp.  1,  L.  27  f.  o.:  iøvig,  læs:  iøvrigt. 

S.  97,  Sp.  1,  L.  6  f.  n.:  kraft-,  læs:  kraf-. 

S.  101,  Sp.  1,  L.  10  f.  n.:  Thies,  læs:  Thiess. 

S.  105,  Sp.  2,  L.  16  f.  n.:  Gottschalck,  læs:  Gottschalk. 

S.  193,  Sp.  1,  L.  5  f.  o.:  ham,  læs:  han. 

